Klausimas, į kurį atsakoma žodžiu, Nr. O-000077/2012
Tarybai
Darbo tvarkos taisyklių 115 straipsnis
Claude Moraes
,
Rita Borsellino
,
Rosario Crocetta
,
Tanja Fajon
S&D frakcijos vardu Tema: Tolimesni su LIBE delegacijos į Siciliją ir Lampedūzą vizitu susiję veiksmai
Europos Parlamento LIBE komiteto delegacija 2011 m. lapkričio 24–26 d. lankėsi Sicilijoje ir stebėjo migrantų centrus. Po vizito Italijos valdžios institucijų buvo paprašyta pateikti papildomos informacijos, bet šios iki šiol nesugebėjo to padaryti. Per tą laiką penki asmenys buvo rasti negyvi šimtus žmonių gabenančiuose laivuose, kurie atplaukė į Lampedūzą nuo 2012 m. kovo 17 d. 74 Somalio migrantai tris dienas buvo laikomi Tuniso žvejybos laive į pietus nuo Lampedūzos, prieš juos išsiunčiant atgal į Tunisą. Ar gali Taryba suteikti, inter alia , pateikdama Italijos valdžios institucijoms užklausas, išsamios informacijos, susijusios visų pirma su šiais klausimais:
- Pastarieji atvykusiųjų srautai ir ekstremalios situacijos suvaldymas. Lampedūzos atveju, ar Taryba galėtų pateikti datas ir skaičius apie atvykstančius migrantus, žmones, gyvenančius kiekviename centre ir perkėlimus iš Lampedūzos į kitus centrus žemyne? Kokiu teisiniu pagrindu remiantis ir dėl kokių priežasčių Lampedūzos uostas buvo paskelbtas nesaugiu uostu migrantams, ir ar šį sprendimą ruošiamasi peržiūrėti bei kada? Koks Lampedūzos centro perstatymo grafikas? Kokiu teisiniu pagrindu remiantis ir dėl kokių priežasčių jis buvo uždarytas žiniasklaidai ir Europos Tarybos delegacijai, ir ar šis sprendimas bus persvarstytas, jei taip, kada?
- Koks yra sulaikymo centrų (it. CIE) ir priėmimo centrų (it. CARA) teisinis pagrindas ir kodėl prieglobsčio prašytojai iš sulaikymo centrų neperkeliami į priėmimo centrus, kai paprašo prieglobsčio? Kokie yra išsamūs duomenys, susiję su prieglobsčio prašymų tvarkymu, ir kokie jų rezultatai?
- Dabartinio ir ankstesnių susitarimų tarp Italijos ir, atitinkamai, Tuniso bei Libijos tekstai ir išsami informacija apie jų praktinį įgyvendinimą, ypač po 2012 m. sausio mėn. Italijos ministro pirmininko vizito į Libiją.
- Informacija apie sulaikymo ir priėmimo centrų valdymą Sicilijoje, tiek struktūrų vietos, tiek sutarčių sudarymo agentūrų atžvilgiu. Ar priėmimo sąlygos (Salina Grande priėmimo centrą reikia atnaujinti, Mineo priėmimo centre reikia pagalbos ir tinkamų drabužių) pagerėjo? Garantijos dėl prezidiumo projekto tęsimo ateinančius kelerius metus.
- Gautos ES lėšos ir kaip jos buvo naudojamos migracijos valdymui 2011 ir 2012 m. Išsami informacija apie Frontex veiklą Sicilijoje. Veiksmai, kurių ES ir Italija ketina imtis siekdamos įgyvendinti EŽTT Didžiosios kolegijos sprendimą byloje Hirsi Jamaa ir kt. prieš Italiją, kuriame smerkiamas Italijos valdžios institucijų sprendimas grąžinti migrantus į Libiją neišnagrinėjus jų bylų, sukeliant grėsmę dėl netinkamo elgesio, kuris baigėsi kolektyviniu išsiuntimu.
