EP plenarinėje sesijoje – N. Sarkozy, žmogaus teisės, klimato kaita ir darbo laikas
Institucijos
2008-12-15 - 18:07
Pirmadienį Strasbūre prasidėjo paskutinė šių metų Europos Parlamento plenarinė sesija. Joje gausu svarbių temų. Antradienį į EP atvyks Prancūzijos prezidentas N. Sarkozy. Be to, sesijoje numatoma balsuoti dėl klimato kaitos, žaislų saugos bei baudų už kelių eismo taisyklių pažeidimus užsienyje, dėl darbo laiko apribojimų bei gyventojų indėlių garantijų, taip pat dėl kitų metų ES biudžeto ir žmogaus teisių padėties Rusijoje. Be to, bus iškilmingai paminėtas Sacharovo premijos dvidešimtmetis.
EP įvertins Prancūzijos pirmininkavimą ES kartu su N. Sarkozy (Svarstymas: 2008-12-16) Antradienį 10-13 val. europarlamentarai aptars Europos Vadovų Tarybos (EVT) susitikimo Briuselyje rezultatus bei Prancūzijos pirmininkavimą ES. Į diskusiją atvyks pastarosios šalies prezidentas Nicolas Sarkozy. Į Strasbūrą suvažiuos garsūs žmogaus teisių gynėjai (Iškilminga ceremonija: 2008-12-17) Šioje sesijoje bus iškilmingai teikiama šių metų Sacharovo premija, taip pat minimas šios premijos įsteigimo dvidešimtmetis. Ta proga į Strasbūrą atvyks didelė grupė ankstesnių šios premijos laureatų – žinomų žmogaus teisių gynėjų. Europos Parlamentas balsuos dėl priemonių stabdyti klimato kaitą (Svarstyta: 2008-12-04. Balsavimas: 2008-12-16) Šioje sesijoje Europos Parlamentas balsuos dėl teisės aktų rinkinio, skirto klimato kaitai stabdyti. Numatoma sugriežtinti ES taršos leidimų prekybos sistemą, taip pat nustatyti anglies dvideginio išlakų mažinimo bei tvarios energijos naudojimo tikslus. Dėl šių teisės aktų jau pasiektas sutarimas su ES Taryba. Nuobaudų už eismo taisyklių pažeidimą užsienyje išvengti nebepavyks (Svarstymas: 2008-12-16. Balsavimas: 2008-12-17) Asmenys, pažeidę kelių eismo taisykles kitoje ES valstybėje, neretai išvengia atsakomybės dėl to, kad duomenys apie pažeidimą nepasiekia jų šalies institucijų. Netrukus tai turėtų pasikeisti. Šią sesiją Europos Parlamentas balsuos dėl direktyvos, kuri užtikrins nuobaudų taikymą kelių eismo pažeidėjams tuomet, kai automobilis registruotas kitoje Sąjungos šalyje. EP pataisas vėliau svarstys ES Taryba. Europarlamentarai remia 48 val. darbo savaitę (Svarstymas: 2008-12-15. Balsavimas: 2008-12-17) Gruodžio mėn. Strasbūro plenarinėje sesijoje EP antruoju svarstymu balsuos dėl darbo laiko direktyvos pataisų, kurios numato sugriežtinti 48 val. darbo savaitės reikalavimą. Europarlamentarai norėtų laipsniškai panaikinti esamas išimtis, leidžiančias valstybėms taikyti ilgesnę darbo savaitę. Jie taip pat siekia medikų budėjimo laiką skaičiuoti kaip darbo laiką. Derybos su ES Taryba dėl šių nuostatų tebevyksta. Europos Parlamentas balsuos dėl 2009 m. ES biudžeto (Svarstymas: 2008-12-17. Balsavimas: 2008-12-18) Šioje sesijoje Europos Parlamentas balsuos dėl 2009 m. ES biudžeto. Dėl jo jau sutarta su ES Taryba. Parlamentas pasiekė, kad kitąmet ES teiktų pirmenybę klimato kaitai, socialiniams reikalams bei saugumui. EP balsuos dėl O. Juknevičienės ataskaitos apie teisminį tinklą (Balsavimas: 2008-12-16) Tarptautinėse civilinėse ir komercinėse bylose sprendžiami santuokų ir skyrybų, vaikų išlaikymo, turto pasidalijimo bei kiti klausimai. Siekdami teisingumo Lietuvos piliečiai vis dažniau bylinėjasi kitose ES šalyse. Nuo 2002 m. veikia Europos teisminis tinklas (ETT), skirtas padėti teisininkams ir piliečiams tokiais atvejais. Šioje sesijoje EP balsuos dėl O. Juknevičienės parengtos ataskaitos, kurioje siūloma sustiprinti šį tinklą. Dėl to jau sutarta su ES Taryba. ES garantuos gyventojų indėlius iki 100 tūkst. eurų (Svarstymas: 2008-12-16. Balsavimas: 2008-12-17) Dabartinė finansų rinkos krizė parodė, kad šiuo metu taikoma indėlių garantijų nepakanka. Netrukus ES mastu bus garantuoti gyventojų indėliai iki 50 tūkst. eurų, o nuo 2009 m. pabaigos - iki 100 tūkst. eurų. Dėl tokio siūlymo šioje sesijoje balsuos Europos Parlamentas.
ES dėka žaislai taps saugesni (Svarstymas: 2008-12-15. Balsavimas: 2008-12-16) Šioje sesijoje europarlamentarai balsuos dėl žaislų saugos direktyvos sugriežtinimo. Nuo šiol žaislų gamintojai turės parengti kiekvieno žaislo techninę bylą, taip pat atlikti jo saugos įvertinimą - tik po to jį galės tiekti rinkai. Taip pat bus griežčiau apribotas kancerogeninių, mutageninių bei reprodukciją žalojančių medžiagų naudojimas žaisluose. Dėl šio klausimo sutarta su ES Taryba. Europarlamentarų padėjėjai turės daugiau teisių (Balsavimas: 2008-12-16) Iki šiol EP narių asistentai Briuselyje ir Strasbūre dirbdavo pagal šalių, kuriose šie europarlamentarai išrinkti, įstatymus. Nuo kitų metų vidurio – naujos EP kadencijos – tai pasikeis. EP nariai ir toliau patys pasirinks savo padėjėjus ir nustatys jų atlyginimus, tačiau nuo jų bus nuskaičiuojami ES mokesčiai, be to, padėjėjai bus įtraukti į Sąjungos institucijų darbuotojų socialinės apsaugos sistemą.
20081212IPR44327 Sesijos apžvalga: 2008 m. gruodžio 15-18 d. EP plenarinė sesija Strasbūre
-//EP//TEXT IM-PRESS 20081208BRI43933 FULL-TEXT NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
