G. Verheugen’o atsakymas Komisijos vardu
(2009 m. liepos 17 d.)
Komisija žino apie automobilių pramonės krizę ir politinį atsaką į šią problemą pristatė neseniai priimtame komunikate „Kovos su automobilių pramonės krize veiksmai“ COM (2009) 104 galutinis. , paskelbtame 2009 m. vasario 25 d.
Komisijos nuomone, politiniu atsaku į krizę turėtų būti ne tik stengiamasi įveikti jos padarinius, bet ir paversti krizę galimybe ilgalaikiam Europos automobilių pramonės konkurencingumui ir tvarumui užtikrinti. Šiuo atžvilgiu klimato kaitos, oro kokybės ir Europos energijos priklausomybės klausimai tampa nepaprastai svarbūs. Dėl šios priežasties visomis Europos priemonėmis, skirtomis krizės poveikiui sumažinti, taip pat aiškiai siekiama skatinti ekologiškas technologijas ir ateityje mažinti Europos automobilių pramonės išmetamų anglies dioksido dujų kiekį.
Europos investicijų bankas (EIB) atliko svarbų vaidmenį skatindamas ekologiškų technologijų mokslinius tyrimus ir skirdamas daug lėšų pagal Europos netaršaus transporto priemonę (ENTP) ir kitus EIB prioritetus. ENTP patvirtinta 2008 m. pabaigoje, siekiant prisidėti prie Europos ekonomikos atkūrimo plano įgyvendinimo, remti investicijas į mokslinius tyrimus, technologijų plėtrą ir inovacijas anglies dioksido (CO 2 ) bei kitų teršalų išmetimo mažinimo srityje, ir įgyvendinti Europos transporto pramonės degalų naudojimo efektyvumo tikslus. Nuo 2008 m. gruodžio mėn. iki 2009 m. vasario mėn. EIB jau patvirtino projektų už 550 mln. eurų. 2009 m. kovo mėn. EIB tarybos posėdyje patvirtinti aštuoni projektai, kurių bendra vertė yra 3 mlrd. eurų (iš kurių 2,2 mlrd. eurų bus skirta pagal ENTP). Kartu su paraiškomis, pateiktomis 2009 m. gegužės mėn. ir 2009 m. birželio mėn. tarybos posėdžiams, iki 2009 m. vidurio ši bendra suma viršys 7 mlrd. eurų. Šiam finansavimui keliamus reikalavimus atitinka ir hibridinių technologijų moksliniai tyrimai.
Komisija taip pat skirs lėšų pagal Mokslinių tyrimų ir technologijų plėtros septintąją bendrąją programą (7BP). Tokiam Bendrijos finansavimui kvietimuose teikti paraiškas keliamus reikalavimus atitiks ir hibridinių transporto priemonių moksliniai tyrimai. Be skubaus reagavimo į krizę 7BP taip pat remiami inovaciniai sprendimai, kuriais siekiama konkurencingos ir tvarios automobilių gamybos ir naudojimo Europoje. Visų pirma, Europos ekonomikos atkūrimo plane bus numatytas konkretus veiksmas „Žalieji automobiliai“, pagal kurį bus teikiamos lėšos mokslinių tyrimų projektams remti; tikimasi, kad pirmasis kvietimas teikti paraiškas bus paskelbtas 2009 m. liepos 30 d.
Reikėtų pažymėti, kad CARS 21 aukšto lygio grupės rekomendacijose, kuriomis siekiama padidinti Europos automobilių pramonės konkurencingumą, hibridinių automobilių moksliniai tyrimai ir gamyba įvardyti kaip vienas iš prioritetų. Tai aiškiai patvirtina Komisijos, valstybių narių, pramonės ir kitų suinteresuotųjų subjektų interesus. Tačiau reikėtų pabrėžti, kad neseniai priimtas reglamentas dėl keleivinių automobilių išmetamo CO 2 dujų kiekio technologiniu požiūriu suformuluotas neutraliai, nustatant kiekvieno gamintojo naujų parduodamų automobilių vidutinio išmetamo teršalų kiekio ribines vertes ir paliekant galimybę patiems gamintojams rasti tikslų siekimo būdą, pasirenkant sąnaudas ir technologijas. Tai taip pat svarbu siekiant užtikrinti, kad Europos automobiliai ateityje būtų įperkami plačiajai visuomenei.
