KLAUSIMAS ŽODŽIU SU DEBATAIS O-0056/09
pagal 108 Darbo tvarkos taisyklių straipsnį
pateikė
Chris Davies
Aplinkos, visuomenės sveikatos ir maisto saugos komiteto vardu
Komisijai
Tema: ES invazinių rūšių strategijos kūrimas ir biologinės įvairovės veiksmų plano laikotarpio vidurio ataskaita
Kokiu būdu Komisija ketina paspartinti pažangą siekiant visiškai įgyvendinti veiksmų planą, pasiekti 2010 m. planinį rodiklį ir saugoti bei atkurti Europos vertingą gamtos paveldą po 2010 m.?
Kaip Komisija rengia savo biologinės įvairovės politiką laikotarpiui po 2010 m., ir kaip ji užtikrins, kad vadovaujantis šia politika būtų skatinama pažanga įgyvendinant ES gamtos apsaugos direktyvas ir programą „Natura 2000“?
Ar naujame pasiūlyme dėl ES biudžeto persvarstymo Komisija pateiks būdų, kaip padidinti tiesioginį ir sektorinį biologinės įvairovės apsaugos finansavimą? Jei taip, tai kokių?
Ar Komisija, persvarstydama ES biudžetą, pasiūlys reformuoti BŽŪP į tvaraus kaimo vystymosi ir žemės naudojimo politiką?
Kaip Komisija savo kitoje Baltojoje knygoje dėl prisitaikymo prie klimato kaitos yra numačiusi skatinti biologinę įvairovę ir gyvybingas ekosistemas, kadangi tai yra pagrindiniai bet kurios prisitaikymo prie klimato kaitos strategijos principai?
Kokių veiksmų Komisija ketina imtis dabar, kai jau paskelbta jos Žalioji knyga dėl buveinėms nebūdingų invazinių rūšių?
