CŽV veikla Europoje: europarlamentarų nuomonės skiriasi
Teisingumas ir vidaus reikalai
2006-07-05 - 17:26
Šių metų sausį buvo įsteigtas laikinasis Europos Parlamento komitetas tirti pranešimams apie tariamą neteisėtą JAV Centrinės žvalgybos valdybos (CŽV) veiklą ES šalyse. Teigta, jog CŽV galėjo pasinaudoti ES šalimis neteisėtai sulaikydama terorizmu įtariamus asmenis bei juos gabendama. Trečiadienį deputatai apsvarstė tarpinę komiteto ataskaitą, o ketvirtadienį dėl jos bus balsuojama.
EP pranešėjas šiuo klausimu Giovanni Claudio FAVA (Italija) teigė, jog „ypatingieji perdavimai“ Europoje yra neginčytinas faktas, kurį pripažino net pats JAV Valstybės departamentas. Pažymėjęs ES šalių vyriausybių pareigą ištirti šiuos faktus, pranešėjas patikino, jog Komitetas toliau sieks nustatyti objektyvią tiesą, kad panašaus pobūdžio piktnaudžiavimai Europoje nepasikartotų.
ES Tarybos atstovė Suomijos Europos reikalų ministrė Paula LEHTOMÄKI teigė, jog su terorizmu neturi būti kovojama pažeidžiant žmogaus teises. Prelegentė taip pat atkreipė dėmesį, jog ES neturi įgaliojimų žvalgybos srityje, taigi už ją atsakingos šalių vyriausybės. P. Lehtomäki painformavo apie užmegztą dialogą su JAV administracija, kuri patikino, jog kovodamos su terorizmu JAV laikysis tarptautinių sutarčių ir gerbs valstybių suverenumą, o taip pat uždarys Gvantanamo kalėjimą.
ES Teisingumo, laisvių ir saugumo komisaras Franco FRATTINI padėkojo EP laikinajam komitetui už atliktą darbą. Pažymėjęs žmogaus teisių užtikrinimo svarbą, komisaras siūle palaukti valstybių tyrimų bei teismų išvadų apie ataskaitoje minimus faktus. Prelegentas taip pat paragino reformuoti slaptąsias tarnybas, sustiprinti jų bendradarbiavimą bei padidinti jų veiklos skaidrumą.
Toliau diskusijoje kalbėjo EP politinių frakcijų atstovai. Europos liaudies partijos deputatas Jas GAWRONSKI (Italija) pavadino laikinojo komiteto ataskaitą „nepakankama“ ir „neišsamia“. Prelegentas teigė, jog bendradarbiaujant su CŽV nebuvo pažeisti ES šalių įstatymai, o jei JAV padarė klaidų – „tai tik dėl to, kad jos kažką daro“. „Mes ryžtingai kritikuojame šią ataskaitą ir esame ja nusivylę“, – kalbėjo europarlamentaras.
Socialistų frakcijos atstovas Wolfgang KREISSL-DÖRFLER (Vokietija) ragino nekovoti su terorizmu „tais pačiais ginklais, kuriuos naudoja teroristai“. Jei yra įtarimų – žmogus turi būti patrauktas baudžiamojon atsakomybėn, teigė deputatas ir pridūrė: „ES nėra pasirengusi paaukoti savo laisvės kovos su terorizmu vardan“.
Liberalų ir demokratų aljanso atstovė Sarah LUDFORD (Jungtinė Karalystė) išreiškė susirūpinimą, jog „teisingumo ir žmogaus teisių sritis ES nėra veiksmingai reguliuojama“, o direktyva dėl kovos su terorizmu dar nėra įgyvendinta keliose Sąjungos šalyse. Deputatė ragino valstybes užtikrinti, kad nebūtų pažeidžiamos žmogaus teisės kovojant su terorizmu. Žaliųjų atstovas Cem ÖZDEMIR (Vokietija) paragino valstybes teisiškai ištirti „ypatinguosius perdavimus“, kaip tai jau daro Italija. Tuo tarpu Europos vieningųjų kairiųjų jungtinės frakcijos atstovas Giusto CATANIA (Italija) apgailestavo, jog valstybės „pasirinko neteisingą kovos su terorizmu strategiją“, o jų vyriausybės „prisidėjo prie CŽV veiksmų“.
Savo ruožtu Sąjungos už tautų Europą atstovas Konrad SZYMAŃSKI (Lenkija) ragino „sušvelninti“ ataskaitos tekstą, nes „ne visais [minimais] atvejais buvo pažeista tarptautinė teisė“. Deputatas taip pat siūlė atnaujinti tarptautinę teisę atsižvelgiant į tai, kad JAV „kitaip interpretuoja“ Jungtinių Tautų konvenciją prieš kankinimą. Nepriklausomybės ir demokratijos frakcijos atstovo Mirosław Mariusz PIOTROWSKI (Lenkija) nuomone, laikinasis komitetas „neįgyvendino savo užduoties“, nepateikė naujos informacijos ir tapo politinės kovos įrankiu, todėl jo veikla turi būti sustabdyta. Tuo tarpu frakcijos nepriklausantis deputatas Philip CLAEYS (Belgija) teigė, jog komitetui nepavyko įrodyti neteisėtų CŽV veiksmų, ir paragino palikti šį klausimą nagrinėti šalių vyriausybėms.
Balsavimas dėl tarpinės laikinojo komiteto ataskaitos numatytas ketvirtadienį.
Giovanni Claudio FAVA (PSE, IT)
A6-0213/2006
Dėl numanomo CŽV vykdyto kalinių gabenimo ir neteisėto kalinimo Europos šalyse
Iniciatyvos procedūra.
Svarstymas: 2006-07-05.
Balsavimas: 2006-07-06
20060628IPR09341
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
