3.10.2007
PASIŪLYMAS DĖL REZOLIUCIJOS
pagal Darbo tvarkos taisyklių 113 straipsnį
pateikė Frank Vanhecke, Philip Claeys ir Koenraad Dillen
dėl musulmonių galvos apdangalo dėvėjimo Turkijoje
Pasiūlymas dėl Europos Parlamento rezoliucijos dėl musulmonių galvos apdangalo dėvėjimo Turkijoje
Europos Parlamentas,
–
atsižvelgdamas į Darbo tvarkos taisyklių 113 straipsnį,
A.
kadangi Turkijos Teisingumo ir plėtros partijos (AKP) vyriausybė naujojoje konstitucijoje nusprendė panaikinti tradicinį draudimą dėvėti musulmonių galvos apdangalus Turkijos aukštosiose mokyklose ir universitetuose, ir tai, be abejonės, didins islamo įtaką švietimo sistemai,
B.
kadangi dėl šio sprendimo tikriausiai bus panaikintas draudimas dėvėti musulmonių galvos apdangalus Turkijos administracijos įstaigose ir kadangi, apskritai, socialinis spaudimas moterims dėvėti musulmonių galvos apdangalus didės,
1.
pabrėžia, kad Europos Sąjungos valstybėse narėse besąlygiškai užtikrinama tikėjimo laisvė, tačiau tikėjimo praktikavimas yra asmeninis reikalas ir neturėtų vykti už asmeninės srities ribų;
2.
atkreipia dėmesį į tai, kad musulmonių galvos apdangalas yra ne tik religinis, bet ir politinis simbolis;
3.
taigi mano, kad draudimo dėvėti musulmonių galvos apdangalus Turkijos aukštosiose mokyklose ir universitetuose panaikinimas yra reikšmingas žingsnis siekiant stiprinti islamo įtaką Turkijoje, ir kad toks sprendimas prieštarauja ES ir Turkijos partnerystės nuostatoms, pagal kurias numatyta, kad ypatingai svarbu gerbti pagrindines teises ir laisves.
