18.6.2008
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– John Bowis, Mario Mauro, Filip Kaczmarek, Charles Tannock, Colm Burke, Bernd Posselt, Eija-Riitta Korhola ir Laima Liucija Andrikienė PPE-DE frakcijos vardu
– Pasqualina Napoletano, Glenys Kinnock, Alain Hutchinson ir Juan Fraile Cantón PSE frakcijos vardu
– Marios Matsakis, Marielle De Sarnez ir Johan Van Hecke ALDE frakcijos vardu
– Margrete Auken ir Mikel Irujo Amezaga Verts/ALE frakcijos vardu
– Adam Bielan, Mieczysław Edmund Janowski, Marek Aleksander Czarnecki ir Ewa Tomaszewska UEN frakcijos vardu
keičiantis šių frakcijų pasiūlymus dėl rezoliucijų:
– Verts/ALE ( B6‑0316/2008 )
– ALDE ( B6‑0318/2008 )
– PPE-DE ( B6‑0319/2008 )
– UEN ( B6‑0323/2008 )
– PSE ( B6‑0325/2008 )
dėl nuolatinių civilių žudynių Somalyje
Europos Parlamento rezoliucija dėl nuolatinių civilių žudynių Somalyje
Europos Parlamentas ,
–
atsižvelgdamas į savo ankstesnes rezoliucijas dėl žmogaus teisių pažeidimų Somalyje,
–
atsižvelgdamas į ankstesnius Europos Vadovų Tarybai pirmininkaujančios šalies pareiškimus dėl neseniai pasirašyto Džibučio taikos susitarimo,
–
atsižvelgdamas į JT Generalinio Sekretoriaus Ban Ki-moono pranešimus, kuriuose išreiškiamas susirūpinimas dėl besitęsiančios humanitarinės katastrofos Somalyje,
–
atsižvelgdamas į Afrikos Sąjungos (AS) iniciatyvas ir pareiškimus dėl padėties Somalyje,
–
atsižvelgdamas į 2007 m. vasario mėn., reaguojant į Etiopijos laimėjimą prieš Islamo teismų sąjungą, paskelbtoje JT Saugumo Tarybos rezoliucijoje Nr. 1744 numatytą nacionalinio susitaikymo planą,
–
atsižvelgdamas į Darbo tvarkos taisyklių 115 straipsnio 5 dalį straipsnį,
A.
susirūpinęs dėl užsitęsusio pilietinio karo Somalyje ir jo poveikio šios šalies taikos ir susitaikymo procesui ir apskritai Afrikos Kyšulio saugumui ir stabilumui,
B.
kadangi pastarosiomis dienomis atsinaujinus kovoms tarp pereinamojo laikotarpio federalinės vyriausybės (PLFV) karinių pajėgų ir maištininkų, nes kai kurie islamistų vadovai atmetė trijų mėnesių paliaubų susitarimą, kuriam tarpininkavo JT ir kurį Džibutyje pasirašė PLFV ir Somalio išlaisvinimo aljansas (SIA), Somalio sostinėje Mogadiše buvo nužudyta apie 100 žmonių ir tūkstančiai paliko savo namus,
C.
kadangi buvo įvardyti Somalio pilietinės visuomenės nariai, ypač žiniasklaida, į kuriuos bus pasikėsinta, ir smerkdamas tikslinį brutalų Nacionalinės Somalio žurnalistų sąjungos (NSŽS) viceprezidento Nasteho Dahiro Faraho nužudymą, kurį 2008 m. birželio 7 d., šeštadienį, pietiniame Kismaju mieste (Somalis) įvykdė ginkluoti nusikaltėliai,
D.
kadangi nuo 2008 m. pradžios buvo nužudyta 15 pagalbos darbuotojų, įskaitant įžymų Somalio pagalbos darbuotoją, vietinės moterų ir vaikų priežiūros agentūros vadovą Mohamedą Mahdi, kurį sostinėje Mogadiše nužudė nenustatyti ginkluoti nusikaltėliai,
E.
kadangi JT Generalinis Sekretorius išreiškė susirūpinimą dėl to, kad samdoma vis daugiau vaikų kareivių, ypač Mogadiše, ir dėl to, kad beveik visose šalies karinėse pajėgose tarnauja vaikai,
F.
kadangi visos Somalio konflikto šalys vis dar pažeidinėja žmogaus teises, tebevykdomi kankinimai ir klesti kitas netinkamas elgesys, prievartavimai, neteisminės egzekucijos, savavališki sulaikymai ir išpuoliai prieš civilius bei civilinę infrastruktūrą,
G.
kadangi dėl besitęsiančio konflikto ir politinio nestabilumo Somalyje vyksta piratavimas ir ginkluoti apiplėšimai,
H.
kadangi nuo 2007 m. vasario mėn. apie 856 970 somaliečių pabėgo kovoti į Mogadišą, o 2,6 mln. somaliečių (apie 35 proc. gyventojų) reikalinga humanitarinė pagalba – šis skaičius iki metų pabaigos gali išaugti iki 3,5 mln.,
I.
kadangi JT Generalinis Sekretorius paragino Etiopijos pajėgas susilaikyti nuo chaotiškų išpuolių prieš civilius gyventojus ir civilinius objektus, įskaitant mokyklas ir ligonines, tačiau ne vien tik jas, ir paragino Etiopijos valdžios institucijas ištirti įtariamus jų pajėgų įvykdytus sunkius pažeidimus vaikų atžvilgiu,
J.
kadangi JT Saugumo Taryba vienbalsiai patvirtino 2008 m. gegužės 15 d. rezoliuciją, kurioje raginama galbūt dislokuoti JT taikos palaikymo pajėgas, kurias sudarytų 28 500 karių, kai sausumoje pagerės politinė ir saugumo padėtis; kadangi siūlomos JT pajėgos pakeistų nedidelio kontingento Afrikos Sąjungos taikdarių pajėgas, dislokuotas Somalyje nuo 2007 m. kovo mėn.,
1.
griežtai smerkia visų konflikto šalių vykdomas nuolatines kovas, tikslines žudynes ir kitus rimtus žmogaus teisių pažeidimus, nes dėl to gyvybę prarado daugybė Somalio civilių ir šalį ištiko humanitarinė katastrofa;
2.
ragina visas konflikto šalis nedelsiant sustabdyti visus tarptautinės žmogaus teisių ir humanitarinės teisės pažeidimus, prieš civilius nukreiptus išpuolius, grasinimus mirtimi, prievartavimą, neteisėtą sulaikymą, grobimą, civilių bauginimą ir plėšimą ir visiškai laikytis Ženevos konvencijų bendro 3 straipsnio nuostatų;
3.
ragina išlaisvinti du žemės ūkio NVO „Italijos bendradarbiavimas – Šiaurė ir Pietūs“ (it. „Cooperazione Italiana Nord Sud“) narius italus Jolandą Occhipinti ir Giuliano Paganini ir vieną šios organizacijos narį iš Somalio Abdirahamaną Yussufą Harale, kurie buvo pagrobti gegužės 21 d. apie 60 km į pietus nuo Mogadišo ir už kuriuos prašoma 1 mln. JAV dolerių išpirkos;
4.
ragina ištirti visus žmogaus teisių pažeidimo atvejus, įskaitant sunkius vaikų teisių pažeidimus; ragina PLFV sustabdyti vaikų sulaikymus ir kontroliuoti šaulių ginklų platinimą;
5.
ragina visas konflikto šalis imtis reikalingų priemonių užtikrinant nekliudomą prieigą prie humanitarinės pagalbos ir pagalbą nuo konflikto nukentėjusiems šalies gyventojams ir imtis veiksmingų priemonių užtikrinant vietos ir tarptautinių humanitarinių darbuotojų saugumą;
6.
džiaugiasi, kad birželio 9 d. Džibutyje Somalio vidaus derybų metu Pereinamojo laikotarpio federalinė vyriausybė (PLFV) ir Somalio išlaisvinimo aljansas (SIA) pasiekė taikos susitarimą, kuriam tarpininkavo JT Generalinio Sekretoriaus specialusis atstovas Ahmedou Ould-Abdallah, Afrikos Sąjunga ir kitos regioninės organizacijos bei tarptautiniai partneriai; ragina PLFV dalyvauti tikrame susitaikymo su visomis konflikto šalimis procese, kad būtų sudarytos sąlygos taikai, saugumui ir stabilumui;
7.
ragina stiprinti pilietinės visuomenės – visų pirma moterų ir vaikų – vaidmenį nacionalinio susitaikymo procese;
8.
ragina Somalio pereinamojo laikotarpio vyriausybę, bendradarbiaujant su JT ir Afrikos Sąjunga, pasinaudoti visomis turimomis priemonėmis, kad būtų užkirstas kelias piratavimui ir ginkluotiems humanitarinę pagalbą gabenančių laivų apiplėšimams, vykdomiems Somalio pakrantėje, ir juos nuslopinti;
9.
ragina ES paraginti Kenijos vyriausybę suteikti Somalio pabėgėliams prieglobstį ir išlaikyti jų teises į pagalbą bei leisti per El Vako pasienio punktą nekliudomai gabenti humanitarinės pagalbos siuntas;
10.
ragina visus pagalbos teikėjus, visų pirma ES, teikti daugiau humanitarinės pagalbos šalies viduje perkeltiesiems asmenims ir užtikrinti veiksmingą vystomąją pagalbą Somalio gyventojams;
11.
ragina Komisiją užtikrinti, kad ES pagalba nebūtų netinkamai panaudota tam, kad galios vėl būtų suteiktos kariuomenės vadams, kurie įsitvirtinę nacionalinėse federalinėse institucijose, ir prireikus imtis priemonių šiai padėčiai ištaisyti;
12.
ragina JT Saugumo Tarybą sustiprinti JT taikomą ginklų embargą Somaliui ir imtis ryžtingesnių priemonių užtikrinant, kad regiono valstybės šio embargo visiškai laikytųsi; ragina JT Saugumo Tarybą išnagrinėti ir nustatyti tikslingas sankcijas visiems asmenims, kurie kaltinami Somalyje padarę karo nusikaltimų ir nusikaltimų žmonijai, įskaitant galimą kreipimąsi į Tarptautinį baudžiamąjį teismą;
13.
džiaugiasi, kad 2008 m. gegužės 15 d. JT Saugumo Taryba vienbalsiai patvirtino rezoliuciją, kurioje raginama galbūt dislokuoti JT taikos palaikymo pajėgas, kurias sudarytų 28 500 karių, kai sausumoje pagerės politinė ir saugumo padėtis; pažymi, kad siūlomos JT pajėgos pakeistų nedidelio kontingento Afrikos Sąjungos taikdarių pajėgas, dislokuotas Somalyje nuo 2007 m. kovo mėn.,
14.
itin ragina, kad Afrikos Sąjungos misija Somalyje (angl. AMISOM) ir visos tolesnės JT taikdarių misijos būtų siunčiamos ginti civilių, įskaitant moteris, vaikus ir šalies viduje perkeltus asmenis, ir įtraukti žmogaus teisių aspektą sudarant galimybes stebėti ir tirti žmogaus teisių pažeidimus bei apie juos pranešti;
15.
dar kartą išsako savo paramą JT Generalinio Sekretoriaus specialiajam atstovui Somalyje Ahmedou Ouldui Abdallahui jam koordinuojant tarptautinės bendruomenės veiksmus ir sudarant sąlygas Somalio vidaus politikos dialogui, taip pat stabilizuojant padėtį Somalyje dislokavus AMISOM pajėgas;
16.
paveda Pirmininkui perduoti šią rezoliuciją Tarybai, Komisijai, valstybėms narėms, Afrikos Sąjungos, JT ir Tarpvyriausybinės vystymo institucijos generaliniams sekretoriams, Somalio pereinamojo laikotarpio federalinės vyriausybės pirmininkui, Etiopijos vyriausybei ir Visos Afrikos Parlamentui.
