19.11.2008
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 103 straipsnio 4 dalį pateikė
– Jürgen Schröder, Colm Burke ir Geoffrey Van Orden PPE-DE frakcijos vardu
– Pasqualina Napoletano, Alain Hutchinson ir Ana Maria Gomes PSE frakcijos vardu
– Thierry Cornillet, Philippe Morillon, Frédérique Ries, Fiona Hall, Renate Weber ir Marios Matsakis ALDE frakcijos vardu
– Ryszard Czarnecki, bbAdam Bielan, Ewa Tomaszewska ir Mieczysław Edmund Janowski UEN frakcijos vardu
– Frithjof Schmidt ir Angelika Beer Verts/ALE frakcijos vardu
keičiantis šių frakcijų pasiūlymus dėl rezoliucijų:
– Verts/ALE ( B6‑0590/2008 )
– ALDE ( B6‑0592/2008 )
– PPE-DE ( B6‑0593/2008 )
– UEN ( B6‑0594/2008 )
– PSE ( B6‑0595/2008 )
dėl ES reagavimo į blogėjančią padėtį Kongo Demokratinės Respublikos rytuose
Europos Parlamento rezoliucija dėl ES reagavimo į blogėjančią padėtį Kongo Demokratinės Respublikos rytuose
Europos Parlamentas ,
–
atsižvelgdamas į 2008 m. lapkričio 11 d. Europos Sąjungos Tarybos išvadas dėl padėties Kongo Demokratinėje Respublikoje,
–
atsižvelgdamas į savo 2008 m. spalio 23 d. rezoliuciją dėl Kongo Demokratinės Respublikos: susirėmimai rytinėse pasienio zonose,
–
atsižvelgdamas į savo 2008 m. vasario 21 d. rezoliuciją dėl Šiaurės Kivu,
–
atsižvelgdamas į savo 2008 m. sausio 17 d. rezoliuciją dėl padėties Kongo Demokratinėje Respublikoje ir žaginimų kaip karo nusikaltimų ir į savo ankstesnes rezoliucijas dėl žmogaus teisių pažeidimų Kongo Demokratinėje Respublikoje (KDR),
–
atsižvelgdamas į savo 2007 m. lapkričio 15 d. rezoliuciją dėl Europos Sąjungos atsako į pažeidžiamas situacijas besivystančiose šalyse,
–
atsižvelgdamas į AKR ir ES jungtinės parlamentinės asamblėjos 2007 m. lapkričio 22 d. rezoliuciją dėl padėties KDR, ypač rytinėje šalies dalyje, ir jos poveikio regionui,
–
atsižvelgdamas į 2007 m. spalio 25 d. Komisijos komunikatą „ES atsakas į pažeidžiamumą – veiksmai sudėtingomis sąlygomis skatinant darnų vystymąsi, stabilumą ir taiką“ (COM(2007)0643) ir į pridėtą Komisijos tarnybų darbo dokumentą (SEC(2007)1417),
–
atsižvelgdamas į 2005 m. spalio 24 d. Jungtinių Tautų Generalinės Asamblėjos rezoliuciją Nr. 60/1 dėl 2005 m. pasaulio aukščiausiojo lygio susitikimo rezultatų, ypač į jos 138–140 dalis dėl įsipareigojimo apsaugoti gyventojus,
–
atsižvelgdamas į Pietinės Afrikos dalies vystymosi bendrijos aukščiausio lygio susitikimo išvadas, kuriose nurodoma, kad ji pasirengusi „prireikus“ siųsti taikos palaikymo pajėgas į Šiaurės Kivu provinciją,
–
atsižvelgdamas į 2008 m. spalio 10 d. Tarybos pareiškimą dėl padėties rytinėje KDR dalyje,
–
atsižvelgdamas į Vystymosi komiteto 2008 m. misijos į Šiaurės Kivu ataskaitą,
–
atsižvelgdamas į 2007 m. gruodžio 18 d. pasirašytą Europos konsensusą dėl humanitarinės pagalbos,
–
atsižvelgdamas į Darbo tvarkos taisyklių 103 straipsnio 4 dalį,
A.
kadangi susirėmimai tarp Kongo armijos, „Mai Mai“ milicijos pajėgų, nušalinto generolo Laurento Nkundos vadovaujamų sukilėlių grupuočių, Ruandos demokratinių išlaisvinimo pajėgų (FDLR) kovotojų ir Ugandos Viešpaties pasipriešinimo armijos (LRA) stiprėja ir dėl to labai kenčia Šiaurės Kivu gyventojai,
B.
atsižvelgdamas į JT pasiuntinio, buvusio Nigerijos prezidento, Oluseguno Obasanjo 2008 m. lapkričio 16 d., sekmadienio, misiją ir į jo ir sukilėlių vadovo Laurento Nkundos pasiektą susitarimą dėl trišalio komiteto, skirto armijos ir sukilėlių paliauboms stebėti, įsteigimo ir į tai, kad jam nedelsiant reikia susijusių valstybių valdžios institucijų paramos, jog O. Obasanjo galėtų įgyvendinti šį susitarimą,
C.
B. kadangi, siekiant išvengti, kad kovos Šiaurės Kivu neišsiplėstų ir nepasiektų 1998–2003 m. Kongo karo, kuriame dalyvavo šešios besiribojančios šalys, masto, intensyviai dedamos regionų ir Europos tarpininkų tarptautinės diplomatinės pastangos; kadangi lapkričio 7 d. Nairobyje surengtas regiono aukščiausiojo lygmens susitikimas krizės KDR rytinėje dalyje tema,
D.
kadangi nuo smurto pradžios nužudyta ir perkelta milijonai žmonių ir kadangi apytikriais skaičiavimais nuo tada, kai generolas Laurent Nkunda rugpjūčio mėnesį vėl pradėjo kovas Kongo Demokratinėje Respublikoje, perkelta 250 000 gyventojų ir dėl to KDR rytinėje dalyje įvyko humanitarinė katastrofa,
E.
kadangi nepaisant pagal Jungtinių Tautų Chartijos VII skyrių nustatytų Jungtinių Tautų misijos Kongo Demokratinėje Respublikoje (MONUC) įgaliojimų, leidžiančių naudoti visas būtinas priemones siekiant atgrasinti nuo visų bandymų naudoti jėgą ir siekiant apsaugoti civilius,
-
nuo tada, kai KDR rytinėje dalyje neseniai vėl prasidėjo kovos, MONUC neturėjo būtinų priemonių, kad apsaugotų civilius gyventojus ir nuginkluotų bei iš šalies išsiųstų KDR teritorijoje esančius hutų kovotojus iš Ruandos,
-
MONUC buvo priversta laukti Indijos ir Pakistano leidimo siųsti į kovą Indijos ir Pakistano karius, o tai prieštarauja numatytiems įgaliojimams, kurie yra MONUC dislokacijos šioje teritorijoje pagrindas,
-
MONUC neįsikišo, kad sustabdytų 2008 m. lapkričio 5 d. Kiwandjoje (angl. Kiwandja) vykusias 200 žmonių žudynes, nors šioje vietovėjė yra viena iš misijos karinių bazių,
F.
kadangi JT Saugumo Taryba 2008 m. lapkričio 11 d. dar kartą aptarė padėtį Rytų KDR, tačiau nesusitarė dėl to, kad JT misijos Konge (MONUC) pajėgos būtų padidintos 3000 karių, nors to prašė MONUC,
G.
kadangi iš visų 17 000 MONUC karių Šiaurės Kivu dislokuota tik 6000,
H.
kadangi Jungtinių Tautų Saugumo Tarybos valstybės narės (tarp kurių yra ir Belgija, Prancūzija, Italija ir Jungtinė Karalystė) visada atsisakydavo skirti MONUC papildomų priemonių, kad ji galėtų įgyvendinti savo uždavinį, kadangi Europos Sąjungos Taryba ragina ES, valstybes nares ir MONUC glaudžiau bendradarbiauti,
I.
kadangi Europos Komisijos nario Louise Michelio iniciatyva Nairobyje įvyko regiono aukščiausiojo lygio susitikimas, kurio metu Kongo Prezidentas Joseph Kabila ir Ruandos Prezidentas Paul Kagame, siekdami užtikrinti taiką ir ilgalaikį politinį stabilumą, susitarė nedelsiant įgyvendinti visus anksčiau sudarytus susitarimus,
J.
kadangi vis dėlto po šio susitikimo KDR rytinėje dalyje nebuvo tuoj pat nutraukta ugnis, toliau vyko aršios konflikto šalių kovos ir dėl to buvo padaryta daug žalos civiliams gyventojams,
K.
kadangi MONUC aiškiai įrodė, kad Laurento Nkundos kovotojai gauna paramą iš Ruandos ir kadangi Jungtinių Tautų Generalinis Sekretorius Ban Ki-moon paragino Afrikos vadovus šiuo lemiamu momentu prisiimti savo istorinę atsakomybę už šį regioną, už Afriką ir už pasaulį,
L.
kadangi humanitarinės organizacijos šiuo metu rūpinasi 200 000 pabėgėlių, esančių stovyklose aplink Gomą, ir mano, kad maždaug 1 mln. civilių slapstosi siekdami išvengti smurto, kadangi padėtis pabėgėlių stovyklose kasdien blogėja ir kadangi JT Pabėgėlių reikalų vyriausiasis komisaras išreiškė nuogąstavimus, kad pabėgėlių stovyklos gali būti sukarintos,
M.
kadangi paaštrėjus konfliktui KDR rytinėje dalyje dar labiau suintensyvėjo vaikų verbavimas į kariuomenę,
N.
kadangi pasirodo, kad ir Kongo kariai, ir Ruandos demokratinių išlaisvinimo pajėgų (FDLR) kovotojai įsitraukę į KDR rytinės dalies naudingųjų iškasenų naudojimą ir prekybą jais,
O.
kadangi Kongo parlamento nariai parengė krizės Kongo respublikos rytuose įveikimo planą, kuriame raginama bendrai susitelkti, kad konflikto šalys pradėtų karinį, politinį ir diplomatinį dialogą,
P.
kadangi Prancūzijos ir Jungtinės Karalystės užsienio reikalų ministrai Bernard Kouchner ir David Milliband patarė stiprinti MONUC, o ne siųsti Europos pajėgas į Šiaurės Kivu, tačiau taip pat patvirtino, kad neatmeta galimybės siųsti Europos pajėgas, jei iš tiesų būtina,
Q.
atsižvelgdamas į didėjančią epidemiją Šiaurės Kivu ir dėl to vis labiau plintančią cholerą, raudoniukę ir kokliušą, kadangi didžiulis skaičius pabėgėlių gyvena laikinose vietose,
1.
yra itin susirūpinęs dėl suaktyvėjusių susirėmimų Šiaurės Kivu ir dėl jų pasekmių KDR rytinės dalies gyventojams bei visam regionui, ypač dėl humanitarinių padarinių, kurie yra CNDP agresyvių veiksmų, dėl kurių Šiaurės Kivu perkelta ir nužudyta daug žmonių, rezultatas;
2.
reiškia savo didelį pasipiktinimą KDR rytinėse provincijose vykdomomis žudynėmis, nusikaltimais žmonijai, lytinės prievartos prieš moteris ir mergaites veiksmais, taip pat ragina visas atitinkamas nacionalines ir tarptautines valdžios institucijas sistemingai teisti šių nusikaltimų vykdytojus; ragina JT Saugumo Tarybą skubos tvarka imtis visų priemonių, kurias taikant galima iš tiesų užkirsti kelią naujiems išpuoliams prieš civilius KDR rytinių provincijų gyventojus;
3.
pritaria Komisijos ir valstybių narių priimtam sprendimui padidinti dėl krizės padarinių kenčiantiems civiliams gyventojams skiriamą humanitarinę pagalbą; atkreipia dėmesį į sunkumus, su kuriais susiduria humanitarinės organizacijos teikdamos humanitarinę pagalbą, atsižvelgiant į saugumo padėtį Šiaurės Kivu; ragina visas susijusias šalis užtikrinti prieigą prie pažeidžiamų bendruomenių ir užtikrinti humanitarinės pagalbos darbuotojų saugumą, kad būtų galima tęsti humanitarinę veiklą; primena, kad svarbu, jog karinės priemonės ir pajėgos būtų naudojamos humanitarinėms operacijoms remti tik tikrai išskirtiniais atvejais ir kaip paskutinė išeitis;
4.
pakartoja, jog yra tvirtai įsitikinęs, kad Amanio ir Nairobio procesai vis dar yra tinkamas pagrindas siekiant ilgam laikui stabilizuoti padėtį KDR rytinėje dalyje;
5.
ragina Laurentą Nkundą laikytis savo paties pareiškimo, kurį jis padarė įvykus diskusijoms su Jungtinių Tautų Generalinio Sekretoriaus ypatinguoju pasiuntiniu ir buvusiu Nigerijos Respublikos prezidentu Olusegunu Obasanjo, kad jis palaikys taikos procesą KDR rytinėje dalyje; atsižvelgdamas į tai ragina CNDP nedelsiant prisidėti prie Amanio taikos proceso; dar kartą patvirtina, kad palaiko KDR valdžios institucijas, kurios ieško politinio krizės sprendimo, pritaria Kongo parlamento narių sudarytam planui, kuriame raginama bendrai susitelkti siekiant pradėti karinį, politinį ir diplomatinį dialogą;
6.
mano, kad siekiant rasti perspektyvų politinį konflikto sprendimą ir skatinti tinkamą regionų ekonomikos integraciją, kuri būtų naudinga visoms regiono šalims, reikėtų sušaukti tarptautinę konferenciją dėl Didžiųjų ežerų regiono;
7.
pabrėžia, kad reikia toliau stengtis sustabdyti užsienio ginkluotų grupių, ypač FDLR, veiklą KDR rytinėje dalyje; ragina KDR ir kitų šio regiono šalių vyriausybes imtis reikalingų veiksmų siekiant šio tikslo; palankiai vertina KDR ir Ruandos susitarimą, kuri paskelbė šių šalių užsienio reikalų ministrai, pagal Ruandos žvalgybos tarnybų darbuotojų grupėms leidžiama vykdyti veiklą KDR ir bendradarbiauti su Kongo armija, kad regione būtų nutraukta FDLR veikla;
8.
ragina Afrikos Sąjungą, JT Saugumo Tarybą ir svarbius tarptautinius veikėjus, įskaitant ES, JAV ir Kiniją, didinti spaudimą visoms konflikto šalims, kad būtų skatinamas taikos procesas, ieškoma mineralinių išteklių kontrolės problemos sprendimo būdų ir siekiama sudaryti ne vien paliaubas, o platų taikos susitarimą, be to, ragina šiuos veikėjus daryti spaudimą Ruandai ir Ugandai, kad jos įsipareigotų nutraukti L. Nkunda pajėgų laisvą judėjimą ir veiklą savo teritorijose;
9.
ragina visas susijusias šalis atkurti teisinę valstybę ir kovoti su nebaudžiamumu, visų pirma susijusiu su masiniu moterų ir mergaičių žaginimu bei vaikų ėmimu į karo tarnybą;
10.
ragina KDR vyriausybę kartu su Ruanda ir MONUC parengti planą, kurį taikant būtų izoliuoti ir sulaikyti FDLR nariai, kurie vadovavo genocidui, taip pat būtų suteikta galimybė persikelti į KDR arba reintegruotis Ruandoje tiems asmenims, kurie nedalyvavo genocide ir nori demobilizuotis;
11.
ragina Kongo valdžios institucijas nedelsiant sustabdyti vyriausybės karinių pajėgų plėšikavimą ir smurtą, kurio liudininkais yra tarptautinių NVO, pvz., Humanitarinių reikalų koordinavimo biuro (angl. OCHA), atstovai;
12.
ragina ES valstybes nares, siekiant stiprinti stabilumą šalyje, įgyvendinti JT ekspertų grupės rekomendacijas dėl neteisėto KDR gamtos išteklių eksploatavimo, įskaitant sankcijas, numatytas taikyti asmenims ir įmonėms, kurių dalyvavimas grobstant išteklius įrodytas;
13.
pabrėžia, kad nelegalus gamtinių išteklių eksploatavimas KDR rytinėje dalyje yra sukilėlių grupių finansavimo, vadinasi, ir regiono nestabilumo, šaltinis; pakartoja, kad svarbu kovoti su tokiu neteisėtu eksploatavimu; atsižvelgdamas į tai, ragina KDR valdžios institucijas ir MUSAC sunaikinti ekonominius sukilėlių grupių pagrindus neleidžiant jiems naudotis mineralų atsargomis (ypač deimantų, alavo, kolumbito – tantalito ir aukso) bei prekybiniais tinklais;
14.
prašo Komisijos ir Tarybos primygtinai reikalauti, kad KDR ir kaimyninių šalių vyriausybės įdiegtų veiksmingas sistemas, kurias naudojant būtų galima atsekti ir nustatyti gamtos išteklių – aukso, kasiterito (alavo rūdos), kolumbito ir tantalito, kobalto, deimantų, pirochloro ir medienos – kilmę, taip pat priimtų į savo teritoriją JT įgaliotus stebėtojus, kurie stebėtų, kaip importuojami gamtos ištekliai iš KDR, ir užtikrintų JT įgaliotų stebėtojų apsaugą;
15.
dar kartą prašo parengti veiksmingų kontrolės priemonių, kurios būtų analogiškos Kimberley procesui, kad būtų galima patvirtinti iš KDR į ES importuojamų gamtos išteklių kilmę;
16.
ragina Komisiją ir valstybes nares užtikrinti, kad Europos bendrovės neprekiauja produktais, pagamintais iš mineralų, kurie gauti KDR ginkluotoms grupėms naudingu būdu, tokių produktų nevartoja ir neimportuoja, ir atsakomybėn patraukti tokia veikla užsiimančius asmenis;
17.
ragina Komisiją ir Tarybą dėti visas įmanomas pastangas, kad būtų rastas politinis sprendimas, kuris yra vienintelė išeitis siekiant nutraukti konfliktus KDR; todėl pritaria Komisijos nario L. Michelio iniciatyvai Nairobyje surengti KDR ir Ruandos Respublikos prezidentų susitikimą; ragina Komisiją bendradarbiauti su KDR valdžios institucijomis siekiant įgyvendinti susitarimą dėl Ruandos demokratinių išlaisvinimo pajėgų kovotojų sugrįžimo į Ruandą; ragina Kongo Demokratinės Respublikos ir Ruandos Respublikos valdžios institucijas glaudžiau bendradarbiauti, kad būtų laikomasi įsipareigojimų, kuriuos jos prisiėmė Nairobyje, ir teikti pirmenybę dialogui ir konsultacijoms, kad būtų sukurta ilgalaikė taika rytinėje KDR dalyje ir užtikrintas regiono stabilumas;
18.
ragina visiškai nesitaikstyti su lytine prievarta prieš mergaites ir moteris, kuri naudojama kaip karo ginklas, ir nustatyti itin griežtas baudžiamąsias sankcijas šių nusikaltimų vykdytojams; atkreipia dėmesį į tai, kad svarbi galimybė naudotis sveikatos priežiūros paslaugomis ten, kur vyksta konfliktai, ir pabėgėlių stovyklose, ypač atsižvelgiant į pastaruosius choleros, tymų ir kokliušo protrūkius;
19.
dar karta patvirtina remiąs Jungtinių Tautų misiją Kongo Demokratinėje Respublikoje šiomis dramatiškomis aplinkybėmis, nes nepaisant misijos trūkumų, jos veikla yra gyvybiškai svarbi ir ragina imtis visų veiksmų, kad ši misija galėtų visiškai įvykdyti savo įgaliojimus bei naudotis karinėmis pajėgomis siekiant apsaugoti asmenis, kuriems kyla pavojus; todėl ragina Tarybą ir ypač Belgiją, Prancūziją, Italiją ir Jungtinę Karalystę atlikti svarbiausią vaidmenį užtikrinant, kad Jungtinių Tautų Saugumo Taryba pritartų MONUC misijos sustiprinimui, kad būtų pagerinti jos operatyviniai pajėgumai – suteikta derama įranga ir žmogiškieji ištekliai;
20.
ragina Tarybą paskatinti JT Saugumo Tarybą Jungtinių Tautų misijai Kongo Demokratinėje Respublikoje suteikti įgaliojimus ir priemones spręsti klausimus, susijusius su tuo, kad ginkluotos grupuotės eksploatuoja iškasenas: kad ši misija galėtų stebėti ir kontroliuoti pasienio postus, lėktuvų kilimo ir nusileidimo takus, tam tikras kalnakasybos zonas ir tiekimo kelius;
21.
primygtinai reikalauja, kad būtų dislokuota papildomų karinių pajėgų, jų pagrindiniai įgaliojimai turėtų būti civilių gyventojų apsauga ir naujų taikos susitarimų, kurie gali būti sudaryti, rėmimas ir pagalba siekiant, kad jų būtų laikomasi;
22.
ragina Tarybą ir Komisiją kartu su KDR vyriausybe, Jungtinėmis Tautomis ir kitais pagrindiniais paramos teikėjais parengti naują visuotinio nusiginklavimo, demobilizavimo ir reintegravimo (NDR) Kongo Demokratinėje Respublikoje planą, paremtą ES paramos nusiginklavimui, demobilizacijai ir reintegracijai (NDR) koncepcija, ir didelių užmojų šalies saugumo sektoriaus reformos strategiją, pagrįstą ES saugumo sektoriaus reformos politikos programa; šis planas ir strategija turi būti deramai finansuojami Bendrijos ir BUSP lėšomis;
23.
ragina KDR vyriausybę padaryti viską, kas įmanoma, kad būtų nustatyti ir teisiami šiame regione įvykdytų karo nusikaltimų kaltininkai;
24.
ragina Tarybą ir Komisiją tuoj pat įgyvendinti didelio masto humanitarinės ir medicinos pagalbos bei reintegracijos programas, skirtas KDR rytinės dalies civiliams gyventojams, ypatingą dėmesį skiriant pagalbai moterims ir mergaitėms, lytinės prievartos aukoms, siekiant patenkinti būtiniausius poreikius, taip pat atsižvelgiant į būtiną atstatymo veiklą ateityje; atkreipia dėmesį į svarbų moterų vaidmenį atkuriant išardytas bendruomenes;
25.
susidomėjęs pažymi, kad paskirta tarpininkų grupė, į kurią įeina buvęs Nigerijos Respublikos prezidentas Olusegun Obasanjo ir buvęs Tanzanijos Jungtinės Respublikos prezidentas Benjamin Mkapa; ragina Tarybą dirbti drauge su Didžiųjų ežerų regiono tarptautine konferencija ir Afrikos Sąjunga siekiant stabilizuoti padėtį rytinėje KDR dalyje;
26.
ragina Tarybą dirbti kartu su tarptautiniais ir regionų tarpininkais, kad šiuo metu vykdant tarpininkavimą būtų konkrečiai sprendžiamas kovojančių šalių ekonominių darbotvarkių klausimas;
27.
prašo Tarybos atidžiai stebėti humanitarinės pagalbos ir saugumo padėties pokyčius Rytų KDR siekiant tiksliau nustatyti įvairius veiksmų planus atsižvelgiant į aplinkybes;
28.
paveda Pirmininkui pateikti šią rezoliuciją Tarybai, Komisijai, JT Generaliniam Sekretoriui, Afrikos Sąjungai ir KDR bei kaimyninių šalių vyriausybėms.
