Vietoj vizų į JAV – elektroniniai leidimai keliauti?
Vizų politika
2008-04-23 - 11:49
Trečiadienį surengtame EP plenariniame posėdyje ES Tarybai atstovaujantis Slovėnijos vidaus reikalų ministras Dragutin Mate informavo, jog deramasi dėl elektroninių leidimų keliauti į JAV, kurie turėtų pakeisti vizas ES piliečiams. Jei dėl to būtų sutarta, į JAV vykstantys ES piliečiai turės internete užpildyti išsamią anketą, o ją išnagrinėjusios JAV tarnybos galės suteikti dvejus metus galiojantį leidimą įvažiuoti į šalį. Panašūs leidimai jau teikiami vykstantiems į Australiją.
Šiuo metu deramasi su JAV dėl asmens duomenų kategorijų, kurias ES piliečiai turėtų pateikti elektroninėje anketoje. Pasak ministro, jau sutarta dėl dvylikos kategorijų, o derybos dėl dar vienos tebevyksta. D. Mate pažymėjo, jog svarbu pasiekti bendrą Europos Parlamento ir ES šalių poziciją dėl pamatinio sprendimo šiuo klausimu.
Kaip žinia, prieš kelis mėnesius Čekija, Estija, Latvija, Lietuva, Vengrija bei Slovakija pradėjo dvišales derybas su JAV dėl bevizio režimo ir pasirašė supratimo memorandumus šiuo klausimu. Tuomet iniciatyvos ėmėsi ES, pareiškusi nepasitenkinimą dėl dvišalių derybų. Galiausiai pokalbiuose su JAV atstovais buvo sutarta, kad derybos bus tęsiamos dviem lygiais – dėl ES kompetencijai priklausančių sričių JAV derėsis tiesiogiai su Europos Komisija, o dėl atskirų šalių kompetencijos sričių – su pačiomis valstybėmis. Pasak D. Mate, svarbu užtikrinti abiejų lygmenų derybų skaidrumą.
Tuo tarpu Europos Komisijos vicepirmininkas Jacques Barrot informavo, jog Komisija įvertins atskirų Sąjungos šalių ir JAV pasirašytų memorandumų atitikimą ES teisei. Jei būtų nustatyta neatitikimų, Komisija imsis veiksmų, pažymėjo jos vicepirmininkas.
Diskusijoje šiuo klausimu kalbėję europarlamentarai pažymėjo, jog svarbu kuo greičiau sutarti su JAV dėl bevizio režimo visiems ES piliečiams. Europos liaudies partijos atstovė Ursula Gacek teigė, jog ES šalys turi teisę atskirai derėtis su JAV atsižvelgdamos į bendrus Sąjungos interesus, o JAV nebeturi baimintis nelegalios imigracijos, nes naujųjų ES narių piliečiai dabar gali pakankamai uždirbti Sąjungoje. Socialistų frakcijos atstovas Claudio Fava (Italija) apgailestavo, kad JAV siekia dvišalių derybų, užuot suvokusi ES kaip vieną darinį. Tuo tarpu Liberalų ir demokratų aljanso atstovė Sophia In't Veld (Nyderlandai) ragino geriau užtikrinti JAV institucijoms teikiamų asmens duomenų apsaugą.
Sąjungos už tautų Europą atstovas Konrad Szymański (Lenkija) teigė, jog susidariusi situacija parodė ES galių ribas, ir ragino suprasti šalių norą derėtis atskirai. Europos vieningųjų kairiųjų atstovas Dimitrios Papadimoulis (Graikija) kritikavo JAV už ES kompetencijos nepaisymą. Tuo tarpu frakcijoms nepriklausanti deputatė Jana Bobošiková (Čekija) gynė atskirų ES šalių teisę derėtis su JAV ir ragino Europos Komisiją neviršyti savo įgaliojimų.
Svarstymas: 2008-04-23
20080422IPR27272 Audio, 13:07 Audio, 11:26
LT
1
MULTIMEDIA
20080423MLT27420.asf
LT
2
MULTIMEDIA
20080423MLT27426.asf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
