Klausimas Nr. H-0355/2010
Tarybai
2010 m. rugsėjo I mėn. sesija
Darbo tvarkos taisyklių 116 straipsnis
Vilija Blinkevičiūtė
(S&D) Tema: Neįgalieji ir strategija "Europa 2020"
Europos Vadovų Tarybos priimta ateinančio dešimtmečio Europos Sąjungos darbo vietų kūrimo ir ekonomikos augimo strategija skirta padėti Europai atsigauti po krizės ir skatinant konkurencingumą, produktyvumą bei socialinę sanglaudą sustiprinti Europos vaidmenį ES ir tarptautiniu lygmenimis. Tačiau labai gaila, kad šioje naujojoje strategijoje pamiršti neįgalieji, šiuo metu sudarantys daugiau kaip 12 proc. ES gyventojų. Nors Taryba nuolat ragina skirti didesnį dėmesį neįgaliųjų įtraukčiai sprendžiant su negalia susijusius klausimus, strategijoje „Europa 2020” neapibrėžtos konkrečios užduotys, tikslai ir įsipareigojimai, kuriais remiantis galėtų būti realiai pagerintas daugiau kaip 65 milijonų neįgalių europiečių gyvenimas. Juk beveik 78 proc. neįgaliųjų net neįtraukti į darbo rinką ir neturi jokios galimybės įsidarbinti. Dauguma jų priklausomi nuo išmokų, kurios, deja, sunkmečiu taip pat mažinamos.
Kaip Taryba ketina užtikrinti neįgaliųjų užimtumą ir jų dalyvavimą darbo rinkoje lygiomis teisėmis? Ar Taryba nemano, kad būtina priimti konkrečias ateinančio dešimtmečio negalios politikos gaires ar atskirą strategiją su konkrečiai apibrėžtais tikslais ir įsipareigojimais?
