28.4.2010 B7-0258/2010 PASIŪLYMAS DĖL REZOLIUCIJOS siekiant užbaigti diskusijas dėl Tarybos ir Komisijos pareiškimų
pagal Darbo tvarkos taisyklių 110 straipsnio 2 dalį
dėl padėties Kirgizijoje
Marie-Christine Vergiat
GUE/NGL frakcijos vardu
PE439.780v01-00 B7‑0258/2010 Europos Parlamento rezoliucija dėl padėties Kirgizijoje
Europos Parlamentas ,
– atsižvelgdamas į ankstesnes savo rezoliucijas dėl Kirgizijos ir Centrinės Azijos,
– atsižvelgdamas į 1999 m. įsigaliojusį ES ir Kirgizijos partnerystės ir bendradarbiavimo susitarimą,
– atsižvelgdamas į Europos Bendrijos 2007–2013 m. regiono strateginį dokumentą dėl pagalbos Centrinei Azijai,
– atsižvelgdamas į Darbo tvarkos taisyklių 110 straipsnio 2 dalį,
A. kadangi Kurmanbekas Bakijevas, kuris pirmą kartą prezidentu buvo išrinktas 2005 m. liepos mėn., praėjusiais metais buvo išrinktas antrai prezidento kadencijai per rinkimus, per kuriuos pasak nepriklausomų stebėtojų buvo masiškai sukčiaujama; kadangi po pirmųjų demokratinių veiksmų K. Bakijevo valdymas tapo autoritarinis ir represinis, o jo režimas visuotinai buvo suvokiamas kaip korumpuotas ir suterštas valdžios piktnaudžiavimu;
B. kadangi vyriausybė ištisus mėnesius vėlavo sumokėti algas ir pensijas; kadangi tuo pat metu K. Bakijevo klanas pervedė milijoną dolerių į lengvatinės zonos (angl. offshore ) banko sąskaitas,
C. kadangi nevyriausybinės regiono organizacijos praneša, kad K. Bakijevas pradėjo suimti opozicijos lyderius, slaptųjų tarnybų pagalba šalinti žurnalistus ir daryti spaudimą viešosioms žiniasklaidos priemonėms,
D. kadangi balandžio 7 d. dėl Kirgizijos pajėgų veiksmų siekiant numalšinti protestų prieš didelį elektros ir šildymo kainų didinimą bangą žuvo 84 žmonės ir buvo sužeisti 500 žmonių,
E. kadangi Prezidentas K. Bakijevas pabėgo iš sostinės, o šalies valdymą perėmė laikinoji vyriausybė, kuriai vadovauja buvusioji užsienio reikalų ministrė ir opozicijos lyderė Roza Otunbajeva, kuri išleido dekretą dėl valdžios perėmimo bei Kirgizijos konstitucijos taikymo tvarkos ir paleido parlamentą,
F. kadangi laikinoji vyriausybė paskelbė, kad ji parengs naujos konstitucijos projektą bei peržiūrės K. Bakijevo pataisas, kuriomis buvo sukoncentruota pernelyg didelė valdžia prezidento rankose, ir kad parlamento rinkimai bus surengti po šešių mėnesių,
G. kadangi ne tik politinė, bet ir socialinė bei ekonominė Kirgizijos padėtis išlieka nestabili; kadangi Kirgizija, deja, pasižymi aukštais skurdo rodikliais ir tuo, kad joje keliamas didelis pavojus žmonių saugumui,
H. kadangi ES, daugiausia kaip pagalbos teikėja, dalyvauja Kirgizijos gyvenime,
I. kadangi ir JAV, ir Rusija turi savo karines bazes šalyje; kadangi parlamentui nusprendus uždaryti JAV karinę bazę, JAV vyriausybė sumokėjo daug didesnę sumą ir jos sutartis buvo pratęsta iki 2010 m. vasaros; kadangi K. Bakijevo vyriausybė pradėjo naujas intensyvias derybas su JAV dėl ilgalaikės sutarties; kadangi JAV karinė bazė Kirgizijoje yra labai svarbi teikiant karinę paramą pajėgoms Afganistane,
J. kadangi laikinoji vyriausybė pažadėjo laikytis galiojančių susitarimų ir nusprendė priimti sprendimą dėl užsienio karinių bazių ateities po naujosios vyriausybės rinkimų,
K. kadangi Rusijos Federacijos vyriausybė patvirtino, kad Kirgizijai skirs 50 milijonų JAV dolerių finansinės paramos, be to ji suteiks benzino ir dyzelinio kuro, kuris bus skirtas pavasario lauko darbams atlikti,
1. išreiškia didelį susirūpinimą dėl padėties Kirgizijoje ir pareiškia užuojautą tragiškų įvykių šioje šalyje aukų šeimoms;
2. pritaria Kirgizijos gyventojų siekiams pagerinti savo gyvenimo standartus; dar kartą pabrėžia, kad būtent Kirgizijos gyventojai kentėjo dėl komunalinių išlaidų padidėjimo ir pagrindinių pramonės šakų privatizavimo oligarchinės mažumos naudai; smerkia represines buvusiosios vyriausybės priemones, kai buvo uždraustos interneto svetainės, televizijos „StanTV“ interneto portalas bei protesto akcijos ir suimti opozicijos lyderiai;
3. ragina visas šalis pradėti veiksmingą dialogą siekiant užtikrinti stabilumą ir sudaryti sąlygas taikiai grįžti prie demokratinės konstitucinės tvarkos, taip pat nebenaudoti prievartos ir laikytis santūrumo;
4. ragina kruopščiai ištirti įvykius; pabrėžia, jog svarbu užtikrinti, kad bet kuris asmuo, atsakingas už šią masinę prievartą, būtų patrauktas atsakomybėn vykstant sąžiningam teismo procesui ir kad aukoms bei jų šeimoms būtų suteikta pagalba ir jie gautų kompensacijas;
5. atkreipia dėmesį į planus parengti naujos konstitucijos projektą ir peržiūrėti K. Bakijevo pataisas, kuriomis buvo sukoncentruota pernelyg didelė valdžia prezidento rankose; džiaugiasi, kad laikinoji vyriausybė paskelbė, jog birželio 27 d. bus surengtas referendumas dėl naujos konstitucijos, o spalio 10 d. – nauji visuotiniai rinkimai;
6. ragina laikinąją vyriausybę dėti visas pastangas, kad sudarytų sąlygas veiksmingai ir skaidriai sistemai, kuri padėtų sumažinti klanų politikos dominavimą ir paskatintų politinį, socialinį bei ekonominį vystymąsi; pabrėžia, kad pastangas dabar reikėtų sukoncentruoti į tai, kad būtų pagerintos žmonių gyvenimo sąlygos skatinant šalies vystymąsi ir suteikiant daugiau galių piliečiams;
7. pabrėžia, kad būtina padėti Kirgizijai įveikti savo socialines ir ekonomines problemas; prašo Komisijos parengti pasiūlymus dėl Vystomojo bendradarbiavimo priemonės lėšų perskirstymo siekiant užtikrinti, kad ES trumpalaikis ir vidutinės trukmės laikotarpio atsakas Kirgizijoje susidarius naujai padėčiai galėtų būti adekvatus; pabrėžia, kad ypatingą pirmenybę reikėtų teikti švietimo, sveikatos ir vandens tiekimo problemų sprendimui;
8. pritaria pastangoms padedant Jungtinėms Tautoms surengti tarptautinę konferenciją, skirtą humanitarinėms problemoms spręsti ir pagrindiniams Kirgizijos poreikiams tenkinti, kurios metu būtų galima suteikti reikiamą pagalbą tvariam šios šalies vystymuisi; ragina Komisiją ir Tarybą sukurti naują paramos Kirgizijai programą;
9. ragina visus tarptautinius veikėjus būti santūriems ir vengti bet kokio kišimosi į Kirgizijos vidaus reikalus; ragina uždaryti visas karines bazes šiame regione;
10. džiaugiasi ESBO, kuriai šiuo metu pirmininkauja Kazachstanas, dalyvavimu konflikto valdymo procese ir stabilizuojant padėtį regione;
11. paveda Pirmininkui perduoti šią rezoliuciją Tarybai ir Komisijai, Komisijos pirmininko pavaduotojai-Sąjungos vyriausiajai įgaliotinei užsienio reikalams ir saugumo politikai, ESBO ir Rusijos Federacijos, JAV bei Kazachstano parlamentams.
