14.6.2010 B7-0375/2010 PASIŪLYMAS DĖL REZOLIUCIJOS pateiktas uždavus klausimus, į kurį atsakoma žodžiu B7‑0314/2010 – O-0080/2010
pagal Darbo tvarkos taisyklių 115 straipsnio 5 dalį
dėl Statistinių duomenų kokybės Sąjungoje ir didesnių audito įgaliojimų suteikimo Komisijai (Eurostatui)
Sharon Bowles
,
Othmar Karas
Ekonomikos ir pinigų politikos komiteto vardu
PE441.957v01-00 B7‑0375/2010 Europos Parlamento rezoliucija dėl Statistinių duomenų kokybės Sąjungoje ir didesnių audito įgaliojimų suteikimo Komisijai (Eurostatui)
Europos Parlamentas ,
– atsižvelgdamas į Komisijos pasiūlymą Tarybai ( COM(2010)0053 galutinis),
– atsižvelgdamas į Komisijos pasiūlymą (COM(2005)71 galutinis – 2005/0013(CNS) ),
– atsižvelgdamas į 2010 m. kovo 31 d. Europos centrinio banko nuomonę (ECB) (CON/2010/28),
– atsižvelgdamas į Komisijos ataskaitą dėl Graikijos vyriausybės deficito ir skolų statistikos ( COM(2010)0001 galutinis),
– atsižvelgdamas į Ekonomikos ir pinigų politikos komiteto pranešimą ( A7-0227/2009 ),
– atsižvelgdamas į 2010 m. birželio 4 d. Komisijai pateiktą klausimą dėl Statistinių duomenų kokybės Sąjungoje ir Komisijai (Eurostatui) suteiktų didesnių audito įgaliojimų ( O-0080/2010 – B7-0314/2010 ),
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi Komisija (Eurostatas) iki šiol neturėjo pakankamų įgaliojimų atlikti tyrimus siekiant pagerinti Europos statistikos kokybę,
B. kadangi pastarojo meto įvykiai parodė, kad tinkamai veikianti statistikos sistema yra būtina sąlyga norint turėti patikimus duomenis; kadangi trūko politinės valios, kad būtų laikomasi bendrų taisyklių ir padaryta reali pažanga siekiant sustiprinti statistikos valdymą,
C. kadangi Graikijos atvejis yra aiškus įrodymas, kad Sąjungoje trūksta kokybiškos mokesčių statistikos: jis parodė, kad pažanga, padaryta nuo 2005 m., kad Graikijos mokesčių duomenys pasiektų kitų valstybių narių pasiektą lygį, buvo nepakankama,
D. kadangi 2005 m. Komisijos pasiūlyme jau buvo raginama Komisijai (Eurostatui) suteikti audito pobūdžio įgaliojimus ir bendru sutarimu priimti mažiausius statistiniams duomenims taikomus standartus,
E. kadangi 2005 m. keletas pagrindinių valstybių narių nesutiko, kad Eurostatui būtų suteikta daugiau įgaliojimų, nors jau tada buvo visiškai akivaizdu, kad taisyklės ir jų įgyvendinimas yra neadekvatūs,
F. kadangi bendrai sutariama, kad dabartinė padėtis turi būti pagerinta ir Komisijai (Eurostatui) turi būti suteikti didesni tyrimo įgaliojimai; kadangi panašu, jog trūksta politinės valios, ypač Taryboje, imtis reikiamų veiksmų ir Komisijai (Eurostatui) suteikti daugiau įgaliojimų,
G. kadangi akivaizdu, jog nepakanka žmogiškųjų išteklių, kurių reikia, kad būtų atlikta išsami ir detali nacionalinių statistinių duomenų apžvalga, ir ši problema turi būti sprendžiama ES ir nacionaliniu lygmeniu,
H. kadangi buvo įrodyta, kad patikimi duomenys apie socialinės apsaugos fondus, ligoninių įsiskolinimus ir vyriausybių bei viešųjų įmonių sandorius yra ypatingai svarbūs,
1. ragina Tarybą užtikrinti, kad politinės iniciatyvos statistikos srityje būtų įgyvendinamos, ir patvirtinti visą Komisijos pasiūlymą ( COM(2010)0053 galutinis) bei atitinkamus ECB ir Parlamento pateiktus pasiūlymus;
2. ragina Tarybą stiprinti Komisijos (Eurostato) vaidmenį ir nepriklausomumą;
3. ragina Tarybą ir valstybes nares sutikti su tuo, kad Komisijai (Eurostatui) būtų suteikti įgaliojimai be įspėjimo atlikti patikrinimus valstybėse narėse – patikrinti statistinius duomenis;
4. atsižvelgdamas į Graikijos atvejį mano, kad Komisijos pasiūlymas yra būtiniausia priemonė; pabrėžia, kad pareiga teikti ataskaitas turi būti sustiprinta visose valstybėse narėse ir kad į ataskaitas turėtų būti įtraukta informacija apie visą ankstesnę nebalansinę veiklą;
5. ragina valstybes nares nebenaudoti jokių nebalansinės skolos struktūrų; ragina Komisiją pateikti pasiūlymą dėl privalomų teisinių priemonių, kurios valstybes nares įpareigotų nebenaudoti jokių nebalansinės skolos struktūrų;
6. ragina Komisiją išdėstyti, kokių įgaliojimų ir personalo jai reikia, kad galėtų atlikti veiksmingą ir realią nacionalinės statistikos stebėseną vidutinės trukmės ir ilguoju laikotarpiu;
7. atkreipia dėmesį į tai, kad valstybės narės linkusios neįtraukti į balansą kai kurių įsipareigojimų, ypač susijusių su būsimais mokėjimais, kurios riekia atlikti pagal viešojo sektoriaus pensijų sistemą ir pagal ilgalaikes sutartis su privačiuoju sektoriumi už viešųjų paslaugų teikimą; ragina rasti sprendimą, kuris užtikrintų, kad tokie įsipareigojimai būtų nuosekliai ir atvirai pateikti nacionalinėje statistikoje;
8. ragina ECB glaudžiai bendradarbiauti su Komisija (Eurostatu) siekiant užtikrinti valstybių narių statistikos nuoseklumą;
9. ragina Komisiją (Eurostatą) padaryti viską, kas įmanoma, kad valstybėse narėse būtų išvengta metodinių trūkumų ir nepatenkinamų administracinių problemų, tokių kaip Graikijos atveju;
10. ragina Tarybą ir valstybes nares Komisijai (Eurostatui) teikti duomenis apie viešuosius finansus, grindžiamus standartizuotais ir tarptautiniu mastu pripažintais apskaitos metodais;
11. ragina valstybes nares Komisijai (Eurostatui) ir nacionalinėms statistikos institucijoms suteikti riekiamą prieigą ir išteklius, kad būtų galima atlikti realią pagrindinių duomenų patikrą;
12. ragina valstybes nares, kurios jau yra euro zonoje arba kurios pateikė paraiškas į ją stoti, leisti ECB dalyvauti minėtose patikrose ir jo darbuotojams suteikti įgaliojimus susipažinti su visais jų statistiniais duomenimis;
13. ragina valstybes nares apibrėžti aiškią atsakomybę, susijusią su statistinių duomenų rengimu ir kaupimu; kad Komisija (Eurostatas) galėtų atlikti savo darbą, būtina aiškiai apibrėžti atsakomybę, įskaitant asmeninę atsakomybę;
14. ragina Komisiją sugriežtinti Europos statistikos praktikos kodekso, kuriame užtikrinama nacionalinių statistikos tarnybų ir Komisijos (Eurostato) nepriklausomumas, vientisumas ir atskaitomybė, įgyvendinimą siekiant visus Europos statistikos rengėjus paskatinti taikyti pažangiausius tarptautinius statistikos principus, metodus ir praktiką;
15. ragina Tarybą ir valstybes nares be išlygų sutikti, kad Komisija (Eurostatas) turi vykdyti nuolatinį dialogą ir išsamius stebėsenos vizitus norint sustiprinti pateikiamų duomenų kontrolę ir nuolat užtikrinti duomenų kokybę;
16. ragina Tarybą labiau remti OLAF veiklą, kuri, Parlamento nuomone, yra būtina siekiant užtikrinti Europos Sąjungos finansinių interesų bei piliečių apsaugą, taip pat ši veikla svarbi norint išsaugoti Europos institucijų reputaciją; taip pat mano, kad yra reikalinga parengti žmogiškųjų išteklių strategiją, kurią taikant būtų padidintas darbuotojų skaičius ir būtų išlaikyti aukšti kokybės standartai;
17. ragina Komisiją ir Tarybą labiau įtraukti Europos statistikos valdymo patariamąją tarybą, kaip nepriklausomą patarėją; Patariamoji Taryba gali padėti Komisijai (Eurostatui) vizitų į valstybes nares metu;
18. pabrėžia, kad tam, kad pagerinta kontrolė būtų veiksminga, tikslūs statistiniai duomenys ir geresnis Eurostatui teikiamų suvestinių duomenų patikimumo tikrinimas yra būtina išankstinė sąlyga;
19. pabrėžia, kad Eurostatui turi būti suteikta daugiau įgaliojimų;
20. mano, kad atvira ir skaidri statistinė informacija turėtų būti išankstinė sąlyga siekiant gauti paramą iš Struktūrinio fondo;
21. paveda Pirmininkui perduoti šią rezoliuciją Tarybai, Komisijai, Europos Vadovų Tarybai, Euro grupės pirmininkui ir Europos centriniam bankui.
