KLAUSIMAS ŽODŽIU SU DEBATAIS O-0034/08/patikr.1
pagal 108 Darbo tvarkos taisyklių straipsnį
pateikė
Simon Busuttil
,
Agustín Díaz de Mera García Consuegra
ir
Patrick Gaubert
PPE-DE vardu,
Roberta Angelilli
UEN vardu
Tarybai
Tema: Nelegali migracija, ES ir agentūros "Frontex" išorės veiksmai
Atėjus pavasariui ir pagerėjus orui, vėl prasidėjo nelegalių migrantų antplūdis per Viduržemio jūrą ir Atlanto vandenyną, ir dėl to pietinėms ES valstybėms narėms tenka didžiulė našta. Valtys nuo Afrikos pusės kerta Atlanto vandenyną ir plaukia į Kanarų salas, o iš Viduržemio jūros pietų suka į Graikiją, Maltą, Italiją ir pietų Ispaniją.
Patikimi šaltiniai praneša, kad didžiulis būrys žmonių laukia, kada galės išplaukti (daugiausia iš Vakarų Sacharos, Mauritanijos, Senegalo, Gvinėjos Konakri ir Libijos) ir kad nusikalstamos organizacijos yra pasirengusios juos išnaudoti. Būsimi imigrantai moka didžiules pinigų sumas, kad galėtų išplaukti mažais netinkamais plaukioti laivais, deja, per dažnai daugelis sumoka už tai ir savo gyvybe.
Nepaisant daugybės Komisijos ir ES agentūros „Frontex“ pastangų vis dėlto neatrodo, kad nelegalios imigracijos fenomenas būtų pagaliau valdomas, ir Europos Parlamentas susirūpinęs, kad valstybės narės nepakankamai padeda agentūrai, ypač kuriant duomenų bazę CRATE.
Jau ne pirmi metai, kai susiduriama su šiuo antplūdžiu, ir norėtųsi, kad valstybės narės būtų geriau pasirengusios nei ankstesniais metais.
– Ar Taryba mano, kad valstybės narės šiemet yra pakankamai pasirengusios spręsti nelegalios migracijos problemą?
– Ar Taryba įsitikinusi, kad šiais metais neišvysime dar vienos tragedijos, kai jūroje prarandama daug žmonių gyvybių?
– Ar Taryba patenkinta tuo, kaip valstybės narės prisideda įgyvendinant agentūros „Frontex“ uždavinius – koordinuoti jų veiksmus siekiant apsaugoti ES išorės sienas?
– Ar Taryba ketina išplėsti solidarumo principo taikymą įpareigodama valstybes nares padėti viena kitai sprendžiant su pasieniu susijusius klausimus, konkrečiai turint mintyje duomenų bazės CRATE kūrimą?
