6.12.2005
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Brian Crowley ir Roberta Angelilli
UEN frakcijos vardu
Dėl: 2006 m. Komisijos teisėkūros ir darbo programos „Visų Europos galimybių išnaudojimas“
Europos Parlamento rezoliucija dėl 2006 m. Komisijos teisėkūros ir darbo programos „Visų Europos galimybių išnaudojimas“
Europos Parlamentas ,
–
atsižvelgdamas į Komisijos komunikatą dėl jos 2006 m. teisėkūros ir darbo programos „Visų Europos galimybių išnaudojimas“,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi Komisijos teisėkūros programa yra nepakeičiama institucijų darbo organizavimo priemonė ir kadangi į naujos procedūros įgyvendinimo veiklą įtrauktas Europos Parlamentas,
B.
kadangi per penkerių metų kadenciją Komisijos teisėkūros programa turėtų būti siekiama keturių pagrindinių tikslų, t. y., gerovės, solidarumo, saugumo ir kad Europa taptų pasauliniu partneriu,
C.
kadangi Europa turėtų spręsti dėl globalizacijos kylančius sunkumus taip, kad galėtų pasinaudoti savo galimybių ir naujų poreikių teikiamais privalumais,
D.
kadangi Europa turėtų ir toliau stengtis spręsti modernizacijos uždavinius ir išnaudoti visas savo piliečių galimybes bei skleisti bendrąsias vertybes pasaulyje,
E.
kadangi Europos Sąjungai reikia atitinkamų finansinių išteklių, kad per ateinančius metus galėtų išspręsti minėtuosius uždavinius ir pasiekti tikslus,
Gerovė
F.
kadangi žinios skatina plėtrą ir padeda sukurti naujų darbo vietų,
G.
kadangi naujoji karta yra ES ateitis ir 2006 m. finansinėje perspektyvoje negali būti sumažintos švietimui ir jaunimo programoms skiriamų lėšų,
H.
kadangi padidėjusios naftos kainos ir gamtos katastrofos sukėlė sunkią krizę Europos energijos rinkoje, kuri savo ruožtu susiskaldžiusi į keletą mažesnių skirtingų rinkų,
I.
kadangi ekonominė visų sektorių reforma yra vienas iš pagrindinių Lisabonos darbotvarkės elementų ir turėtų skatinti augimą bei padėti kurti darbo vietas, tinkamai atsižvelgiant į subsidiarumo ir proporcingumo principus siekiant ekonominių, socialinių ir aplinkos apsaugos tikslų,
J.
kadangi tarpvalstybinius santykius reikia supaprastinti siekiant palengvinti prekybą ir investicijas pasauliniu mastu,
K.
kadangi globalizacija vis spartėja ir todėl kyla naujų sunkumų dar nebaigtoje kurti ES bendrojoje rinkoje bei randasi poreikis skirti užtektinai lėšų tarp valstybių narių vis dar egzistuojantiems netolygumams panaikinti,
Solidarumas
L.
kadangi solidarumas ir socialinis teisingumas yra labai svarbūs kuriant ES visuomenę ir apibrėžiant ateities kartoms perduodamas vertybes,
Europa kaip pasaulinis partneris
M.
kadangi dėl globalizacijos gerovė, solidarumas, saugumas ir mūsų ekonomikos augimas vis dažniau priklauso nuo tuo, kas vyksta pasaulyje ir nuo Europos gebėjimo vaidinti svarbų vaidmenį pasaulio įvykiuose,
Geresnis reglamentavimas
N.
kadangi verslui palanki aplinka bendrojoje rinkoje gali būti sukurta tik supaprastinus ir pagerinus reglamentavimą bei koordinuojant politikos kryptis ir kontroliuojant kokybę,
1.
mano, kad valstybės narės ir Europos Sąjunga turėtų padidinti savo pastangas ir siekti pagerinti žinias, kaip numatyta Lisabonos darbotvarkėje; šiuo požiūriu 7-oji mokslinių tyrimų pagrindų programa ir „i. 2010“ iniciatyva turi būti pradėtos įgyvendinti paskyrus joms pakankamai finansinių išteklių;
2.
be to mano, kad kaupti žinias ir atlikti tyrimus turi būti skatinama sudarant bendrą valdžios institucijų ir įmonių finansavimo planą;
3.
pabrėžia, kad ES svarbu daugiau investuoti į energijos efektyvumą ir atsinaujinančią energiją ir baigti kurti bendrą energetikos rinką, galėsiančią geriau konkuruoti pasaulyje ir spręsti Europai kilsiančius uždavinius; šiuo požiūriu sveikina Komisiją, pateikusią Energijos efektyvumo veiksmų planą;
4.
mano, kad mažos ir vidutinės įmonės turėtų atlikti svarbesnį vaidmenį skleidžiant gerovę kurdamos naujas darbo vietas; mano, kad Komisija galėtų patobulinti ir supaprastinti mokesčių tvarką ir taip sukurti minėtoms įmonėms geresnes sąlygas konkuruoti rinkoje;
5.
sutinka su tuo, kad viena iš Europos augimo varomųjų jėgų yra nuolatinė finansinė ir praktinė parengtis įgyvendinti Europos infrastruktūros projektus; apgailestauja, kad iki šiol nebuvo susitarta dėl finansinės perspektyvos ir kad ši aplinkybė gali turėti neigiamos įtakos infrastruktūros projektams; džiaugiasi transeuropinio tinklo plėtra ir pabrėžia įsipareigojimą skatinti Europoje gabenti krovinius geležinkeliais; atsižvelgdamas į tai, tvirtai remia įvairiarūšio krovininio transporto, kuris yra labai svarbus investuotojams ir suinteresuotiems subjektams, sektoriaus veiklai palengvinti skirtų priemonių priėmimą ir įgyvendinimą;
6.
džiaugiasi nauja Žaliojoje knygoje pristatyta jūrų transporto strategija, kuria siekiama sustiprinti Europos Sąjungos sanglaudą bendrai kuriant įvairias šios srities visuomenės interesų politikos sritis;
7.
pritaria Komisijos nuostatai įtraukti informavimo politiką į didžiausių prioritetų sąrašą; tikisi, kad būsima Baltoji knyga apie komunikaciją ir „D“ planą (demokratija, dialogas ir diskusija) taps kūrybinga ir veiksminga priemone siekiant užpildyti vadinamąją bendravimo spragą;
8.
remia iniciatyvą skelbti Europos darbuotojų judumo metus; mano, kad siekiant patenkinti kasdienius tūkstančių Europos piliečių poreikių, negalima apsiriboti vien tik rekomendacijomis Europos kvalifikacijos gairių klausimais srityje;
Solidarumas
9.
tvirtai remia bet kokius Komisijos veiksmus arba iniciatyvas, galinčius praturtinti dabartines diskusijas apie tai, kaip Europos Sąjunga galėtų padėti spręsti Europos demografinio senėjimo problemą;
10.
supranta, kad imigracijos srautų valdymas yra išskirtinės svarbos klausimas susijęs su artima ir ilgalaike ES gyventojų ateitimi; mano, kad kova su nelegalia imigracija, nepažeidžiant humanitarinių mūsų žemyno tradicijų ir legalių migrantų integracija turi būti du susiję to paties klausimo aspektai; todėl ragina Komisiją imtis visų pagrįstų priemonių, padėsiančių tinkamai spręsti šį esminį klausimą;
11.
mano, kad numatytos bendrojo bananų, vyno, šviežių ir perdirbtų vaisių bei daržovių rinkos organizavimo reformos turi būti įgyvendinamos atsižvelgiant į pagrindinius BŽŪP principus ir turi būti siekiama apsaugoti šių sektorių produkciją Europoje;
12.
mano, kad daugiafunkcinis ES žemės ūkio pobūdis turi būti užtikrintas ir apsaugotas dėl savo socialinės, ekonominės ir kultūrinės svarbos;
13.
džiaugiasi ketinimu siekti Lisabonos strategijos tikslų skatinant tvariąją plėtrą, ypač tinkamai valdant gamtos išteklius, apsirūpinant tinkamais energijos ištekliais ir saugant aplinką nuo taršos;
14.
džiaugiasi, kad buvo pabrėžta biologinės įvairovės išsaugojimo svarba Europos ir tarptautiniu mastu;
15.
yra susirūpinęs, kad šiltnamio dujų emisija Europoje didėja antrus metus iš eilės; todėl ragina valstybes nares griežtai laikytis Kioto protokolo įsipareigojimų iki 2008 m. 8 % sumažinti šiltnamio dujų emisiją; ragina Europos Sąjungos delegaciją 11-ojoje Jungtinių Tautų bendrosios klimato kaitos konvencijos (JTBKKK) ir 1-ojoje Kioto protokolo šalių narių konferencijoje (COP–11 ir COP/MOP–1) atlikti vadovaujamąjį vaidmenį ir nustatyti plataus užmojo tikslus siekiant sumažinti šiltnamio dujų emisiją nuo 1212 m.;
Saugumas
16.
dar kartą pabrėžia, kad šiuo metu pagrindiniai grėsmės pasaulio saugumui veiksniai yra terorizmas, masinio naikinimo ginklų platinimas, neišspręsti regioniniai konfliktai, silpnos ir silpnėjančios valstybės bei organizuotas nusikalstamumas, ir sveikina Komisiją, Europos saugumo strategijoje nurodžiusią strateginius tikslus;
17.
sutinka su apibrėžimu, kad saugumas yra esminis Komisijos teisėkūros programos tikslas ir atsakas į dabartinę grėsmę piliečių saugumui ir laisvei;
18.
taip pat sutinka, kad, kaip pripažino Hagos veiksmų planą pasirašiusios valstybės narės, siekiant kovoti su terorizmu ir tarptautiniu nusikalstamumu, reikia piliečiams skirtų bendrų veiksmų;
19.
mano, kad labai svarbu kovoti su terorizmu geriau keičiantis žvalgybos duomenimis, veiksmingai bendradarbiaujant operatyvinės veiklos klausimais ir stiprinant kovos su terorizmo finansavimu veiksmus;
20.
pabrėžia, kad svarbu kovoti su nelegalia imigracija taikant bendrą legalios migracijos tvarką, t. y. gerinant esamą vizų suteikimo politiką ir įgyvendinant solidarumo principą žmonių srautų valdyme, taip pat atliekant grąžinimo procedūras;
21.
džiaugiasi Europos operatyvaus bendradarbiavimo prie Europos Sąjungos valstybių išorės sienų valdymo agentūros įkūrimu ir veiklos pradžia bei mano, kad ji iš esmės padės sustiprinti saugumą prie išorinių sienų ir sėkmingai kovoti su tarptautiniu organizuotu nusikalstamumu;
22.
ragina stiprinti teisingumo sritį tarpusavyje plačiau pripažįstant teismų sprendimus civilinėse ir baudžiamosiose bylose;
23.
džiaugiasi Komisijos iniciatyva suteikti trumpalaikes vizas; mano, kad supaprastinta visų suteikimo procedūra turėtų būti taikoma asmenims, turintiems aukštojo mokslo diplomus, tyrėjams ir menininkams;
24.
remia Komisijos ketinimą paskelbti komunikatą apie saugumą internete; pabrėžia, kad vaikų pornografija internete turėtų nedelsiant tapti kovos su elektroniniais nusikaltimais politikos prioritetu;
25.
pabrėžia, kad priešpėstinės minos dėl savo socialinių, ekonominių, aplinkos apsaugos ir humanitarinių padarinių yra didelė ilgalaikė grėsmė žmonijos saugumui, visur, kur jos buvo padėtos, todėl džiaugiasi Komisijos planu išplėsti Reglamento dėl priešpėstinių minų taikymo sritį;
26.
mano, kad branduolinių ginklų platinimas kelia didelę grėsmę pasaulio saugumui, todėl yra nepaprastai svarbu, kad kova su masinio naikinimo ginklų platinimu būtų sustiprinta pagal ES masinio naikinimo ginklų neplatinimo strategiją; yra susirūpinęs, kad ši strategija pastaruoju metu susilpnėjo dėl nepakankamo finansavimo;
27.
ragina Komisiją atsižvelgti į ES masinio naikinimo ginklų neplatinimo strategiją ir turint mintyje būsimą 2007–2013 m. finansinę perspektyvą siekti drauge mažinti grėsmę; ketina įrašyti specialiai masinio naikinimo ginklo neplatinimui ir nusiginklavimui skirtą Bendrijos biudžeto eilutę;
28.
ragina Komisiją plėtoti būtinus koordinavimo mechanizmus (ES Masinio naikinimo ginklų stebėsenos tarnybos kartu su ES situacijų centru) siekiant užtikrinti, kad būtų įgyvendintas geriausias būdas bendradarbiauti;
Europa kaip pasaulinis partneris
29.
tikisi teigiamo kitų Dohos derybų raundo rezultato, pusiausvyros tarp skirtingų ir dažnai konfliktinių įvairių šalių grupių lūkesčių ir reikalavimų pagrindiniams pasaulinės prekybos sektoriams, įskaitant žemės ūkį ir rinkos prieigą ne žemės ūkio produktams (angl. NAMA ) bei paslaugas; atsižvelgdamas į tai, mano, kad Europos Sąjungos rinka yra atviriausia ir taiko mažiausias mokestines kliūtis bei stengiasi sumažinti prekybos iškraipymus, ir kad visos narės turi pagal savo plėtros lygį įnešti konstruktyvų indėlį į derybas;
30.
mano, kad toks rezultatas, jei apskritai bus pasiektas, galėtų palengvinti pasaulinės prekybos augimą ir turėti teigiamos įtakos visų su susitarimu susijusių šalių ekonomikai;
31.
ragina Komisiją nuolat ir rūpestingai stebėti prekybos su Kinija raidą ir apimtį; didžiulis ir spartus šios apimties augimas yra galimybė, tačiau drauge kelia rimtą susirūpinimą Europos pramonei, kuriai dažnai daro įtaką nesąžininga konkurencija; todėl ragina nuolat derėtis siekiant užtikrinti, kad būtų paisoma socialinių ir aplinkos apsaugos aspektų bei PPO nuosavybės teisės principų;
32.
tvirtai remia prieš keletą metų pradėtą įgyvendinti kaimynystės politiką kaip vieną iš pagrindinių Europos Sąjungos išorės ryšių prioritetą; pabrėžia demokratijos, stabilumo ir gerovės plėtojimo ir stiprinimo svarbą šalyse, turinčiose sieną su ES, todėl ragina skirti užtektinai finansinių lėšų šiai politikai įgyvendinti;
33.
remia veiksmo planų su visomis Kaimynystės politikoje dalyvaujančių šalių plėtrą ir primygtinai pabrėžia, kad žmogaus teisių, demokratijos ir teisinės valstybės plėtra yra laikoma pagrindiniu kiekvieno atskiroms valstybėms skirto veiksmų plano prioritetu; ragina Komisiją visapusiškai įtraukti į Europos Parlamentą į šį vertinimo procesą;
34.
šiuo atžvilgiu visapusiškai remia praėjus dešimčiai metų po konferencijos Barselonos procesui suteiktą naują akstiną siekiant sukurti laisvos prekybos ir saugumo zoną Viduržemio jūros regione bei gerovę visoms procese dalyvaujančioms šalims;
35.
teigiamai vertina demokratinius įvykius Ukrainoje ir mano, kad ES ir Ukrainos santykių gerinimas – tai svarbus tolesnio šios šalies judėjimo Europinės perspektyvos link elementas, todėl pabrėžia, kad būtina apibrėžti ES ir Ukrainos santykių plėtotės pagrindus praėjus pradiniam partnerystės ir bendradarbiavimo susitarimo (PBS) 10 metų laikotarpiui;
36.
remia visas Komisijos iniciatyvas ir priemones, kuriomis siekiama 2006 m. įgyvendinti G8 aukščiausio lygio susitikimo įsipareigojimus bei atnaujintą įsipareigojimą dėl tūkstantmečio plėtros tikslų ir pagerinti ES pagalbos teikėjų kaip grupės darnią veiklą bei pagalbos veiksmingumą. Primygtinai reikalauja, kad ekonominė ir prekybos parama turėtų būti teikiama lygia greta su besivystančių šalių pažanga žmogaus teisių ir demokratijos srityje;
Geresnis reglamentavimas
37.
laikosi nuomonės, kad Komisija turėtų dėti daugiau pastangų siekdama geresnio reglamentavimo;
38.
ragina Komisiją paspartinti 2003 m. priimto Tarpinstitucinio susitarimo dėl geresnio reglamentavimo įgyvendinimą visais įmanomais būdais ir glaudžiai bendradarbiauti administravimo supaprastinimo klausimais;
39.
pažymi, kad Komisija ketina atšaukti 68 teisės aktų pasiūlymus, mano, kad tai itin atsakingas žingsnis teisėkūros supaprastinimo požiūriu; tikisi, kad ateityje teisės aktų leidyba turėtų būti apribota ir bus siekiama tenkinti tik būtiniausius Europos Sąjungos piliečių poreikius;
40.
prašo užtikrinti skaidrumą priimant sprendimus Europos Sąjungos institucijose dalyvaujant valstybių Parlamentams ir laikantis subsidiarumo principo;
41.
prašo valstybes nares paremti Komisijos pastangas įgyvendinant geresnės Sąjungos biudžeto kontrolės pagrindus;
Išvados
42.
teigiamai vertina strategiją ir tikslus, apibrėžtus 2005 m. spalio 25 d. Komisijos komunikate Europos Parlamentui ir įsipareigoja visokeriopai bendradarbiauti su Komisija siekiant šių tikslų;
43.
supranta, kad nesant susitarimo dėl ateities Finansinės perspektyvos Taryboje, yra rizika, kad ne tik bus blokuojamas Komisijos strategijos ir tikslų, apibrėžtų jos Komunikate, įgyvendinimas, bet ir gali būti paralyžiuojama ES veikla ir visų metinių programų vykdymas; todėl primena savo poziciją, priimtą didžiąja dauguma ir pateiktą 2005 m. birželio 8 d. rezoliucijoje, ir ragina Tarybą greitai priimti tinkamą sprendimą, atsižvelgus į Parlamento poziciją;
44.
paveda Pirmininkui perduoti šią rezoliuciją Tarybai, Komisijai ir valstybių narių parlamentams.
