6.3.2012 B7-0132/2012 PASIŪLYMAS DĖL REKOMENDACIJOS TARYBAI pagal Darbo tvarkos taisyklių 121 straipsnio 1 dalį
dėl Jungtinių Tautų Generalinės Asamblėjos 67-osios sesijos
Alexander Graf Lambsdorff
ALDE frakcijos vardu
PE483.180v01-00 B7‑0132/2012 Europos Parlamento rekomendacija dėl Jungtinių Tautų Generalinės Asamblėjos 67-osios sesijos
Europos Parlamentas ,
– atsižvelgdamas į Jungtinių Tautų Generalinės Asamblėjos (JTGA) 66-ąją sesiją,
– atsižvelgdamas į Europos Parlamento rekomendaciją Tarybai dėl Jungtinių Tautų Generalinės Asamblėjos 66-osios sesijos ( 2011/2030(INI) ),
– atsižvelgdamas į Darbo tvarkos taisyklių 121 straipsnio 1 dalį,
A. kadangi vadovaujama Komisijos pirmininko pavaduotojos ir Sąjungos vyriausiosios įgaliotinės užsienio reikalams ir saugumo politikai ir vykstant glaudžiam EIVT, ES delegacijos Niujorke ir valstybių narių nuolatinių atstovybių bendradarbiavimui ES užsitikrino paramą Rezoliucijai 65/276 dėl ES dalyvavimo JT Generalinės Asamblėjos veikloje tvarkos;
B. kadangi ES valstybės narės prisiėmė įsipareigojimų pagal institucijų stiprinimui skirtą JTŽTT paketą ir peržiūros proceso rezultatus;
1. teikia Tarybai šias rekomendacijas:
Europos Sąjunga Jungtinėse Tautose
a) pasimokyti iš konsultavimosi proceso, po kurio sėkmingai priimta rezoliucija dėl ES dalyvavimo Jungtinių Tautų Generalinės Asamblėjos veikloje ir sustiprintas ES stebėtojos statusas JTGA; ateityje pritaikyti šį modelį įgyvendinant strateginius Europos išorės veiksmų tikslus ir toliau stiprinti ES įvaizdį pasaulyje;
Padėtis Artimuosiuose Rytuose
b) siekti, kad būtų rasti daugiašaliai dabartinių ir galimų smurtinių konfliktų Artimuosiuose Rytuose sprendimai, ir ypač reaguoti į nerimą keliančią branduolinių ginklų platinimo eigą šiame regione;
Visuotinis periodinis vertinimas
c) gerinti visuotinio periodinio vertinimo rekomendacijų įgyvendinimą teikiant techninę pagalbą; stiprinti visuotinio periodinio vertinimo įvaizdį sistemingai pabrėžiant žmogaus teisių svarbą ir įtraukiant vertinimo rekomendacijas į savo santykius su Jungtinių Tautų valstybėmis narėmis;
2. paveda Pirmininkui perduoti šią rekomendaciją Tarybai ir, informavimo tikslu, Komisijai.
