Savaitė: 2008 m. rugsėjo 1-4 d. EP plenarinė sesija Briuselyje
2008-09-05 - 10:14
Svarbiausi šioje sesijoje priimti sprendimai susiję su padėtimi Gruzijoje, aplinkosauga, lyčių lygybe bei žmogaus teisėmis.
Europos Parlamentas pasmerkė Rusijos veiksmus Gruzijos atžvilgiu
Rugsėjo 3 d. priimtoje rezoliucijoje (549 balsai už, 68 prieš, 61 susilaikė) Europos Parlamentas reiškia paramą Gruzijos teritoriniam vientisumui, smerkia „neproporcingus“ Rusijos veiksmus ir reikalauja nedelsiant atitraukti Rusijos kariuomenę. EP taip pat siūlo nusiųsti į Gruziją ES stebėtojų misiją.
Europarlamentarai siūlo uždrausti klonuotų gyvūnų produktus
Rugsėjo 3 d. Europos Parlamentas priėmė rezoliuciją, kurioje siūlo uždrausti klonuoti gyvūnus maistui, auginti maistui skirtus klonuotus gyvūnus ir jų palikuonius, taip pat importuoti ir pateikti rinkai maisto produktus iš klonuotų gyvūnų ar jų palikuonių. Rezoliucijai pritarė 622 europarlamentarai, nepritarė 32, o susilaikė 25.
Siūloma sukurti europinį dingusių vaikų registrą
Rugsėjo 2 d. paskelbtame rašytiniame pareiškime europarlamentarai ragina ES šalis sukurti dingusių vaikų registravimo sistemą, kuri užtikrintų, kad žiniasklaidos priemonėms, pasienio tarnyboms, muitinei ir teisėsaugos institucijoms būtų nedelsiant perduodama informacija apie dingusį vaiką, dingimo aplinkybes ir įtariamus pagrobėjus, taip pat telefono numeris, kuriuo būtų galima suteikti informaciją.
Parlamentas aptarė elektroninių ryšių reguliavimo naujoves
Rugsėjo 2 d. Europos Parlamentas aptarė grupę teisės aktų apie elektroninius ryšius – pirmiausia telefoniją ir internetą. Jie sustiprins vartotojų teises ir jų duomenų apsaugą, leis lanksčiau paskirstyti radijo dažnių spektrą, taip pat įsteigti Europos elektroninių ryšių reguliuotojų instituciją. Balsuoti dėl šių teisės aktų numatoma rugsėjo 22-25 d. plenarinėje sesijoje.
PVM reforma padėtų pažaboti mokestinį sukčiavimą, mano EP
Rugsėjo 2 d. Europos Parlamento patvirtintoje ataskaitoje (391 balsas už, 93 prieš, 178 susilaikė) ES raginama griežčiau kovoti su tarptautiniu mokestiniu sukčiavimu. Parlamentas apgailestauja dėl to, kad pastarąjį dešimtmetį kai kurios ES valstybės blokavo šios kovos pastangas.
Europos Parlamentas atveria kelią vandenilių automobilių gamybai
Rugsėjo 3 d. Europos Parlamento patvirtinta ataskaita (644 balsai už, 2 prieš, 11 susilaikė) leis ES mastu nustatyti vandeniliu varomų automobilių tipų registravimo tvarką. Ataskaitoje taip pat raginama įsteigti vandenilio degalinių tinklą ES šalyse.
Europarlamentarai kviečia kovoti su moteris žeminančia reklama
Žeminantis moterų vaizdavimas reklamoje ir žiniasklaidoje kliudo vystytis moderniai visuomenei bei sąlygoja moterų diskriminaciją, todėl ES ir jos šalys neturi to toleruoti. Tai sakoma ataskaitoje, kurią rugsėjo 3 d. patvirtino Europos Parlamentas (504 balsai už, 110 prieš, 22 susilaikė).
ES sankcijų politika turi būti nuoseklesnė, mano europarlamentarai
ES taikomos sankcijos užsienio šalims bus veiksmingos tik tuomet, kai Sąjungos narės laikysis vienodo požiūrio ir nedarys kompromisų vardan savo prekybinių ar ekonominių interesų. Tai sakoma rugsėjo 4 d. Europos Parlamento patvirtintoje ataskaitoje (546 balsai už, 36 prieš, 40 susilaikė).
EP įpareigojo patobulinti skrydžių užsakymo sistemas
Rugsėjo 4 d. EP pritarė pataisytam reglamentui dėl kompiuterinių lėktuvų bilietų užsakymo sistemų (496 balsai už, 103 prieš, 23 susilaikė). Šiose sistemose turės būti pateikiama lengvai palyginama informacija apie galutinę kelionės kainą, duomenys apie anglies dvideginio išmetimą ir kuro sunaudojimą, o trumpų skrydžių atveju – kelionės traukiniu alternatyvos. 20080901BRI35767
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-001-LT DOC XML V0//LT
Užsienio ryšiai
Europos Parlamentas pasmerkė Rusijos veiksmus Gruzijos atžvilgiu
2008-09-05 - 10:14
Rugsėjo 3 d. priimtoje rezoliucijoje (549 balsai už, 68 prieš, 61 susilaikė) Europos Parlamentas reiškia paramą Gruzijos teritoriniam vientisumui, smerkia „neproporcingus“ Rusijos veiksmus ir reikalauja nedelsiant atitraukti Rusijos kariuomenę. EP taip pat siūlo nusiųsti į Gruziją ES stebėtojų misiją. Parlamentas „griežtai smerkia visus, kurie panaudojo jėgą ir smurtą siekdami pakeisti padėtį nuo Gruzijos atsiskyrusiose Pietų Osetijos ir Abchazijos teritorijose“. Kita vertus, „nėra jokios teisėtos priežasties, kuri pagrįstų Rusijos įsiveržimą į Gruziją, dalies teritorijos okupavimą ir grasinimą panaikinti demokratinės šalies vyriausybę“. Europarlamentarai smerkia „nepriimtinus ir neproporcingus Rusijos karinius veiksmus ir jos įsiveržimą gilyn į Gruziją pažeidžiant tarptautinę teisę“, taip pat „tarptautinei teisei prieštaraujantį Rusijos Federacijos sprendimą pripažinti Pietų Osetijos ir Abchazijos nepriklausomybę“. EP „primygtinai reikalauja, kad Rusija laikytųsi pagal paliaubų susitarimą prisiimtų įsipareigojimų, [...] nedelsiant išvestų savo karines pajėgas iš Gruzijos teritorijos bei sumažintų savo karines pajėgas Pietų Osetijoje ir Abchazijoje tiek, kad liktų tik Rusijos taikos palaikymo pajėgos, buvusios šiuose dviejuose regionuose iki konflikto pradžios“. Parlamentas ragina ES persvarstyti savo politiką Rusijos atžvilgiu, jei Rusija nevykdytų savo įsipareigojimų, taip pat pritaria Europos Vadovų Tarybos sprendimui atidėti derybas dėl partnerystės ir bendradarbiavimo susitarimo, kol Rusijos pajėgos atsitrauks į ankstesnes pozicijas. Deputatai „reikalauja skubiai atlikti nepriklausomą tarptautinį tyrimą siekiant nustatyti faktus ir užtikrinti didesnį aiškumą“. Savo ruožtu EP ragina Gruziją ir Rusiją paremti Tarptautinio baudžiamojo teismo vykdomą tragiškų įvykių Gruzijoje tyrimą, kad būtų nustatyta atsakomybė ir kad atsakingi asmenys būtų patraukti baudžiamojon atsakomybėn. Parlamentas giria ES pirmininkaujančią Prancūziją už veiksmingumą ir spartą sprendžiant kilusį konfliktą. „Reaguodama į Gruzijoje kilusią krizę, ES turi likti politiniu požiūriu visiškai vieninga ir kalbėti vienu balsu, ypač svarstydama santykių su Rusija klausimą“, – pažymi EP nariai. Jie prašo ES Tarybą apsvarstyti galimybę dislokuoti Gruzijoje Europos saugumo ir gynybos politikos (ESGP) stebėtojų misiją, kuri papildytų JT ir ESBO misijų veiklą. Savo ruožtu ES turėtų aktyviai remti tarptautines pastangas rasti taikų ilgalaikį konflikto sprendimą, mano EP nariai. Parlamentas pritaria sprendimui paskirti ES specialųjį įgaliotinį krizės Gruzijoje klausimais, taip pat skirti pradinę 6 mln. eurų dydžio ES humanitarinę pagalbą Gruzijos gyventojams. Jie taip pat ragina Europos Komisiją parengti supaprastinto vizų režimo ir readmisijos susitarimus su Gruzija, kad šios šalies piliečiai galėtų gauti ES vizas ne sunkiau negu Rusijos piliečiai. Deputatai ragina priimti Europos Parlamento pasiūlymą sukurti „Europos ekonominę erdvę plius“ arba Švedijos ir Lenkijos pasiūlymą dėl „Rytų partnerystės“, taip pat paspartinti laisvosios prekybos zonos įsteigimą Gruzijos, Ukrainos ir Moldovos atžvilgiu. EP taip pat kviečia įsteigti daugiašalę Juodosios jūros regiono sistemą, kuri apimtų ir Turkiją bei Ukrainą. Savo ruožtu Parlamentas reiškia tvirtą įsitikinimą, kad „jokia trečioji šalis neturi teisės vetuoti suverenaus kitos šalies sprendimo tapti kitos tarptautinės organizacijos arba aljanso nare“.
Debatai Europos Parlamente Rugsėjo 1 d. vakarą, pasibaigus Europos Vadovų Tarybos (EVT) posėdžiui, Parlamentas aptarė padėtį Gruzijoje kartu su Prancūzijos užsienio reikalų ministru B. Kouchner. Dauguma kalbėjusių europarlamentarų reikalavo gerbti Gruzijos teritorinį vientisumą ir smerkė Rusijos elgesį, tačiau dalis EP narių abejojo ir dėl Gruzijos veiksmų. Pranešęs apie Europos Vadovų Tarybos nutarimus, Prancūzijos užsienio reikalų ministras Bernard Kouchner teigė, jog nebuvo labai sunku sutarti dėl bendros ES šalių pozicijos, nors ir skyrėsi šalių nuomonės dėl galimų sankcijų Rusijai. Ministras informavo apie sprendimą pristabdyti derybas dėl naujos Partnerystės ir bendradarbiavimo sutarties su Rusija, kol ji visiškai neišves kariuomenės iš okupuotų teritorijų. Savo ruožtu B. Kouchner ragino „būti realistiškiems“ bendraujant su Rusija ir atsiminti, jog nutraukus su ja bendradarbiavimą, „D. Medvedevas užsuktų kranelį, o ne mes“. Prelegentas teigė, jog šiuo metu „nebūtų teisinga“ priimti Gruziją ir Ukrainą į NATO. ES Užsienio reikalų komisarė Benita Ferrero-Waldner pasidžiaugė, jog EVT sugebėjo sutarti dėl bendros pozicijos. „Santykiai su Rusija nebegali būti tokie kaip įprastai“, – teigė komisarė. Ji pritarė siūlymui pristabdyti naujų ES ir Rusijos bendradarbiavimo projektų rengimą. Prelegentė ragino spartinti „Rytų partnerystės“ planus, tačiau taip pat pažymėjo poreikį išvengti „naujų skiriamųjų linijų“ Europoje. Europos liaudies partijos lyderis Joseph Daul (Prancūzija) ragino ES imtis „tvirto ir ryžtingo atsako“ į Rusijos veiksmus. Deputato nuomone, nepakanka žodinio pasmerkimo – reikia taikyti politinį ir ekonominį spaudimą, kol Rusija visiškai atsitrauks iš Gruzijos. Savo ruožtu EP narys paragino stiprinti ES energetinį saugumą ir ieškoti alternatyvų energijos importui iš Rusijos. „Reikia matyti abi šios istorijos puses“, – teigė Socialistų frakcijos atstovas Hannes Swoboda (Austrija). Vis dėlto, deputato nuomone, Rusijos intervencijos negalima pateisinti – ji atspindi „imperialistinį požiūrį“. EP narys taip pat teigė, jog Kosovo atveju „ieškota daugiašalio sprendimo“, o Pietų Osetijoje to nebuvo, todėl nereikėtų tapatinti šių atvejų. Pasak Liberalų ir demokratų aljanso pirmininko Graham Watson (Jungtinė Karalystė), „abi pusės turi prisiimti atsakomybę“, o EVT išvados to neatspindi. Deputatas ragino pasmerkti Rusijos veiksmus, bet „neįstumti D. Medvedevo į kampą“. EP nario nuomone, Rusija turi įgyvendinti įsipareigojimą atsitraukti iš Gruzijos, o Rusijos „taikdarius“ turi pakeisti tarptautiniai stebėtojai. Be to, „Rusija turi pajusti savo neteisėtų veiksmų pasekmes“, sakė G. Watson ir pasiūlė persvarstyti sprendimą rengti Olimpines žaidynes Sočyje. Sąjungos už tautų Europą atstovas Konrad Szymański (Lenkija) teigė, jog neįgyvendinusi taikos susitarimo „Rusija nebegali būti Europos partnerė“. Pasak deputato, politinė ir ekonominė Rusijos izoliacija yra „vienintelis būdas suskaldyti Rusijos vadus“. EP narys pasiūlė nebetiesti dujotiekių ir naftotiekių iš Rusijos. Žaliųjų lyderis Daniel Cohn-Bendit (Vokietija) teigė, jog „M. Saakašvilio veiksmai irgi nebuvo priimtini“. Pasak deputato, nereikėtų kalbėti apie Gruzijos ar Ukrainos priėmimą į NATO, tačiau ES turėtų pasiūlyti šioms šalims privilegijuotą partnerystę kaip „pirmąjį integracijos žingsnį“. Savo ruožtu svarbu siekti, kad regiono šalys atsisakytų nacionalizmo, nes „nacionalizmas reiškia karą“. Europos vieningųjų kairiųjų frakcijos vadovas Francis Wurtz (Vokietija) priminė, jog M. Saakašvilis pradėjo puolimą prieš Pietų Osetiją, tačiau Rusijos reakcija buvo „neproporcinga“ ir paskatino savęs izoliaciją. Deputatas paragino ES aklai nesekti JAV „avantiūristais“, o NATO – nebesielgti vienašališkai. „Tarptautinių santykių militarizavimo politika yra žlugusi“, – sakė F. Wurtz ir paragino „galvoti apie naują paneuropinę saugumo ir bendradarbiavimo sutartį“. „ES reikia Gruzijos, bet dar labiau jai reikia Rusijos“, – teigė Nepriklausomybės ir demokratijos frakcijos atstovas Bernard Wojciechowski (Lenkija). Jis paragino ES vykdyti nešališką politiką Rusijos atžvilgiu ir neremti nė vienos pusės. „Rusija yra trečia pagal dydį ES prekybos partnerė – argi galime rizikuoti nutraukti tokius santykius?“ – retoriškai klausė deputatas. Tuo tarpu frakcijoms nepriklausantis deputatas Sylwester Chruszcz (Lenkija) sakė, jog reikalaudami iš Rusijos laikytis tarptautinės teisės turėtume atšaukti Kosovo pripažinimą. Savo ruožtu Vytautas Landsbergis (Europos liaudies partija) ragino pareikalauti nedelsiant išvesti Rusijos kariuomenę iš okupuotų Gruzijos žemių ir nelaukti iki lapkričio mėn. planuojamo ES ir Rusijos vadovų susitikimo. B6-0402/2008 Dėl padėties Gruzijoje Svarstymas: 2008-09-01. Balsavimas: 2008-09-03
-//EP//TEXT TA P6-TA-2008-0396 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-COVER-LT DOC XML V0//LT
-//EP//TEXT IM-PRESS 20080901BRI35767 ITEM-002-LT DOC XML V0//LT
Užsienio ryšiai
EP: Izraelis turi gerbti sulaikytų palestiniečių teises
2008-09-05 - 10:14
Rugsėjo 4 d. priimtoje rezoliucijoje (416 balsų už, 136 prieš, 61 susilaikė) Europos Parlamentas ragina Izraelį pagerinti kalinamų palestiniečių padėtį ir įspėja, kad nuo to priklausys ES santykiai su šia šalimi. Šiuo metu Izraelio kalėjimuose kali maždaug 11 tūkst. asmenų, įskaitant 376 vaikus, 118 moterų, 44 Palestinos įstatymų leidybos tarybos narius ir apie 800 asmenų, įkalintų administracinio sulaikymo pagrindu. Nors administracinis sulaikymas leidžiamas pagal tarptautinę teisę siekiant užkirsti kelią grėsmei valstybės saugumui, Izraelis niekuomet neapibrėžė „valstybės saugumo“ kriterijų. Dauguma palestiniečių kalinių laikomi kalėjimuose Izraelyje. Dėl šios priežasties šeimos narių apsilankymai dažnai yra neįmanomi, be to, tai pažeidžia Ketvirtosios Ženevos konvencijos 76 str., pagal kurį sulaikyti asmenys iš okupuotos teritorijos turi būti laikomi okupuotoje teritorijoje, ir, jei jie nuteisiami, ten turi ir atlikti bausmę. Izraelis nepripažįsta šios nuostatos palestiniečių atžvilgiu. Pasak Jungtinių Tautų pranešimo, kaliniai Izraelyje žeminami ir niekinami, apklausos vykdomos nehumaniškais būdais ir kartais tampa kankinimu. Maistas yra menkas, žmonės laikomi perpildytose patalpose. Nerimą kelia ir tai, kaip elgiamasi su vaikais – palestiniečių vaikų sulaikymas, apklausa ir įkalinimas pastaraisiais metais tapo nuolat pasikartojančiu dalyku. 2007 m. liepą Izraelis buvo sulaikęs maždaug 385 palestiniečių vaikus. Šie vaikai dažniausiai apkaltinami remiantis ta pačia karine tvarka, kuri taikoma suaugusiems. Tai yra Jungtinių Tautų Vaiko teisių konvencijos (angl. UNCRC), kuri Izraelyje įsigaliojo 1991 m., lapkritį, pažeidimas. Bet Izraelis nepripažįsta jos galiojimo Palestinos teritorijoje.
Europarlamentarai sveikina rugpjūčio 25 d. priimtą Izraelio sprendimą parodyti gerą valią ir paleisti į laisvę 198 palestiniečius bei ragina paleisti daugiau jų, įskaitant Palestinos įstatymų leidybos tarybos narius. Parlamentas supranta pagrįstą Izraelio susirūpinimą dėl savo saugumo ir ragina Palestinos vadovybę siekti užkirsti kelią teroro aktams prieš šią šalį. Kita vertus, pasak europarlamentarų, „su visais kaliniais turi būti elgiamasi pagal teisinės valstybės principus, nes tai esminis demokratinės šalies bruožas“. „ES ir Izraelio santykių atnaujinimas turėtų atsižvelgti į tai, kaip Izraelyje vykdomi tarptautinės teisės įsipareigojimai, ir nuo to priklausyti“, – pažymi EP. B6-0343/2008 Dėl palestiniečių, kalinčių Izraelio kalėjimuose Svarstyta: 2008-07-09. Balsavimas: 2008-09-04
-//EP//TEXT TA P6-TA-2008-0404 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-001-LT DOC XML V0//LT
-//EP//TEXT IM-PRESS 20080901BRI35767 ITEM-003-LT DOC XML V0//LT
Žmogaus teisės
ES sankcijų politika turi būti nuoseklesnė, mano europarlamentarai
2008-09-05 - 10:14
ES taikomos sankcijos užsienio šalims bus veiksmingos tik tuomet, kai Sąjungos narės laikysis vienodo požiūrio ir nedarys kompromisų vardan savo prekybinių ar ekonominių interesų. Tai sakoma rugsėjo 4 d. Europos Parlamento patvirtintoje ataskaitoje (546 balsai už, 36 prieš, 40 susilaikė). Užsienio politikoje taikomos įvairios sankcijos – ginklų embargas, prekybos ribojimas, finansinės ir ekonominės sankcijos, sąskaitų įšaldymas, skrydžių uždraudimas, įvažiavimo apribojimas, sporto ir kultūros renginių boikotavimas ir pan. Europarlamentarai pažymi, jog „sankcijos turi būti paskutinė priemonė“ tais atvejais, kai smarkiai pakenkiama žmonių saugumui ir šiurkščiai pažeidžiamos žmogaus teisės, taip pat kai dėl tam tikros šalies kaltės išsisėmė ir aklavietėje atsidūrė visi sutartiniai ir (arba) diplomatiniai santykiai. Parlamentas mano, jog „žmogaus teisių pažeidimai turi būti laikomi pakankamu pagrindu taikyti sankcijas, nes jie taip pat reiškia grėsmę saugumui ir stabilumui“. EP „apgailestauja dėl to, kad ES dažnai nenuosekliai taikydavo savo sankcijų politiką, elgdamasi su trečiosiomis šalimis skirtingai, nors žmogaus teisių ir demokratijos standartų laikymasis jose vertinamas panašiai“. Pavyzdžiui, kai kurių ES valstybių prieštaravimai neleido pritaikyti Rusijai oficialių sankcijų dėl pastarojo meto veiksmų Gruzijoje. Valstybių politiniai nesutarimai neleido pritaikyti ES sankcijų ir Izraeliui bei Kubai. EP nariai „mano, kad ES sankcijų dėl žmogaus teisių pažeidimų taikymas ir įvertinimas iš principo turi būti aukščiau bet kokios jas taikant kylančios žalos ES ar jų piliečių prekybiniams interesams“. Parlamentas pažymi, jog „sankcijų veiksmingumas priklauso nuo to, ar jos vienu metu taikomos visose valstybėse narėse“, o jei jų nesilaikoma – ES ir pavienės jos narės praranda pasitikėjimą. EP kritikuoja tai, kad Zimbabvės diktatorius Robertas Mugabė buvo pakviestas dalyvauti 2007 m. gruodžio 8-9 d. Lisabonoje vykusiame ES ir Afrikos aukščiausiojo lygio susitikime, nors jam uždrausta atvykti į ES. Europarlamentarai taip pat „mano, kad sankcijų „neveiksmingumo“ argumentas negali būti naudojamas siekiant jas atšaukti, – sankcijų taikymas ar atšaukimas turi priklausyti tik nuo to, ar jų tikslai buvo pasiekti“. Savo ruožtu Parlamentas nepritaria visa apimančioms, beatodairiškoms sankcijoms kuriai nors šaliai, nes taip visiškai izoliuojami jos gyventojai. Pasak EP narių, „ekonominės sankcijos visų pirma turėtų būti taikomos sektoriuose, kuriuose nedirba itin daug žmonių ir kurių svarba mažoms ir vidutinėms įmonėms nėra didelė“. Europarlamentarai taip pat „pabrėžia, kad imantis bet kokių sankcijų prieš atitinkamos valstybės institucijas, reikia nuolatos teikti pagalbą tos šalies pilietinei visuomenei“. Deputatai ragina gerbti žmogaus teises net ir tuomet, kai taikomos tikslinės sankcijos kovojant su terorizmu. Jie taip pat ragina ES valstybes „užtikrinti veiksmingą parlamentinę slaptųjų tarnybų veiklos kontrolę“. Savo ruožtu siūloma atnaujinti teroristų organizacijų sąrašus, taip pat persvarstyti dabartinę įtraukimo į juodąjį sąrašą ir išbraukimo iš jo procedūrą, kad būtų gerbiamos į jį įtrauktų asmenų ir organizacijų teisės.
EP „mano, kad Kinijai taikomas ginklų embargas atspindi Sąjungos nuoseklumą ir tvirtumą“, o kadangi ES iki šiol negavo jokio paaiškinimo dėl 1989 m. Tiananmenio žudynių, „nėra priežasties“ jį panaikinti. Savo ruožtu europarlamentarai ragina valstybes sutarti dėl teisiškai įpareigojančio ES ginklų eksporto kodekso. Diskusijoje šiuo klausimu kalbėjusi Laima Liucija Andrikienė (Europos liaudies partija) teigė: „Sankcijų patikimumą silpnina ir tai, kad neretai jos taikomos laikantis dvigubų standartų priklausomai nuo ES partnerio strateginės svarbos. Šviežiausias pavyzdys: net ir po to, kai Rusija pažeidė tarptautinės teisės normas ir neva gindama savo piliečius įsiveržė į suverenios valstybės – Gruzijos – teritoriją, ES nesiėmė sankcijų.“ Europarlamentarės nuomone, „sankcijos yra ir turi likti neatskiriama bendrosios užsienio ir saugumo politikos dalimi, tiksliau – žmogaus teisių rėmimo politikos, paramos demokratijai priemone“. Deputatė nesutiko su siūlymu panaikinti ginklų embargą Kinijai, nes „iki šiol nesame girdėję nei paaiškinimo, nei atsiprašymo dėl žudynių Tiananmenio aikštėje“. Hélène FLAUTRE Verts/ALE FR A6-0309/2008 Dėl ES sankcijų, kaip dalies ES veiksmų ir politikos žmogaus teisių srityje, vertinimo Iniciatyvos procedūra. Svarstymas: 2008-09-03. Balsavimas: 2008-09-04
-//EP//TEXT TA P6-TA-2008-0405 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-002-LT DOC XML V0//LT
-//EP//TEXT IM-PRESS 20080901BRI35767 ITEM-004-LT DOC XML V0//LT
Teisingumas ir vidaus reikalai
Siūloma sukurti europinį dingusių vaikų registrą
2008-09-05 - 10:14
Europarlamentarai ragina ES šalis sukurti dingusių vaikų registravimo sistemą, kuri užtikrintų, kad žiniasklaidos priemonėms, pasienio tarnyboms, muitinei ir teisėsaugos institucijoms būtų nedelsiant perduodama informacija apie dingusį vaiką, dingimo aplinkybes ir įtariamus pagrobėjus, taip pat telefono numeris, kuriuo būtų galima suteikti informaciją. Šiuo tikslu deputatai ragina ES valstybes pasirašyti bendradarbiavimo susitarimus su visomis kaimyninėmis šalimis, kad tokie pranešimai būtų greitai paskleidžiami visose susijusiose teritorijose. Savo ruožtu EP siūlo kurti bendrą organizaciją, kuri teiktų pagalbą ES šalių institucijoms ir organizuotų mokymus šia tema. Šį pareiškimą pasirašė 418 europarlamentarų – daugiau kaip pusė visų EP narių, todėl jis tapo oficialiu EP priimtu dokumentu. P6_DCL(2008)0036 Dėl skubaus bendradarbiavimo ieškant dingusių vaikų
-//EP//TEXT TA P6-TA-2008-0391 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-003-LT DOC XML V0//LT
-//EP//TEXT IM-PRESS 20080901BRI35767 ITEM-005-LT DOC XML V0//LT
Pramonė
EP aptarė elektroninių ryšių reguliavimo naujoves
2008-09-05 - 10:14
Rugsėjo 2 d. Europos Parlamentas aptarė grupę teisės aktų apie elektroninius ryšius – pirmiausia telefoniją ir internetą. Jie sustiprins vartotojų teises ir jų duomenų apsaugą, leis lanksčiau paskirstyti radijo dažnių spektrą, taip pat įsteigti Europos elektroninių ryšių reguliuotojų instituciją. Balsuoti dėl šių teisės aktų numatoma rugsėjo 22-25 d. plenarinėje sesijoje. Vartotojų ir jų duomenų apsaugos srityje numatoma palengvinti prieigą prie plačiajuosčio interneto, taip pat pagerinti neįgalių telefonijos ir interneto naudotojų padėtį. Pagalbos telefonas 112 turės nemokamai veikti visuose telefono ryšio tinkluose, o europarlamentarai norėtų įpareigoti užtikrinti šią galimybę ir internetinėje telefonijoje. Taip pat numatoma nustatyti, jog to pageidaujančiam klientui, pakeitusiam ryšio operatorių, esamas telefono numeris turi būti perkeliamas per vieną dieną. Siekiama sustiprinti ir asmens duomenų saugumą – interneto vartotojai turės būti įspėjami tuomet, kai jų asmens duomenys gali būti pasiekiami kitų. Europarlamentarai siūlo IP adresą laikyti asmens duomenimis tuomet, kai jį galima susieti su konkrečiu asmeniu, ir ragina Europos Komisiją per dvejus metus pasiūlyti šią sritį reguliuojantį teisės aktą. Ryšių reguliavimo tarnybos taip pat turės teikti patarimus apie duomenų apsaugą internete, taip pat apsaugą nuo žalingos informacijos (pvz., pornografijos), virusų ir šnipinėjimo programų. Svarstomi teisės aktai nereglamentuos autorinių teisių. Europarlamentarai siūlo įpareigoti ryšių bendroves prieš pasirašant paslaugų sutartį skaidriau informuoti klientą apie ryšio įkainius, apribojimus, taip pat paslaugų sutarties sąlygas ir trukmę. Siūloma numatyti maksimalią dvejų metų paslaugų sutarties trukmę, taip pat galimybę pasirašyti sutartį metams. Kitas teisės aktas suteiks daugiau galimybių ES šalių radijo dažnių tarnyboms valdyti šių dažnių spektrą. Skaitmeninės televizijos plėtros dėka dalis radijo dažnių tampa laisvi, taigi siūlomi pakeitimai suteiks galimybę juos panaudoti naujoms technologijoms – visų pirma mobiliajam internetui bei vaizdo telefonijai. Vis dėlto europarlamentarai neremia siūlymo numatyti europinius dažnių paskirstymo tikslus – jų nuomone, tai turėtų likti valstybių kompetencija. Naujieji teisės aktai taip pat leis ES šalių elektroninių ryšių reguliuotojams išimtiniais atvejais pareikalauti, kad ryšių bendrovė funkciškai atskirtų savo ryšių tinklų ir paslaugų teikimo valdymą. Vis dėlto toks sprendimas galės būti priimtas tik pritarus Europos Komisijai. Taip pat siūloma įsteigti patariamąją nepriklausomą Europos telekomunikacijų reguliuotojų instituciją. EP pranešėjų nuomonės. Catherine Trautmann (Socialistų frakcija, Prancūzija), EP pranešėja dėl bendrosios elektroninių ryšių tinklų ir paslaugų reguliavimo sistemos, diskusijoje informavo, jog elektroniniai ryšiai sukuria 3 proc. ES bendrojo vidaus produkto. Pasak deputatės, siūlomi teisės aktai sustiprins ryšių įmonių konkurenciją, leis sukurti daugiau darbo vietų ir paskatins investicijas į optinius-pluoštinius tinklus. EP narė taip pat pageidavo didesnio teisinio aiškumo šioje srityje, tačiau nesutiko su pernelyg stipriomis Europos Komisijos galiomis. Patrizia Toia (Liberalų ir demokratų aljansas, Italija), EP pranešėja dėl radijo dažnių perskirstymo, teigė, jog koordinuota ES politika leistų geriausiai perskirstyti dažnių spektrą taip, kad laimėtų visi piliečiai. Pilar Del Castillo Vera (Europos liaudies partija, Ispanija), EP pranešėja dėl Europos elektroninių ryšių rinkos institucijos, pažymėjo, jog elektroniniai ryšiai sudaro 25 proc. ES ekonomikos augimo ir 40 proc. jos produktyvumo. Deputatė pabrėžė ES šalių ryšių reguliavimo institucijų ir Europos Komisijos bendradarbiavimo svarbą. Tuo tarpu Malcolm Harbour (Europos liaudies partija, Jungtinė Karalystė), EP pranešėjas dėl universaliųjų elektroninių ryšių paslaugų, asmens duomenų ir vartotojų apsaugos, teigė, jog rinkdamiesi ryšių paslaugos teikėją, vartotojai turi turėti visą informaciją apie paslaugos kainą, sudėtį bei apribojimus. Deputatas taip pat paminėjo duomenų apsaugos svarbą bei ragino užtikrinti tokią konkurenciją ryšių sektoriuje, kuri užtikrintų universaliąsias paslaugas ir pasitarnautų vartotojams. Catherine TRAUTMANN PSE FR Pilar DEL CASTILLO VERA PPE-DE ES Patrizia TOIA ALDE IT Malcolm HARBOUR PPE-DE UK A6-0321/2008 Dėl elektroninių ryšių tinklų ir paslaugų bendrosios reguliavimo sistemos A6-0316/2008 Dėl Europos elektroninių ryšių rinkos institucijos įsteigimo A6-0305/2008 Dėl bendro požiūrio į radijo dažnių, atlaisvinamų pereinant prie skaitmeninio transliavimo, spektrą A6-0318/2008 Dėl elektroninių ryšių tinklų ir universaliosios paslaugos, asmens duomenų ir vartotojų apsaugos 1,2,4 - bendro sprendimo procedūra, pirmasis svarstymas 3 - iniciatyvos procedūra Svarstymas: 2008-09-02 Balsavimas: rugsėjo 23-25 d.
-//EP//TEXT REPORT A6-2008-0321 0 NOT XML V0//LT
-//EP//TEXT REPORT A6-2008-0316 0 NOT XML V0//LT
-//EP//TEXT REPORT A6-2008-0305 0 NOT XML V0//LT
-//EP//TEXT REPORT A6-2008-0318 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-004-LT DOC XML V0//LT
-//EP//TEXT IM-PRESS 20080901BRI35767 ITEM-006-LT DOC XML V0//LT
Ekonomikos ir pinigų reikalai
PVM reforma padėtų pažaboti mokestinį sukčiavimą, mano EP
2008-09-05 - 10:14
Rugsėjo 2 d. Europos Parlamento patvirtintoje ataskaitoje (391 balsas už, 93 prieš, 178 susilaikė) ES raginama griežčiau kovoti su tarptautiniu mokestiniu sukčiavimu. Parlamentas apgailestauja dėl to, kad pastarąjį dešimtmetį kai kurios ES valstybės blokavo šios kovos pastangas. Apskaičiuota, jog bendras (tiesioginis ir netiesioginis) mokesčių praradimas dėl mokestinio sukčiavimo ES per metus siekia nuo 200 iki 250 mlrd. eurų, o tai atitinka 2-2,5 proc. ES BVP. Iš tos sumos 40 mlrd. eurų prarandama dėl pridėtinės vertės mokesčio (PVM) sukčiavimo, o tai sudaro 10 proc. įplaukų iš PVM. Sukčiaujama įvairiai. Kartais prekiautojai netaiko PVM, o vėliau reikalauja jį grąžinti. Populiarus yra ir dingusio PVM mokėtojo sukčiavimas, dar vadinamas „karuseliniu“. Sukčiai importuoja prekes, kurioms taikomas nulinis tarifas, parduoda jas tiekimo grandinėje su PVM, tačiau pasisavina lėšas, užuot pervedę jas mokesčių administravimo institucijai. Vadinamoji karuselė sukasi toliau, prekes pakartotinai eksportuojant ir importuojant, ir daugėja nuostolių. Nustatyta, kad eksporto apmokestinimas nuliniu tarifu (dėl to eksportuotojams grąžinamas PVM) yra svarbiausias veiksnys, sudarantis sąlygas karuseliniam sukčiavimui. EP nariai apgailestauja, kad ES Taryboje, prieštaraujant kelioms šalims, iki šiol nepriimta veiksminga kovos su mokestiniu sukčiavimu strategija. Jie pritaria Europos Komisijos pastangoms pradėti iš esmės keisti dabartinę PVM sistemą. Parlamentas primena, jog 1993 m. sukurta PVM sistema turėjo būti tik pereinamoji, o Parlamentas siekė iki 2010 m. priimti sprendimą dėl galutinės PVM sistemos. Per pirmininkavimo ES laikotarpį Vokietija siūlė taikyti atvirkštinio apmokestinimo sistemą, pagal kurią PVM moka galutinis klientas, o ne tiekėjas, tačiau šiam siūlymui nebuvo pritarta. Europarlamentarų manymu, „kilmės principu (jis reiškia, kad PVM apmokestinamai operacijai tarp valstybių narių taikomas kilmės šalies mokestis, o ne nulinis tarifas) grindžiamos PVM sistemos sukūrimas ir toliau yra ilgalaikis sprendimas, leisiantis veiksmingai kovoti su mokestiniu sukčiavimu“. Pagal šį principą prekių, kuriomis prekiaujama vidaus rinkoje, nereikėtų atleisti nuo PVM, taip pat derėtų sukurti tarpuskaitos sistemą. Kita vertus, EP ragina nesiimti „priemonių, kurios užkrautų neproporcingą administracinę naštą įmonėms ir mokesčių administravimo institucijoms arba galėtų lemti prekiautojų diskriminaciją“.
Nors ir pripažinę, jog „mokesčių rojumi“ vadinamos teritorijos gali sumažinti ES šalių mokestines pajamas, europarlamentarai nepritarė raginimui tarptautiniu lygiu griežtai kovoti su tokių teritorijų egzistavimu. Sharon BOWLES ALDE UK A6-0312/2008 Dėl suderintos strategijos, skirtos kovai su mokestiniu sukčiavimu pagerinti Iniciatyvos procedūra. Svarstymas: 2008-09-01. Balsavimas: 2008-09-02
-//EP//TEXT TA P6-TA-2008-0387 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-005-LT DOC XML V0//LT
-//EP//TEXT IM-PRESS 20080901BRI35767 ITEM-007-LT DOC XML V0//LT
Žemės ūkis
Europarlamentarai siūlo uždrausti klonuotų gyvūnų produktus
2008-09-05 - 10:14
Rugsėjo 3 d. Europos Parlamentas priėmė rezoliuciją, kurioje siūlo uždrausti klonuoti gyvūnus maistui, auginti maistui skirtus klonuotus gyvūnus ir jų palikuonius, taip pat importuoti ir pateikti rinkai maisto produktus iš klonuotų gyvūnų ar jų palikuonių. Rezoliucijai pritarė 622 europarlamentarai, nepritarė 32, o susilaikė 25. Šie siūlymai pagrįsti žmonių sveikatos, etikos ir gyvūnų gerovės reikalavimais. Mokslininkų nustatyta, jog klonuoti gyvūnai turi tendenciją sirgti ir dažniau neišgyvena. Be to, gyvūnų klonavimo poveikis maistui ir jo vartotojų sveikatai nėra pakankamai ištirtas. Europarlamentarai taip pat pažymi, jog masinis gyvūnų klonavimas gali sumažinti jų genetinę įvairovę, o tai savo ruožtu padidintų sergančių gyvūnų skaičių ir sumažintų Europos žemės ūkio produkcijos prestižą. Kol kas klonuotų gyvūnų produktais neprekiaujama nei Europoje, nei kitur pasaulyje. Vis dėlto JAV Maisto ir vaistų administracija yra paprieštaravusi draudimui jais prekiauti, pažymėjusi, jog klonuotų gyvūnų mėsa ar pienas kokybe nenusileidžia įprastų gyvūnų produktams. Neil PARISH PPE-DE UK B6-0373/2008 Dėl gyvūnų klonavimo maistui Svarstymas: 2008-09-02. Balsavimas: 2008-09-03
-//EP//TEXT TA P6-TA-2008-0400 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-006-LT DOC XML V0//LT
-//EP//TEXT IM-PRESS 20080901BRI35767 ITEM-008-LT DOC XML V0//LT
Laisvas prekių judėjimas
Europos Parlamentas atveria kelią vandenilių automobilių gamybai
2008-09-05 - 10:14
Rugsėjo 3 d. Europos Parlamento patvirtinta ataskaita (644 balsai už, 2 prieš, 11 susilaikė) leis ES mastu nustatyti vandeniliu varomų automobilių tipų registravimo tvarką. Ataskaitoje taip pat raginama įsteigti vandenilio degalinių tinklą ES šalyse. Šiuo klausimu pasiektas sutarimas su ES Taryba. Iki šiol atskiros šalys suteikdavo leidimus tokiems automobiliams savo nuožiūra, todėl būdavo sudėtinga tokiais automobiliais prekiauti visos ES rinkoje. Kadangi vandeniliu varomi automobiliai yra ekologiški, nutarta juos įtraukti į bendrą ES transporto priemonių tipų patvirtinimo sistemą. Europarlamentarai siūlo išplėsti šią sistemą ir vandeniliu varomiems motociklams. Jie taip pat siūlo paskatinti įsteigti vandenilio degalinių tinklą ES šalyse, nes nuo to priklausys šių automobilių populiarumas. Savo ruožtu EP ragina kuo daugiau vandenilinio kuro gaminti naudojantis atkuriamosios energijos technologijomis, o vandenilio ir dujų mišiniais varomus automobilius ateityje pakeisti grynojo vandenilinio kuro automobiliais.
Diskusijoje šiuo klausimu kalbėjusi Danutė Budreikaitė (Liberalų ir demokratų aljansas) pažymėjo: „Pagrindinė vandenilinio transporto problema yra ne jų gamyba, bet vandenilio pasipildymas. Kol kas visoje Europoje yra tik maždaug 40 vandenilio degalinių – pavyzdžiui, Prancūzijoje veikia dvi tokios degalinės, Ispanijoje – viena, o valstybėse narėse, įstojusiose į ES 2004-aisiais ir 2007-aisiais metais, tokių degalinių iš viso nėra.“ Europarlamentarė pritarė raginimui kuo skubiau sukurti standartizuotą vandenilio degalinių tinklą visoje ES, nes „be tinkamos infrastruktūros vandeniliu varomi automobiliai liks tik vienetiniais modeliais“. D. Budreikaitė tęsė: „Vandenilis tėra energijos nešėjas, o ne energijos šaltinis, todėl svarbu, kad vandenilinis kuras būtų gaminamas tvariu ir aplinką tausojančiu būdu. Būtina aktyviau vykdyti mokslinius tyrimus, kurie įgalintų išvengti iškastinio kuro naudojimo vandenilio gamybai ir pasiūlytų alternatyvius būdus skaidyti vandenį į vandenilį ir deguonį. Vienas iš tokių būdų galėtų būti fotolizė, tačiau tam dar reikalingi išsamūs moksliniai tyrimai. Netarši vandenilio gamyba leistų jį panaudoti ir kitose, ne tik transporto srityse.“ Savo ruožtu deputatė pritarė tam, kad vandenilio ir gamtinių dujų mišiniai būtų naudojami tik kaip pereinamojo laikotarpio kuras ir tik tose valstybėse, kurios turi gerai išplėtotą gamtinių dujų infrastruktūrą. Anja WEISGERBER PPE-DE DE A6-0201/2008 Dėl vandenilinių variklinių transporto priemonių tipo patvirtinimo Bendro sprendimo procedūra. Pirmasis svarstymas ir balsavimas: 2008-09-03
-//EP//TEXT TA P6-TA-2008-0395 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-007-LT DOC XML V0//LT
-//EP//TEXT IM-PRESS 20080901BRI35767 ITEM-009-LT DOC XML V0//LT
Aplinka
Europos Parlamentas siekia daugiau dėmesio sveikai aplinkai
2008-09-05 - 10:14
Rugsėjo 4 d. Europos Parlamento patvirtintoje ataskaitoje raginama įvertinti tiesioginį ir netiesioginį aplinkos bei klimato kaitos poveikį sveikatai, taip pat nepasiduoti pramonės lobistų įtakai rengiant teisės aktus šioje srityje. Deputatai kritikuoja Europos Komisijos parengtą aplinkos ir sveikatos veiksmų planą. Ataskaitai pritarė 522 europarlamentarai, nepritarė 16, o susilaikė 7. Keičiantis klimatui, kinta oro temperatūra ir drėgnumas, o dėl to gali padaugėti susirgimų. Klimato kaita veikia sveikatą ir netiesiogiai – kyla potvyniai, ištinka sausros, miškų gaisrai ir kiti kataklizmai. Tuo tarpu klimato kaitos poveikis žmogaus sveikatai iki šiol nėra apskaičiuotas. EP ragina ištaisyti šį trūkumą ir skirti lėšų „žmogaus biologinei stebėsenai“. Jie taip pat mano, jog Europos Komisijos parengtame aplinkos ir sveikatos veiksmų plane reikėtų skirti daugiau dėmesio prevencijai. Parlamentas ragina „Bendrijos lygiu sukurti veiksmingas prisitaikymo [prie klimato kaitos] priemones“ – pavyzdžiui, parengti su sveikata susijusias ankstyvojo įspėjimo sistemas. Be to, „vertinant aplinkos veiksnių poveikį sveikatai, būtina atsižvelgti į pažeidžiamas visuomenės grupes, pvz., nėščias moteris, naujagimius, vaikus ir senyvo amžiaus žmones“, sakoma ataskaitoje. Europarlamentarai ragina nepasiduoti stipriam pramonės atstovų lobizmui, kuriuo siekiama švelnesnių ES teisės aktų klimato kaitos ir sveikatos srityse. Parlamentas pageidauja ES teisės akto dėl nanotechnologijų saugos, taip pat griežtesnių elektromagnetinės spinduliuotės (ypač mobiliųjų telefonų ir belaidžio interneto) bei oro kokybės pastatuose standartų. Savo ruožtu europarlamentarai įspėja neatlikinėti mokslinių bandymų su gyvūnais. Frédérique RIES ALDE BE A6-0260/2008 Dėl 2004–2010 m. Europos aplinkos ir sveikatos veiksmų plano Iniciatyvos procedūra. Svarstymas ir balsavimas: 2008-09-04
-//EP//TEXT TA P6-TA-2008-0410 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-008-LT DOC XML V0//LT
-//EP//TEXT IM-PRESS 20080901BRI35767 ITEM-010-LT DOC XML V0//LT
Moterų teisės/Lygios galimybės
Europarlamentarai kviečia kovoti su moteris žeminančia reklama
2008-09-05 - 10:14
Žeminantis moterų vaizdavimas reklamoje ir žiniasklaidoje kliudo vystytis moderniai visuomenei bei sąlygoja moterų diskriminaciją, todėl ES ir jos šalys neturi to toleruoti. Tai sakoma ataskaitoje, kurią rugsėjo 3 d. patvirtino Europos Parlamentas (504 balsai už, 110 prieš, 22 susilaikė). Europarlamentarai pažymi, jog „lyčių pagrindu diskriminuojantys ir (arba) žeminantys pranešimai reklamoje bei įvairūs lyčių pagrindu kuriami stereotipai sudaro kliūtis vystytis moderniai ir lygiavertei visuomenei“, o „lyčių diskriminacija žiniasklaidoje vis dar labai dažna“. Todėl Parlamentas ragina ES institucijas ir valstybes kovoti su neigiamais lyčių stereotipais rinkodaroje, taip pat „rengti sąmoningumo didinimo priemones, skirtas visoje ES propaguoti visišką netoleranciją užgauliojimams dėl lyties ir žeminančiam moterų vaizdavimui žiniasklaidoje“. Ataskaitoje pabrėžiama, kad „stereotipai reklamoje per vaikams skirtas televizijos laidas yra ypatinga problema, nes jie gali turėti įtakos lyčių socializacijai, taigi ir pačių vaikų požiūriui į save, šeimos narius ir išorinį pasaulį“. Todėl „mokyklų sistema turėtų atlikti svarbiausią vaidmenį ugdant vaikų gebėjimą kritiškai vertinti įvaizdžius ir visą žiniasklaidą apskritai“. EP taip pat reiškia didelį susirūpinimą dėl vietos laikraščiuose spausdinamų lytinių paslaugų reklamų, „kurios stiprina stereotipą, kad moteris yra daiktas“. Savo ruožtu europarlamentarai „pažymi, kad idealaus kūno vaizdavimas rinkodaroje ir reklamoje gali turėti neigiamos įtakos moterų ir vyrų, ypač paauglių ir tų, kurie linkę turėti mitybos sutrikimų, tokių kaip nervinė anoreksija ir nervinė bulimija, savęs vertinimui“. Eva-Britt SVENSSON GUE/NGL SE A6-0199/2008 Dėl rinkodaros ir reklamos įtakos moterų ir vyrų lygybei Iniciatyvos procedūra. Svarstymas: 2008-09-02. Balsavimas: 2008-09-03
-//EP//TEXT TA P6-TA-2008-0401 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-009-LT DOC XML V0//LT
-//EP//TEXT IM-PRESS 20080901BRI35767 ITEM-011-LT DOC XML V0//LT
Moterų teisės/Lygios galimybės
Moterys vis dar diskriminuojamos, teigia europarlamentarai
2008-09-05 - 10:14
Vyrų ir moterų lygybė ES dar nėra pakankama, sakoma rugsėjo 3 d. Europos Parlamento patvirtintoje ataskaitoje (563 balsai už, 65 prieš, 61 susilaikė). Parlamentas susirūpinęs, kad „nepasiekta pakankamos pažangos“ mažinant moterų ir vyrų darbo užmokesčio skirtumą – nuo 2000 m. jis išlieka apie 15 proc. Deputatai siūlo griežtinti šios srities ES teisės aktus, taip pat įpareigoti darbdavius atlikti darbo užmokesčio auditą. Savo ruožtu siūloma paskelbti vasario 22 d. Tarptautine vienodo darbo užmokesčio už vienodą darbą diena. Europarlamentarai reiškia susirūpinimą ir dėl to, kad moterys dažniau dirba pagal negarantuoto darbo sutartis ir lėčiau kyla karjeros laiptais, taip pat dažnai būna priverstos dirbti ne visą darbo dieną, nes trūksta prieinamų vaiko priežiūros paslaugų. Pernai 27 ES šalyse ne visą darbo dieną dirbo 31,4 proc. moterų ir tik 7,8 proc. vyrų. Išlaikomų vaikų turinčių moterų užimtumas siekia tik 62,4 proc., o vyrų – 91,4 proc. „Būtina užtikrinti, kad vyrai ir moterys dalintųsi šeiminius ir namų ruošos įsipareigojimus, visų pirma naudotųsi vaiko priežiūros ir tėvystės atostogomis“, – teigia europarlamentarai. Jie siūlo numatyti palankesnes tėvystės ir motinystės atostogų sąlygas bei padidinti jų išmoką. Vis dėlto, EP nuomone, „profesinio ir šeiminio gyvenimo derinimo politika turi būti grindžiama asmens pasirinkimo laisvės principu ir pritaikyta įvairiems gyvenimo laikotarpiams“. Deputatai taip pat pažymi, jog „svarbu, kad moterims būtų sudarytos sąlygos pačioms apsispręsti, kaip naudotis joms suteiktomis seksualinėmis ir reprodukcijos teisėmis“. Parlamentas ragina nedelsiant persvarstyti direktyvą dėl vienodo požiūrio į vyrus ir moteris, kurie verčiasi savarankiška darbo veikla, įskaitant žemės ūkyje, ir dėl savarankiškai dirbančių moterų apsaugos nėštumo ir motinystės metu, kad būtų panaikinta netiesioginė diskriminacija, laikomasi vienodo požiūrio į vyrus ir moteris ir gerinama sutuoktinių teisinė padėtis. EP taip pat siūlo „atkreipti ypatingą dėmesį į labiau pažeidžiamų moterų grupių, ypač neįgalių, išlaikytinių turinčių, pagyvenusių, tautinėms mažumoms priklausančių, imigrančių bei kalinčių moterų poreikius“. „Nepakankamai moterų dalyvauja priimant sprendimus vietos, nacionaliniu ir ES lygmenimis“, – pažymi EP nariai. Jie ragina Europos Komisiją, valstybes ir politines partijas svarstyti būdus pagerinti padėtį. „Nustatant vietų, į kurias renkami atstovai, kvotas daromas teigiamas poveikis moterų galimybėms atstovauti“, – priduria europarlamentarai. Įmonėse ir universitetuose nedaug moterų vadovių, o moterų mokslininkių skaičius didėja labai lėtai. EP siūlo imtis europinio lygmens priemonių, kurios skatintų moteris studijuoti su tiksliaisiais mokslais ir technologijomis susijusias disciplinas, taip pat aktyviau darbintis aukštųjų technologijų, mokslinių tyrimų, tiksliųjų mokslų ir inžinerijos srityse. Savo ruožtu ES šalys raginamos skatinti moterų verslumą pramonėje, teikti finansinę paramą savo įmones steigiančioms moterims ir kurti tokių moterų konsultavimo profesiniais klausimais sistemą. Iratxe GARCÍA PÉREZ PSE ES A6-0325/2008 Dėl moterų ir vyrų lygybės (2008 m.) Iniciatyvos procedūra. Svarstymas: 2008-09-02. Balsavimas: 2008-09-03
-//EP//TEXT TA P6-TA-2008-0399 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-010-LT DOC XML V0//LT
-//EP//TEXT IM-PRESS 20080901BRI35767 ITEM-012-LT DOC XML V0//LT
Jaunimas
Europarlamentarai ragina atsižvelgti į jaunimo nuomonę
2008-09-05 - 10:14
Rugsėjo 3 d. paskelbtame EP rašytiniame pareiškime Europos Komisija raginama rengiant teisės aktų siūlymus įvertinti jų poveikį jaunimui ir atsižvelgti į jaunimo organizacijų nuomonę. Tai ypač svarbu švietimo ir mokymosi visą gyvenimą, užimtumo, socialinės integracijos, sveikatos, jaunimo savarankiškumo, judumo, taip pat pagrindinių teisių ir nediskriminavimo srityse, pažymi EP nariai. Savo ruožtu ES šalys raginamos skirti daugiau dėmesio jaunimo klausimams įgyvendinant Lisabonos strategijos reformų programas. Šį pareiškimą pasirašė 433 europarlamentarai – daugiau kaip pusė visų EP narių, todėl jis buvo paskelbtas trečiadienio plenariniame posėdyje ir tapo oficialiu EP priimtu dokumentu. P6_DCL(2008)0033 Dėl didesnio dėmesio jaunimo galioms formuojant ES politiką Paskelbta: 2008-09-03
-//EP//TEXT TA P6-TA-2008-0390 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-011-LT DOC XML V0//LT
-//EP//TEXT IM-PRESS 20080901BRI35767 ITEM-013-LT DOC XML V0//LT
Transportas
EP įpareigojo patobulinti skrydžių užsakymo sistemas
2008-09-05 - 10:14
Užsakant lėktuvo bilietus tikroje ar internetinėje kelionių agentūroje naudojama kompiuterinė rezervavimo sistema. Rugsėjo 4 d. EP pritarė siūlymui patobulinti tokių sistemų veiklą reglamentuojantį elgesio kodeksą (496 balsai už, 103 prieš, 23 susilaikė). Sistemose turės būti pateikiama lengvai palyginama informacija apie galutinę kelionės kainą, duomenys apie anglies dvideginio išmetimą ir kuro sunaudojimą, o trumpų skrydžių atveju – kelionės traukiniu alternatyvos. Šiuo metu kompiuterinėms bilietų užsakymo sistemoms ES galioja griežtos nediskriminavimo tarp aviakompanijų taisyklės, kurios neleidžia skrydžių bendrovėms išsiderėti išimtinių jų bilietų pardavimo sąlygų. Šios taisyklės buvo sukurtos prieš keliasdešimt metų, kuomet daugumą užsakymo sistemų valdė skrydžių bendrovės. Šiandien taip nebėra, o griežti reikalavimai be reikalo didina užsakymo mokesčius klientams ir bendrovėms – dėl to kyla bilietų kainos. Todėl europarlamentarai pritarė siūlymui panaikinti reikalavimą bilietų užsakymo sistemoms visų aviakompanijų bilietus pardavinėti vienodomis sąlygomis – jis bus tebetaikomas tik toms sistemoms, kurių savininkės yra aviakompanijos. Pagal naująjį siūlymą skrydžių bendrovės galės susiderėti su bilietų užsakymo sistemomis dėl jų bilietų pardavimo sąlygų. Tai turėtų paskatinti užsakymo sistemų bei skrydžių bendrovių konkurenciją, o savo ruožtu sumažinti užsakymo mokesčius ir pagerinti užsakymo sistemų patrauklumą. Pasak Europos Komisijos, didėjant konkurencijai bilietų kaina gali sumažėti apie 10 proc. Užsakymo sistemoje pateikiama skrydžio kaina turės būti galutinė – ta, kurią moka klientas, įskaičiavus visus privalomus mokesčius. Jei skrydis trunka mažiau negu pusantros valandos, europarlamentarų siūlymu užsakymo sistemų duomenų pradžioje turės būti pateikti alternatyvūs kelionės traukiniu variantai – tai skatins ekologiškesnį transportą. Ateityje užsakymo sistemose taip pat turės atsirasti duomenys apie skrydžių metu sunaudojamą kuro kiekį ir išskiriamą anglies dvideginį.
Šiuo klausimu pasiektas Parlamento ir su ES Tarybos sutarimas, todėl nebeliko kliūčių naujojo reglamento įsigaliojimui. Pasak ataskaitą parengusio EP nario Timothy Kirkhope (Europos liaudies partija, Jungtinė Karalystė), pakeitus taisykles kelionių agentai ir klientai bus geriau apsaugoti nuo piktnaudžiavimo ir rinkos iškraipymo. „Didėjant rezervacijų internetu srautams, tikimės atgaivinti šį sektorių“, – pridūrė pranešėjas. Timothy KIRKHOPE PPE-DE UK A6-0248/2008 Dėl kompiuterinių rezervavimo sistemų elgesio kodekso B endro sprendimo procedūra. Pirmasis svarstymas : 2008-09-03. Balsavimas: 2008-09-04
-//EP//TEXT TA P6-TA-2008-0402 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20080901BRI35767 FULL-TEXT DOC XML V0//LT
-//EP//TEXT IM-PRESS 20080901BRI35767 ITEM-012-LT DOC XML V0//LT
-//EP//TEXT IM-PRESS 20080901BRI35767 ITEM-COVER-LT DOC XML V0//LT
-//EP//TEXT IM-PRESS 20080901BRI35767 ITEM-001-LT DOC XML V0//LT
-//EP//TEXT IM-PRESS 20080901BRI35767 ITEM-002-LT DOC XML V0//LT
-//EP//TEXT IM-PRESS 20080901BRI35767 ITEM-003-LT DOC XML V0//LT
-//EP//TEXT IM-PRESS 20080901BRI35767 ITEM-004-LT DOC XML V0//LT
-//EP//TEXT IM-PRESS 20080901BRI35767 ITEM-005-LT DOC XML V0//LT
-//EP//TEXT IM-PRESS 20080901BRI35767 ITEM-006-LT DOC XML V0//LT
-//EP//TEXT IM-PRESS 20080901BRI35767 ITEM-007-LT DOC XML V0//LT
-//EP//TEXT IM-PRESS 20080901BRI35767 ITEM-008-LT DOC XML V0//LT
-//EP//TEXT IM-PRESS 20080901BRI35767 ITEM-009-LT DOC XML V0//LT
-//EP//TEXT IM-PRESS 20080901BRI35767 ITEM-010-LT DOC XML V0//LT
-//EP//TEXT IM-PRESS 20080901BRI35767 ITEM-011-LT DOC XML V0//LT
-//EP//TEXT IM-PRESS 20080901BRI35767 ITEM-012-LT DOC XML V0//LT
-//EP//TEXT IM-PRESS 20080901BRI35767 ITEM-013-LT DOC XML V0//LT
-//EP//DTD IM-PRESS 20050901 PBR-FULL DOC XML V0//EN
-//EP//STYLESHEET IM-PRESS 20050901 PBR-FULL DOC XML V0//EN
-//EP//TEXT IM-PRESS 20080901BRI35767 ITEM-COVER-LT DOC XML V0//LT
-//EP//TEXT IM-PRESS 20080901BRI35767 ITEM-001-LT DOC XML V0//LT
-//EP//TEXT IM-PRESS 20080901BRI35767 ITEM-002-LT DOC XML V0//LT
-//EP//TEXT IM-PRESS 20080901BRI35767 ITEM-003-LT DOC XML V0//LT
-//EP//TEXT IM-PRESS 20080901BRI35767 ITEM-004-LT DOC XML V0//LT
-//EP//TEXT IM-PRESS 20080901BRI35767 ITEM-005-LT DOC XML V0//LT
-//EP//TEXT IM-PRESS 20080901BRI35767 ITEM-006-LT DOC XML V0//LT
-//EP//TEXT IM-PRESS 20080901BRI35767 ITEM-007-LT DOC XML V0//LT
-//EP//TEXT IM-PRESS 20080901BRI35767 ITEM-008-LT DOC XML V0//LT
-//EP//TEXT IM-PRESS 20080901BRI35767 ITEM-009-LT DOC XML V0//LT
-//EP//TEXT IM-PRESS 20080901BRI35767 ITEM-010-LT DOC XML V0//LT
-//EP//TEXT IM-PRESS 20080901BRI35767 ITEM-011-LT DOC XML V0//LT
-//EP//TEXT IM-PRESS 20080901BRI35767 ITEM-012-LT DOC XML V0//LT
-//EP//TEXT IM-PRESS 20080901BRI35767 ITEM-013-LT DOC XML V0//LT
