8.6.2005
BENDRAS PASIŪLYMAS DĖL REZOLIUCIJOS
pateiktas atsižvelgiant į Darbo tvarkos taisyklių 115 straipsnio 5 dalį, pateikė
– Charles Tannock, Vytautas Landsbergis, Árpád Duka-Zólyomi ir Bernd Posselt, PPE-DE frakcijos vardu
– Pasqualina Napoletano, Jan Marinus Wiersma ir Hannes Swoboda, PSE frakcijos vardu
– Annemie Neyts-Uyttebroeck ir Marios Matsakis, ALDE frakcijos vardu
– Marie Anne Isler Béguin ir Cem Özdemir, Verts/ALE frakcijos vardu
– Vittorio Emanuele Agnoletto, GUE/NGL frakcijos vardu
– Bastiaan Belder, IND/DEM frakcijos vardu
– Anna Elzbieta Fotyga ir Inese Vaidere, UEN frakcijos vardu
keičiantys šių frakcijų pasiūlymus dėl rezoliucijų:
– ALDE (B6‑0360/2005)
– PSE (B6‑0364/2005)
– GUE/NGL (B6‑0369/2005)
– PPE-DE (B6‑0375/2005)
– IND/DEM (B6‑0378/2005)
– Verts/ALE (B6‑0379/2005)
– UEN (B6‑0382/2005)
dėl Azerbaidžano
Europos Parlamento rezoliucija dėl Azerbaidžano
Europos Parlamentas ,
–
atsižvelgdamas į savo ankstesnes rezoliucijas dėl Azerbaidžano ir Pietų Kaukazo, ypač į savo 2004 m. vasario 26 d. rezoliuciją su Europos Parlamento rekomendacija Tarybai dėl ES politikos Pietų Kaukazo klausimu,
–
atsižvelgdamas į savo 2003 m. lapkričio 20 d. rezoliuciją dėl „Platesnė Europa – Kaimynystė: nauja santykių su mūsų rytų ir vakarų kaimynais struktūra ( KOM(2003) 104 -2003/2018(INI))“,
–
atsižvelgdamas į partnerystės ir bendradarbiavimo su Azerbaidžanu susitarimą, kuris įsigaliojo 1999 m. liepos 1 d., ir kuriuo puoselėjama pagarba demokratijai, tarptautinės teisės principams ir žmogaus teisėms,
–
atsižvelgdamas į 2005 m. kovo 2 d. pranešimą apie šalį, kuriame buvo aptariamas Azerbaidžanas,
–
atsižvelgdamas į 2005 m. balandžio 25 ir 26 d. ES Bendrųjų reikalų ir išorės reikalų tarybos išvadas ir ES pirmininkaujančios valstybės 2005 m. gegužės 24 d. deklaraciją dėl įvykių Baku,
–
atsižvelgdamas į bendras 2005 m. birželio 1 d. Europos saugumo ir bendradarbiavimo organizacijos Demokratinių institucijų ir žmogaus teisių tarnybos ir Venecijos Komisija vadinamos Europos Komisijos, atsakingos už demokratiją per įstatymą, (angl. European Commission for Democracy through Law ) rekomendacijas dėl Azerbaidžano rinkimų įstatymo ir rinkimų administravimo ir į 2005 m. vasario 4 d. Europos saugumo ir bendradarbiavimo organizacijos pranešimą dėl Azerbaidžano teisminių procesų priežiūros,
–
atsižvelgdamas į 2005 m. balandžio 18–19 d. Baku vykusio ES ir Azerbaidžano parlamentinio bendradarbiavimo komiteto 6-ojo susitikimo rekomendacijas,
–
atsižvelgdamas į tai, kad Azerbaidžanas buvo įtrauktas į Europos kaimynystės politiką ir į sprendimą įgyvendinti veiksmų planus trijose Pietų Kaukazo valstybėse,
–
atsižvelgdamas į Azerbaidžano narystę Europos Taryboje, į Europos žmogaus teisių konvenciją ir į daugelį Europos Tarybos Parlamentinės Asamblėjos rezoliucijų dėl padėties Azerbaidžane,
–
atsižvelgdamas į Tarptautinį pilietinių ir politinių teisių paktą ir ypač į 19 ir 21 straipsnius, kurių nuostatomis užtikrinama išraiškos ir taikaus sambūrio laisvė,
–
atsižvelgdamas į 2005 m. gegužės 19 d. ES pirmininkaujančios valstybės pareiškimą dėl Azerbaidžano, kuriuo sveikinamas Prezidento Ilhamo Alijevo dekretas dėl rinkimų gerinimo Azerbaidžane,
–
atsižvelgdama į Darbo tvarkos taisyklių 115 straipsnio 5 dalį,
A.
Kadangi Baku meras neleido opozicinių partijų atstovams 2005 m. gegužės 21 d. rengti sambūrio Baku, o tai prieštaravo gegužės 12 d. Prezidento dekretui, kuriuo vietinei administracijai buvo liepta leisti politinius sambūrius ir nurodyti jiems tinkamas vietas;
B.
kadangi opozicijos atstovai gegužės 21 d. surengė Baku demonstraciją , kurios metu policija panaudojo smurtą ir žiaurias priemones prieš žurnalistus ir demonstrantus, sulaikė daugelį dalyvių keletui dienų,
C.
kadangi gegužės 31 d. Azerbaidžano valdžios organai sulaikė dešimtis jaunų aktyvistų už skrajučių platinimą,
D.
kadangi birželio 4 d. gavus valdžios leidimą opozicija surengė kitą demonstraciją Baku, kurios metu incidentų nebuvo,
E.
kadangi ES atstovai pareiškė susirūpinimą dėl protestuotojų ir opozicijos lyderių sulaikymo tuo metu, kai jie pasinaudojo susirinkimo laisve, viena iš esminių demokratinės visuomenės laisvių reikšti politinius įsitikinimus būdama ,
F.
kadangi jau ne pirmą karta valdžios organai panaudojo jėgą prieš opoziciją; 2003 m. spalio mėn. po neramumų dėl plačiai kritikuotų prezidento rinkimų septyni opozicijos nariai buvo sulaikyti ir nuteisti penkiems laisvės atėmimo metams, bet vėliau buvo paleisti,
G.
atkreipia dėmesį į tai, kad Europos saugumo ir bendradarbiavimo organizacija (ESBO) apie 2004 m. gruodžio mėn. vykusius vietinės valdžios rinkimus padarė išvadą, jog „nebuvo laikomasi tarptautinių demokratinių rinkimų standartų“, nors rinkimų diena buvo įvertinta kaip priimtina, tačiau buvo pastebėti kai kurie techniniai nesklandumai palyginti su prieš tai 2003 m. vykusiais prezidento rinkimais,
H.
kadangi prieš parlamento rinkimus prezidentas Ilhamas Alijevas 2005 m. gegužės 11 d. priėmė vykdomąjį įsakymą dėl „Patobulintos rinkimų tvarkos Azerbaidžano Respublikoje“,
I.
kadangi ESBO pranešime dėl teismo procesų stebėsenos Azerbaidžane teigiama, kad tam tikrais svarbiais aspektais teismo procesai neatitinka Azerbaidžano teisinių reikalavimų ir tarptautinių įpareigojimų žmogaus teisių ir teisinės valstybės atžvilgiu,
J.
kadangi žurnalistai patyrė pastovų ir nėrimą keliantį spaudos laisvės varžymą valstybėje,
1.
apgailestauja dėl Baku mero sprendimo uždrausti opozicijos demonstraciją 2005 m. gegužės 21 d. ir griežtai smerkia nepriimtiną policijos jėgos panaudojimą prieš opozicijos narius ir jaunimo judėjimo aktyvistus, kurie pasinaudojo žodžio laisve ir taikaus susirinkimo teise;
2.
pažymi, kad opozicijos aktyvistų suėmimas ir areštas vyko dėl politinių priežasčių, džiaugiasi, kad paleisti sulaikyti asmenys ir ragina visapusiškai išnagrinėti šiuos įvykius, įskaitant policijos atsakomybę;
3.
griežtai smerkia žurnalisto Elmaro Husejnovo nužudymą, įvykdytą šių metų kovo mėn., pakartotinai pritaria pliuralizmui, demokratijai ir teisinei valstybei; ragina valdžios institucijas padaryti viską, kad nusikaltėliai būtų nubausti; ragina vyriausybę panaikinti žiniasklaidos apribojimus, sustabdyti drįstančių kritikuoti vyriausybę žurnalistų užpuldinėjimus, bauginimus ir sulaikymus, saugoti žurnalistų, vykdančių savo tarnybines pareigas, asmeninę laisvę ir profesinį sąžiningumą;
4.
ragina Azerbaidžaną užtikrinti teismų nepriklausomybę ir garantuoti sulaikytų asmenų prigimtinių neatimamų pagrindinių žmogaus teisių paisymą; ragina valdžios organus imtis priemonių siekiant panaikinti teismo procesuose pastebėtus trūkumus ir ragina vyriausybę šiuo atžvilgiu įgyvendinti Europos Tarybos rekomendaciją dėl politinių kalinių laikymo, po to kai buvo gauta patikimų pranešimų apie netinkamą elgesį su sulaikytaisiais ir kankinimus;
5.
džiaugiasi Azerbaidžano valdžios sprendimu paleisti per viešuosius neramumus po 2003 m. vykusių prezidento rinkimų sulaikytus 114 žmonių , įskaitant tuos asmenis, kurie Europos Tarybos buvo pripažinti politiniais kaliniais, taip pat septynis opozicijos lyderius, kurie dalyvavo masinėse protesto akcijose; laikosi nuomonės, kad tai galėtų būti teigiamas žingsnis politinio pliuralizmo Azerbaidžane steigimo link ir ragina paleisti kitus politinius kalinius;
6.
džiaugiasi prezidento įstatymu, pavedančiu vykdomosios valdžios organams užtikrinti susirinkimo laisvę, tikslių balsavimo sąrašų sudarymą, kad kiekvienas kandidatas turėtų galimybę pasinaudoti žiniasklaida, ir kad piliečiai nebūtų persekiojami dėl politinių įsitikinumų; ragina valdžios įstaigas užtikrinti, kad šis įstatymas ir tolesnės reformos būtų įgyvendintos pagal tarptautinius standartus visais lygmenimis;
7.
ragina vyriausybę užtikrinti, kad busimi rinkimai į parlamentą, vyksiantys lapkričio mėnesį būtų laisvi ir bešališki, ir kad opozicijos aktyvistai ir kandidatai nenukentėtų nuo represinių veiksmų;
8.
ragina atnaujinti apskrito stalo pasitarimus tarp valdančios partijos ir opozicinių partijų, siekiant sustiprinti pasitikėjimą rinkimų procedūromis ir sumažintų sukčiavimų riziką;
9.
ragina per rinkimus pakviesti į šalį būtiną tarptautinių stebėtojų skaičių, įskaitant Europos Parlamento delegaciją;
10.
laikosi nuomonės, kad Azerbaidžanui parengtam Veiksmų plane ypatingas dėmesys būtų skiriamas tikros demokratijos vystymui, žmogaus teisių paisymui ir teisinės valstybės kūrimui; ragina Komisiją šiuo atžvilgiu koordinuoti veiksmus su Europos Taryba ir dėti visas pastangas siekiant paremti ir vystyti Azerbaidžano pažeidžiamą civilinę visuomenę;
11.
pritaria besitęsiančiam dialogui tarp Azerbaidžano vyriausybės ir ESBO(ODIHR) ir Europos Tarybos Venecijos komisijos, džiaugiasi Demokratinių institucijų ir žmogaus teisių biuro pranešimu dėl birželio mėnesio poreikių vertinimo misijos ;
12.
paveda Pirmininkui šią rezoliuciją perduoti Tarybai, Komisijai, valstybių narių parlamentams ir vyriausybėms, Azerbaidžano vyriausybei ir parlamentui, bei ESBO parlamentinėms asamblėjoms ir Europos Tarybai.
