Europos Parlamente iškilmingai pasirašyta Pagrindinių teisių chartija
Pagrindinės teisės
2007-12-12 - 19:11
Trijų ES institucijų vadovai Chartijos pasirašymo metu
Trečiadienį Europos Parlamento pirmininkas Hans-Gert Pöttering, Europos Komisijos pirmininkas José Manuel Barroso bei ES Tarybai pirmininkaujančios Portugalijos ministras pirmininkas José Socrates per iškilmingą ceremoniją Strasbūre pasirašė ES Pagrindinių teisių chartiją. Ši chartija, kuri daugumoje ES šalių taps privaloma po Lisabonos sutarties ratifikavimo, įtvirtina ES piliečių ir kitų Sąjungos gyventojų teises, susijusias su orumu, laisve, lygybe, solidarumu, pilietybe ir teisingumu.
Ceremonijos metu EP pirmininkas H.-G. Pöttering pažymėjo, jog vieningos Europos vizija buvo įgyvendinta todėl, kad vadovautasi teisės viršenybe, lygiomis teisėmis, laisve ir demokratija. Pokomunistinių šalių įstojimą į ES Parlamento vadovas pavadino „istoriniu stebuklu“, įmanomu tik todėl, kad „laisvė, demokratija ir lygiateisiškumas pasirodė patrauklesni negu žmogų paminančios ideologijos“. „Laisvė negali būti pasiekta be pagarbos kitų teisėms, taika yra neįmanoma be tinkamo šių teisių balanso“, - pabrėžė Parlamento vadovas. „ES ne viskas sukasi apie ekonominį naudos ir kaštų skaičiavimą. [...] Visų pirma esame vertybių bendruomenė, - teigė H-G. P ö ttering ir pridūrė: - Be šio aiškaus pagrindinių teisių rinkinio [...] Europa neturi ateities“. Savo ruožtu EP pirmininkas ragino visas ES valstybes įtraukti Pagrindinių teisių chartiją į savo teisę, o Sąjungos piliečius - apmąstyti savo įsipareigojimus Europos bendruomenei.
Kaip žinia, Jungtinė Karalystė ir Lenkija išsiderėjo išlygą, kad Pagrindinių teisių chartijos nuostatos nebus privalomai taikomos šiose šalyse. Lapkričio 29 d. patvirtintoje ataskaitoje Europos Parlamentas išreiškė didelį susirūpinimą dėl šios išlygos ir paragino minėtas valstybes kuo greičiau jos atsisakyti.
Pasirašymo ceremonijos metu grupė salės gale sėdėjusių europarlamentarų reikalavo referendumo dėl Lisabonos sutarties, vilkėdami marškinėlius su atitinkamu užrašu ir skanduodami protesto šūkius. Šią mažumą plojimais nustelbė dauguma EP narių.
Į šį ceremonijos sutrikdymą aštriai sureagavo kai kurių EP frakcijų atstovai. Socialistų frakcijos lyderis Martin Schulz (Vokietija) priminė, jog „Weimaro Respublikos metu buvo siekiama choru nutildyti priešininkus, o šiam chorui vadovavo Hitleris“. Europos liaudies partijos vadovas Joseph Daul (Prancūzija) pažymėjo, jog demokratiniame parlamente nedera šitaip elgtis. Europos vieningųjų kairiųjų lyderis Francis Wurtz (Prancūzija) teigė, jog jo frakcija remia referendumo idėją, tačiau nepritaria tokio tipo protestams. Pasak Liberalų ir demokratų aljanso vadovo Graham Watson (Jungtinė Karalystė), grupė EP narių elgėsi tarsi futbolo chuliganai. Deputatas formaliai pareikalavo, kad panašiai besielgiantys deputatai ateityje būtų šalinami iš salės. Sąjungos už tautų Europą vadovas Brian Crowley (Airija) taip pat pasmerkė „neleistinus“ protestavusiųjų veiksmus. Tuo tarpu Žaliųjų lyderis Daniel Cohn-Bendit (Vokietija), nors ir „šokiruotas“ to, kas įvyko, siūlė pernelyg nedramatizuoti padėties. Savo ruožtu vienas protestavusiųjų, Nepriklausomybės ir demokratijos frakcijos narys Jens-Peter Bonde (Danija) teigė nesąs antidemokratas, o tik atstovaująs kitokį požiūrį.
Ceremonija: 2007-12-12
20071211IPR14801 ES Pagrindinių teisių chartija
LT
1
PHOTO
20071212PHT15116.jpg
LT
2
LINK
/charter/default_en.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
