Europos Parlamentas griežtai smerkia mirties bausmę užmėtant akmenimis
Žmogaus teisės
Plenarinė sesija
2010-09-08 - 13:29
Trečiadienį priimtoje rezoliucijoje (660 už, 22 susilaikė) Europos Parlamentas pasmerkė Irano valdžios ketinimą užmėtyti akmenimis moterį, kaltinamą neištikimybe. Europarlamentarai taip pat paragino Iraną ir likusias šalis uždrausti šią nežmonišką bausmę ir apskritai nebetaikyti mirties bausmės, taip pat išlaisvinti žmogaus teisių gynėjus. Siūloma uždrausti atvykti į ES už represijas Irane atsakingiems asmenims bei įšaldyti jų turtą.
2006 m. Irano teismas už neištikimybę šeimoje nuteisė šios šalies moterį Sakineh Mohammadi-Ashtiani mirčiai užmėtant akmenimis. Dėl tarptautinio spaudimo Irano valdžios institucijos atidėjo jos įvykdymą, kuris buvo numatytas 2010 m. liepos 9 d. Parlamentas griežtai smerkia S. Mohammadi-Ashtiani skirtą bausmę ir mano, jog užmėtymas akmenimis „negali būti pateisinamas ir priimtinas, kad ir kokiais faktais būtų remiamasi“. Europarlamentarai reiškia pasibaisėjimą dėl to, kad Iranas, taip pat tokios šalys kaip Afganistanas, Somalis, Saudo Arabija, Sudanas ir Nigerija vis dar taiko tokią bausmę, kuri akivaizdžiai pažeidžia tarptautinius įsipareigojimus. Parlamentas ragina Iraną uždrausti šią „žiaurią ir nežmonišką“ bausmę, taip pat persvarstyti S. Mohammadi-Ashtiani bylą ir jai skirtą nuosprendį
Tuo tarpu apie kitą iraniečių kilmės moterį – Olandijos ir Irano pilietę Zahrą Bahrami, praėjusį gruodį sulaikytą Teherane surengtos demonstracijos metu, Irano valdžia iki šiol neteikia jokių žinių. EP „primygtinai reikalauja persvarstyti Z. Bahrami bylą, nedelsiant suteikti jai galimybę naudotis advokato paslaugomis ir konsuline pagalba, paleisti ją arba užtikrinti jai tinkamą teismo procesą“. EP taip pat ragina Vyriausiąją įgaliotinę užsienio reikalams ir saugumo politikai C. Ashton kartu su Irano valdžia spręsti Z. Bahrami sulaikymo klausimą.
Rugpjūčio mėn. aštuoniolikmetis Ebrahimas Hamidi nuteistas mirties bausme už tai, kad jis, būdamas tik 16 metų, tariamai atliko sodomijos veiksmus, nors nuteistasis teigia, kad jis prisipažino kankinamas. EP ragina Irano valdžią sustabdyti šios bausmės vykdymą ir reikalauja netaikyti mirties bausmės nepilnamečiams. Savo ruožtu Parlamentas „reiškia nepritarimą bet kokiai suaugusių asmenų lytinių santykių, grindžiamų šalių susitarimu, kriminalizacijai ir ragina Irano valdžios institucijas dekriminalizuoti neištikimybę ir homoseksualumą“.
Parlamentas atkreipia dėmesį į tai, kad vien tik šiemet Irane skirta apie 2000 mirties bausmių. EP dar kartą patvirtina savo nuostatą prieš mirties bausmę ir ragina Iraną paskelbti jos moratoriumą, kol galiausiai ji bus panaikinta. Savo ruožtu EP ragina Iraną „teisiškai ir praktiškai atsisakyti visų kankinimo formų ir kitokio žiauraus, nežmoniško arba žeminančio elgesio ar bausmių“.
EP ragina per ateinančią Jungtinių Tautų (JT) Generalinės Asamblėjos sesiją svarstyti rezoliuciją, kurioje visų mirties bausmę taikančių šalių būtų prašoma pateikti visą informaciją apie šios bausmės vykdymą, panaikinant jai taikomą valstybės paslapties statusą.
Parlamentas ragina Irano valdžios institucijas nedelsiant paleisti į laisvę visus asmenis, kurie sulaikyti vien tik dėl dalyvavimo taikiuose protestuose ir dėl troškimo pasinaudoti pagrindine žmogaus teise į žodžio laisvę. Europarlamentarai pakartoja reikalavimą išteisinti septynis bahajų tikėjimo vadovus.
Parlamentas „gerbia visų Irano žmogaus teisių gynėjų drąsą“, ragina nedelsiant paleisti visus sulaikytus žmogaus teisių gynėjus, ypač šioje srityje dirbančius teisininkus, taip pat leisti tarptautinėms žmogaus teisių organizacijoms stebėti padėtį šioje šalyje. Savo ruožtu europarlamentarai ragina ES institucijas parengti papildomų žmogaus teisių Irane rėmimo priemonių, taip pat uždrausti už represijas atsakingiems asmenims atvykti į ES ir įšaldyti jų turtą.
Svarstymas: 2010-09-06. Balsavimas: 2010-09-08 20100907IPR81610 Pirmadienio diskusija Europos Parlamente šiuo klausimu
LT
1
LINK
/wps-europarl-internet/frd/vod/player?date=20100906&language=lt#
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
