Savaitė: 2007 m. spalio 22-25 d. EP plenarinė sesija Strasbūre
2007-10-29 - 12:40
Svarbiausi spalio mėn. EP plenarinės sesijos Strasbūre akcentai – aplinkosauga, energetika, biudžetas ir užsienio reikalai.
Spalio 23 d., antradienį , Parlamentas patvirtino griežtesnes pesticidų naudojimo taisykles, taip pat aptarė Europos Vadovų Tarybos parengtą Lisabonos sutarties projektą.
Spalio 24 d., trečiadienį , Parlamentas pasiūlė apriboti leistiną anglies dvideginio išskyrimą iš lengvųjų automobilių. Europarlamentarai dar aptarė ES mokesčių politikos koordinavimą, taip pat pažymėjo, jog artimiausioje ateityje nerealistiška atsisakyti iškastinio kuro ir branduolinės energetikos. Savo ruožtu Parlamentas aptarė ES ir Rusijos santykius bei paragino Turkiją sparčiau vykdyti reformas. Deputatai taip pat pasiūlė uždrausti rūkyti visose viešose patalpose. Be to, tądien EP skyrė LUX apdovanojimą vokiečių ir turkų filmui „Rojaus pakrašty“.
Spalio 25 d., ketvirtadienį , Parlamentas patvirtino preliminaraus 2008 m. ES biudžeto siūlymą. Deputatai dar įvertino ES ir Serbijos santykius bei Europos Ombudsmeno veiklą, taip pat išreiškė susirūpinimą maisto kainų augimu. 20071019BRI11923
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-001-LT DOC XML V0//LT
Aplinka
ES griežtina pesticidų registravimo ir naudojimo taisykles
2007-10-29 - 12:40
Tikėdamasi sumažinti neigiamą pesticidų naudojimo poveikį žmonių sveikatai, Europos Komisija pasiūlė priimti pagrindų direktyvą dėl pesticidų naudojimo, taip pat atnaujinti direktyvą dėl jų patekimo į rinką. Spalio 23 d. Europos Parlamentas pritarė šių teisės aktų pataisoms, kuriose numatoma apriboti pesticidų purškimą iš lėktuvų, taip pat sugriežtinti jų registravimo tvarką ir įpareigoti valstybes mažinti jų naudojimą. Tiesa, deputatai šiek tiek sušvelnino EP Aplinkos komiteto siūlymus. Esami ES teisės aktai reglamentuoja tik pesticidų patekimą į rinką ir jų apdorojimą, tačiau nenustato pesticidų naudojimo taisyklių. Šią spragą siekiama ištaisyti priėmus Pagrindų direktyvą dėl tvaraus pesticidų naudojimo. Ji įpareigos šalis parengti veiksmų planus, kuriuose būtų nurodytos sritys, galinčios labiausiai nukentėti nuo pesticidų naudojimo. Šalys taip pat turės nurodyti vietoves, kuriose būtų iš dalies arba visiškai draudžiama naudoti pesticidus. Europarlamentarai apgailestauja, kad „Komisija neįtraukė kokybės ir kiekybės kriterijų į nacionalinius veiksmų planus ir taip apribojo šių planų užmojus“. Jie siūlo įpareigoti ES šalis iki 2013 m. perpus sumažinti pavojingų pesticiduose esamų veikliųjų medžiagų naudojimą, nebent tai šalyje jau pasiekta 1995-2004 m. laikotarpiu. Deputatai nepritarė griežtesniems EP Aplinkos, sveikatos ir maisto saugos komiteto siūlymams, taip pat siūlymui nustatyti specialų mokestį pesticidams. Parlamentas pritarė Komisijos siūlymui iki minimumo sumažinti pesticidų purškimą iš lėktuvų, taip pat uždrausti juos naudoti ar saugoti parkuose, sporto ir mokyklų aikštynuose, vaikų žaidimų aikštelėse ir prie vandens telkinių. Deputatai norėtų papildomai įtraukti į šį sąrašą gyvenamąsias vietoves ir sveikatos įstaigų prieigas, taip pat suformuoti apsaugos zonas aplink šias teritorijas. Spalio 23 d. europarlamentarai taip pat pritarė siūlymui sugriežtinti pesticidų vartojimo patvirtinimo kriterijus ir procedūras. Pagal jį ES sudarys aktyvių pesticidų sudedamųjų dalių sąrašą, kuriuo remdamosi valstybės turės nuspręsti, ar bus išduotas leidimas naujam produktui. Pesticidams nebebus taikomas bendrasis cheminių medžiagų reglamentas (REACH). EP pritarė Europos Komisijos siūlymui pirmuosius leidimus naujiems pesticidams išduoti dešimčiai, o mažai kenksmingiems – penkiolikai metų. Komisija siūlo numatyti galimybę vėliau pratęsti šiuos leidimus neribotam laikui, o Parlamentas norėtų, kad pakartotiniai leidimai galiotų ne ilgiau kaip dešimt metų. Toms medžiagoms, kurias galima pakeisti saugesnėmis, Komisija siūlė išduoti leidimus septyneriems metams – tuo tarpu EP norėtų sutrumpinti šį laikotarpį iki penkerių metų. Komisija siūlė padalinti ES į tris geografines zonas – šiaurinę, centrinę ir pietinę, kad atitinkamai zonai priklausančiai valstybei leidus vartoti pesticidą, jį būtų leidžiama naudoti ir likusiose tos zonos šalyse. Tačiau europarlamentarai nepritarė šiai sistemai – jie siūlo abipusio pripažinimo sistemą taikyti visoje ES, tačiau suteikti valstybėms daugiau teisių patvirtinti, atmesti ar apriboti leidimą naudoti atitinkamą pesticido rūšį, atsižvelgiant į šalies ypatybes. Parlamentas pritarė Komisijos siūlymui uždrausti naudoti genetiškai žalingas, vėžį sukeliančias, reprodukcijai kenksmingas bei endokrininės sistemos veiklą trikdančias medžiagas. Tačiau europarlamentarai norėtų į draudžiamų medžiagų kategoriją įtraukti ir medžiagas, turinčias neurotoksinį ar imunotoksinį poveikį. Deputatai taip pat ragina skirti ypatingą dėmesį pažeidžiamoms grupėms. Be to, jie siūlo įpareigoti kiek įmanoma apriboti bandymus su gyvūnais. ES pirmininkaujanti Portugalija tikisi pasiekti sutarimą dėl šių teisės aktų iki lapkričio 26 d. ES Žemės ūkio ministrų tarybos posėdžio. Tačiau kol kas Parlamentui nepavyko suderinti savo pozicijos su ES Taryba, todėl tikėtinas antrasis svarstymas. Jei šiemet būtų sutarta dėl minėtų teisės aktų, Europos Komisija ir ES šalys turės juos įgyvendinti per dvejus metus. Diskusijoje kalbėjęs Gintaras Didžiokas (Sąjunga už tautų Europą) teigė: „Europos žemės ūkis turi ne tik gaminti gerą maistą, bet ir būti konkurencingas. [...] Komisijos pasiūlymas ir Žemės ūkio komiteto nuomonė iš esmės atitiko visų suinteresuotų pusių lūkesčius. Tačiau [Aplinkos komiteto] pataisymai sukėlė didžiulį nerimą. Siūlomas variantas, jei toks būtų priimtas, sukels neprognozuojamas pasekmes. Tai yra didelė grėsmė ne tik žemės ūkiui, maisto pramonei, bet ir pačiai gamtai. Ar tik nebus tai susiję su genetiškai modifikuotų organizmų skverbimusi į ES rinkas? Akivaizdu, kokia grėsmė kils tradiciniams augalams, pašalinus iš rinkos arti 90 proc. augalų apsaugos priemonių.“ G. Didžiokas ragino „priimant sprendimą atsižvelgti į visumą, remtis mokslu, gera praktika ir protu, o ne gandais ir emocijomis“, kad „norėdami gerinti aplinkosaugą, nesugadintume žemės ūkio ir nepaliktume ES piliečių be europietško maisto, o milijonų žmonių – be darbo“. Christa KLAß PPE-DE DE Hiltrud BREYER Verts/ALE DE A6-0347/2007 Dėl Bendrijos veiksmų pagrindų siekiant tvaraus pesticidų naudojimo A6-0359/2007 Dėl augalų apsaugos produktų patekimo į rinką Bendro sprendimo procedūra, pirmasis svarstymas
Svarstymas: 2007-10-22. Balsavimas: 2007-10-23
-//EP//TEXT TA P6-TA-2007-0444 0 NOT XML V0//LT
-//EP//TEXT TA P6-TA-2007-0445 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-COVER-LT DOC XML V0//LT
-//EP//TEXT IM-PRESS 20071019BRI11923 ITEM-002-LT DOC XML V0//LT
Aplinka
ES griežtins lengvųjų automobilių ekologiškumo reikalavimus
2007-10-29 - 12:40
Europos Sąjungoje 19 proc. viso anglies dvideginio išskiria lengvieji automobiliai. Šis kiekis nuolat auga, o tai skatina klimato šilimą ir kenkia aplinkai. Nors ES jau prieš gerą dešimtmetį iškėlė konkrečius tikslus sumažinti anglies dvideginio išskyrimą, kol kas nuo jų atsiliekama. Spalio 24 d. Europos Parlamento patvirtintoje ataskaitoje raginama taikyti privalomąsias šių dujų išskyrimo iš lengvųjų automobilių ribas. Dar šiemet Europos Komisija ketina pasiūlyti atitinkamą teisės aktą. Europos Parlamentas siūlo privalomąsias anglies dvideginio išskyrimo ribas taikyti nuo 2011 m. Deputatų nuomone, 2015 m. naujai pagaminti lengvieji automobiliai turėtų vidutiniškai išskirti ne daugiau kaip 125 g anglies dvideginio vienam kilometrui. Europarlamentarų manymu, automobilių gamintojai tai turėtų pasiekti „vien techninėmis priemonėmis“. Iki 2020 m., deputatų nuomone, anglies dvideginio išskyros neturėtų viršyti 95 g/km. Be to, iki 2016 m. Europos Komisija turėtų patvirtinti ilgalaikius tikslus, mano europarlamentarai. Jie siūlo apsvarstyti galimybę iki 2025 m. sumažinti šių dujų išskyrimą bent iki 70 g/km. EP pritaria Europos Komisijos ketinimui reguliuoti nedidelės galios prekybos transporto priemonių išskiriamo anglies dvideginio kiekį. Europarlamentarų teigimu, šiems automobiliams taikomi standartai ir reikalavimai „turėtų kuo labiau atitikti tuos, kurie taikomi lengviesiems automobiliams." Deputatai pritartų ir įpareigojimui taupiau naudoti degalus tobulinant variklių technologijas bei naudojant biokurą. Kita vertus, EP nariai „pripažįsta, kad gamintojams reikia 5-7 metų norint kuo ekonomiškiau pakeisti transporto priemonių konstrukciją“. Kad automobilių rinka nebūtų sutrikdyta, deputatai siūlo kiekvienam gamintojui arba importuotojui suteikti teisę netaikyti anglies dvideginio išskyrimo reikalavimų penkiems šimtams pažymėtų lengvųjų automobilių per metus. Ataskaitoje siūloma nuo 2011 m. taikyti „leistinos anglies dvideginio normos mažinimo sistemą“, pagal kurią gamintojai ir importuotojai turėtų mokėti nuobaudas, priklausančias nuo parduotų automobilių viršytų dujų kiekio. Tačiau jie turėtų galimybę jas padengti iškeičiamaisiais kreditais, gautais už neviršytus rodiklius. Pajamas iš finansinių nuobaudų rekomenduojama skirti šios srities moksliniams tyrimams ir viešojo transporto skatinimui. EP siūlo įpareigoti automobilių reklamose privalomai skelbti kuro sutaupymo ir anglies dvideginio išskyrimo rodiklius, tam skiriant bent 20 proc. reklamos erdvės. Taip pat siūloma priimti privalomąjį reklamos kodeksą, kuriame būtų uždrausti klaidingi teiginiai apie ekologiškumą. Be to, deputatai ragina sukurti automobilių klasifikavimo sistemą „Žalioji žvaigždė“, pagal kurią būtų atsižvelgiama į visus su aplinkosauga susijusius techninius duomenis – anglies dvideginio ir kitų teršalų išskyrimą, degalų sunaudojimą, svorį, aerodinamines savybes ir kita. Chris DAVIES ALDE UK A6-0343/2007 Dėl lengvųjų automobilių ir nedidelės galios prekybos transporto priemonių išmetamų CO2 dujų mažinimo Iniciatyvos procedūra. Svarstymas: 2007-10-22. Balsavimas: 2007-10-24
-//EP//TEXT TA P6-TA-2007-0469 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-001-LT DOC XML V0//LT
-//EP//TEXT IM-PRESS 20071019BRI11923 ITEM-003-LT DOC XML V0//LT
Energetika
Europarlamentarai linkę toleruoti branduolinę energetiką
2007-10-29 - 12:40
Kadangi ES labai priklauso nuo energijos importo, labai svarbu didinti energijos išteklių tiekimo saugumą, diegti tvarius energijos šaltinius, įvairinti juos ir taupiau vartoti energiją. Tačiau iškastinio kuro ir branduolinės energetikos artimiausioje ateityje nebus įmanoma atsisakyti. Tai sakoma spalio 24 d. Europos Parlamento patvirtintoje ataskaitoje (509 balsai už, 153 prieš, 30 susilaikė). „Jei nebus imtasi prevencinių priemonių, ES priklausomybė nuo iškastinio kuro importo iki 2030 m. padidės iki 65 proc. bendro sunaudojamo [energijos] kiekio“, – pažymi europarlamentarai. Todėl jie ragina ES, valstybes ir regionų valdžios institucijas decentralizuoti energijos gamybą, taip pat įvairinti jos šaltinius ir tiekimo maršrutus. Ataskaitoje siūloma mažinti šiltnamio efektą sukeliančių dujų kiekį „daugiau taikant mažai anglies dvideginio išskiriančias technologijas – branduolinę energiją, švarias akmens anglis ir atkuriamuosius šaltinius“. Europarlamentarai ragina Komisiją greitai pasiūlyti teisės aktą dėl anglies dvideginio surinkimo ir saugojimo. Jie taip pat siūlo remti sintetinio kuro technologiją bei skatinti automobilių su elektrine pavara gamybą. Kita vertus, pasak EP pranešėjo šiuo klausimu Herbert Reul (Europos liaudies partija, Vokietija), „energijos, gaminamos deginant iškastinį kurą, atsisakyti neįmanoma, kol alternatyvos susijusios su didelėmis papildomomis išlaidomis įmonėms ir vartotojams“. EP pažymi, jog 2004 m. 79 proc. ES šalyse suvartotos energijos buvo pagaminta deginant iškastinį kurą. Deputatai pabrėžia suskystintų gamtinių dujų svarbą, taip pat ragina Europos Komisiją išsamiau išnagrinėti naftos tiekimo saugumo klausimus. EP narių nuomone, „reikia vengti vienašališkos priklausomybės nuo konkrečių dujų tiekėjų ar tiekimo maršrutų“. Europarlamentarai pažymi, jog „branduolinė energija būtina siekiant tarpiniu laikotarpiu patenkinti svarbiausius Europos energijos poreikius“. Be to, jos atsisakius nebus įmanoma iš esmės sumažinti anglies dvideginio išskyrimą ir sustabdyti klimato šilimą. Ataskaitoje pažymima, kad sprendimas naudoti branduolinę energiją ar jos nenaudoti priklauso pačių valstybių kompetencijai, bet jis gali paveikti elektros energijos kainą kitose ES šalyse. Parlamentas siūlo „surengti nešališką diskusiją apie branduolinės energijos teikiamas galimybes ir pavojus“, taip pat griežtinti branduolinių jėgainių saugumo standartus, tobulinti branduolinės sintezės technologiją ir skirti daugiau lėšų atitinkamiems moksliniams tyrimams. Liberalų ir demokratų aljanso vardu posėdyje kalbėjęs Šarūnas Birutis teigė: „Energijos diversifikacija labai prisideda prie energijos tiekimo saugumo, o šis klausimas yra gyvybiškai svarbus ir mano šaliai – Lietuvai. Šioje srityje esame labai pažeidžiami, nes esame visiškai priklausomi nuo vieno tiekėjo ir kol kas neturime alternatyvų. Vienas iš sprendimų šiai situacijai pakeisti – modernios, saugios atominės elektrinės statyba. Tai mums būtų ir politinio saugumo, ir ekonominio stabilumo pagrindas. [...] Suprasdami esamos alternatyvios energijos ir dar naujų energijos rūšių svarbą ir galbūt dominavimą ateityje, turime nusileisti ant žemės ir susidurti su realybe, kuri dabar yra tokia – 31 proc. visos elektros energijos ES gamina branduolinės jėgainės. Tai energija, padedanti įgyvendinti Kioto uždavinius ir svariai prisidedanti prie energijos tiekimo saugumo užtikrinimo.“ Pavadinęs Žaliųjų frakcijos teikiamas antibranduolines pataisas „veidmainiškomis“, deputatas ragino paremti „nuostatas, leidžiančias kiekvienai valstybei apsispręsti, ar jai reikalinga saugi branduolinė energetika, ar ne“. Herbert REUL PPE-DE DE A6-0348/2007 Dėl įprastinių energijos šaltinių ir energetikos technologijų Iniciatyvos procedūra
Svarstymas: 2007-10-22. Balsavimas: 2007-10-24
-//EP//TEXT TA P6-TA-2007-0468 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-002-LT DOC XML V0//LT
-//EP//TEXT IM-PRESS 20071019BRI11923 ITEM-004-LT DOC XML V0//LT
Visuomenės sveikata
Europarlamentarai ragina uždrausti rūkyti visose viešose patalpose
2007-10-29 - 12:40
„Tik visiškai uždraudus rūkyti visose uždarose darbo patalpose, įskaitant maitinimo ir gėrimo įstaigas, ir visose viešose įstaigose bei transporto priemonėse, bus galima apsaugoti darbuotojus ir nerūkančiuosius“, – sakoma spalio 24 d. Europos Parlamento patvirtintoje ataskaitoje (561 balsas už, 63 prieš, 36 susilaikė). Kasmet ES dėl rūkymo miršta mažiausiai 650 tūkst. žmonių, o dar 80 tūkst. miršta nuo pasyvaus rūkymo. Europos valstybių ekonomika dėl tabako vartojimo kasmet patiria šimtų milijardų eurų žalą. Dėl tabako vartojimo patirtas išlaidas padengia visuomenė, nors beveik 70 proc. ES piliečių nerūko. Todėl Europos Parlamentas ragina ES šalis „per dvejus metus visiškai uždrausti rūkyti visose uždarose darbo patalpose, įskaitant maitinimo įstaigas, ir visose ES uždarose viešosiose įstaigose ir viešojo transporto priemonėse“. Jei visos ES šalys to nepadarys pačios, Europos Komisijai siūloma iki 2011 m. pasiūlyti teisės aktą dėl darboviečių apsaugos nuo rūkalų. Deputatai pažymi, jog šalyse, kuriose visiškai buvo uždrausta rūkyti maitinimo įstaigose, šių įstaigų apyvarta iš esmės nesumažėjo. ES valstybės raginamos įsipareigoti iki 2025 m. perpus sumažinti jaunimo rūkymą, taip pat teikti ataskaitą Europos Komisijai apie šios srities pažangą. Siūloma ateityje aptarti galimybę visoje ES uždrausti parduoti tabako gaminius jaunesniems kaip 18 metų asmenims, taip pat uždrausti tabako gaminių reklamą internete. Cigarečių pardavimo aparatus siūloma leisti įrengti tik ten, kur jais negalės pasinaudoti nepilnamečiai. Parlamentas ragina Europos Komisiją iki 2008 m. pasiūlyti nedelsiant uždrausti visus priklausomybę skatinančius, kancerogeninius, mutageninius ir toksiškus reprodukcijai tabako gaminių priedus, taip pat nustatyti išsamią tabako priedų registravimo, vertinimo ir leidimų naudoti suteikimo procedūrą. Deputatai siūlo ateityje ES lygmeniu nustatyti aukštą minimalų visų tabako gaminių apmokestinimo lygį. „Nepriimtina, kad kai kurios valstybės narės skatina pirkti tabako gaminius mažindamos mokesčius savo šalyje, taip siekdamos padidinti savo bendrąsias pajamas“, – pažymi europarlamentarai. Gamintojai taip pat turėtų apmokėti visas su sveikata susijusias išlaidas, atsiradusias dėl tabako naudojimo, mano EP. Karl-Heinz FLORENZ PPE-DE DE A6-0336/2007 Dėl Žaliosios knygos „Europa be tabako dūmų: politikos alternatyvos ES mastu“ Iniciatyvos procedūra
Svarstymas: 2007-10-23. Balsavimas: 2007-10-24
-//EP//TEXT TA P6-TA-2007-0471 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-003-LT DOC XML V0//LT
-//EP//TEXT IM-PRESS 20071019BRI11923 ITEM-005-LT DOC XML V0//LT
Institucijos
Europos Parlamento debatuose – palankumas naujajai Lisabonos sutarčiai
2007-10-29 - 12:40
Spalio 23 d. rytą Europos Parlamentas aptarė spalio 18-19 d. Lisabonoje surengto neformalaus Europos Vadovų Tarybos susitikimo rezultatus. Dauguma kalbėtojų džiaugėsi susitarimu dėl naujos ES sutarties, kuri sustiprins ES demokratiškumą ir veiksmingumą. Posėdyje kalbėjęs ES Tarybos vadovas, Portugalijos ministras pirmininkas José Sócrates (Žozė Sokratešas) pasidžiaugė, kad Lisabonos susitikime pavyko įveikti šešerius metus trukusią institucinę aklavietę ir susitarti dėl naujos sutarties, kuri „išsprendžia praeities krizę ir leidžia Europai atsigręžti į ateitį“. Prelegentas tęsė: „Derybos buvo sunkios ir reiklios, bet jų baigtis buvo sėkminga Europai. Pavyko pasiekti esminį tikslą – parengti sutartį, kuri įtvirtina europines vertybes, sustiprina Europą pasaulio ekonomikoje bei suteikia jos institucijoms geresnes sąlygas veikti. Šis [EVT] susitikimas paliko Europą stipresnę.“ ES Tarybos pirmininkas pažymėjo, jog rastas kompromisas dėl europarlamentarų skaičiaus, sustiprintas Europos Parlamento ir valstybių parlamentų vaidmuo, patobulintas sprendimų priėmimo procesas. J. Sócrates ypač džiaugėsi tuo, kad Pagrindinių teisių chartija taps teisiškai privaloma. Prelegentas taip pat pažymėjo naujojo ES užsienio reikalų pareigūno svarbą stipresniam Europos vaidmeniui pasaulyje. J. Sócrates bei Europos Parlamento pirmininkas Hans-Gert Pöttering pažymėjo, jog naujoji sutartis nepanaikins EP pirmininko teisės balsuoti, o tik padidins europarlamentarų skaičių iki 751. Europos Komisijos pirmininkas José Manuel Barroso atkreipė dėmesį, jog naujosios ir senosios ES narės pirmąkart kartu susitarė dėl naujos ES sutarties. Prelegentas pasidžiaugė, jog Europos Komisija išliks stipri, Pagrindinių teisių chartija sustiprins ES demokratiškumą, o Europos Parlamentas turės daugiau galių. Pasak Komisijos pirmininko, sustiprėjusi ES galės lengviau susidoroti su pasaulio iššūkiais ir „formuoti globalizaciją, o ne nuo jos slėptis“. Nors Europos Komisija norėjo, kad sutartyje būtų mažiau išlygų atskiroms šalims, reikėjo rasti kompromisą, pažymėjo J.M. Barroso ir išreiškė viltį, kad Lisabonos sutartis bus ratifikuota iki 2009 m. EP rinkimų. Diskusijoje kalbėjęs Europos liaudies partijos vadovas Joseph Daul (Prancūzija) sveikino pasiektą susitarimą, nors daugelis frakcijos narių pageidavo drąsesnės sutarties. Turėdama stipresnį užsienio reikalų pareigūną, ES pagaliau galės kalbėti su užsienio šalimis vienu balsu, pasidžiaugė europarlamentaras. Pažymėjęs jos ratifikavimo svarbą, EP narys ragino geriau išaiškinti jos reikšmę piliečiams. „Konstitucinių reikalų sprendimas užtruko per ilgai“, – pažymėjo Socialistų frakcijos lyderis Martin Schulz (Vokietija). Deputatas pasidžiaugė, jog turėdama stipresnį institucinį pagrindą ES galės imtis jos laukiančių iššūkių – tokių kaip skurdo mažinimas, socialinio teisingumo užtikrinimas bei klimato kaitos stabdymas. Liberalų ir demokratų aljanso vadovas Graham Watson (Jungtinė Karalystė) džiaugėsi, jog naujoji sutartis išplės bendro sprendimo procedūrą ir apribos šalių veto teisę ES Taryboje. Kita vertus, deputato teigimu, sutarties tekstas galėjo būti paprastesnis, jei šalys nebūtų siekusios savo interesų ES sąskaita. Pasak G. Watson, „tikra tragedija“, jog iš Lisabonos grįžę valstybių vadovai ėmė girtis tuo, ką jie iškovojo savo šalims, užmiršę savo atsakomybę Europos Sąjungai. Sąjungos už tautų Europą lyderis Brian Crowley (Airija) džiaugėsi parengta sutartimi, tačiau ragino suprasti ir atskiras valstybes, kurios siekė tam tikrų išlygų. Savo ruožtu Žaliųjų frakcijos atstovė Monica Frassoni (Italija) kvietė ratifikuoti parengtą sutartį, tačiau teigė, kad ji „galėjo būti geresnė“. „Tai žingsnis atgal palyginti su Konstitucine sutartimi“, – pridūrė europarlamentarė. Europos vieningųjų kairiųjų frakcijos lyderis Francis Wurtz (Prancūzija) apgailestavo, jog rengiant sutartį nesiekta pakeisti ekonominės ir socialinės sistemos, sumažinti galios koncentravimą ES institucijose ar reformuoti ES gynybos politiką. „Kai šie klausimai nesprendžiami – piliečiai praranda pasitikėjimą“, – teigė deputatas ir pridūrė, jog nepakanka pranešti žmonėms apie ES sprendimus – reikia atsižvelgti į jų nuomonę. Nepriklausomybės ir demokratijos frakcijos atstovo Nigel Farage (Jungtinė Karalystė) nuomone, Lisabonos susitikimas buvo „gigantiška apgavystė“ siekiant primesti žmonėms jau atmestą ES Konstitucijos projektą. EP narys ragino surengti referendumus dėl parengtos sutarties. Referendumų pageidavo ir Tapatybės, tradicijų ir suvereniteto frakcijos atstovas Jean-Marie Le Pen (Prancūzija), pažymėjęs, jog „ant kortos pastatytas tautų suverenumas, nepriklausomybė ir tapatybė“. „Ši sutartis – nusikaltimas demokratijai“, – pridūrė europarlamentaras. Tuo tarpu frakcijoms nepriklausanti deputatė Irena Belohorská (Slovakija) džiaugėsi parengta sutartimi. Deputatė apgailestavo, jog Pagrindinių teisių chartija netapo jos dalimi. Debatai: 2007-10-23
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-004-LT DOC XML V0//LT
-//EP//TEXT IM-PRESS 20071019BRI11923 ITEM-006-LT DOC XML V0//LT
Biudžetas
Europos Parlamentas pageidauja gausesnio 2008 m. ES biudžeto
2007-10-29 - 12:40
Europos Parlamentas ketvirtadienį patvirtino savo siūlymą dėl 2008 m. ES biudžeto projekto. Deputatai siūlo iš esmės padidinti „Galileo“ palydovinės navigacijos programos bei Europos technologijų instituto finansavimą, viršijant numatytą ilgalaikį ES biudžetą. Be to, EP nepritaria siūlymui skirti mažiau lėšų konkurencingumui, ūkio augimui ir užimtumui skatinti. Dėl galutinio kitų metų ES biužeto turės sutarti Parlamentas ir ES Taryba. Europos Parlamentas siūlo kitų metų ES biudžete numatyti 129,68 mlrd. eurų įsipareigojimų asignavimų ir 124,194 mlrd. mokėjimų asignavimų. Palyginti su Europos Komisijos siūlymu, europarlamentarai norėtų padidinti kitų metų mokėjimų asignavimus nuo 0,97 iki 0,99 proc. ES bendrųjų nacionalinių pajamų. Kadangi stingant lėšų „Galileo“ palydovinės navigacijos sistemos projektas gali žlugti, deputatai siūlo padidinti jo 2008 m. įsipareigojimų asignavimus nuo 151 mln. iki 890 mln. eurų (o mokėjimų asignavimus – iki 400 mln. eurų). Tuo tarpu Europos technologijų instituto biudžetą deputatai siūlo padidinti iki 2,9 mln. eurų. Šiam tikslui siūloma sukurti naują biudžeto eilutę. Norėdami užtikrinti pakankamą „Galileo“ programos ir Europos technologijų instituto finansavimą, europarlamentarai siekia padidinti numatytą ilgalaikį 2007-2013 m. ES biudžetą. Dėl to Parlamentas turės derėtis su ES Taryba. Parlamentas siūlo kitąmet 20 proc. lėšų, numatytų bendrajai užsienio ir saugumo politikai, skirti ne iš tam numatytos biudžeto eilutės, o iš lankstumo instrumento. Daugiau lėšų siūloma skirto Kosovo klausimo sprendimui bei pagalbai Palestinai. Tuo tarpu atsilaisvinusius 40 mln. eurų galima būtų panaudoti kitiems tikslams, mano europarlamentarai. Dėl šių siūlymų jie taip pat nusiteikę derėtis su ES Taryba. EP nepritaria ES Tarybos siūlymui skirti mažiau lėšų konkurencingumui, ūkio augimui ir užimtumui skatinti, taip pat sanglaudos politikai. Be to, europarlamentarai nepritaria Tarybos siūlymui sumažinti daugelio ES agentūrų biudžetą. Tiesa, sutariama dėl tikslo padidinti ES pasienio apsaugos agentūros FRONTEX finansavimą iki 70 mln. eurų. Kita vertus, europarlamentarai norėtų 30 proc. jos administracinių lėšų atidėti į rezervą, kol Parlamentas negaus paaiškinimo dėl ne itin sėkmingo agentūros darbo šiais metais ir priemonių pataisyti padėtį. Europarlamentarai taip pat nepritaria Tarybos siūlymams sumažinti gamtos išteklių bei pilietiškumo sričių finansavimą. Jie siekia išlaikyti pakankamą ES kultūros, žiniasklaidos ir jaunimo programų biudžetą. Po šio balsavimo tęsis Parlamento ir ES Tarybos derybos, o gruodį Parlamentas balsuos dėl suderinto 2008 m. ES biudžeto. Diskusijoje šiuo klausimu kalbėjusi Margarita Starkevičiūtė (Liberalų ir demokratų aljansas) išreiškė susirūpinimą, jog dažnai raginama ES lėšomis skatinti mokslo tyrimus ir inovacijas, tačiau „Europos Komisija netgi neturi apibrėžimo, kas yra mokslo tyrimo darbai“, todėl neaišku, kokias išlaidas galima finansuoti pagal ES mokslo tiriamųjų darbų ir inovacijų skatinimo programą. Europarlamentarė taip pat nuogąstavo, jog dažnai neefektyviai panaudojamos ES užsienio politikai skirtos lėšos. „Pagrindinė to priežastis – tai, kad daugelio šalių, kurioms mes padedame, režimai yra nedemokratiniai, ten nepaisoma žmogaus teisių ir programos yra panaudojamos tam tikrai grupelei žmonių turtėti, o ne tų piliečių gyvenimui pagerinti“, – pažymėjo M. Starkevičiūtė. Deputatė paragino dažniau susieti ES lėšų skyrimą su demokratizacijos procesu ir žmogaus teisių užtikrinimu atitinkamoje šalyje. Kyösti VIRRANKOSKI ALDE FI Ville ITÄLÄ PPE-DE FI A6-0397/2007 Dėl 2008 finansinių metų ES bendrojo biudžeto projekto A6-0394/2007 Dėl 2008 finansinių metų ES bendrojo biudžeto projekto Biudžeto procedūra
Svarstymas: 2007-10-23. Balsavimas: 2007-10-25
-//EP//TEXT REPORT A6-2007-0397 0 NOT XML V0//LT
-//EP//TEXT REPORT A6-2007-0394 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-005-LT DOC XML V0//LT
-//EP//TEXT IM-PRESS 20071019BRI11923 ITEM-007-LT DOC XML V0//LT
Ekonomikos ir pinigų reikalai
Kaip mokesčių politika gali sustiprinti ES konkurencingumą?
2007-10-29 - 12:40
Siekiant paskatinti Europos ūkio augimą ir konkurencingumą, reikia labiau koordinuoti mokesčių politiką ES, tačiau išlaikyti „valstybių narių fiskalinį suverenumą ir neutralumą mokesčių srityje“, sakoma trečiadienį Europos Parlamento patvirtintoje ataskaitoje (323 balsai už, 214 prieš, 120 susilaikė). EP ragina supaprastinti valstybių mokesčių sistemas, užtikrinti sveiką mokesčių konkurenciją, skatinti inovacijas bei sukurti bendrą konsoliduotą pelno mokesčio bazę. Europarlamentarai pastebi, jog „bendras apmokestinimo lygis Europoje yra aukštesnis palyginti su kitomis EBPO šalimis“, todėl reikia sukurti mažoms ir vidutinėms įmonėms palankesnę įmonių pelno mokesčio struktūrą. Deputatai ragina taikyti šioms įmonėms mokesčių paskatas ir užtikrinti, kad papildomai uždirbtos pajamos būtų naudojamos naujovėms remti. EP taip pat remia Europos Komisijos siekį sukurti bendrą konsoliduotą pelno mokesčio bazę.
Parlamentas apgailestauja, kad „Europos mokesčių sistemos yra labai sudėtingos“. Deputatai ragina visoje ES supaprastinti mokesčius reglamentuojančius teisės aktus bei siekti tarpvalstybinių nuostolių užskaitos sistemos. Kita vertus, ataskaitoje pritariama „sveikai mokesčių konkurencijai“ ES šalyse ir valstybių narių teisei nustatyti savo mokesčių tarifus.
Deputatai kritikuoja ES šalyse pastebimą tendenciją didinti pridėtinės vertės mokestį. Jie siūlo darbo jėgai imlioms paslaugoms taikyti mažesnius PVM tarifus neiškreipiant tarpvalstybinės konkurencijos. Valstybės taip pat skatinamos labiau suderinti akcizo tarifus bei mažinti darbo apmokestinimą, kad būtų pasiektas Lisabonos strategijoje iškeltas 70 proc. užimtumo tikslas.
Liberalų ir demokratų vardu diskusijoje kalbėjusi Margarita Starkevičiūtė , viena iš šios ataskaitos rengėjų, pažymėjo: „Ekonominė aplinka keičiasi ir mes turime atitinkamai atnaujinti ne tik savo įmones, bet ir savo fiskalinės politikos instrumentus. Dažniausiai, kalbėdami apie Lisabonos strategiją, mes kalbame apie išlaidų politiką ir labai retai kalbame apie mokesčių politiką. [Tačiau] negalime pasiekti Lisabonos tikslų, nekalbėdami ir apie mokesčių politiką.“ Deputatė ragino apsvarstyti, kaip galima geriau padalinti mokesčių naštą tarp gamintojo, darbininko ir vartotojo, taip pat atsižvelgti į žmones, gyvenančius iš kapitalo pajamų. Paminėjusi struktūrinių reformų poreikį, M. Starkevičiūtė ragino sudaryti palankesnes mokestines sąlygas kurtis naujoms įmonėms. Europarlamentarė pritarė pelno mokesčio bazės koordinavimui, tačiau ragino užtikrinti mokesčių konkurenciją ir nenustatyti minimalių tarifų, nes „kiekviena šalis turi savo specifinę ūkio struktūrą ir specifinę valstybės išlaidų politiką“. Sahra WAGENKNECHT GUE/NGL DE A6-0391/2007 Dėl mokesčių ir muitų politikos vaidmens įgyvendinant Lisabonos strategiją Iniciatyvos procedūra
Svarstymas ir balsavimas: 2007-10-24
-//EP//TEXT TA P6-TA-2007-0470 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-006-LT DOC XML V0//LT
-//EP//TEXT IM-PRESS 20071019BRI11923 ITEM-008-LT DOC XML V0//LT
Žmogaus teisės
Europos Parlamentas skyrė Sacharovo premiją Sudano teisininkui
2007-10-29 - 12:40
Sudano žmogaus teisių advokatas Salih Mahmud Osman – šių metų Sacharovo premijos laureatas. Ketvirtadienį taip vienbalsiai nusprendė Europos Parlamento Pirmininkų sueiga, kurią sudaro EP ir jo frakcijų pirmininkai. Premija laureatui bus iškilmingai įteikta gruodžio 11 d. Strasbūre. Advokatas ir Sudano parlamento narys S.M. Osman dirba „Sudano kovos su kankinimais organizacijoje“, kuri teikia nemokamą teisinę pagalbą nukentėjusiems nuo pilietinio karo ir žmogaus teisių pažeidimų. Jo pokalbiai su liudininkais bei įrašai apie nusikaltimus Darfūro regione buvo perduoti Tarptautiniam baudžiamajam teismui. Šis advokatas taip pat atstovauja Sudano vyriausybės kaltinamiems žmonėms – jam pavyko apginti žmones, kuriems grėsė mirties bausmė ar galūnių nukirtimas. Kova su neteisybe šiam teisininkui kainavo brangiai – jo šeimos nariai buvo kankinami ir žudomi, o 2004 m. nepateikus kaltinimų S.M. Osman septyniems mėnesiams buvo įkalintas pats. 2006 m. išrinktas Sudano parlamento nariu S.M. Osman didžiausią dėmesį skiria įstatymo viršenybės stiprinimui. Rugsėjo 24 d. vakarą EP Užsienio reikalų ir Vystymosi komitetai bei Žmogaus teisių pakomitetis bendrame posėdyje buvo atrinkę tris kandidatus šių metų premijai. Kartu su premijos laimėtoju buvo atrinkta nužudytoji Rusijos žurnalistė Anna Politkovskaja ir Kinijos žmogaus teisių gynėjų šeima – Zeng Jinyan ir Hu Jis. Skirdama šių metų premiją, EP Pirmininkų sueiga nutarė rasti tinkamą būdą Europos Parlamente įamžinti A. Politkovskajos atminimą. Sacharovo premiją Europos Parlamentas įsteigė 1988-aisiais, siekdamas paremti už demokratiją ir žmogaus teises kovojančius asmenis bei organizacijas. Nugalėtojai apdovanojami diplomu bei 50 tūkst. eurų čekiu. Anksčiau šį apdovanojimą yra gavę Nelson Mandela, Alexander Dubček, Aung San Suu Kyi, Kofi Annan, „Žurnalistai be sienų“ ir kiti. Pernai Sacharovo premija buvo skirta Baltarusijos opozicijos lyderiui Aliaksandr Milinkevič.
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-007-LT DOC XML V0//LT
-//EP//TEXT IM-PRESS 20071019BRI11923 ITEM-009-LT DOC XML V0//LT
Užsienio ryšiai
Ar ES ir Rusijos santykiai klostosi gerai?
2007-10-29 - 12:40
Spalio 24 d. rytą Europos Parlamente aptartas pasirengimas spalio 26 d. Portugalijoje rengiamam ES ir Rusijos vadovų susitikimui. Nors ES Tarybos atstovas teigė, jog ES ir Rusijos santykiai yra geri, daugelis deputatų ragino Sąjungą neužmerkti akių Rusijoje stiprėjant autoritarinėms tendencijoms. Rezoliuciją šiuo klausimu Parlamentas priims lapkritį. ES Tarybai pirmininkaujančios Portugalijos Europos reikalų valstybės sekretoriaus Manuel Lobo Antunes teigimu, ES ir Rusijos santykiai „klostosi gerai“ ir „yra geresni negu kartais teigiama tarptautinėje spaudoje“. Prelegentas informavo, kad susitikime daug dėmesio bus skiriama energetikos klausimams, tarp jų – ir naftos tiekimui į Mažeikius „Družbos“ naftotiekiu. Kitas svarbus prioritetas – Rusijos stojimas į Pasaulio prekybos organizaciją, kurį ES remia. Susitikime bus kalbama ir apie ES investicijų į Rusiją palengvinimą, mėsos eksporto iš Lenkijos ribojimą, diskriminacinius geležinkelių mokesčius Rusijoje ir medienos eksporto problemas. Taip pat bus aptariamas Kosovo statusas, padėtis Irane ir įšaldyti konfliktai Moldovoje bei Gruzijoje. „Rusija – ne tik artima kaimynė, bet ir strateginė partnerė“, – pažymėjo ES Užsienio reikalų komisarė Benita Ferrero-Waldner. Savo ruožtu komisarė išreiškė susirūpinimą demokratijos ir žmogaus teisių padėtimi Rusijoje, ypač spaudos laisvės ribojimu. Paminėjusi poreikį tobulinti bendro pasienio kontrolę, komisarė pažadėjo imtis veiksmų siekiant sumažinti automobilių eiles ties Kaliningrado srities siena. Diskusijoje kalbėjęs Europos liaudies partijos atstovas José Ignacio Salafranca (Ispanija) paragino ES laikytis bendro požiūrio santykiuose su Rusija. „Bet koks veiksmas, nukreiptas prieš vieną ES valstybę, yra nukreiptas prieš visą ES“, – pridūrė deputatas. „ES ir Rusija turi bendrų interesų“, – pažymėjo Socialistų frakcijos atstovas Jan Marinus Wiersma (Nyderlandai). Deputatas pageidavo „naujų poslinkių“ siekiant naujos ES ir Rusijos sutarties. Jis taip pat nerimavo dėl gruodį rengiamų Dūmos rinkimų demokratiškumo ir ragino leisti tarptautinėms organizacijoms stebėti rinkimų kampaniją.
Liberalų ir demokratų aljanso atstovas Graham Watson (Jungtinė Karalystė) ragino ES neignoruoti autokratijos stiprėjimo Rusijoje ir nevengti kritikuoti šių tendencijų. Pasak deputato, prezidentas V. Putinas „neigia Europos šventas vertybes – laisvę, demokratiją, žmogaus teises“, todėl ES ir Rusijos santykiai – nors ir strateginiai, nevadintini partneryste. „Jei žmogaus klonavimas būtų labiau išvystytas – prezidentas turbūt kandidatuotų ir į prezidentus, ir į ministrus pirmininkus, remdamasis Kaczynskių pavyzdžiu Lenkijoje“, – teigė G. Watson. Sąjungos už tautų Europą atstovas Konrad Szymański (Lenkija) piktinosi, kad Parlamentas nutarė šioje sesijoje nepriimti rezoliucijos, kuria ES vadovai galėtų remtis susitikime su Rusija. „Ar Europos Sąjungai prekyba ir pinigai svarbesni už demokratiją ir žmogaus teises? – klausė Žaliųjų frakcijos atstovas Bart Staes (Belgija). Deputatas piktinosi ES tarybos atstovo žodžiais, jog ES ir Rusijos santykiai yra „geri“. Iš tiesų, pasak B. Staes, demokratijos padėtis Rusijoje yra „liūdna“, žmogaus teisės ribojamos, o laisvi rinkimai joje yra „utopija“. „Stabilumas Europoje neįmanomas be protingo bendradarbiavimo su Rusija“, – teigė Europos vieningųjų kairiųjų frakcijos atstovas Helmuth Markov (Vokietija). Deputatas ragino dažniau kalbėtis su Rusija rūpimais klausimais ir „parengti bendrų strategijų“. Tuo tarpu frakcijoms nepriklausanti deputatė Jana Bobošíková (Čekija) ragino „atlaikyti politinį spaudimą“ ir aktyviau plėtoti ekonominius ryšius su Rusija. Debatai: 2007-10-24
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-008-LT DOC XML V0//LT
-//EP//TEXT IM-PRESS 20071019BRI11923 ITEM-010-LT DOC XML V0//LT
Užsienio ryšiai
Europos Parlamentas ragina Turkiją spartinti reformas
2007-10-29 - 12:40
Spalio 24 d. Europos Parlamento patvirtintoje rezoliucijoje sveikinamas naujosios Turkijos vyriausybės pasiryžimas spartinti reformas, tačiau pažymima, jog reikia daugiau pažangos žmogaus teisių ir kurdų klausimais. Nors armėnų genocido pripažinimas nėra formalus priėmimo į ES kriterijus, „narystės siekiančiai šaliai būtina susitaikyti su savo praeitimi ir ją pripažinti“, teigia europarlamentarai. Parlamentas sveikina Turkiją surengus laisvus ir teisingus šalies parlamento rinkimus, taip pat išrinkus naują prezidentą. Jis remia naujosios šalies vyriausybės įsipareigojimą spartinti reformas – visų pirma priimti naują Konstituciją, kuri gintų žmogaus teises ir laisves bei užtikrintų demokratinę ir sekuliarią Turkijos valstybę. Kita vertus, rezoliucijoje pažymima, jog Turkija dar neįgyvendino visų Asociacijos sutartyje numatytų įsipareigojimų, todėl jos derybų dėl narystės ES baigtis „gali būti įvairi“. EP ypač pažymi būtinybę užtikrinti civilinę kariuomenės kontrolę, taip pat politinę slaptųjų tarnybų ir policijos priežiūrą. Smerkdami Turkijos armėnų laikraščio redaktoriaus H. Dink bei katalikų kunigo A. Santoro nužudymus, europarlamentarai kviečia „veiksmingai kovoti su visomis ekstremizmo ir prievartos atmainomis.“ Jų nuomone, būtina įstatymu užtikrinti Turkijos religinių mažumų teises laisvai išpažinti savo tikėjimą ir rengti dvasininkus. Deputatai apgailestauja, kad kai kurie asmenys vis dar persekiojami pagal Baudžiamojo kodekso straipsnį „už turkiškumo įžeidimą“, todėl nuomonės reiškimo ir spaudos laisvės vertinamos kaip „itin svarbus vyriausybės prioritetas“. Parlamentas sveikina tai, kad daug moterų Turkijoje užima stiprias pozicijas šalies ekonomikoje ir akademinėje bendruomenėje, o jų vaidmuo politikoje stiprėja. Kita vertus, moterų teisių pažeidimai Turkijoje, ypač vadinamieji „nusikaltimai dėl garbės“, išlieka rimta problema. Todėl deputatai ragina naująją Turkijos vyriausybę „sustiprinti pastangas išnaikinti prieš moteris nukreiptą prievartą ir diskriminacinę praktiką“. Europarlamentarai pakartotinai ragina Turkijos vyriausybę išvesti ginkluotąsias pajėgas iš Kipro, taip pat „rasti ilgalaikį kurdų klausimo sprendimą“ bei parengti „išsamią socioekonominio pietryčių Turkijos vystymosi strategiją“. Savo ruožtu jie smerkia Kurdistano darbininkų partijos vykdomą prievartą. Parlamentas taip pat ragina naująją Turkijos vyriausybę pradėti susitaikymo su Armėnija procesą, tarpininkaujant Europos Komisijai. Pasak europarlamentarų, nors armėnų genocido pripažinimas nėra formalus priėmimo į ES kriterijus, „narystės siekiančiai šaliai būtina susitaikyti su savo praeitimi ir ją pripažinti“. Europos Komisija raginama teikti „tikslingą paramą pilietinei visuomenei“, ypatingą dėmesį skiriant šalies pietryčiams. Savo ruožtu Komisija raginama būsimoje pažangos ataskaitoje publikuoti politinių kriterijų stebėjimo rezultatus, įskaitant informaciją apie teismų reformą, kovą su korupciją, pagarbą pagrindinėms teisėms, kankinimų netoleravimo politikos įgyvendinimą, moterų, mažumų, religinių ir kultūrinių teisių apsaugą. Europarlamentarai savo ruožtu ragina pradėti ES ir Turkijos derybas dėl energijos sutarties ir paskatinti Turkiją prisijungti prie Europos energijos bendrijos, atsižvelgiant į dujų tranzito per Turkiją svarbą.
Debatai Europos Parlamente ES Tarybai pirmininkaujančios Portugalijos Europos reikalų valstybės sekretorius Manuel Lobo Antunes pažymėjo, jog Turkijoje „sustiprėjo demokratijos pagrindai“, kurie leis tęsti reformas. Kita vertus, Turkijoje išlieka „pernelyg daug nacionalizmo ir cenzūros“. Kalbėtojas paragino Turkiją panaikinti Baudžiamojo kodekso straipsnį, pagal kurį baudžiama už „turkiškumo įžeidimą“. Be to, reikia daugiau pažangos žodžio laisvės, moterų ir religinių mažumų teisių ir kankinimų pažabojimo srityse. M. Lobo Antunes taip pat pažymėjo poreikį mažinti kariuomenės įtaką politikai. Kalbėdamas apie Kipro vientisumo pripažinimą ES Tarybos atstovas apgailestavo, kad šiuo klausimu „nepasiekta jokios pažangos“. ES plėtros komisaras Olli Rehn taip pat pažymėjo poreikį spartinti reformas Turkijoje – pataisyti Baudžiamąjį kodeksą, užtikrinti žodžio ir tikėjimo laisvę, taip pat moterų, vaikų ir profsąjungų teises. Prelegentas ragino Turkiją tobulinti teismų sistemą, stiprinti kovą su korupcija ir užtikrinti civilinę kariuomenės kontrolę. Pasmerkęs Kurdistano darbininkų partijos teroristinius išpuolius, komisaras paragino Turkiją pasirašyti susitarimą su Iraku, kuris taikiai išspręstų esamas problemas. Pažymėjęs, jog „ES narystės perspektyva paskatino Turkiją vykdyti reformas“, komisaras pridūrė, jog „ES ir pati turi laikytis duoto žodžio“" bei tęsti narystės derybas. „Reformų procesą reikia tęsti“, – diskusijoje sakė Europos liaudies partijos atstovė Ria Oomen-Ruijten (Nyderlandai). Deputatė taip pat paragino išspręsti Turkijos ir Armėnijos nesutarimus bei nutraukti Armėnijos ekonominę blokadą. „Jei nepripažįstama praeitis – nebus ir ateities“, – pridūrė R. Oomen-Ruijten. Socialistų frakcijos atstovas Hannes Swoboda (Austrija) taip pat ragino tęsti ir greitinti reformas Turkijoje. EP narys smerkė Kurdistano darbininkų partijos terorizmą ir ragino išspręsti kurdų klausimą politiniu keliu. „Reformos pirmiausia svarbios pačiai Turkijai“, – pažymėjo Liberalų ir demokratų aljanso atstovas Alexander Lambsdorff (Vokietija). Deputatas ragino Turkiją pataisyti Baudžiamąjį kodeksą, geriau užtikrinti moterų teises, sumažinti rinkimų slenkstį ir taikiai išspręsti kurdų problemą. „Ar Europa nori tapti tik politiniu, ar ir kultūriniu dariniu?“ – klausė Sąjungos už tautų Europą atstovas Sebastiano Musumeci (Italija). Deputatas pažymėjo poreikį geriau užtikrinti žodžio laisvę, taikiai išspręsti kurdų klausimą ir pripažinti armėnų genocidą. Žaliųjų frakcijos atstovas Joost Lagendijk (Nyderlandai) pasmerkė teroristų smurtą Turkijoje, tačiau teigė, jog „karinė jėga nėra tinkamas atsakas“ – reikia ieškoti politinio sprendimo. Europos vieningųjų kairiųjų frakcijos atstovas Kyriacos Triantaphyllides (Kipras) teigė, jog Turkija turi pripažinti Kipro vienisumą, taip pat atverti savo uostus šios šalies laivams, o oro uostus – lėktuvams. Deputatas dar paragino Turkiją pripažinti armėnų tautos genocidą. Nepriklausomybės ir demokratijos frakcijos atstovas Georgios Georgiou (Graikija) piktinosi, jog kurdų „kovotojai už laisvę“ vadinami teroristais. Deputatas atkreipė dėmesį, jog Turkija nevykdo savo įsipareigojimų ir naudoja karinę jėgą konfliktams spręsti. Tapatybės, tradicijų ir suvereniteto frakcijos atstovo Philip Claeys (Belgija) manymu, EP rezoliucijoje nepakanka kritikos Turkijai. „Turime pasipriešinti Turkijos narystei ES, nes ji nėra Europos šalis“, – pažymėjo deputatas ir paragino numatyti šiai šaliai „privilegijuotą partnerystę“. Tuo tarpu frakcijoms nepriklausantis deputatas Jim Allister (Jungtinė Karalystė) piktinosi religijų laisvės varžymu Turkijoje. B6-0376/2007 Dėl ES ir Turkijos santykių Svarstymas ir balsavimas: 2007-10-24
-//EP//TEXT TA P6-TA-2007-0472 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-009-LT DOC XML V0//LT
-//EP//TEXT IM-PRESS 20071019BRI11923 ITEM-011-LT DOC XML V0//LT
Užsienio ryšiai
Europarlamentarai ragina Serbiją spartinti reformas ir sulaikyti karo nusikaltėlius
2007-10-29 - 12:40
„Serbija nusipelnė ypatingo pagyrimo už tai, kad praėjusiais metais taikiai išsprendė nemažai sudėtingų problemų“, – sakoma ketvirtadienį Europos Parlamento patvirtintoje ataskaitoje. Vis dėlto naujoji Serbijos vyriausybė raginama veiksmingiau spręsti korupcijos ir mažumų teisių problemas, taip pat sulaikyti karo nusikaltėlius. Europarlamentarai džiaugiasi, kad praėjusiais metais buvo panaikinta Serbijos ir Juodkalnijos valstybių sąjunga, suorganizuoti teisingi ir laisvi šalies parlamento rinkimai bei suformuota nauja proeuropietiška vyriausybė. Parlamentas taip pat pažymi, kad naujojoje šalies konstitucijoje „esama teigiamų nuostatų dėl žmogaus teisių“, bei giria Serbiją už didesnį valdžios skaidrumą. Neseniai pasibaigusias derybas dėl ES ir Serbijos Stabilizavimo ir asociacijos sutarties deputatai „laiko svarbiu žingsniu [Serbijai] siekiant įstoti į ES“. Jų nuomone, neatsiejama šios sutarties pasirašymo sąlyga yra Serbijos bendradarbiavimas su Tarptautiniu baudžiamuoju tribunolu buvusiai Jugoslavijai. Nors neseniai buvo sulaikyti ir Hagos teismui perduoti du iš šešių pabėgusių karo nusikaltimais kaltinamų asmenų, Serbija raginama sulaikyti likusiuosius, įskaitant buvusį Bosnijos serbų generolą Radko Mladič. Stojimo į ES perspektyvoje svarbus ir Kosovo klausimas – europarlamentarai laikosi nuomonės, jog „išsprendus Kosovo statuso problemą, padidės stabilumas Vakarų Balkanuose ir pagerės šio regiono integracija į ES“. Savo ruožtu Serbija raginama iki galo išspręsti pabėgėlių ir perkeltų asmenų problemas, taip pat užtikrinti tautinių mažumų teises ir skatinti tarpusavio pakantumą, ypač daugiatautėje Vojvodinoje. EP pažymi policijos, teisėsaugos ir kitų valstybės organų etninio neutralumo svarbą, taip pat reiškia susirūpinimą tebesitęsiančiu romų diskriminavimu. Deputatai smerkia pastarojo meto pasikėsinimų dėl politinių motyvų protrūkį. Jie reiškia susirūpinimą, kad „žiniasklaidoje vis gausėja neapykantą skatinančių kalbų ir daugėja politinių veiksmų, nukreiptų prieš žmogaus teisių aktyvistus, žurnalistus ir politikus", kritikuojančius vyriausybę ar atkreipiančius dėmesį į opius klausimus. Parlamentas pažymi, kad korupcijos teismuose ir policijoje bei organizuoto nusikalstamumo problemos yra „pagrindinė kliūtis siekiant pritraukti didesnes užsienio investicijas", todėl Serbijos vyriausybė raginama įgyvendinti išsamią kovos su korupcija strategiją. Demokratijos plėtrai trukdo ir Konstitucinio Teismo neveiksnumas, kadangi vis dar nepateiktos šio teismo teisėjų kandidatūros. Europarlamentarai sveikina derybų dėl lengvesnio vizų suteikimo ir asmenų grąžinimo sutarčių pradžią. Jie ragina „numatyti konkretų planą siekti bevizio judėjimo ir [...] pagerinti keliavimo galimybes didesnei daliai gyventojų, ypač jaunimui“. Savo ruožtu deputatai reiškia susirūpinimą švietimo sistemos būkle. Jų nuomone, „švietimo sistemos reforma yra ne tik būtina, bet ir vienintelis būdas Serbijai dabartinio demokratizacijos proceso metu jaunoms kartoms įdiegti naują vertybių sistemą“. Diskusijoje šiuo klausimu kalbėjęs Socialistų frakcijos atstovas Justas Vincas Paleckis pažymėjo, jog „dauguma [Serbijos] gyventojų nori eiti Europos keliu, o kartu užgydyti savo ir kaimynų žaizdas“. Tačiau, pasak europarlamentaro, „daugiausia nuo pačių serbų priklauso, ar šalis sugebės atversti naują puslapį santykiuose su ES“. Stabilizacijos ir asociacijos sutartis su Serbija galės būti pasirašyta tik tada, kai Serbija sulaikys likusius karo nusikaltėlius, pažymėjo J.V. Paleckis. Deputatas dar pažymėjo, jog Kosovo klausimas yra atskiras, todėl jo sprendimas „neturėtų nukreipti Serbijos nuo Europos kelio“. Jelko KACIN ALDE SI A6-0325/2007 Dėl Europos Sąjungos ir Serbijos santykių Iniciatyvos procedūra
Svarstymas: 2007-10-24. Balsavimas: 2007-10-25
-//EP//TEXT TA P6-TA-2007-0482 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-010-LT DOC XML V0//LT
-//EP//TEXT IM-PRESS 20071019BRI11923 ITEM-012-LT DOC XML V0//LT
Užsienio ryšiai
Europarlamentarai siūlo Afganistane auginamas aguonas naudoti medicinai
2007-10-29 - 12:40
Jungtinių Tautų duomenimis, pernai Afganistane buvo neteisėtai išauginta net 6100 tonų aguonų – dukart daugiau negu 2004 m. Kadangi beveik 40 proc. Afganistano BVP yra susiję su opijumi, europarlamentarai pataria teisėtai iš aguonų gaminamus produktus tiekti į legalią pasaulinę analgetikų rinką, tačiau jie ragina griežtai prižiūrėti gamybos procesą. Nors padidėjo provincijų, kuriose nebeauginamos aguonos, Afganistanas tebėra didžiausias pasaulyje mirtingumą sukeliančio narkotiko – opiatų – tiekėjas (jis užima 93 proc. pasaulinės opiatų rinkos). Iš narkotikų prekybos pelnosi sukilėlių grupuotės, Talibanas ir teroristinės organizacijos, o tai gresia Afganistano politiniam stabilumui ir stabdo jo ekonominę plėtrą. Tuo tarpu ES išlieka didžiausia paramos teikėja projektams, kuriais stengiamasi sumažinti opijaus pasiūlą ir skatinti alternatyvius pragyvenimo šaltinius. Europarlamentarų nuomone, visų pirma reikėtų skatinti visapusę kaimo plėtrą, ypač skurdžiausiose Afganistano vietovėse ir ten, kur dar negaminamas opijus. Todėl svarbu siekti, „kad laukuose, kuriuose dabar nelegaliai auginamos aguonos, būtų auginama legaliems opiumo pagrindu gaminamiems analgetikams reikalinga žaliava“. Vis dėlto, europarlamentarų nuomone, gamybos procesą turi griežtai prižiūrėti tarptautinės organizacijos, kurios „užkirstų kelią bet kokiai galimybei gaminius tiekti į nelegalias rinkas – pavyzdžiui, heroino“. Deputatų teigimu, kovojant su narkotikų gamyba Afganistane turėtų būti atsižvelgiama ir į skirtingų vietovių ypatumus. Kovos su aguonų auginimu priemonės turi būtų taikomos tik kitų teisėtų pragyvenimo šaltinių turintiems ūkininkams, o licencijuoti opiatai turi būti ekonomiškai patrauklūs, mano EP nariai. Deputatai taip pat ragina pažaboti „aukščiausio Afganistano administracijos lygmens institucijų korupciją“, ypatingą dėmesį skiriant Vidaus reikalų ministerijai, atsakingai už narkotikų gamybos kontrolę. Ataskaitai šiuo klausimu pritarė 368 europarlamentarai, nepritarė 49, o susilaikė 25. Marco CAPPATO ALDE IT A6-0341/2007 Dėl opijaus gamybos Afganistane medicinos tikslais Iniciatyvos procedūra
Svarstymas: 2007-10-24. Balsavimas: 2007-10-25
-//EP//TEXT TA P6-TA-2007-0485 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-011-LT DOC XML V0//LT
-//EP//TEXT IM-PRESS 20071019BRI11923 ITEM-013-LT DOC XML V0//LT
Kultūra
Europos Parlamento LUX apdovanojimas – turkų ir vokiečių filmui „Rojaus pakrašty“
2007-10-29 - 12:40
Spalio 24 d. Strasbūre vykusiame Europos Parlamento plenariniame posėdyje iškilmingai įteiktas šiemetinis LUX kino apdovanojimas. Jį pelnė turkų ir vokiečių filmas „Rojaus pakrašty“ („Auf der anderen Seite“). Šis režisieriaus Fatih Akin sukurtas filmas atskleidžia ryšį tarp šešių žmonių, kurių gyvenimus susieja įvykiai Vokietijoje ir Turkijoje. EP plenarinėje sesijoje apdovanojimą atsiėmė vokiečių aktorė Hanna Schygulla, suvaidinusi filme vieną pagrindinių vaidmenų, ir vienas filmo režisierių Klaus Maek. Jiems įteiktas Belgijos menininkės Jocelyne Coster sukurtas trofėjus, primenantis Babelio bokštą. Ceremonijoje dalyvavo ir kitų dviejų atrinktų filmų atstovai – Portugalijos režisierius Manoel de Oliveira, Prancūzijos režisierius Philippe Avril, prancūzų aktorius Michel Piccoli ir kiti. LUX apdovanojimą laimėjęs filmas bus EP lėšomis subtitruojamas ir įgarsinamas visomis 23 oficialiomis ES kalbomis, kai kurie subtitrai bus pritaikyti kurtiesiems bei neprigirdintiesiems. Įteikdamas apdovanojimą, Europos Parlamento pirmininkas Hans-Gert Pöttering pažymėjo, jog jis skirtas atkreipti dėmesį į socialinius Europos klausimus bei jos kultūrinę įvairovę, nes tai yra esminiai Europos vienijimosi aspektai. Parlamento vadovas tęsė: „Siunčiame stiprų daugiakalbystės signalą ir siekiame įveikti ekonominės naudos logiką, dėl kurios ES šalyse dažnai pritrūksta vertimų. Norime vienodai skirti dėmesio visoms oficialioms [ES] kalboms, kad kiekvienas Europos pilietis galėtų žiūrėti filmą savo kalba.“ Septyniolikos kino specialistų komisija buvo atrinkusi tris filmus, pretendavusius gauti šiemetinį LUX apdovanojimą. Kartu su laureatu gauti apdovanojimą pretendavo ir rumuno Cristian Mungiu kūrinys „4 mėnesiai, 3 savaitės ir 2 dienos“ (4 luni, 3 saptamini si 2 zile), taip pat prancūzų ir portugalų filmas „Nakties gražuolė“ (Belle toujours). Spalio 1-18 d. visi trys filmai buvo rodomi Europos Parlamente. Laureato rinkimuose galėjo balsuoti europarlamentarai, matę visus tris filmus. Apdovanojimo įteikimas: 2007-10-24
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-012-LT DOC XML V0//LT
-//EP//TEXT IM-PRESS 20071019BRI11923 ITEM-014-LT DOC XML V0//LT
Švietimas
Europos Parlamentas pritarė europinei kvalifikacijų sąrangai
2007-10-29 - 12:40
Europos kvalifikacijų sąranga leis įvertinti žmogaus kvalifikaciją, įgytą nuo vidurinės mokyklos baigimo nesvarbu kurioje ES šalyje. Šioje sąrangoje aštuonios vertikaliosios pakopos susiejamos su trimis horizontaliosiomis sritimis – žiniomis, įgūdžiais bei kompetencija. Spalio 24 d. Europos Parlamentas patvirtino rekomendaciją ES šalims šiuo klausimu. ES šalims rekomenduojama iki 2010-ųjų priderinti savo teikiamus kvalifikacinius laipsnius prie EKS. Tuo tarpu iki 2012-ųjų visi ES išduoti diplomai, mokslo baigimo pažymėjimai ir EUROPASS dokumentai turėtų nurodyti įgytą EKS kvalifikacijos lygį. EKS bus susieta ir su galiojančia studijų kredito sistema bei planuojama profesinio mokymo kreditų sistema. Dėl šios rekomendacijos pasiektas Parlamento ir ES Tarybos kompromisas. Šis dokumentas – rekomendacinio pobūdžio, nes švietimas ir mokslas yra valstybių kompetencijos sritis.
Diskusijoje šiuo klausimu kalbėjusi Ona Juknevičienė (Liberalų ir demokratų aljansas) teigė: „Neabejoju, kad tinkamai naudojama Europos kvalifikacijų sąranga (EKS) paskatins Bendrijos darbo rinkos efektyvumą ir lankstumą. Tačiau daug svarbiau yra tai, kad EKS padėtų sumažinti imigrantų, ir Bendrijos piliečių diskriminavimą darbe. Šiandien, deja, Lietuvos, taip pat ir kiti ES piliečiai, dar negali bet kurioje Bendrijos šalyje panaudoti įgytos kvalifikacijos. Jos dažnai nepripažįsta darbdaviai ar institucijos. Žmonės jaučiasi diskriminuojami, nes negali lygiomis teisėmis konkuruoti darbo rinkoje. Neretai jie būna priversti dirbti žemesnės kvalifikacijos, mažiau apmokamą darbą. Susitikime su Londone gyvenančiais ir dirbančiais lietuviais girdėjau daug nuoskaudų dėl diskriminavimo ir sunkumų įsidarbinti pagal kvalifikaciją. Žmonės jaučiasi antrarūšiai, nors jų kvalifikacija ir gebėjimai dažnai būna aukštesni už tą patį darbą atliekančių tos šalies piliečių. Jie negauna norimo darbo ir adekvataus atlyginimo tik dėl to, kad jų profesinis pasirengimas nėra pripažįstamas.“ EP narė apgailestavo, kad per 22 šio klausimo svarstymo metus ES nesugebėjo jo išspręsti, o EKS siūloma įdiegti tik 2012 m. ir pasikliaujant valstybių gera valia. Mario MANTOVANI PPE-DE IT A6-0245/2007 Dėl Europos kvalifikacijų sąrangos nenutrūkstamam mokymuisi kūrimo Bendro sprendimo procedūra, pirmasis svarstymas
Svarstymas: 2007-10-23. Balsavimas: 2007-10-24
-//EP//TEXT TA P6-TA-2007-0463 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-013-LT DOC XML V0//LT
-//EP//TEXT IM-PRESS 20071019BRI11923 ITEM-015-LT DOC XML V0//LT
Vartotojai
Europarlamentarai susirūpino augančiomis maisto ir pašarų kainomis
2007-10-29 - 12:40
Dėl sumažėjusio derliaus bei nuolat didėjančios maisto paklausos pašarų ir maisto produktų kainos auga taip sparčiai, kad skurdžiausi gyventojai ir regionai gali pritrūkti maisto. Ketvirtadienį priimtoje rezoliucijoje (464 už, 30 prieš, 44 susilaikė) europarlamentarai ragina išnagrinėti padėtį maisto produktų ir pašarų rinkoje bei pasiūlyti nuolatines priemones pažaboti kainų augimą. Parlamentas pritaria sprendimui laikinai netaikyti reikalavimo palikti žemės plotų pūdymui, siekiant kitų metų javų derlių padidinti 10 mln. tonų. Tačiau deputatai apgailestauja, kad Taryba nepatvirtino Europos Parlamento pakeitimų, kuriais siekiama priemonę pratęsti dar vieneriems metams. Europarlamentarai nuogąstauja, kad dėl padidėjusių pašarų kainų mėsos kainos 2008 metais gali pakilti trečdaliu. Todėl siūloma ateinančiais metais iš anksto išmokėti tiesiogines išmokas gyvulių augintojams. Be to, pažymima, kad jau šiais metais nuo išaugusių pieno kainų nukentėjo tiekėjai bei vartotojai, tarp jų mokyklos ir ligoninės, kurioms nebuvo pristatyta pakankamai pieno produktų. Todėl deputatai siūlo Europos Komisijai skubiai nutarti laikinai padidinti pieno kvotas, siekiant sustabdyti jo kainų didėjimą. Taip pat siūloma imtis priemonių „užtikrinti tvarų žemės ūkį, kuris padėtų labai sumažinti išmetamą šiltnamio efektą sukeliančių dujų kiekį ir užtikrintų valstybių narių maisto produktų rinkos suverenumą“. Deputatų teigimu, stambių mažmenininkų siūlomos kainos gerokai viršija gamintojų išlaidas žaliavoms. Todėl Parlamentas ragina Europos Komisiją išnagrinėti to pasekmes smulkiems gamintojams, mažoms įmonėms ir vartotojams, taip pat „pasitelkti visas turimas teisines priemones, jei būtų nustatyta piktnaudžiavimo dominuojančia padėtimi rinkoje atvejų“. Konkurencija tarp maisto produktų ir augalinio kuro gamintojų taip pat veikia pašarų ir maisto produktų kainas, todėl europarlamentarai ragina Europos Komisiją „atlikti poveikio aplinkai ir maisto produktų tiekimo saugumui vertinimą“. Deputatų nuomone, reikėtų skatinti antros kartos bioenergijos gamybą ir naudojimą, kad būtų perdirbami ne žemės ūkio produktai, o jų atliekos bei trąšos. Europarlamentarai nepritaria pasiūlymui 2008 metais panaikinti grūdų importo muitus. Deputatai nuogąstauja, kad „tokie sprendimai gali iš esmės susilpninti ES poziciją Pasaulio prekybos organizacijos derybose dėl rinkos prieinamumo“, todėl pabrėžia, kad šis sprendimas neturėtų būti taikomas kituose sektoriuose. Parlamentas taip pat nepritaria bandymams nustatyti ES žemės ūkio produkcijos eksporto kvotas ir tarifus bei reikalauja vienodai griežtos ES ir trečiųjų šalių gamintojų kontrolės. Deputatai ragina Europos Komisiją „kruopščiai išnagrinėti grūdų ir aliejinių sėklų tiekimo sutrikimų poveikį labiausiai pažeidžiamiems ES ir trečiųjų šalių maisto produktų gamintojams ir vartotojams“ bei sukurti nuolatines priemones, kad ateityje būtų užtikrinta reikiama maisto produktų bei pašarų pasiūla. Liberalų ir demokratų aljanso narė Danutė Budreikaitė plenarinėje sesijoje paklausė ES konkurencijos komisarės Neelie Kroes , ar ji neįžvelgia tarpvalstybinių kartelinių maisto gamintojų susitarimų, dėl kurių didėja maisto kainos. Komisarė atsakė, jog karteliai galėtų būti viena iš kainų didėjimo priežasčių, tačiau dėl Lietuvos atvejo reikėtų kreiptis į šalies Konkurencijos tarybą. B6-0400/2007 Dėl maisto produktų kainų augimo Svarstymas: 2007-10-23. Balsavimas: 2007-10-25
-//EP//TEXT TA P6-TA-2007-0480 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-014-LT DOC XML V0//LT
-//EP//TEXT IM-PRESS 20071019BRI11923 ITEM-016-LT DOC XML V0//LT
Ombudsmenas
Europarlamentarai teigiamai vertina Europos Ombudsmeno veiklą
2007-10-29 - 12:40
Ketvirtadienį patvirtintoje ataskaitoje europarlamentarai iš esmės teigiamai įvertino Europos Ombudsmeno veiklą 2006 metais. Ombudsmenas – tai ES institucijų ir kitų su jomis susijusių įstaigų veiklos kontrolierius, galintis pradėti tyrimą savo iniciatyva, taip pat pagal gyventojų ar organizacijų skundus. Tokie tyrimai padeda gerinti ES administravimo paslaugų kokybę. Pernai Europos Ombudsmenas Nikiforos Diamandouros gavo 3830 skundų – 2 proc. mažiau negu 2005 m., bet tiek pat, kiek 2004 m.. Piliečiai pateikė net 3619 skundų, tuo tarpu asociacijos ar įmonės – tik 211. 2006 metais Ombudsmenas atliko 582 tyrimus, iš kurių 315 buvo vykdomi jau 2005 metais, o 9 pradėti paties Ombudsmeno iniciatyva. Kaip ir anksčiau, daugumos tyrimų objektas buvo Europos Komisija, su kurios veikla buvo susiję 66 proc. tyrimų. Europos personalo atrankos tarnybos (EPSO) atžvilgiu atlikta 13 proc., Europos Parlamento – 8 proc. o ES Tarybos – 2 proc. tyrimų. Daugiausia skundėsi Ispanijos (20,4 proc.), Vokietijos (14 proc.), Prancūzijos (8,7 proc.), Belgijos (6,3 proc.), Lenkijos (6 proc.) ir Didžiosios Britanijos (3,8 proc.) piliečiai. Dažniausiai skųstasi dėl nepakankamo skaidrumo, įskaitant atsisakymą suteikti informaciją (25 proc. atvejų), nesąžiningumo ar piktnaudžiavimo įgaliojimais (19 proc.) ir kitų blogo administravimo variantų. Rečiausiai buvo skundžiamasi dėl teisinių klaidų (5 proc.) ir Komisijos nesugebėjimo užtikrinti, kad būtų laikomasi Sutartimi nustatytų pareigų (4 proc.). EP ataskaitoje teigiama, kad Ombudsmenas, kaip ir anksčiau, „darniai ir energingai naudojosi savo įgaliojimais“. Savo ruožtu siūloma plačiau taikyti Europos Ombudsmeno tinkamo administravimo kodeksą, taip pat išplėsti sąvoką „netinkamas Bendrijos administravimas“. Kartu europarlamentarai tikisi, kad Ombudsmenas kasmet skelbs gerosios administravimo patirties sąrašą. Deputatai taip pat pažymi, jog Ombudsmeno ir EP Peticijų komiteto veikla turi išlikti nesusijusi, tačiau, siekiant išvengti kompetencijų konflikto, Ombudsmenas ir Peticijų komitetas turėtų pranešti vienas kitam apie savo nagrinėjamas bylas. Luciana SBARBATI ALDE IT A6-0301/2007 Dėl metinio pranešimo apie Europos ombudsmeno 2006 m. veiklą Iniciatyvos procedūra
Svarstymas ir balsavimas: 2007-10-25
-//EP//TEXT TA P6-TA-2007-0487 0 NOT XML V0//LT
-//EP//DTD IM-PRESS 20050901 PBR-ITEM DOC XML V0//EN
-//EP//STYLESHEET IM-PRESS 20050901 PBR-ITEM DOC XML V0//EN
-//EP//TEXT IM-PRESS 20071019BRI11923 FULL-TEXT DOC XML V0//LT
-//EP//TEXT IM-PRESS 20071019BRI11923 ITEM-015-LT DOC XML V0//LT
-//EP//TEXT IM-PRESS 20071019BRI11923 ITEM-COVER-LT DOC XML V0//LT
-//EP//TEXT IM-PRESS 20071019BRI11923 ITEM-001-LT DOC XML V0//LT
-//EP//TEXT IM-PRESS 20071019BRI11923 ITEM-002-LT DOC XML V0//LT
-//EP//TEXT IM-PRESS 20071019BRI11923 ITEM-003-LT DOC XML V0//LT
-//EP//TEXT IM-PRESS 20071019BRI11923 ITEM-004-LT DOC XML V0//LT
-//EP//TEXT IM-PRESS 20071019BRI11923 ITEM-005-LT DOC XML V0//LT
-//EP//TEXT IM-PRESS 20071019BRI11923 ITEM-006-LT DOC XML V0//LT
-//EP//TEXT IM-PRESS 20071019BRI11923 ITEM-007-LT DOC XML V0//LT
-//EP//TEXT IM-PRESS 20071019BRI11923 ITEM-008-LT DOC XML V0//LT
-//EP//TEXT IM-PRESS 20071019BRI11923 ITEM-009-LT DOC XML V0//LT
-//EP//TEXT IM-PRESS 20071019BRI11923 ITEM-010-LT DOC XML V0//LT
-//EP//TEXT IM-PRESS 20071019BRI11923 ITEM-011-LT DOC XML V0//LT
-//EP//TEXT IM-PRESS 20071019BRI11923 ITEM-012-LT DOC XML V0//LT
-//EP//TEXT IM-PRESS 20071019BRI11923 ITEM-013-LT DOC XML V0//LT
-//EP//TEXT IM-PRESS 20071019BRI11923 ITEM-014-LT DOC XML V0//LT
-//EP//TEXT IM-PRESS 20071019BRI11923 ITEM-015-LT DOC XML V0//LT
-//EP//TEXT IM-PRESS 20071019BRI11923 ITEM-016-LT DOC XML V0//LT
-//EP//DTD IM-PRESS 20050901 PBR-FULL DOC XML V0//EN
-//EP//STYLESHEET IM-PRESS 20050901 PBR-FULL DOC XML V0//EN
-//EP//TEXT IM-PRESS 20071019BRI11923 ITEM-COVER-LT DOC XML V0//LT
-//EP//TEXT IM-PRESS 20071019BRI11923 ITEM-001-LT DOC XML V0//LT
-//EP//TEXT IM-PRESS 20071019BRI11923 ITEM-002-LT DOC XML V0//LT
-//EP//TEXT IM-PRESS 20071019BRI11923 ITEM-003-LT DOC XML V0//LT
-//EP//TEXT IM-PRESS 20071019BRI11923 ITEM-004-LT DOC XML V0//LT
-//EP//TEXT IM-PRESS 20071019BRI11923 ITEM-005-LT DOC XML V0//LT
-//EP//TEXT IM-PRESS 20071019BRI11923 ITEM-006-LT DOC XML V0//LT
-//EP//TEXT IM-PRESS 20071019BRI11923 ITEM-007-LT DOC XML V0//LT
-//EP//TEXT IM-PRESS 20071019BRI11923 ITEM-008-LT DOC XML V0//LT
-//EP//TEXT IM-PRESS 20071019BRI11923 ITEM-009-LT DOC XML V0//LT
-//EP//TEXT IM-PRESS 20071019BRI11923 ITEM-010-LT DOC XML V0//LT
-//EP//TEXT IM-PRESS 20071019BRI11923 ITEM-011-LT DOC XML V0//LT
-//EP//TEXT IM-PRESS 20071019BRI11923 ITEM-012-LT DOC XML V0//LT
-//EP//TEXT IM-PRESS 20071019BRI11923 ITEM-013-LT DOC XML V0//LT
-//EP//TEXT IM-PRESS 20071019BRI11923 ITEM-014-LT DOC XML V0//LT
-//EP//TEXT IM-PRESS 20071019BRI11923 ITEM-015-LT DOC XML V0//LT
-//EP//TEXT IM-PRESS 20071019BRI11923 ITEM-016-LT DOC XML V0//LT
