KLAUSIMAS ŽODŽIU SU DEBATAIS O-0031/07
pagal 108 Darbo tvarkos taisyklių straipsnį
pateikė
Marcin Libicki
ir
Michael Cashman
Peticijų komiteto vardu
Komisijai
Tema: Faktų nustatymo misija Andalūzijos, Valensijos ir Madrido regionuose
Balandžio 11 d. Peticijų komitetas patvirtino pranešimą (PE 386.549), kuris parengtas pagal faktų nustatymo misijos Andalūzijos, Valensijos ir Madrido regionuose ataskaitas, susijusias su plačiais urbanizacijos projektais šiuose autonominiuose Ispanijos regionuose, dėl kurių pateikta daug peticijų. Pranešime griežtai kritikuojamas faktas, kad šios didžiulės miestų plėtros programos labai pažeidžia tūkstančių Europos piliečių pagrindinę teisę į jų teisėtai įsigytą nuosavybę. Be to, dėl procedūrų neskaidrumo nesilaikoma europinių direktyvų dėl viešųjų pirkimų, kyla grėsmė vandens tiekimui ir Europos direktyvų dėl vandens ūkio tvarkybos laikymuisi ir dažnai nepaisoma direktyvų dėl aplinkos ir biologinės įvairovės apsaugos. 2005 m. gruodžio 13 d. pats Parlamentas didžiąja dauguma priėmė rezoliuciją šiuo klausimu, t. y. rezoliuciją dėl Valensijos regiono, kuriame nustatoma didžiausių pažeidimų. Faktų nustatymo misijos pranešimas ir Parlamento rezoliucija perduoti Tarybai pirmininkaujančiai valstybei ir Europos Komisijai.
Kokių veiksmų ėmėsi Komisija, siekdama užtikrinti, kad Bendrijos įstatymai būtų taikomi tinkamai ir kad būtų gerbiamos pagrindinės Europos piliečių teisės, nurodytos Europos Sąjungos sutarties 6 straipsnyje?
