KLAUSIMAS ŽODŽIU SU DEBATAIS O-0056/08
pagal 108 Darbo tvarkos taisyklių straipsnį
pateikė
Jan Andersson
Užimtumo ir socialinių reikalų komiteto vardu
Komisijai
Tema: Senyvo amžiaus žmonių orumą žeminantis elgesys
Vis dažniau pastebimas senyvo amžiaus žmonių orumą žeminantis elgesys, kuris tampa palaipsniui aštrėjančia svarbia socialine problema, kadangi daugelio šalių gyventojų amžiaus vidurkis didėja. Paskaičiuota, kad net 10 % senyvo amžiaus žmonių patiria fizinio, psichologinio, finansinio ar psichinio pobūdžio orumą žeminantį elgesį namų aplinkoje arba rūpybos institucijose. Būtina teikti didesnę paramą globėjams, ypač tiems, kurie negauna užmokesčio už teikiamą globą, siekiant užtikrinti tinkamas sąlygas rūpintis priklausomais asmenimis.
Komisija paskelbė, kad kovo mėn. pradžioje bus priimtas komunikatas dėl senyvo amžiaus žmonėms skirtų aukštos kokybės priežiūros paslaugų ir dėl jų orumą žeminančio elgesio prevencijos. Komunikate turėjo būti apžvelgtos visos senyvo amžiaus žmonių orumą žeminančio elgesio priežastys ir pagrindiniai su tuo susiję klausimai bei pranešta apie strategijas, padedančias užkirsti kelią senyvo amžiaus žmonių orumo žeminimui ir kovoti su šiuo reiškiniu.
Europos Parlamentas savo rezoliucijoje P6_TA(2008)0066 „Europos demografijos ateitis“ palankiai vertina Komisijos siekį 2008 m. parengti komunikatą dėl senyvo amžiaus žmonių orumą žeminančio elgesio ir ragina, kad šiame komunikate būtų pateikta išsami, plataus informacijos masto šios srities strategija ir veiksmų kampanija.
1. Kodėl Komisija 2008 m. kovo mėn. nepriėmė planuoto komunikato ir kada jis bus pateiktas?
2. Ar komunikate bus pateikta išsami Europos strategija, pagal kurią būtų siekiama užkirsti kelią senyvo amžiaus žmonių orumo žeminimui ir kovoti su šiuo reiškiniu, skatinant valstybes nares pripažinti problemos mastą ir remiant valstybių narių pastangas apginti vyresnio amžiaus žmonių orumą?
3. Ar Komisija apsvarstys atitinkamus veiksmus šiuo klausimu, pvz., didinti sąmoningumą, finansuoti atitinkamus mokslinių tyrimų projektus, nustatyti rūpybos institucijų ir priežiūros namuose paslaugų kokybės standartus, tobulinti profesionalų ir šeimos slaugytojų mokymo modulius, teikti finansinės paramos paslaugas šeimos slaugytojams, skatinant valstybes nares, kurios dar nėra to atlikusios, užtikrinti, kad žmogaus teises reglamentuojantys teisės aktai gintų asmenis ir privačiose, ir viešosiose globos įstaigose, ir organizuoti valstybių narių keitimąsi pažangiąja patirtimi?
