EP susirūpinęs išpuoliais prieš žmogaus teises ir bandymais reabilituoti stalinizmą Rusijoje
Žmogaus teisės
2008-12-18 - 16:37
Ketvirtadienį vienbalsiai priimtoje rezoliucijoje Europos Parlamentas ryžtingai smerkia Rusijoje įvykdytus pasikėsinimus į žmogaus teisių gynėjus bei teisininkus. Parlamentas taip pat reiškia susirūpinimą bandymais reabilituoti Stalino režimą. Europarlamentarai pažymi, jog „žmogaus teisės, teisės viršenybė ir demokratija turi išlikti esminiais klausimais toliau plėtojant ES ir Rusijos santykius“.
Nuo 2008 m. liepos iki gruodžio užregistruota daugybė pasikėsinimų į Rusijos žmogaus teisių gynėjų gyvybes. Rugpjūčio 31 d. policijos areštinėje buvo nužudytas nepriklausomos Ingušijos interneto svetainės savininkas M. Jevlojev, o spalio viduryje bandyta nunuodyti žymią teisininkę K. Moskalenko – jos automobilyje Strasbūre rasta gyvsidabrio. EP ryžtingai smerkia išpuolius prieš žmogaus teisių gynėjus ir „ragina Rusijos valdžios institucijas visais lygmenimis ginti bei užtikrinti jų fizinį neliečiamumą“.
Nors nuo žurnalistės Annos Politkovskajos nužudymo jau praėjo dveji metai, jo tyrimas ir teismo procesas „kelia didelį susirūpinimą dėl skaidrumo ir teisės viršenybės principo laikymosi“. Deputatai ragina panaikinti apribojimus žurnalistams stebėti teismo procesą, reiškia pagarbą šios sąmoningos žurnalistės drąsai ir tikisi, kad teismas nustatys ne tik tai, kas ją nužudė, bet ir kas užsakė šią žmogžudystę. Savo ruožtu EP išlieka labai susirūpinęs ekstremizmą reglamentuojančiais teisės aktais, kurie gali leisti riboti žiniasklaidos laisvę ir žmogaus teisių gynėjų reiškiamą nuomonę.
Gruodžio 3-4 d. į „Memorial“ organizacijos biurą Sankt Peterburge įsiveržė Rusijos policijos bei prokuratūros pareigūnai ir konfiskavo kompiuterinius diskus su duomenimis apie tūkstančius nukentėjusiųjų nuo Stalino represijų. Parlamentas smerkia šią kratą ir reikalauja, kad Rusijos valdžios institucijos nedelsiant grąžintų paimtus diskus. Savo ruožtu europarlamentarai reiškia susirūpinimą „mėginimais reabilituoti Stalino režimą“ ir „pabrėžia, kad tik susitaikiusi su savo tragiška praeitimi Rusija galės sukurti tikrą demokratinę kultūrą“.
Parlamentas taip pat reiškia susirūpinimą tuo, kad šiemet daugiau kaip 100 žmonių Rusijoje nužudyta dėl jų rasės, tautybės, religijos ar lytinės orientacijos, o šalies valdžia šių nusikaltimų akivaizdžiai nepasmerkė. Savo ruožtu deputatai „reiškia susirūpinimą nuolatiniu didelio masto šauktinių išnaudojimu Rusijos ginkluotose pajėgose“ ir ragina jį ištirti bei nuteisti atsakingus asmenis.
EP nariai „ragina Rusijos valdžios institucijas vykdyti visus Europos žmogaus teisių teismo sprendimus“. Jie taip pat laikosi nuomonės, kad pagarba žmogaus teisėms, demokratijai ir teisės viršenybei turėtų sudaryti neatsiejamą naujosios ES ir Rusijos Partnerystės ir bendradarbiavimo sutarties dalį.
Svarstymas ir balsavimas: 2008-12-18 20081217IPR45203
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
