KLAUSIMAS ŽODŽIU SU DEBATAIS O-0031/08
pagal 108 Darbo tvarkos taisyklių straipsnį
pateikė
Neil Parish
Žemės ūkio ir kaimo plėtros komiteto vardu
Komisijai
Tema: Visiškos netolerancijos nesankcionuotiems GMO tvarka ir jos ekonominiai padariniai
Reglamentas (EB) Nr. 1829/2003 buvo priimtas siekiant reglamentuoti genetiškai modifikuotų augalų pateikimą į rinką. Šiuo metu Europos Sąjunga susiduria su augančiu skaičiumi atvejų, kai aptinkami atsitiktinai į produktus patekę ES dar nesankcionuotų, bet pagrindinių ES prekybos partnerių jau patvirtintų, genetiškai modifikuotų augalų pėdsakai. Nors importuotojai ir suinteresuotosios šalys stropiai stengiasi užkirsti kelią tokiems atvejams, šie greičiausiai kartosis dėl naujų įvykių eksportuojančiose šalyse ir importuojamiems į ES produktams taikomos visiškos netolerancijos nesankcionuotiems GMO tvarkos. Ši padėtis blogėja ir greičiausiai pašarų kainos ES dar labiau išaugs.
Atsižvelgiant į tai, kad apsirūpindama baltymingais pašarais (pvz., sojos pupelių miltais, grūdų glitimo pašaru) ES yra labai priklausoma nuo importo, kaip Europos Komisija vertintų visiškos netolerancijos politikos padarinius ES gyvulininkystės konkurencingumui šiuo metu ir ateityje?
Kuo Komisija gali pateisinti dabartinę padėtį, kai uždrausti net tie pašarai, kuriuose randama nežymių nesankcionuotų GMO pėdsakų, o tuo tarpu nesankcionuotais GMO šertų gyvulių mėsa gali būti laisvai įvežama į ES ir taip labai iškreipiama konkurencija bei padaroma žala Europos ūkininkams?
Ar Komisija mano, kad vietoj šiuo metu taikomos visiško netoleravimo tvarkos atsitiktinai į produktus patekusių nesankcionuotų GMO, kuriems jau yra suteiktas teigiamas Europos maisto saugos tarnybos (EFSA) įvertinimas arba kurių atžvilgiu yra atliktas pašarų ir maisto saugumo rizikos įvertinimas pagal Kodekso gaires dėl genetiškai modifikuotų augalų, pėdsakų atžvilgiu reikėtų taikyti ribinę vertę (taip daroma atsitiktinai į produktus patekusių sankcionuotų GMO pėdsakų atžvilgiu ženklinant produktus kaip savo sudėtyje neturinčius GMO)? Ar Komisija ketina pateikti konkrečių pasiūlymų šiuo klausimu?
Ar Komisija mano, jog dėl dabartinės padėties, jei ji liks tokia pat, kils prekybos ginčų su nukentėjusiomis eksportuojančiomis šalimis ir tai galėtų turėti neigiamų padarinių tam tikrų Europos produktų eksportui? Jei taip, kaip Komisija ketina užkirsti kelią šiems prekybos ginčams?
OL L 268, 2003 10 18, p. 1