13.1.2010 B7-0026/2009 PASIŪLYMAS DĖL REZOLIUCIJOS siekiant užbaigti diskusijas dėl Vyriausiojo įgaliotinio užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl padėties Jemene
Holger Krahmer
,
Graham Watson
ALDE frakcijos vardu
PE432.874v01-00 B7‑0026/2009 Europos Parlamento rezoliucija dėl padėties Jemene
Europos Parlamentas ,
– atsižvelgdamas į savo ankstesnes rezoliucijas dėl Jemeno,
– atsižvelgdamas į 2009 m. spalio 27 d. ES pirmininkaujančios valstybės narės Europos Sąjungos vardu pateiktą pareiškimą dėl blogėjančios saugumo padėties Jemene,
– atsižvelgdamas į po 2009 m. spalio 27 d. EB ir Jemeno Jungtinio bendradarbiavimo komiteto įvykusio 16-ojo susitikimo paskelbtą bendrą komunikatą;
– atsižvelgdamas į ES rinkimų stebėjimo misijos rekomendacijas, skirtas 2006 m. prezidento ir vietos rinkimams Jemene,
– atsižvelgdamas į Europos bendrijos parengtą Jemeno strategijos dokumentą 2007-2013 m. laikotarpiui,
– atsižvelgdamas į Darbo tvarkos taisyklių 110 straipsnio 2 dalį,
A. kadangi Nigerijos teroristas Umaras Faroukas Abdulmutallabas (Umar Farouk Abdulmutallab), 2009 m. gruodžio mėn. mėginęs susprogdinti virš Detroito skrendantį lėktuvą, mokėsi ir įrangą gavo Jemeno „Al Qaeda“ grupuotės stovykloje,
B. kadangi, jei saugumo padėtis Jemene ir toliau blogės, teroristų ir sukilėlių grupės, ypač „Al Qaeda“, gali rasti jame saugų prieglobstį planuoti, organizuoti ir remti tolesnes teroristines operacijas,
C. kadangi nuo 2007 m. Jemene įvykdyta daugiau kaip 30 teroristinių išpuolių, kurių taikiniai buvo naftotiekiai, naftos įrenginiai, vyriausybės pastatai, ambasados (įskaitant Italijos ir JAV), laivai ir turistai,
D. kadangi saugumo padėtį dar labiau apsunkina pilietinis karas su šiitų zaiditų, siekiančių atkurti Zaidi imamatą, grupuote Sados regione Jemeno šiaurėje ir atsiskyrimo judėjimo smurto protrūkis šalies pietuose,
E. kadangi nesutarimai Sados regione įgavo regioninį mastą, kai Saudo Arabijos karinės pajėgos jos pasienyje pradėjo kovoti su sukilėliais ir mažiausiai du kartus puolė sukilėlių pozicijas, o šių reidų metu, kaip teigiama, buvo neišvengta civilių gyventojų aukų,
F. kadangi kiti veiksniai, darantys įtaką šalies stabilumui, yra suintensyvėjusi piratų veikla Adeno įlankoje ir nuolatinis migracijos srautų iš Afrikos Kyšulio daromas spaudimas,
E. kadangi vis dar yra susirūpinęs dėl Jemene vykstančių įvykių, susijusių su demokratija, žmogaus teisėmis ir teismų nepriklausomumu, ypač su neteisingu bylų nagrinėjimu Specialiajame baudžiamajame teisme ir su kankinimais siekiant išgauti neteisingus prisipažinimus; kadangi esama žurnalistų persekiojimo atvejų; kadangi moterų padėtis itin sunki: moterys priverstinai ištekinamos, vyrams ir moterims įstatymai taikomi nevienodai;
H. kadangi įkaitais vis dar laikomi 2009 m. birželio mėn. pagrobti šeši Europos piliečiai (penki Vokietijos piliečiai ir vienas Jungtinės Karalystės pilietis), o kiti trys tos pačios grupės asmenys netrukus po pagrobimo rasti negyvi; kadangi kai kurie vietos genčių vadai nurodė, kad šiuos asmenis pagrobė „Al Qaeda“ grupuotė,
1. išreiškia susirūpinimą dėl to, kad Jemene vis tvirtesnę padėtį užima „Al Qaeda“ grupuotė, ir pabrėžia, jog dėl konkrečių veiksmų trūkumo gali iširti centrinė vyriausybinė valdžios institucija ir regiono padėties stabilumas gali sumažėti iki Somalio ir Afganistano lygio, dėl to gali atsirasti naujų galimybių „Al Qaeda“ grupuotės vadovaujamiems ar įkvėptiems ekstremistams persigrupuoti, organizuotis, mokytis ir iš Jemeno teritorijos visame pasaulyje pradėti džihado teroristinius veiksmus;
2. dar kartą ragina Sados mieste ir Jemeno pietuose nedelsiant paskelbti paliaubas, taip pat išreiškia nuomonę, kad ilgalaikė taika bus įmanoma tik tada, kai bus rastas visapusiškas politinis sprendimas;
3. primena visoms konflikto šalims jų pareigą gerbti žmogaus teises ir tarptautinę humanitarinę teisę; ragina visas šalis leisti nuo konflikto išsigelbėti norintiems civiliams gyventojams vykti į saugias vietas, sudaryti palankesnes sąlygas Jungtinių Tautų ir nevyriausybinių organizacijų atstovams patekti į šalies viduje perkeltų asmenų susibūrimo vietas ir nedelsiant leisti suteikti skubią medicininę ir humanitarinę pagalbą šalies viduje perkeltiems asmenims;
4. ragina Jemeno valdžios institucijas pradėti vykdyti būtinas reformas siekiant pagerinti žmogaus teisių padėtį šalyje;
5. ragina Tarybą ir Komisiją, bendradarbiaujant su kitais tarptautiniais subjektais, Jemenui teikti didesnę paramą, skirtą vystymuisi remti siekiant stabilizuoti politinę padėtį ir taip pat paderinti ekonominę padėtį bei šalies gyventojų gyvenimo sąlygas; palankiai vertina Persijos įlankos bendradarbiavimo tarybos pasirengimą toliau stiprinti savo ryšius su Jemenu; ragina Jemeno vyriausybę, glaudžiai bendradarbiaujant su pagalbos teikėjais, užtikrinti pagalbos veiksmingumo stiprinimą taikant atitinkamas koordinavimo skirstymo ir įgyvendinimo priemones;
6. remia aktyvų Komisijos ir Jemeno vyriausybės bendradarbiavimą, ypač susijusį su vystymosi, policijos, teisingumo, sienų kontrolės, kovos su neteisėta prekyba, jūrų saugumo, pagarbos žmogaus teisėms ir demokratijos principams klausimais, taip pat Jemeno tarptautinius įsipareigojimus pagal tarptautines sutartis ir konvencijas ir kovos su terorizmu klausimais; ragina Tarybą ir Komisiją ir toliau stiprinti dvišalius santykius su Jemenu bei išnagrinėti pačius veiksmingiausius būdus, kuriais ES gali padėti gerinti saugumą bei politinę ir ekonominę padėtį šalyje; remia Komisijos norą padidinti savo dalyvavimą Jemene, įsteigiant visavertę delegaciją;
7. ragina Jemeno vyriausybę pagal savo įgaliojimus padaryti viską, kad būtų nugalėtas terorizmas regione ir Jemeno teritorijoje;
8. ragina Tarybą ir Komisiją pateikti specialią paramos Jemenui programą, įskaitant už šalies ribų rengiamą Jemeno valstybės tarnautojų mokymą (panašų, kaip tas, kurį teikė Europos Sąjungos jungtinė teisinės valstybės misija Irake, EUJUST LEX) ir mokytojų skyrimą dirbti pagrindinėse ministerijose (kaip ES tai padarė Bosnijoje ir Hercegovinoje), taip pat pagalbą įgyvendinat Europos Sąjungos rinkimų stebėjimo misijos (angl. EUEOM) 2006 m. rekomendacijas prieš kitus visuotinius rinkimus;
9. ragina Jemeno valdžios institucijas imtis aktyvesnių veiksmų siekiant užtikrinti, kad būtų paleisti šios šalies teritorijoje laikomi šeši įkaitai iš Europos;
10. paveda Pirmininkui perduoti šią rezoliuciją Tarybai, Komisijai, valstybių narių ir Jemeno vyriausybėms ir parlamentams ir Persijos įlankos bendradarbiavimo tarybai.
