8.2.2012 B7-0059/2012 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl padėties Rusijoje ( 2012/2505(RSP) )
Helmut Scholz
GUE/NGL frakcijos vardu
PE483.117v01-00 B7‑0059/2012 Europos Parlamento rezoliucija dėl padėties Rusijoje ( 2012/2505(RSP) )
Europos Parlamentas ,
– atsižvelgdamas į esamą Europos Bendrijų bei jų valstybių narių ir Rusijos Federacijos partnerystės ir bendradarbiavimo susitarimą ir 2008 m. prasidėjusias derybas dėl naujo ES ir Rusijos susitarimo, taip pat į 2010 m. inicijuotą Partnerystę siekiant modernizavimo,
– atsižvelgdamas į ankstesnius pranešimus ir rezoliucijas dėl Rusijos bei dėl ES ir Rusijos santykių, ypač į rezoliuciją dėl 2012 m. gruodžio 15 d. ES ir Rusijos aukščiausiojo lygio susitikimo Briuselyje,
– atsižvelgdamas į Rusijos Federacijos pasiryžimą vykdyti su naryste Europos Taryboje susijusius įsipareigojimus,
– atsižvelgdamas į Darbo tvarkos taisyklių 110 straipsnio 2 dalį,
A. kadangi artėjančių prezidento rinkimų išvakarėse primenama, kad neseniai įvykę parlamento rinkimai neatitiko tarptautiniu mastu pripažintų demokratinių standartų ir buvo smarkiai pažeisti Rusijos Federacijos rinkimų teisės aktai, kaip teigiama OPV ir ETPA ataskaitose;
B. kadangi žmonės visoje Rusijoje ir toliau dalyvaudami protestuose prieš parlamentinių rinkimų klastojimą ir jais reikalaudami laisvų ir skaidrių rinkimų 2012 m. kovo mėn., kelia demokratinės sistemos dabartinio supratimo ir veikimo klausimą;
C. kadangi ne tik Rusijos Federacijoje, bet ir Europos Sąjungoje pasitikėjimo dabartinių valdymo struktūrų politika krizė ir toliau auga, kadangi problemos, tokios kaip pajamų paskirstymo nelygybė, vėl augantis skurdas, korupcija, ekonomikos ir finansų sektorių viešosios kontrolės trūkumas, nepasisekimas nustatant reikalavimus aktyviam piliečių dalyvavimui sprendimų priėmimo procese, parodo rimtus uždavinius tiek Rusijai, tiek ES;
D. kadangi dėl nepasisekimo išspręsti problemas auga nacionalizmo, rasizmo, dešiniųjų populizmo, ksenofobijos tendencijos tiek Rusijos, tiek ES visuomenėse;
1. pakartoja savo įsitikinimą, kad kuriant tvarų bendradarbiavimą, Rusija yra viena iš svarbiausių Europos Sąjungos partnerių, su kuria sieja ne tik ekonominiai ir prekybos interesai;
2. nerimauja, kad kalbant apie demokratiją tiek Rusija, tiek ES susiduria su skirtingomis, bet rimtomis problemomis, nuoširdžiai apgailestauja, kad Rusijai nepavyksta laikytis įsipareigojimų, kaip Europos Tarybos narei, nepavyksta laikytis ir įgyvendinti EMRC numatytų įsipareigojimų, ypač susijusių su demokratinėmis, pilietinėmis ir politinėmis teisėmis, žmogaus teisių gerbimu ir teisine valstybe; tuo pat metu yra rimtai susirūpinęs dėl to, kad nevyksta viešos diskusijos dėl ES politikos, kuria siekiama išspręsti finansų krizę, ir pašalinant demokratiškai išrinktų valstybių narių vyriausybių ir parlamentų politinius pasirinkimus pakenkiama demokratijai;
3. pažymi, kad gyventojai visame pasaulyje iš visų jėgų ir vis labiau priešinasi nepasisekusioms politikoms: rengiami masiniai protestai, visuotiniai streikai ir susiduriama su kitokio pobūdžio pasipriešinimu; palankiai vertina pilietinės visuomenės stiprėjantį pasirengimą ginti demokratinius pokyčius siekiant visiems piliečiams užtikrinti vienodas galimybes ir socialinį teisingumą; pabrėžia, kad taikaus dabartinės ir ateities kartų tvaraus vystymosi, demokratinių ir žmogaus teisių laikymosi klausimai ir socialinės bei aplinkos apsaugos sunkumai turi būti sprendžiami kartu;
4. pažymi, kad Rusijos rinkimų rezultatai išlieka prieštaringi ir apgailestauja, kad atliekami tyrimai iki šiol nedavė realių rezultatų;
5. remia Rusijos piliečių lūkesčius, kad bus surengti laisvi ir sąžiningi rinkimai, kad bus laikomasi demokratijos ir žmogaus teisių standartų, kad bus užtikrinta žodžio ir susirinkimų laisvė, ir tikisi, kad visa tai ateityje paskatins peržiūrėti atitinkamus teisės aktus, kad būtų numatytos sąlygos, kuriomis siekiama įvykdyti šiuos reikalavimus, ir kad teisės aktai atitiktų ESBO ir Europos Tarybos įpareigojimus;
6. pabrėžia, kad visuomenės turi priimti bendrą susitarimą dėl demokratinių standartų ir žmogaus teisių laikymosi, pasiremiant universaliais standartais, kaip nustatyta atitinkamose JT deklaracijose; dar kartą pakartoja besitęsiančių dialogų svarbą siekiant Rusijos visuomenėje įdiegti šiuos standartus, kaip tai buvo pabrėžta per įvairias vasario 4 d. demonstracijas;
7. išreiškia susirūpinimą dėl didėjančių konfrontacijos tendencijų ES, JAV ir Rusijos Federacijos santykiuose, taip pat ir tarptautinėje politikoje apskritai; be to, ragina visais lygmenimis plėtoti konstruktyvų, abipuse pagarba paremtą ir atvirą Rusijos ir Europos Sąjungos dialogą;
8. ragina ES pašalinti žmonių tarpusavio ryšiams daromas kliūtis liberalizuojant Rusijos piliečių vizas, kaip jau ilgą laiką buvo prašoma Rusijos; abiejų pusių prašo imtis tolesnių iniciatyvų siekiant skatinti keitimąsi studentais ir mokslininkais; prašo padidinti Rusijos studentų ir dėstytojų galimybes dalyvauti ES mainų programose;
9. ragina ES ir Rusiją imtis veiksmingų politinių veiksmų prieš nacionalizmą, rasizmą, dešiniųjų populizmą ir ksenofobiją;
10. išreiškia susirūpinimą, kad vis didėja skirtumai, susiję su ES ir Rusijos politiniais ir saugumo klausimais, kai tuo tarpu bendradarbiavimas ekonomikos ir energetikos srityse vystomas progresyviai; ragina abi šalis įveikti stereotipus, atsiradusius nuo Šaltojo karo laikų, ir suteikti naują impulsą politiniam, kultūriniam ir saugumo dialogui; laikosi nuomonės, kad pradėtas rimtas dialogas dėl Medvedevo pasiūlymo sudaryti bendrą visos Europos saugumo sutartį, dėl kurios turėtų būti diskutuojama ESBO kontekste, galėtų būti gera pradžia;
11. paveda Pirmininkui perduoti šią rezoliuciją Tarybai, Komisijai, Komisijos pirmininko pavaduotojai ir Sąjungos vyriausiajai įgaliotinei užsienio reikalams ir saugumo politikai, valstybių narių vyriausybėms ir parlamentams, Rusijos Federacijos vyriausybei ir parlamentui, Europos Tarybai ir Europos saugumo ir bendradarbiavimo organizacijai.
