21.11.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Lydie Polfer ir Annemie Neyts-Uyttebroeck
ALDE frakcijos vardu
dėl padėties Gruzijoje
Europos Parlamento rezoliucija dėl padėties Gruzijoje
Europos Parlamentas ,
–
atsižvelgdamas į Europos Bendrijų, jų valstybių narių ir Gruzijos partnerystės ir bendradarbiavimo susitarimą, kuris įsigaliojo 1999 m.,
–
atsižvelgdamas į savo ankstesnes rezoliucijas dėl santykių su šio regiono šalimis, ypač į 2004 m. vasario 26 d. rezoliuciją dėl rekomendacijos Tarybai dėl Europos Sąjungos politikos Pietų Kaukazo regione OL C 098 E, 2004 4 23, p. 193. ir 2004 m. spalio 13 d. rezoliuciją dėl padėties Gruzijoje OL C 166 E, 2005 7 7, p. 63. ,
–
atsižvelgdamas į savo pranešimus dėl Europos kaimynystės politikos, ypač į 2007 m. lapkričio 15 d. patvirtintą pranešimą Priimti tekstai: P6_TA-PROV(2007)0538 . ;
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi Europos Sąjunga ir toliau yra įsipareigojusi plėtoti ir stiprinti savo santykius su Gruzija ir remti šalyje įgyvendinamas būtinas politines ir ekonomines reformas, priemones, pagal kurias kuriamos tvirtos ir veiksmingos demokratinės institucijos, taip pat pastangas kovoti su korupcija, taigi kurti taikią ir klestinčią Gruziją, kuri gali padėti siekti regiono ir likusios Europos dalies stabilumo,
B.
kadangi naujausi opozicijos protestai, nepaprastosios padėties paskelbimas, ir tai, kad policija ėmėsi griežtų veiksmų tramdyti protestuotojus ir nepriklausomas žiniasklaidos priemones – ženklai, kad Gruzijoje reikia labiau įtvirtinti demokratines taisykles ir stiprinti demokratines institucijas bei plėtoti jos politinę kultūrą, ypač vyriausybės ir opozicinių partijų santykius,
C.
kadangi, turint mintyje naujausius įvykius, taip pat kyla abejonių dėl teisinės valstybės principų Gruzijoje ir demokratinių bei teisminių institucijų sugebėjimo atlikti savo konstitucinį vaidmenį laikantis Europos ir tarptautinių reikalavimų,
D.
kadangi tai, kad Prezidentas M. Saakashvili nusprendė paskelbti pirmalaikius prezidento rinkimus gali padėti sušvelninti įtemptą politinę padėtį ir sudaryti sąlygas spręsti politinį vyriausybės ir opozicijos konfliktą laikantis demokratijos principų,
1.
ragina Gruzijoje nedelsiant atšaukti nepaprastąją padėtį, visapusiškai ir nešališkai ištirti kaltinimus dėl brutalių policijos ir saugumo pajėgų veiksmų ir vėl užtikrinti visišką žiniasklaidos priemonių laisvę;
2.
prašo Gruzijos valdžios institucijų visapusiškai gerbti taikaus protesto ir susirinkimų laisvės teisę bei užtikrinti, kad visos politinės partijos galėtų visapusiškai dalyvauti iš tiesų demokratiniame rinkimų procese, laikantis Europos ir tarptautinių reikalavimų, kuriuos gerbti Gruzija yra įsipareigojusi;
3.
pabrėžia, kad tai, jog negerbiami demokratijos principai ir nesilaikoma teisinės valstybės principų kliudys Gruzijai įgyvendinti užsibrėžtą tikslą siekti euroatlantinės integracijos;
4.
ragina Gruzijos Prezidentą ir Vyriausybę dalyvauti konstruktyviame dialoge ir įtraukti visas opozicines partijas siekiant visuotinio sutarimo neatidėliotinais konstituciniais ir su rinkimais susijusiais klausimas; pabrėžia, kad reikalavimo gerbti demokratines taisykles turi laikytis ir opozicinės partijos, o taikaus protesto ir demonstracijų teise turi būti naudojamasi visapusiškai laikantis įstatymų ir kad reikia dėti visas pastangas, jog būtų išvengta smurtinių ar neteisėtų veiksmų;
5.
atkreipia dėmesį į Prezidento M. Saakashvilio sprendimą 2008 m. sausio mėn. surengti pirmalaikius prezidento rinkimus ir tikisi, kad šių rinkimų tvarkaraštyje numatyto laiko pakaks skaidriai ir demokratinei rinkiminei kampanijai, kurioje aktyviai dalyvautų ir pilietinė visuomenė, surengti;
6.
pritaria tam, kad Gruzijos valdžios institucijos sutiko leisti tarptautiniams stebėtojams kontroliuoti šiuos rinkimus ir pabrėžia, kad ypatingas dėmesys bus kreipiamas į tai, ar sudarytos vienodos sąlygos naudotis žiniasklaidos priemonėmis ir ar valdžios institucijos laikosi nešališkumo ir objektyvumo principų;
7.
ragina Gruzijos valdžios institucijas kuo skubiau išaiškinti teisinį rinkimų pagrindą ir užtikrinti, kad rinkėjų sąrašai būtų, kiek įmanoma, tikslūs ir kad rinkimai visais lygmenimis būtų administruojami nešališkai ir profesionaliai; taip pat ragina vėl dėti naujų pastangų siekiant kovoti su visų visuomenės lygmenų korupcija;
8.
susirūpinęs atkreipia dėmesį į įtarimus, kad Rusijos žvalgyba dalyvauja Gruzijos politiniame procese ir pabrėžia, kad reikia didinti politinio gyvenimo skaidrumą, ypač turint mintyje partijų finansavimą, galimybes naudotis žiniasklaidos priemonėmis ir partijų vidaus demokratiją; pabrėžia, kad šiuos įtarimus reikia patvirtinti laikantis vietos įstatymų ir vadovaujantis tarptautine patirtimi;
9.
dar kartą pakartoja savo įsipareigojimą išsaugoti teritorinį Gruzijos vientisumą ir ragina Tarybą bei Komisiją toliau dėti pastangas ir remti siekį ieškoti taikių Pietų Osetijos ir Abchazijos konfliktų sprendimo būdų, dėl kurių būtų susitarta derybų metu;
10.
paveda Pirmininkui perduoti šią rezoliuciją Tarybai, Komisijai, Tarybai pirmininkaujančiai šaliai, Jungtinių Tautų Generaliniam Sekretoriui, Europos saugumo ir bendradarbiavimo organizacijai, Gruzijos Prezidentui ir Parlamentui, de facto valdžios institucijoms Pietų Osetijoje ir Abchazijoje, Rusijos Federacijos Valstybės Dūmai ir Prezidentui.
