2.7.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Adam Bielan, Ryszard Czarnecki ir Konrad Szymański
UEN frakcijos vardu
dėl padėties Kinijoje po žemės drebėjimo, prieš Olimpines žaidynes
Europos Parlamento rezoliucija dėl padėties Kinijoje po žemės drebėjimo, prieš Olimpines žaidynes
Europos Parlamentas ,
–
atsižvelgdamas į savo ankstesnes rezoliucijas dėl Kinijos, ypač į:
a) 2007 m. vasario 15 d. dėl Kinijos vyriausybės ir Dalai Lamos pasiuntinių dialogo,
b) 2007 m. gruodžio 13 d. dėl ES ir Kinijos aukščiausiojo lygio susitikimo ir ES ir Kinijos dialogo žmogaus teisių tema,
c) 2006 m. rugsėjo 7 d. dėl ES ir Kinijos santykių,
d) 2007 m. rugsėjo 6 d. dėl dialogo žmogaus teisių klausimais eigos ir konsultacijų su trečiosiomis šalimis žmogaus teisių klausimais,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi 2008 m. rugpjūčio 8 d. vyks Pekino olimpinių žaidynių atidarymo ceremonija,
B.
kadangi Kinijos vyriausybė nepasiekė esminės pažangos spręsdama užsitęsusią žmogaus teisių apsaugos problemą,
C.
kadangi Pekinas griežtina savo priemones prieš vietos žmogaus teisių gynėjus, eilinius aktyvistus ir žiniasklaidą, siekdamas prieš žaidynes nuslopinti bet kokias galimas prieštaravimo apraiškas,
D.
kadangi Kinija ir toliau pirmauja pasaulyje pagal mirties bausmės įvykdymų skaičių,
E.
kadangi statant įrenginius 2008 m. Olimpinėms žaidynėms tūkstančiai piliečių, gyvenančių Pekine ir prie jo, buvo priverstinai iškeldinti, dažnai nesuteikiant jiems atitinkamos kompensacijos arba naujo būsto,
F.
kadangi Kinija nepripažįsta religijos laisvės už valstybės kontroliuojamos sistemos ribų,
G.
kadangi kovos su Kinijos ŽIV (AIDS) krize priemonių taikymas suvaržytas, nes vietos pareigūnai ir saugumo pajėgos ir toliau trukdo aktyvistams ir visuomenės organizacijoms prisidėti prie pastangų vykdyti prevenciją ir švietimą ir organizuoti slaugą,
H.
kadangi Kinija palaiko santykius su režimais, įskaitant Sudaną, kur Darfūre itin šiurkščiai pažeidinėjamos žmogaus teisės, ir Birmą, kurios karinė chunta jėga valdo civilius gyventojus, ir teikia jiems paramą,
I.
kadangi Kinija taip pat neratifikavo Tarptautinio pilietinių ir politinių teisių pakto, kurį ji pasirašė 1998 m.;
J.
kadangi paskutinis didelis žemės drebėjimas, kurio stiprumas siekė 6,8 balo pagal Richterio skalę, nusinešė tūkstančius gyvybių ir jo metu daug žmonių buvo sužeista, tūkstančiai žmonių liko be pastogės ir buvo padaryta didelė materialinė žala,
K.
kadangi dėl paskutinio žemės drebėjimo problemos, su kuriomis susiduria didelė Kinijos gyventojų dalis (apie 120 mln. Kinijos gyventojų gyvena žemiau skurdo ribos), dar labiau paaštrėjo,
L.
kadangi praėjusį mėnesį buvo užpulta kinė, kuri gatvėje pardavinėjo vienintelį nepriklausomą Kinijos laikraštį Lenkijoje „Epoch Times“, jai buvo grasinama, ir manoma, kad užpuolikas yra asmuo, glaudžiai susijęs su Kinijos ambasada Lenkijoje, taigi jis susijęs su Kinijos Liaudies Respublikos vyriausybe; kadangi buvo pranešimų, kad gali būti patvirtinti panašūs neseniai įvykdyti išpuoliai prieš religijos išpažinėjus Niujorko kinų kvartale ir kitose demokratinėse šalyse;
1.
smerkia tai, kad Kinija visiškai nesilaiko Tarptautinio olimpinio komiteto (TOK, angl. IOC) sprendime leisti Kinijai rengti žaidynes paskelbtų savo viešų įsipareigojimų dėl žmogaus ir mažumų teisių, etninių ir religinių mažumų teisių, demokratijos ir teisinės valstybės principų;
2.
ragina Kiniją nepiktnaudžiauti 2008 m. Olimpinėmis žaidynėmis ir nesuimti disidentų, žurnalistų ir žmogaus teisių gynėjų siekiant išvengti demonstracijų ir pranešimų, kuriuos valdžios institucijos vertina kaip keliančius keblumų;
3.
ragina Kiniją iki Olimpinių žaidynių pradžios ratifikuoti Tarptautinį pilietinių ir politinių teisių paktą (JT, 1966);
4.
ragina Kinijos valdžios institucijas ir toliau tęsti gelbėjimo veiklą, įskaitant pastangas užkirsti kelią galimam epidemijų pavojui;
5.
ragina Kinijos valdžios institucijas atsižvelgti į gyventojų pageidavimus ir vykdant atstatymo darbus taikyti žemės drebėjimo prevencijos standartus;
6.
ragina Kinijos valdžios institucijas biudžeto pajamas ir rezervines lėšas panaudoti labiausiai nepasiturinčių gyventojų grupių paramai;
7.
mano, kad Kinijos vyriausybė bandė neigti savo atsakomybę už tai, kad nebuvo nedelsiant reaguojama į žemės drebėjimo padarinius;
8.
ragina Kinijos valdžios institucijas visiškai gerbti taikių grupių, kurios ir toliau aktyviai veikia įvairiose demokratinėse pasaulio šalyse, teises;
9.
paveda savo Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, šalių kandidačių vyriausybėms ir parlamentams, Kinijos Liaudies Respublikos prezidentui ir ministrui pirmininkui ir Kinijos liaudies nacionalinio kongreso pirmininkui..
