11.3.2009
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– Charles Tannock, José Ribeiro e Castro, Jürgen Schröder, Laima Liucija Andrikienė, Colm Burke, Filip Kaczmarek, Bernd Posselt, Tunne Kelam, Eija-Riitta Korhola ir Mario Mauro PPE-DE frakcijos vardu
– Pasqualina Napoletano, Alain Hutchinson ir Josep Borrell Fontelles PSE frakcijos vardu
– Thierry Cornillet, Marco Cappato, Marios Matsakis and Frédérique Ries ALDE frakcijos vardu
– Eoin Ryan, Adam Bielan, Mieczysław Edmund Janowski, Ewa Tomaszewska, Hanna Foltyn-Kubicka, Konrad Szymański, Dariusz Maciej Grabowski and Inese Vaidere UEN frakcijos vardu
– Margrete Auken and Frithjof Schmidt Verts/ALE frakcijos vardu
keičiantis šių frakcijų pasiūlymus dėl rezoliucijų:
– PPE-DE ( B6‑0127/2009 )
– PSE ( B6‑0128/2009 )
– ALDE ( B6‑0130/2009 )
– UEN ( B6‑0131/2009 )
– Verts/ALE ( B6‑0132/2009 )
dėl nevyriausybinių organizacijų išsiuntimo iš Darfūro
Europos Parlamento rezoliucija dėl nevyriausybinių organizacijų išsiuntimo iš Darfūro
Europos Parlamentas ,
–
atsižvelgdamas į Tarybai pirmininkaujančios valstybės narės 2009 m. kovo 6 d. pareiškimą, padarytą Europos Sąjungos vardu iškart po to, kai buvo priimtas TBT sprendimas dėl Sudano prezidento Omaro Hassano Al-Bashiro arešto orderio;
–
atsižvelgdamas į Komisijos nario Louiso Michelio kovo 5 d. pareiškimą dėl humanitarinių nevyriausybinių organizacijų (NVO) išsiuntimo iš Sudano,
–
atsižvelgdamas į savo ankstesnes rezoliucijas dėl Sudano/Darfūro, kuriose visų pirma išreiškiama nuolatinė parama TBT,
–
atsižvelgdamas į Tarptautinio baudžiamojo teismo (TBT) Romos statutą, įsigaliojusį 2002 m. liepos 1 d.,
–
atsižvelgdamas į 2005 m. kovo 31 d. priimtą JT Saugumo Tarybos rezoliuciją Nr. 1593, kurioje prašoma TBT ištirti padėtį Darfūre,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi 2009 m. kovo 4 d. TBT Ikiteisminio tyrimo skyrius išdavė Sudano prezidento Omaro Hassano Al-Bashiro, kuris įtariamas nusikaltimais žmonijai ir karo nusikaltimais konflikto apimtoje Sudano provincijoje Darfūre, arešto orderį,
B.
kadangi Sudano vyriausybė, atsakydama į tokį TBT sprendimą, nusprendė išsiųsti iš Darfūro 13 svarbiausių nevyriausybinių organizacijų,
C.
kadangi pagalbos agentūros Darfūre vykdo didžiausią pasaulyje humanitarinę operaciją; kadangi Jungtinių Tautų duomenimis, apie 4,7 milijonams žmonių, įskaitant 2,7 milijonus šalies viduje perkeltų asmenų, reikalinga pagalba,
D.
kadangi dėl išsiųstų pagalbos agentūrų gali padidėti žmonių mirtingumas ir sergamumas, nes nebus teikiamos sveikatos priežiūros paslaugos ir gali susidaryti užkrečiamų ligų, pvz., diarėjos ir kvėpavimo takų infekcijų, židiniai; kadangi dėl minėtų organizacijų išsiuntimo taip pat gali sumažėti imunizacijos lygis ir išaugti vaikų mirtingumas, jei jie negaus gydomojo maitinimo ir kitų mitybos paslaugų,
E.
kadangi organizacijos buvo išsiųstos kaip tik tada, kai jų paslaugų gyvybiškai reikia, ypač todėl, kad šiuo metu Vakarų Darfūre kilo meningito epidemija; kadangi išsiuntus šias organizacijas ligoniai beveik neturės galimybių gauti gydymo arba šios galimybės bus visiškai panaikintos,
F.
kadangi pagal JT vadinamąją „pareigos ginti“ doktriną numatyta, kad, jei valstybės valdžia akivaizdžiai negeba apsaugoti savo gyventojų, kiti privalo užtikrinti reikiamą apsaugą,
G.
kadangi Sudano vyriausybė, kaip Jungtinių Tautų narė, pagal Saugumo Tarybos rezoliuciją Nr. 1593, priimtą remiantis Jungtinių Tautų chartijos 7 straipsniu, privalo bendradarbiauti su TBT,
H.
labai sunerimęs dėl to, kad išdavus arešto orderį Sudano vyriausybė pakartotinai atsisakydavo bendradarbiauti su TBT ir iš tikrųjų vis labiau nepaiso TBT ir tarptautinės bendruomenės,
1.
griežtai smerkia 13 humanitarinės pagalbos agentūrų išsiuntimą iš Chartumo, kurio buvo imtasi kaip atsako į TBT 2009 m. kovo 4 d. išduotą tarptautinį Sudano prezidento Omaro Hassano Al-Bashiro arešto orderį;
2.
reiškia savo visapusišką paramą ir pagarbą TBT ir jo svarbiam vaidmeniui skatinant tarptautinį teisingumą, užkertant kelią nebaudžiamumui už nusikaltimus žmonijai ir karo nusikaltimus bei laikantis tarptautinės humanitarinės teisės normų, taip pat visiškai pritaria jo sprendimui išduoti arešto orderį Sudano prezidentui Omarui Hassanui Al-Bashirui, kuris įtariamas nusikaltimais žmonijai ir karo nusikaltimais Darfūre;
3.
labai susirūpinęs tuo, kad organizacijų išsiuntimas turėjo tiesioginį poveikį humanitarinės pagalbos, kuri gyvybiškai būtina daugybei tūkstančių žmonių, teikimui;
4.
reikalauja Sudano vyriausybės nedelsiant atšaukti savo sprendimą dėl 13 pagalbos teikimo agentūrų išsiuntimo ir leisti joms toliau dirbti jų svarbų darbą užtikrinant pažeidžiamų Darfūro gyventojų išlikimą; ragina Tarybą ir Komisiją dėti daugiau pastangų bendradarbiaujant su Afrikos Sąjunga, Arabų lyga ir Kinija siekiant įtikinti Sudano vyriausybę paklusti;
5.
ragina JT žmogaus teisių tarnybą ir TBT, jei Sudanas neatšauktų savo sprendimo išsiųsti pagalbos agentūras, nustatyti, ar toks Sudano sprendimas pažeidžia pagrindines žmogaus teises ir ar galėtų būti laikomas karo nusikaltimu;
6.
ragina TBT prokurorą aiškiai pareikšti, kad, jei bus imamasi smurto prieš taikdarius, humanitarines organizacijas ar stovyklas Darfūre, TBT pradės tyrimą prieš atsakingus už tai asmenis, kurie, kaip ir Al-Bashiras, gali būti paskelbti karo nusikaltėliais;
7.
ragina Sudano vyriausybę imtis teigiamų veiksmų ir užtikrinti, kad nebūtų persekiojami žmogaus teisių gynėjai Sudane dėl to, kad jie teigiamai vertina TBT sprendimą, ir kad žmogaus teisių gynėjai nebūtų puldinėjami ar kitaip bauginami;
8.
paveda Pirmininkui perduoti šią rezoliuciją Tarybai, Komisijai, ES specialiajam įgaliotiniui Sudane, Sudano vyriausybei, valstybių narių ir JT Saugumo Tarybos narių vyriausybėms, Afrikos Sąjungos institucijoms, Arabų lygos institucijoms ir TBT prokurorui.
