3.9.2008
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– Laima Liucija Andrikienė, Bernd Posselt, Eija-Riitta Korhola, Charles Tannock and Tunne Kelam, PPE-DE frakcijos vardu
– Pasqualina Napoletano, Josep Borrell Fontelles and Alain Hutchinson, PSE frakcijos vardu
– Renate Weber and Marios Matsakis, ALDE frakcijos vardu
– Ryszard Czarnecki, Jan Tadeusz Masiel, Ewa Tomaszewska, Konrad Szymański and Adam Bielan, UEN frakcijos vardu
– Margrete Auken, Verts/ALE frakcijos vardu
– Vittorio Agnoletto, GUE/NGL frakcijos vardu
keičiantis šių frakcijų pasiūlymus dėl rezoliucijų:
– PSE ( B6‑0387/2008 )
– UEN ( B6‑0390/2008 )
– PPE-DE ( B6‑0391/2008 )
– ALDE ( B6‑0405/2008 )
– GUE/NGL ( B6‑0406/2008 )
– Verts/ALE ( B6‑0407/2008 )
dėl albinosų žudymo Tanzanijoje
Europos Parlamento rezoliucija dėl albinosų žudymo Tanzanijoje
Europos Parlamentas ,
–
atsižvelgdamas į savo ankstesnes rezoliucijas dėl didelių žmogaus teisių pažeidimų,
–
atsižvelgdamas į 1948 m. gruodžio 10 d. Jungtinių Tautų Generalinės Asamblėjos priimtą Visuotinę žmogaus teisių deklaraciją,
–
atsižvelgdamas į 1981 m. birželio 27 d. priimtą Afrikos žmogaus ir tautų teisių chartiją,
–
atsižvelgdamas į Jungtinių Tautų Vaiko teisių konvenciją, kuri yra privaloma ir taikoma be išimčių,
–
atsižvelgdamas į 1992 m. gruodžio 18 d. JT deklaraciją dėl mažumų teisių,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi, remiantis Tanzanijos vyriausybės patvirtintais NVO ir žiniasklaidos pranešimais, nuo 2008 m. kovo mėn. Viktorijos ežero teritorijoje, ypač Mvanzoje, Šiniangoje ir Maroje, kur daug albinosų, buvo nužudyta ir suluošinta mažiausiai 25 albinosai, įskaitant vaikus,
B.
kadangi trys minėtieji regionai be albinosų žudymo garsėja ir raganiais ar burtininkais laikomų žmonių žudymu; kadangi dažnai piktai miniai pasiteisinti raganavimu įtariamo žmogaus nužudymą užtenka vien paskalų,
C.
kadangi, pasak Tanzanijos valdžios institucijų, albinosų žudymas yra žiniuonių samdomų organizuotų gaujų darbas,
D.
kadangi Dar es Salamo žiniasklaida pranešė, kad dėl albinosų žudymo šioje šalyje buvo suimta 173 žmonių, įskaitant didelį žiniuonių ir jų klientų skaičių;
E.
kadangi, pasak šalies policijos, „raganų daktarai“ parduoda nupjautas albinosų kūnų dalis ir kraują šachtininkams ir žvejams, kurie tiki, kad jos gali atnešti sėkmę, sveikatą ir turtą,
F.
kadangi šie nužudymai lėmė didelį albinosų bendruomenės išgąstį ir baimę, nes dabar jie jaučiasi labai nesaugūs ir, norėdami išvengti galimos rizikos, bijo net būti, vaikščioti ar keliauti vieni,
G.
kadangi 36 proc. Tanzanijos gyventojų gyvena žemiau nacionalinės skurdo ribos; kadangi naudojimasis sveikatos priežiūros sistema smarkiai ribojamas, todėl gyventojams įprasta kreiptis į žiniuonius ar tradicinius gydytojus,
H.
kadangi albinosai yra mažuma ir albinosų diskriminacija yra rimta visos į pietus nuo Sacharos esančios Afrikos dalies problema; kadangi vienas iš 20 000 pasaulio žmonių yra albinosas,
I.
kadangi, remiantis pagal Jungtinių Tautų vystymosi programą atliktu tyrimu, beveik pusė tėvų gimus albinosui vaikui jautėsi pažeminti; kadangi albinosės patiria kitų moterų diskriminaciją ir kadangi iš moterų, kurių kūdikiai yra albinosai, dažnai šaipomasi arba jos atstumiamos ir kenčia nuo diskriminacijos darbe; kadangi pranešama, kad maždaug du trečdaliai tėvų teigė, jog specialios intervencinės vaikų albinosų sveikatos apsaugos priemonės yra brangios, o pusė teigė, kad jų vaikai turi rimtų regėjimo sutrikimų; tačiau kadangi 83 proc. teigė, kad jų vaikai mokykloje mokėsi ne blogiau už bet kuriuos kitus vaikus,
1.
griežtai smerkia albinosų žudymą Tanzanijoje ir prekybą jų kūnų dalimis siekiant pasipelnyti;
2.
džiaugiasi tuo, kad Tanzanijos prezidentas Jakaya Kikwete pasmerkė albinosų žudymą ir pažadėjo sutelkti pastangas siekiant nutraukti šiuos nusikaltimus; pabrėžia, kad šiuos žodžius turi lydėti veiksmai;
3.
sveikiną prezidentą Jakayą Kikwetę nusprendus paskirti Al-Shymaa Kway-Geer pirmąja parlamento nare albinose dėl jos ryžto kovoti su diskriminacija, kurią patiria ji ir kiti albinosai;
4.
palaiko veiksmus, kurių Tanzanijos vyriausybė ėmėsi iki šiol, pvz., albinosų surašymą ir policijos palydos paslaugų vaikams albinosams sukūrimą, ir jais džiaugiasi ; palaiko Tanzanijos parlamento narių prašymą, kad vyriausybė imtųsi tolesnių priemonių ir spręstų šią problemą ieškodama jos ištakų bei panaikintų bet kokio pobūdžio albinosų diskriminaciją;
5.
ragina Tanzanijos valdžios institucijas, vietos valdžios institucijas ir pilietinę visuomenę apskritai bendradarbiauti siekiant apsaugoti visus albinosus; ragina Tanzanijos vyriausybę imtis skubių veiksmų ir ugdyti visuomenės sąmoningumą bei teikti informaciją albinizmo klausimu; mano, kad tokias priemones ypač reikia įgyvendinti kaimo vietovėse, kur žmonės dažnai būna prasčiau išsilavinę ir prietaringesni;
6.
džiaugiasi tuo, kad praeitą mėnesį suimti 173 albinosų žudymu šioje šalyje įtariami žmonės; primygtinai ragina valdžios institucijas veikti greitai ir atsakinguosius patraukti į teismą;
7.
apgailestaudamas pažymi, kad tiriamosios žurnalistikos atstovė Vicky Ntetema turėjo pasislėpti, nes sulaukė grasinimų mirtimi už tai, kad atskleidė, jog žiniuoniai ir policija dalyvavo žudynėse; ragina Tanzanijos valdžios institucijas pradėti nuodugnų nepriklausomą tyrimą dėl šio kaltinimo;
8.
reiškia pripažinimą ir palaikymą albinosų bendruomenei padedančiai Tanzanijos albinosų asociacijai už atliktą darbą; ragina Komisiją aktyviai remti šią asociaciją ir jos raginimus, kad mokslininkai, religiniai lyderiai ir žmogaus teisių aktyvistai informuotų visuomenę, jog albinosų žudymas yra socialiniu ir moraliniu požiūriais nepriimtinas;
9.
ragina Komisiją palaikyti Jungtinių Tautų vystymosi programos pastangas remti ir saugoti Afrikos albinosus;
10.
mano, kad geriausias būdas ginti Tanzanijos albinosų teises – vykdant įtraukties politiką užtikrinti jiems vienodas kokybiško švietimo ir sveikatos priežiūros galimybes ir suteikti tinkamą socialinę ir teisinę apsaugą;
11.
ragina Komisiją ir valstybes nares palaikyti Tanzanijos vyriausybės, NVO ir pilietinės visuomenės pastangas kuriant nediskriminavimu ir socialine įtrauktimi grindžiamas politikos priemones, pagal kurias būtų galima atsižvelgti į albinosų poreikius ir teises ir užtikrinti vienodas galimybes gauti darbą;
12.
ragina teikti geresnį mokymą sveikatos priežiūros darbuotojams, o mokytojams ir tėvams rengti seminarus, kuriuose jie būtų skatinami užtikrinti, kad vaikai albinosai būtų saugomi nuo saulės, nes daugelis iš jų miršta nuo odos vėžio nesulaukę 30 metų;
13.
reikalauja, kad Komisija ir valstybės narės darytų viską, ką gali, siekdamos užtikrinti, jog sveikatos priežiūros lėšos pasiektų Tanzanijos neturtingiausiuosius; pažymi, kad reikia skubiai užtikrinti galimybę naudotis sveikatos priežiūros paslaugomis kaimo ir atokiose vietovėse;
14.
ragina Komisiją ir Tarybą atidžiai stebėti Tanzanijos albinosų žmogaus teisių padėtį;
15.
paveda Pirmininkui perduoti šią rezoliuciją Tarybai, Komisijai, valstybėms narėms, Afrikos Sąjungai, Tanzanijos vyriausybei ir parlamentui, JT Generaliniam Sekretoriui, AKR ir ES jungtinės parlamentinės asamblėjos pirmininkams ir AKR tarybai.
