KLAUSIMAS ŽODŽIU SU DEBATAIS O-0004/06
pagal 108 Darbo tvarkos taisyklių straipsnį
pateikė
Margrietus van den Berg
Vystymosi komiteto vardu
Tarybai
Tema: Kotonu sutarties pakeitimas ir lėšų sumos dešimtajam Europos plėtros fondui (10 EPF) nustatymas.
Pakeistoje Kotonu sutartyje nėra nuostatų dėl finansinių pagrindų, kurie buvo ankstesnėse sutartyse. Šiuo klausimu negalima susitarti iš dalies dėl to, kad diskusijos dėl lėšų skyrimo Europos plėtros fondui (EPF) ir dėl finansinės perspektyvos dar nesibaigė. Tačiau Afrikos, Karibų jūros ir Ramiojo vandenyno regiono šalys (AKR) sutiko pasirašyti pakeistą sutartį, nes šios sutarties 1 priedo a dalyje buvo išlyga, kad „Europos Sąjunga ir toliau teiks AKR šalims bent jau ne mažesnę paramą, nei buvo nutarta devintajame Europos plėtros fonde (9 EPF), neskaitant balanso; ši suma turi būti papildoma, atsižvelgiant į Bendrijos skaičiavimus, infliacijos poveikį, Europos Sąjungos vidinį augimą ir jos plėtrą, priėmus 10 naujų valstybių narių“.
Komisija savo darbo dokumente dešimtajam Europos plėtros fondui iš pradžių skyrė 24 948 milijonų eurų sumą, bet Europos Taryba savo posėdžių 2005 m. gruodžio 15–16 d. metu sutiko skirti 22 682 milijonus eurų dabartinėmis kainomis 2008–2013 m. (šešerių metų) laikotarpiu. Prieš Parlamentui sutinkant su pataisyta Kotonu sutartimi, būtina kai ką išaiškinti.
Ar Taryba gali nurodyti priežastį, dėl kurios lėšų labai sumažinta, o tai, atrodo, prieštarauja 2005 m. politiniam įsipareigojimui iš esmės padidinti oficialiąją pagalbą plėtrai (Europos Tarybos 2005 m. birželio mėn. posėdis ir Didžiojo aštuoneto vadovų liepos mėn. susitikimas). Ypač prašome Tarybą nurodyti, ar kiekvienos iš 15 senųjų valstybių narių asmeninis vidutinis metinis indėlis pastoviomis 2004 m. kainomis išliko, ar ne, ar gal net išaugo, palyginti su 9 EPF?
Ar galėtų Taryba smulkiau atsakyti į klausimą dėl Rumunijos ir Bulgarijos indėlio, kuris buvo įtrauktas į valstybių narių indėlį ir tapo jo suderinta dalimi Europos Tarybos 2005 m. gruodžio mėn. posėdžio metu, kadangi šių šalių indėlis turėtų būti pridedamas, jei jos iš tiesų taps ES narėmis? Be to, kaip atsižvelgta į AKR šalių partnerystės narių padidėjimą, prisidėjus Rytų Timorui?
Ir ar Taryba gali nurodyti, kokia bus 10 EPF organizacijos schema? Ypač:
ar į finansinį protokolą, pagal kurį tvarkomas 10 EPF, turėtų būti įtraukta speciali suma, skirta Ekonominės partnerystės susitarimo (EPS) plėtrai, ar šiai plėtrai bus skiriama papildomų lėšų 10 EPF?
ar į 10 EPF turėtų būti įtrauktas ir programinis dokumentas dėl Afrikos Sąjungos ?
