KLAUSIMAS ŽODŽIU H-0480/07
Vyriausybės valandai 2007 Liepos mėnesio sesijoje
pagal 109 Darbo tvarkos taisyklių straipsnį
pateikė
Justas Vincas Paleckis
Komisijai
Tema: Dėl naftotiekio "Družba"
Rusija praėjusių metų liepą nutraukė naftos tiekimą naftotiekiu „Družba“ Lietuvai ir Latvijai. Jau beveik metus negaunama oficialios informacijos apie naftos netiekimo priežastis ir apie tiekimo atnaujinimo perspektyvą. Rusija tai grindžia vykstančia naftotiekio „Družba“ atstatymo ekonomine ir technine ekspertize, po kurios paaiškės, ar Rusijai apsimoka šį naftotiekį remontuoti, ar reikia statyti naują maršrutu Unečia – Velikije Luki – Primorskas. Analitikai mano, kad Rusijos vyriausybė jau priėmė politiškai motyvuotą sprendimą atsisakyti naftotiekio „Družba", kadangi naujas naftotiekis suteiktų galimybę Rusijai atsisakyti naftos tranzito per Baltarusijos ir Lenkijos teritoriją ir leistų per Primorsko uostą Baltijos pakrantėje transportuoti naftą į Europos Sąjungą jūros keliu. Tai prieštarautų ES strategijai sumažinti naftos transportavimą jūra, siekiant išvengti neigiamų ekologinių padarinių, ir iš esmės darytų įtaką 8 valstybių, iš jų 6 ES šalių – Lietuvos, Lenkijos, Vengrijos, Slovakijos, Čekijos ir Vokietijos, – aprūpinimui nafta.
Kovo mėn. ES vadovai paskelbė, kad energetikos politikos tikslas – ES valstybių energetikos resursų aprūpinimo saugumas ir jo infrastruktūros diversifikavimas. Naftotiekio „Družba" uždarymas būtų aiški tokios ES politikos nesėkmė. Kokių konkrečių priemonių EK ketina imtis šioje situacijoje? Ką prognozuoja ir rekomenduoja Energijos tiekimo patikimumo korespondentų tinklas (NESCO)?
