Klausimai ir atsakymai apie piliečių iniciatyvą
Konstituciniai reikalai
2011-02-01 - 15:17
Jau greitai ES piliečiai, surinkę vieną milijoną parašų, galės prašyti ES priimti naują teisės aktą. Ši nauja priemonė, suteikianti piliečiams daugiau tiesioginės įtakos ES teisei, numatyta Lisabonos sutartyje. Vadinamoji piliečių iniciatyva bus pradėta taikyti 2012 m. pradžioje, jei ES Taryba patvirtins šios iniciatyvos teisę reglamentuojančias taisykles. Parlamentas jas jau patvirtino 2010 m. gruodžio 15 d.
Europos Parlamento, Tarybos ir Komisijos atstovai susitarė dėl taisyklių, tačiau Taryba dar jas turi patvirtinti. Tikimasi, kad balsavimas įvyks 2011 m. vasario mėn.
Kadangi ES valstybės turi 12 mėnesių naujosioms taisyklėms įtvirtinti savo teisės aktuose, pirmieji piliečių iniciatyvos siūlymai galėtų būti pateikti 2012 m. pradžioje. Toliau aiškinama tvarka, kuri bus taikoma jau įsigaliojus taisyklėms.
20101209BKG08308
1. Noriu pradėti piliečių iniciatyvą. Nuo ko turėčiau pradėti?
Norėdamas pradėti piliečių iniciatyvą turite sudaryti piliečių komitetą bent iš septynių asmenų iš mažiausiai septynių skirtingų Europos Sąjungos šalių. Savo iniciatyvą turėtumėte užregistruoti Europos Komisijoje viena iš 23 oficialiųjų ES kalbų. Komisija sukurs kontaktinį centrą, kuris teiks informaciją ir pagalbą šiuo klausimu.
Registruodamas savo iniciatyvą, turėsite Komisijai pateikti iniciatyvos pavadinimą, aprašyti jos esmę ir tikslus, nurodyti, kuriomis ES sutarties nuostatomis remiatės, pateikti septynių piliečių komiteto narių kontaktinius duomenis, taip pat nurodyti visus finansavimo ir paramos pasiūlytai iniciatyvai šaltinius.
2. Ar galiu piliečių iniciatyvoje siūlyti bet ką?
Ne. Po to, kai įregistruosite savo iniciatyvą, Komisija per du mėnesius jums praneš, ar jūsų iniciatyva atitinka būtinas sąlygas. Šios sąlygos yra:
sudarytas piliečių komitetas ir paskirti kontaktiniai asmenys;
pasiūlyta iniciatyva patenka į sritis, kuriose pagal Sutartis Komisija turi įgaliojimus pasiūlyti ES teisės aktą;
iniciatyva nėra aiškiai siekiama piktnaudžiauti, ji nėra akivaizdžiai nerimta ar nepagrįsta;
iniciatyva akivaizdžiai neprieštarauja Sutartyje nustatytoms Europos Sąjungos vertybėms.
Jeigu jūsų iniciatyva neatitiks keliamų sąlygų, Komisija jums praneš priežastis ir suteiks informaciją apie visas galimas teisines ir kitas priemones, kurių galite imtis. Visos priimtos iniciatyvos bus skelbiamos Komisijos tam sukurtame internetiniame registre.
3. Kaip gali būti renkami parašai? Kiek turiu tam laiko?
Parašus galite rinkti ir popieriuje, ir internetu. Renkant „pritarimo pareiškimus“ (parašus) reikės naudoti vieną iš dviejų skirtingo modelio formų. Kurią formą rinktis, priklausys nuo šalies, kurioje renkami parašai.
Jeigu norėsite naudotis internetine pritarimo pareiškimų rinkimo sistema, pirmiausia turėsite gauti atitinkamos valstybės kompetentingos institucijos patvirtinimą. Šitaip visi pasirašiusieji galės būti tikri, kad, pavyzdžiui, buvo atsižvelgta į duomenų apsaugos klausimus. Valstybės narės šį patvirtinimą turės išduoti per vieną mėnesį.
Komisija parengs atvirąją internetinių pritarimo pareiškimų rinkimo sistemų programinę įrangą, kuria bus galima naudotis nemokamai.
Vienam milijonui parašų surinkti turėsite vienerius metus. Laikas pradedamas skaičiuoti nuo tada, kai Komisija paskelbia iniciatyvą savo viešajame registre.
4. Kokius asmens duomenis turi pateikti asmenys, norintys pasirašyti peticiją?
Tai priklauso nuo šalies, kuri atsakinga už jūsų pritarimo pareiškimų galiojimo patikrinimą. Daugelis valstybių narių reikalaus šių duomenų: vardo, pavardės, nuolatinio adreso, gimimo datos ir vietos, pilietybės ir parašo su data.
Daugelis valstybių taip pat reikalaus iš jūsų pateikti asmens tapatybės kortelės numerį. To nereikalaus šios devynios šalys: Airija, Belgija, Danija, Estija, Jungtinė Karalystė, Nyderlandai, Slovakija, Suomija ir Vokietija.
5. Kas gali pasirašyti piliečių iniciatyvą?
Tam, kad galėtumėte pritarti pasiūlytai piliečių iniciatyvai, turite būti Europos Sąjungos pilietis ir būti tokio amžiaus, kada leidžiama balsuoti Europos Parlamento rinkimuose. Tai reiškia, kad visose ES šalyse reikia būti sulaukus 18 metų, išskyrus Austriją, kur reikia būti sulaukus 16 metų.
6. Ar galiu surinkti vieną milijoną parašų vienoje šalyje?
Ne. Pasirašiusieji turės būti bent iš ketvirtadalio visų ES valstybių. Kadangi šiuo metu yra 27 ES šalys, turėsite surinkti parašus mažiausiai iš septynių valstybių.
Be to, turėsite surinkti mažiausią reikalaujamą parašų kiekvienoje valstybėje narėje skaičių, kad valstybė būtų įskaitoma į šį ketvirtadalį. Šis mažiausias skaičius gaunamas padauginus Europos Parlamento narių, išrinktų toje valstybėje, skaičių iš 750.
Gera žinia ta, kad šie mažiausi reikalaujami parašų iš kiekvienos šalies skaičiai jau apskaičiuoti:
Austrija
12 750
Belgija
16 500
Bulgarija
12 750
Kipras
4 500
Čekija
16 500
Danija
9 750
Estija
4 500
Suomija
9 750
Prancūzija
54 000
Vokietija
74 250
Graikija
16 500
Vengrija
16 500
Airija
9 000
Italija
54 000
Latvija
6 000
Lietuva
9 000
Liuksemburgas
4 500
Malta
3 750
Nyderlandai
18 750
Lenkija
37 500
Portugalija
16 500
Rumunija
24 750
Slovakija
9 750
Slovėnija
5 250
Ispanija
37 500
Švedija
13 500
Jungtinė Karalystė
54 000
7. Kas bus po to, kai surinksiu vieną milijoną parašų?
Pirmiausia turėsite pateikti pritarimo pareiškimus ES valstybėms, kurios turės patikrinti jų galiojimą. Jos tai turės padaryti per tris mėnesius ir, jei viskas gerai, gausite tai patvirtinantį pažymėjimą.
Gavę reikalingus pažymėjimus, galėsite pateikti savo iniciatyvą Komisijai. Taip pat turėsite pateikti informaciją apie bet kokį gautą iniciatyvos finansavimą ir paramą jai.
Komisija paskelbs visą šią informaciją savo interneto svetainėje. Tada jus priims Komisija, suteikdama galimybę išsamiai paaiškinti piliečių iniciatyvoje keliamus klausimus. Be to, jums bus suteikta galimybė pristatyti piliečių iniciatyvą viešajame svarstyme Europos Parlamente. Komisija ir Parlamentas užtikrins, kad šis svarstymas būtų suorganizuotas.
Komisija per tris mėnesius jums praneš savo teisines ir politines išvadas dėl jūsų pateiktos piliečių iniciatyvos, veiksmus, kurių ketina (jei ketina) dėl jos imtis, ir tokio sprendimo priežastis. Ši informacija bus skelbiama viešai.
8. Ką vėliau turėsiu daryti su parašais?
Jūs kartu su kompetentingomis valstybių institucijomis per visą procesą būsite atsakingas už tinkamą pasirašiusiųjų asmens duomenų tvarkymą. Jums reikės sunaikinti visus pritarimo piliečių iniciatyvai pareiškimus ir jų kopijas ne vėliau kaip po mėnesio nuo iniciatyvos pateikimo Komisijai arba ne vėliau kaip po 18 mėnesių nuo pasiūlytos piliečių iniciatyvos registracijos dienos, atsižvelgiant ankstesnę datą.
Valstybės narės, atlikusios pritarimo pareiškimų patikrinimą, taip pat turės sunaikinti visus pritarimo pareiškimus ir jų kopijas ne vėliau kaip po mėnesio nuo dienos, kai jums buvo išduotas pažymėjimas.
9. Kodėl negaliu pradėti piliečių iniciatyvos jau dabar?
Nors ES institucijos šį reglamentą patvirtins iki 2011 m. pradžios, valstybėms reikės 12 mėnesių jam įtraukti į savo teisės aktus.
Yra keletas reglamento taisyklių, dėl kurių gali reikėti pakeisti šalių teisės aktus. Jos susijusios, pavyzdžiui, su pasiūlytos piliečių iniciatyvos organizatorių atsakomybe, sankcijomis, kurios jiems gali būti taikomos už neteisingus pareiškimus arba nesąžiningą duomenų naudojimą. Be to, valstybės turės paskirti kompetentingas institucijas.
10. Koks buvo Europos Parlamento narių indėlis nustatant šias taisykles?
Europos Parlamento nariai dėjo daug pastangų, kad piliečių iniciatyvos pateikimo procedūros būtų paprastesnės negu iš pradžių siūlyta. Štai keli pakeitimai, dėl kurių jiems pavyko susitarti:
Komisija patikrins pasiūlytos piliečių iniciatyvos priimtinumą iš pat pradžių, o ne tada, kai jau bus surinkta 300 000 parašų, kaip siūlyta pradžioje;
mažiausiais valstybių narių, kuriose turi būti renkami parašai, skaičius buvo sumažintas nuo trečdalio iki ketvirtadalio;
Komisija padės pasiūlytos piliečių iniciatyvos organizatoriams teikdama lengvai suprantamus vadovus, sukurdama kontaktinį centrą ir suteikdama galimybę nemokamai naudotis internetinių pritarimo pareiškimų rinkimo sistemų programine įranga,
jeigu pasiūlytą piliečių iniciatyvą rems vienas milijonas pasirašiusiųjų, bus užtikrinti atitinkami tolesni veiksmai, įskaitant priėmimą Komisijoje ir viešąjį svarstymą,
Komisija turės per tris mėnesius (vietoj siūlytų keturių) sureaguoti į pasiūlytą piliečių iniciatyvą.
-//EP//DTD IM-PRESS 20050901 BKG DOC XML V0//EN
-//EP//STYLESHEET IM-PRESS 20050901 BKG DOC XML V0//EN
