Sacharovo premijos finalininkai – iš Baltarusijos, Kinijos ir Kongo
Žmogaus teisės
2008-09-23 - 12:29
Hu Jia, Aliaksandras Kazulinas ir Apollinaire Malu Malu Pirmadienio vakarą EP Užsienio reikalų ir Vystymosi komitetai bei Žmogaus teisių pakomitetis bendrame posėdyje atrinko tris kandidatus šių metų Sacharovo premijai už minties laisvę. Tai Kinijos žmogaus teisių gynėjas Hu Jis, Baltarusijos disidentas Aliaksandras Kazulinas bei Kongo Demokratinės Respublikos rinkimų komisijos pirmininkas Apollinaire Malu Malu.
Hu Jia yra Kinijoje gyvenantis pilietinių teisių gynėjas, AIDS bei aplinkosaugos sričių aktyvistas. Pernai lapkritį jis videokonferencijoje paliudijo Europos Parlamento Žmogaus teisių pakomitečiui apie žmogaus teisių padėtį Kinijoje. Iškart po to jis buvo suimtas ir nuteistas trejiems su puse metų už „ardomosios antivalstybinės veiklos kurstymą“.
Aliaksandras Kazulinas – buvęs kandidatas į Baltarusijos prezidentus, žinomas A. Lukašenkos režimo kritikas. 2006 m. kovą jis buvo sulaikytas ir nuteistas penkeriems metams kalėti. Vis dėlto ES ir JAV spaudimo dėka šių metų rugpjūčio 16 d. A. Kazulinas buvo paleistas kartu su keletu kitų šalies opozicijos veikėjų.
Tuo tarpu tėvas Apollinaire Malu Malu yra Kongo Demokratinės Respublikos nepriklausomos rinkimų komisijos lyderis. Šis katalikų dvasininkas, įgijęs išsilavinimą Prancūzijoje, labai prisidėjo prie taikos Kongo DR įtvirtinimo ir demokratinių rinkimų organizavimo.
Spalio 23 d. Parlamento Pirmininkų sueiga (politinių grupių lyderiai) iš šių trijų kandidatų išrinks premijos laureatą, kuris bus iškilmingai apdovanotas gruodžio 17 d. EP plenarinėje sesijoje Strasbūre.
Sacharovo premiją Europos Parlamentas įsteigė 1988-aisiais, siekdamas paremti už demokratiją ir žmogaus teises kovojančius asmenis bei organizacijas. Kandidatus Sacharovo premijai gali siūlyti EP politinės frakcijos arba mažiausiai 40 europarlamentarų grupė. Nugalėtojai apdovanojami diplomu bei 50 tūkst. eurų čekiu. Anksčiau šį apdovanojimą yra gavę Nelsonas Mandela, Aleksandras Dubčekas, Aung San Suu Kyi, Kofis Ananas, „Žurnalistai be sienų“ ir kiti. Užpernai Sacharovo premija buvo skirta Baltarusijos opozicijos lyderiui Aliaksandrui Milinkevičiui, o pernai – Sudano advokatui Salih Machmud Osman.
20080922IPR37737
LT
1
PHOTO
20080922PHT37833.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
