Europos Parlamentas siūlo patikslinti Mastrichto infliacijos kriterijų
Euras
2006-11-14 - 14:16
Ataskaitoje dėl euro zonos padėties 2006 metais, kurią antradienį patvirtino Europos Parlamentas (444 balsai už, 71 prieš, 85 susilaikė), tarp kitų siūlymų raginama patikslinti Mastrichto infliacijos kriterijaus apibrėžimą. Kaip žinia, dėl šio kriterijaus neatitikimo Lietuvai nebuvo leista kitąmet prisijungti prie euro zonos.
Parlamentas atkreipia dėmesį, jog ES sutartyje įteisintas kainų stabilumo kriterijus, kurį turi taikyti Europos centrinis bankas (ECB) ir Europos Komisija, skiriasi nuo ECB vykdomoje pinigų politikoje taikomo kriterijaus. EP nariai siūlo „įvertinti, ar yra pagrindo išlaikyti tokį skirtumą“, taip pat „išsamiai išanalizuoti, kaip nustatomos trys geriausius rezultatus kainų stabilumo požiūriu pasiekusios ES valstybės“, bei persvarstyti skaičiavimo metodologiją atsižvelgiant į tai, kad euro zonoje kol kas dalyvauja tik dvylika šalių. D eputatai „apgailestauja, kad aukštas infliacijos lygis kai kuriose ES valstybėse neigiamai veikia visos euro zonos konkurencingumą ir valiutos stabilumą“, tačiau pažymi, jog šalių infliacijos skirtumai gali būti ir „teigiamo pajamų ir kainų lygio vienodėjimo proceso... dalis“. Savo ruožtu e uroparlamentarai sveikina Slovėnijos prisijungimą prie euro zonos.
Sveikindamas Europos Komisijos parengtą metinį pranešimą apie euro zonos raidą, Parlamentas pažymi, jog 2006 m. euro zonos ekonomikos augimas paspartėjo, nes didėjo vidaus paklausa. Tačiau „2007 m. šis augimas gali sulėtėti dėl didelių naftos kainų, vėluojančio euro sustiprėjimo poveikio ir lėtesnio JAV ekonomikos augimo“, – teigia deputatai. Todėl ES valstybės turėtų veiksmingiau bendradarbiauti siekdamos įgyvendinti tikslus, įrašytus Europos Komisijai pateiktose reformų programose. Deputatai ragina užbaigti vidaus rinkos – ypač bendros paslaugų rinkos – kūrimą. Jie „kritiškai vertina kai kurių ES valstybių taikomas priemones, skirtas svarbiausioms pramonės ir paslaugų šakoms apsaugoti nuo tarpvalstybinės konkurencijos“. Ataskaitoje taip pat raginama „panaikinti kliūtis, trukdančias kurti bendrą mokėjimų eurais erdvę“. Be to, raginama sukurti bendrą konsoliduotą pelno mokesčio bazę ir bendrai atstovauti euro zonai Tarptautiniame valiutos fonde. EP ataskaitoje raginama sustiprinti Europos centrinio banko veiklos skaidrumą ir skelbti jo valdybos posėdžių protokolų santraukas, kuriose būtų atspindėti priimtų sprendimų argumentai. Valstybės raginamos kasmet sumažinti savo biudžeto deficitą 0,5 proc. BVP. Pasak deputatų, sumažinus valstybės skolą atsiras daugiau lėšų švietimui ir mokymui, infrastruktūrai, mokslo tyrimams ir naujovėms, taip pat kovai su visuomenės senėjimo iššūkiais ir klimato kaita.
Liberalų ir demokratų aljanso vardu kalbėjusi Danutė Budreikaitė sakė: „Vykstant pirmajai [euro zonos] plėtrai, paaiškėjo, kad Mastrichto kriterijai, suformuluoti daugiau kaip prieš dešimtmetį, nebeatitinka pačios ES plėtros ir pasaulinių ekonomikos vystymosi realijų. Euro zonos šalys negeba įgyvendinti euro zonos funkcionavimui svarbių rodiklių, ypač kainų stabilumo reikalavimo“. Deputatė atkreipė dėmesį, jog Europos Komisija, kitaip negu Europos Centrinis Bankas, euro zonos kainų stabilumą skaičiuoja atsižvelgdama ne tik į euro zonos šalių infliaciją, o atsitiktiniai infliaciją veikiantys veiksniai turi įtakos skaičiavimo rezultatui. D. Budreikaitė paragino Europos Komisiją kartu su Europos Centriniu Banku patobulinti euro zonos kainų stabilumo sampratą ir jo nustatymo metodiką, kad išvengtume nesusipratimų taikydami šį kriterijų euro zonoje bei priimdami į ją naujas nares. Deputatė taip pat pažymėjo, jog sėkmingam ES konkurencingumui pasaulinėje ekonomikoje „būtinos struktūrinės reformos“, ypač tolesnis bendros paslaugų rinkos įgyvendinimas.
José Manuel GARCÍA-MARGALLO Y MARFIL (PPE-DE, ES)
A6-0381/2006
Dėl metinio pranešimo apie euro zoną
Iniciatyvos procedūra.
Svarstymas: 2006-11-13.
Balsavimas: 2006-11-14
20061113IPR12515
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
