24.9.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos pareiškimo
pagal Darbo tvarkos taisyklių 103 straipsnio 2 dalį
pateikė André Brie, Luisa Morgantini, Vittorio Agnoletto, Willy Meyer Pleite
GUE/NGL frakcijos vardu
dėl Europos Sąjungos Tarybos strategijos priimant Jungtinių Tautų Generalinės Asamblėjos rezoliuciją dėl tarptautinio mirties bausmės moratoriumo
Europos Parlamento rezoliucija dėl Europos Sąjungos Tarybos strategijos priimant Jungtinių Tautų Generalinės Asamblėjos rezoliuciją dėl tarptautinio mirties bausmės moratoriumo
Europos Parlamentas ,
–
atsižvelgdamas į 2007 m. vasario 1 d. Priimti tekstai , P6_TA(2007)0018 . ir balandžio 26 d. Priimti tekstai , P6_TA(2007)0166 . savo rezoliucijas dėl visuotinio mirties bausmės moratoriumo iniciatyvos,
–
atsižvelgdamas į 1998 m. birželio 3 d. ES mirties bausmės trečiosiose šalyse politikos gaires ,
–
atsižvelgdamas į 2006 m. gruodžio 19 d. per JT Generalinės Asamblėjos posėdį paskelbtą ES pirmininkaujančios valstybės narės pareiškimą dėl mirties bausmės panaikinimo, kurį iš pradžių pasirašė 85 šalys, atstovaujančios visiems geografiniams regionams,
–
atsižvelgdamas į pareiškimą, kurį ES pirmininkaujanti valstybė narė Europos Sąjungos vardu paskelbė 2007 m. kovo 29 d. per ketvirtąją JT Žmogaus teisių tarybos sesiją,
–
atsižvelgdamas į tai, kad neseniai įvykusio vizito Romoje metu JT Generalinis Sekretorius viešai pritarė moratoriumui,
–
atsižvelgdamas tai, kad kiekvienų metų spalio 10 d. paskelbta Europos kovos su mirties bausme diena, ir į tai, kad 2007 m. liepos 12 d. tam taip pat pritarė Parlamento Pirmininkų sueiga,
–
atsižvelgdamas į ES pagrindinių teisių chartijos 2 straipsnį,
–
atsižvelgdamas į Europos žmogaus teisių ir pagrindinių laisvių apsaugos konvencijos protokolą Nr. 13 dėl mirties bausmės panaikinimo visais atvejais,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi raginimas paskelbti visuotinį mirties bausmės moratoriumą yra aiškus politinis sprendimas siekiant panaikinti mirties bausmę visose šalyse,
B.
kadangi savo 2007 m. vasario 1 d. ir balandžio 26 d. rezoliucijose Parlamentas ragino ES pirmininkaujančią valstybę narę skubiai pateikti rezoliuciją dabartinei JT Generalinei Asamblėjai ir informuoti Parlamentą apie pasiektus rezultatus, kadangi dabartinei JT Generalinei Asamblėjai šiuo metu nepateikta nė vienos rezoliucijos,
C.
kadangi JT Generalinės Asamblėjos posėdyje 2006 m. gruodžio 19 d. paskelbtą ES pirmininkaujančios valstybės narės pareiškimą dėl mirties bausmės panaikinimo dabar jau pasirašė 95 šalys, atstovaujančios visiems geografiniams regionams,
1.
primena ES pirmininkaujančiai valstybei ir valstybėms narėms, kad svarbiausias politinis rezoliucijos turinio aspektas turi būti visuotinis moratoriumas, kuris taptų esminiu žingsniu panaikinant mirties bausmę;
2.
ragina ES pirmininkaujančią valstybę ir valstybes nares prašyti, kad rezoliucija dėl moratoriumo būtų įtraukta į Jungtinių Tautų Generalinės Asamblėjos darbotvarkės punktą „Žmogaus teisės“ siekiant, kad rezoliucija būtų priimta per 62-ąją sesiją; dar kartą ragina ES pirmininkaujančią valstybę padaryti viską, kad kuo daugiau šalių taptų šios rezoliucijos bendraautorėmis;
3.
prašo ES pirmininkaujančią valstybę paraginti šalis, kurios dar nepasirašė ar neratifikavo Tarptautinio pilietinių ir politinių teisių pakto antrojo fakultatyvinio protokolo, tai padaryti, taip pat paraginti valstybes nares, kurios dar nepasirašė Europos žmogaus teisių ir pagrindinių laisvių apsaugos konvencijos protokolo Nr. 13 dėl mirties bausmės panaikinimo visais atvejais, tai padaryti;
4.
dar kartą reiškia tvirtą paramą ES institucijoms ir valstybėms narėms, kartu su Europos Taryba siekiančioms paskelbti kiekvienų metų spalio 10 d. Europos kovos su mirties bausme diena;
5.
smerkia Lenkijos vyriausybės sprendimą vetuoti 2007 m. numatytos pirmosios Europos kovos su mirties bausme dienos organizavimą; pabrėžia, kad toks elgesys atvirai prieštarauja pagrindiniams Europos Sąjungos principams;
6.
prašo EP Pirmininką ir Pirmininkų sueigą bendradarbiaujant su Taryba, Komisija ir Europos Taryba 2007 m. spalio 10 d. proga papildomos sesijos metu parengti politinę iniciatyvą prieš mirties bausmę pasaulyje ir JT Generalinėje Asamblėjoje priimti rezoliuciją dėl tarptautinio mirties bausmės moratoriumo;
7.
reikalauja, kad mirties bausmės moratoriumo priėmimas turėtų būti viena iš pagrindinių ES susitarimų su trečiosiomis šalimis sudedamųjų dalių ir neturėtų sudaryti sąlygų lengvai atsisakyti taikyti atitinkamą susitarimą, pvz., kaip nustatyta 2003 m. birželio 25 d. pasirašytame ES ir JAV susitarime dėl ekstradicijos;
8.
ragina Tarybą ir Komisiją pasinaudoti visomis įmanomomis galimybėmis ir remti regioninių koalicijų, kurios pritartų mirties bausmės moratoriumui ir panaikinimui, kūrimą;
9.
paveda Pirmininkui perduoti šią rezoliuciją Tarybai, Komisijai, ES valstybėms narėms, JT Generaliniam Sekretoriui, JT Generalinės Asamblėjos pirmininkui ir JT valstybėms narėms.
