11.11.2011 B7-0587/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl 2011 m. lapkričio 28 d. vyksiančio ES ir JAV aukščiausiojo lygio susitikimo
Elmar Brok
,
José Ignacio Salafranca Sánchez-Neyra
,
Ioannis Kasoulides
,
Bernd Posselt
,
Mário David
,
Krzysztof Lisek
,
Ria Oomen-Ruijten
,
Gabriele Albertini
,
Elena Băsescu
,
Cristian Dan Preda
,
Laima Liucija Andrikienė
,
Eduard Kukan
,
Salvatore Iacolino
,
Godelieve Quisthoudt-Rowohl
,
Marietta Giannakou
,
Sergio Paolo Francesco Silvestris
,
Francisco José Millán Mon
PPE frakcijos vardu
PE472.799v01-00 B7‑0587/2011 Europos Parlamento rezoliucija dėl 2011 m. lapkričio 28 d. vyksiančio ES ir JAV aukščiausiojo lygio susitikimo
Europos Parlamentas ,
– atsižvelgdamas į Darbo tvarkos taisyklių 110 straipsnio 2 dalį,
A. kadangi siekiant spręsti daugelį pasaulinių uždavinių užsienio politikos, saugumo, vystymosi ir aplinkos apsaugos srityse reikalingi bendri veiksmai ir transatlantinis bendradarbiavimas; tačiau kadangi pagrindine problema, kurią šiandien reikia spręsti, tapo dabartinė ekonominė krizė;
B. kadangi ES ir JAV priskiriama pusė pasaulinės ekonomikos, o jų partnerystė sudaro 4,28 milijardus JAV dolerių ir yra plačiausi, labiausiai persipynę ir ilgiausiai trunkantys ekonominiai ryšiai pasaulyje bei svarbiausia pasaulinės ekonomikos klestėjimo varomoji jėga;
C. kadangi besitęsiančios finansinė ir ekonominė krizės tiek Europoje, tiek Jungtinėse Valstijose kelia grėsmę ekonomikos stabilumui ir klestėjimui bei piliečių gerovei, taip pat kadangi siekiant įveikti šias krizes dar niekada nebuvo toks reikalingas glaudesnis Europos ir Jungtinių Valstijų ekonominis bendradarbiavimas;
Darbo vietų kūrimas ir ekonomikos augimas
1. palankiai vertina 2011 m. Kanuose vykusio G20 aukščiausiojo lygio susitikimo išvadas, konkrečiai atsižvelgdamas į Darbo vietų kūrimo ir ekonomikos augimo veiksmų planą, reformą siekiant sustiprinti tarptautinę pinigų sistemą, tęsiamas finansų reguliavimo pastangas ir įsipareigojimus skatinti daugiašalę prekybą ir vengti protekcionizmo; mano, jog ES ir JAV aukščiausiojo lygio susitikimo metu abi partnerės turėtų imtis vadovaujamo vaidmens siekdamos, kad būtų įgyvendinti G20 įsipareigojimai;
2. todėl ragina ES ir JAV administracijas parengti ir pradėti bendrą transatlantinę darbo vietų kūrimo ir ekonomikos augimo iniciatyvą, įskaitant likusių kliūčių prekybai ir investicijoms pašalinimo ir laisvos prekybos taikant nulinius tarifus pagamintoms prekėms gaires;
3. ragina Komisiją ir JAV vyriausybę įsipareigoti dvišaliuose ir daugiašaliuose forumuose kovoti su pasauline protekcionizmo tendencija; ragina ES ir JAV įdiegti išankstinio įspėjimo sistemą, kad būtų aptinkamas ir sustabdomas protekcionizmas dvišaliuose santykiuose; ragina Transatlantinę ekonomikos tarybą siekti labiau koordinuoto JAV ir ES požiūrio ir bendros strategijos dėl naujų laisvos prekybos susitarimų, siekiant standartizuoti jų nuostatas; pabrėžia, kad tai ypač svarbu, atsižvelgiant į didžiausius derybų dėl Dohos vystymosi darbotvarkės sunkumus;
4. primygtinai ragina ES ir JAV toliau plėtoti, kaip Transatlantinės ekonomikos tarybos veiklos dalį, esamas bendradarbiavimo sistemas, kurios turėtų pagerinti bendrą darbą dialogo reguliavimo klausimais, tarifų panaikinimo, nepagrįstų netarifinių kliūčių (angl. NTB) pašalinimo ir bendrų standartų sukūrimo, dėl kurio išnyktų techninės kliūtys atvirai ir sąžiningai prekybai, srityse;
5. pabrėžia būtinybę stiprinti Transatlantinės ekonominės tarybos procesą siekiant įgyvendinti šiuos tikslus, ypač bendrų standartų naujose reguliavimo srityse (pvz., nanotechnologijos) arba besiformuojančiuose ekonomikos sektoriuose (pvz., elektra varomų transporto priemonių technologijos) kūrimą;
6. primena, kad transatlantinei prekybai svarbu atviros viešojo pirkimo rinkos, kurios suteikia vienodą prieigą tiekėjams, ypač mažoms ir vidutinėms įmonėms, pabrėžia PPO sutarties dėl viešųjų pirkimų svarbą siekiant užtikrinti atvirą ir subalansuotą prieigą prie abiejų rinkų;
7. pabrėžia, kad reikia skatinti bendradarbiavimą išteklių taupymo srityje ir siekti priimti ir įgyvendinti ES ir JAV žaliavų naudojimo veiksmų planą, kuriame didžiausias dėmesys būtų skiriamas retosioms žemėms, bei stiprinti bendradarbiavimą žaliavų išgavimo ir perdirbimo technologijų inovacijų srityje;
8. pabrėžia, kad svarbu bendradarbiauti skatinant energijos vartojimo efektyvumą, atsinaujinančių šaltinių naudojimą ir aukštus branduolinės saugos standartus visame pasaulyje, ir pritaria, kad būtų toliau koordinuojamos energiją taupančios biuro įrangos ženklinimo programos ir bendradarbiaujama kuriant energijos technologijas (naujas ES ir JAV susitarimas „Energy Star“);
9. ragina Komisiją siekti pažangos derybose su JAV produktų saugos srityje ir palankiai vertina teisinio pagrindo suteikimą JAV vartojimo prekių saugos komitetui, kad jis derėtųsi su ES dėl susitarimo, kurį taikant turėtų pagerėti keitimasis informacija apie pavojingus produktus, žalą ir taisomuosius veiksmus, kurių imasi tiek ES valstybės narės, tiek JAV;
Užsienio reikalai, laisvė ir saugumas
10. pabrėžia, jog labai svarbu, kad ES ir JAV pasinaudotų šio aukščiausiojo lygio susitikimo teikiama proga ir sustiprintų bendradarbiavimą ir koordinavimą siekiant spręsti tokius pasaulinius uždavinius, kaip dabartinė ekonominė krizė, klimato kaita, vystymasis, apsirūpinimo energija saugumas, taip pat regioniniai konfliktai ir grėsmės saugumui, pvz., terorizmas, branduolinių ginklų platinimas ir organizuotas nusikalstamumas;
11. pripažįsta, kad visi keleivių ir prekių srautai transatlantinės rinkos erdvėje turėtų būti apsaugoti tinkamomis ir proporcingomis saugumo priemonėmis;
12. taigi ragina Jungtines Valstijas atsisakyti plačiai taikomų bendrų apribojimų, kaip antai visų (100 %) konteinerių skanavimas arba skysčių draudimas lėktuvo salone, ir remtis tikslingesniais ir rizikos vertinimu paremtais metodais, pvz., „saugaus ūkio subjekto“ sistemomis arba skysčių skanavimu;
13. taigi palankiai vertina tai, kad 2011 m. kovo mėnesį pradėtos derybos dėl ES ir JAV susitarimo dėl asmens duomenų apsaugos, ir pabrėžia, kad numatomas ES ir JAV susitarimas dėl keleivių duomenų įrašo (PNR) turėtų atitikti EP reikalavimus, išdėstytus 2010 m. gegužės 5 d. rezoliucijoje dėl derybų dėl susitarimų dėl keleivio duomenų įrašo (PNR) pradžios;
14. dar kartą pabrėžia, kad ES privalo ir toliau politiniu ir techniniu lygiu siekti parodyti JAV, jog ES ypač svarbu, kad likusios keturios ES valstybės narės galėtų nedelsiant prisijungti prie bevizio režimo programos;
15. pabrėžia, kad reikia užtikrinti visuotinio interneto vientisumo ir komunikacijos laisvės apsaugą vengiant taikyti bet kokias vienašales priemones, kaip antai IP adresų ar domenų vardų panaikinimas;
16. primena, kad geriausiai visuotinį saugumą užtikrina laisvų ir atvirų demokratinių valstybių vystymasis, skatinant taiką ir stabilumą, ir todėl ragina ES ir JAV ir toliau skatinti taiką, ypač Artimuosiuose Rytuose, ir remti besiformuojančias demokratines valstybes Šiaurės Afrikoje;
17. ragina JAV ir ES sutelkti visas pastangas ir taikyti koordinuotą požiūrį, siekiant įtikinti Izraelį ir Palestiną, kad nepaprastai svarbu tęsti taikos derybas; pabrėžia, kad derybos turėtų baigtis dviejų valstybių sambūviu pagrįstu sprendimu, kurio pagrindu taikiai bei saugiai viena šalia kitos egzistuotų Izraelio valstybė ir nepriklausoma, demokratinė bei perspektyvi Palestinos valstybė, turinčios saugias ir tarptautiniu lygiu pripažintas sienas pagal atitinkamas JT Saugumo Tarybos rezoliucijas; ragina abi šalis vengti bet kokių veiksmų, kurie galėtų pakenkti dviejų valstybių sambūviu pagrįsto sprendimo perspektyvai;
18. pabrėžia, kad ES ir JAV kartu valdo 90 % pasaulio paramos vystymuisi sveikatos srityje ir 80 % visos pagalbos; džiaugiasi, kad 2011 m. rugsėjo mėnesį iš naujo pradėtas ES ir JAV dialogas vystymosi klausimais, nes Tūkstantmečio vystymosi tikslams pasiekti liko tik penkeri metai;
19. pabrėžia, kad taip pat reikėtų pasinaudoti aukščiausiojo lygio susitikimu ir pasikeisti požiūriais, sustiprinti koordinavimą su trečiosiomis šalimis, visų pirma, BRIC;
20. ragina, kad ES ir JAV aukščiausiojo lygio susitikime diskutuojant apie ekonomiką būtų atsižvelgta į tokius klausimus kaip klimato apsauga, išteklių stoka ir taupymas, apsirūpinimo energija saugumas, inovacijos ir konkurencingumas; pakartoja, kad tarptautiniu lygiu koordinuojami veiksmai padeda atitinkamiems sektoriams spręsti anglies dioksido nutekėjimo problemas, ypač tiems sektoriams, kurie vartoja daug energijos;
21. pabrėžia, kad klimato kaita yra pasaulinė problema, ir ragina Komisiją siekti ryžtingo JAV įsipareigojimo per būsimą Durbano konferenciją; į tai atsižvelgdamas yra susirūpinęs dėl Įstatymo Nr. 2594, kurį neseniai priėmė JAV Atstovų Rūmai ir kuriame raginama JAV avialinijoms uždrausti naudotis ES prekybos šiltnamio efektą sukeliančių dujų taršos leidimais sistema; ragina JAV Senatą nepatvirtinti šio įstatymo ir kviečia pradėti konstruktyvų dialogą šia tema;
22. ragina, kad susitarimu būtų užtikrintos vienodos tarptautinės veiklos sąlygos daug anglies dioksido išmetančiai pramonei, ir ragina ES įtikinti partnerius visame pasaulyje, įskaitant Kiniją ir JAV, kad mažinti išmetamą dujų kiekį galima neprarandant konkurencingumo ir darbo vietų, ypač jei tai bus daroma kolektyviai;
23. atkreipia dėmesį į konkrečius įvairių Europos Parlamento komitetų pasiūlymus ir prašo Europos Parlamento delegacijos Transatlantinėje ekonomikos taryboje pasinaudoti jų indėliu;
24. paveda Pirmininkui perduoti šią rezoliuciją Komisijos pirmininko pavaduotojai-Sąjungos vyriausiajai įgaliotinei užsienio reikalams ir saugumo politikai, Tarybai, Komisijai, valstybių narių vyriausybėms ir parlamentams, Jungtinių Amerikos Valstijų Kongresui, Transatlantinio teisės aktų leidėjų dialogo pirmininkams, Transatlantinės ekonomikos tarybos pirmininkams ir sekretoriatui.
