12.3.2008
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– Nickolay Mladenov, Thomas Mann, Guido Podestà, Nicole Fontaine, Eija-Riitta Korhola ir Ivo Belet PPE-DE frakcijos vardu
– Pasqualina Napoletano, Ana Maria Gomes, Robert Evans, Elena Valenciano Martínez-Orozco ir Emilio Menéndez del Valle PSE frakcijos vardu
– Jules Maaten, Marco Cappato, Marios Matsakis ir Marielle De Sarnez ALDE frakcijos vardu
– Adam Bielan, Ewa Tomaszewska ir Konrad Szymański UEN frakcijos vardu
– Angelika Beer, Joost Lagendijk ir Hélène Flautre Verts/ALE frakcijos vardu
– Francis Wurtz ir André Brie GUE/NGL frakcijos vardu
keičiantis šių frakcijų pasiūlymus dėl rezoliucijų:
– Verts/ALE ( B6‑0112/2008 )
– PPE-DE ( B6‑0115/2008 )
– UEN ( B6‑0116/2008 )
– PSE ( B6‑0118/2008 )
– GUE/NGL ( B6‑0123/2008 )
– ALDE ( B6‑0125/2008 )
dėl Afganistano žurnalisto Perwizo Kambakhsho
Europos Parlamento rezoliucija dėl Afganistano žurnalisto Perwizo Kambakhsho
Europos Parlamentas ,
–
atsižvelgdamas į ankstesnes savo rezoliucijas dėl Afganistano,
–
atsižvelgdamas į 2004 m. priimtą Afganistano konstituciją,
–
atsižvelgdamas į 2007 m. gruodžio 18 d. Jungtinių Tautų Generalinės Asamblėjos rezoliuciją, kurioje raginama paskelbti pasaulinį mirties bausmės moratoriumą,
–
atsižvelgdamas Jungtinių Tautų visuotinę žmogaus teisių deklaraciją, Tarptautinį pilietinių ir politinių teisių paktą ir Tarptautinį ekonominių, socialinių ir kultūrinių teisių paktą,
–
atsižvelgdamas į Darbo tvarkos taisyklių 115 straipsnio 5 dalį straipsnį,
A.
kadangi Afganistano šiaurėje esančioje Balkho provincijoje 2008 m. sausio 22 d. regioninis teismas 23 metų Afganistano žurnalistą Perwizą Kambakhshą nuteisė mirties bausme už straipsnio, kurį jis parsisiųsdino iš interneto ir kuriame aptariamos moterų teisės pagal islamą, platinimą; kadangi teisėjai nusprendė, kad straipsnis buvo „šventvagiškas“ ir P. Kambakhshą pagal islamo šariato teisę nuteisė mirties bausme,
B.
kadangi Perwizui Kambakhshui nebuvo suteikta teisė į teisminį atstovavimą ir jį nuteisė jo tinkamai neišklausę; kadangi teigiama, kad jis buvo tol mušamas ir buvo grasinama jį nužudyti, kol jis nepasirašė prisipažinimo,
C.
kadangi 2008 m. vasario 6 d. Afganistano nepriklausomų žurnalistų asociacijos (angl. AIJA) delegacija Kabule susitiko su Prezidentu Hamidu Karzai, išsamiai jį informavo apie šią bylą ir paprašė jo įsikišti ir pagelbėti P. Kambakhshui,
D.
kadangi Afganistano Konstitucijos 34 straipsnyje, laikantis Visuotinės žmogaus teisių deklaracijos nuostatų, aiškiai ginama teisė į žodžio laisvę ir teigiama: „Žodžio laisvė yra neliečiama. Kiekvienas Afganistano pilietis turi teisę reikšti mintis žodžiu, raštu, piešiniais ir kitomis priemonėmis pagal šios Konstitucijos nuostatas“,
E.
kadangi žurnalistai, ypač moterys, Afganistane vis dažniau susiduria su persekiojimais, grasinimais nužudyti, pagrobimais ir prievarta,
F.
kadangi Perwizo Kambakhsho mirties nuosprendis priimtas nepaisant JT Generalinės Asamblėjos 2007 m. gruodžio 18 d. priimtos rezoliucijos, kurioje raginama paskelbti pasaulinį mirties bausmės moratoriumą, taip pat tuo metu, kai iš viso 135 valstybės teisiškai arba praktiškai panaikino mirties bausmę,
1.
patvirtina savo besąlygišką nepritarimą mirties bausmei ir savo įsipareigojimą laikytis teisinės valstybės principų;
2.
smerkia Perwizo Kambakhsho suėmimą ir Balkho provincijos pirmos instancijos teismo sprendimą jį nuteisti mirties bausme apkaltinus šventvagyste; ragina išlaisvinti P. Kambakhshą;
3.
primygtinai ragina Afganistano valdžios institucijas parodyti savo įsipareigojimą laikytis žmogaus ir demokratinių teisių ir padaryti viską, kas yra jų galioje, kad būtų sustabdytas šios mirties bausmės įvykdymas ir būtų užtikrintas naujas jo bylos nagrinėjimas; ragina Prezidentą H. Karzai tuo atveju, jei apeliacinis teismas patvirtintų mirties bausmę, pasinaudoti savo galiomis ir suteikti P. Kambakhshui malonę;
4.
primena Prezidento Hamido Karzai garantijas dėl Perwizo Kambakhsho saugumo, kurias jis davė 2008 m. vasario 6 d. Afganistano nepriklausomų žurnalistų asociacijos delegacijai;
5.
reiškia savo solidarumą su visais, kurie kovoja už nepriklausomą žurnalistiką Afganistane;
6.
ragina Afganistano prezidentą ir parlamentą imtis reikiamų priemonių, kad būtų pagreitintas veiksmingos bausmių ir teismų sistemos vystymasis, paremtas tarptautiniais standartais ir geriausia praktika; pritaria 2007 m. liepos mėn. Romoje vykusioje konferencijoje tema „Teisinės valstybės principai Afganistane“ paskelbtam už ES išorės santykius atsakingos Komisijos narės pareiškimui apie neatidėliotiną finansinę paramą, skirtą padėti Afganistanui stiprinti teisinės valstybės principus ir pertvarkyti teismus;
7.
ragina Afganistano vyriausybę visapusiškai laikytis Jungtinių Tautų visuotinės žmogaus teisių deklaracijos nuostatų ir užtikrinti, kad būtų visiškai garantuota visų Afganistano piliečių žodžio laisvė ir ji nebūtų pažeidžiama;
8.
paveda Pirmininkui perduoti šią rezoliuciją Tarybai, Komisijai, ES valstybių narių ir Afganistano Islamo Respublikos vyriausybėms ir parlamentams.
