Balandžio 21-24 d. Europos Parlamente Balandžio 21-24 d. Europos Parlamente
Šios savaitės Strasbūro plenarinės sesijos darbotvarkėje – elektros ir dujų rinkos liberalizavimas, tarptinklinio ryšio tarifų mažinimas ir griežtesnis finansų rinkų reglamentavimas. EP balsuos dėl autorių teisių muzikos įrašų srityje apsaugos laikotarpio išplėtimo nuo 50 iki 95 metų, gydymosi svečiose ES šalyse procedūrų supaprastinimo, kompensacijų autobusų ir laivų keleiviams sistemos įvedimo. Kitos sesijos temos – biudžeto įvykdymo patvirtinimas, miškų apsauga ir padėtis Moldovoje.
Antraštėse“ skaitykite ne tik kasdien rengiamas plenarinės sesijos apžvalgas, bet ir sužinokite apie energetikos paketą, pacientų teises užsienyje, kredito reitingų agentūras ir branduolinių ginklų ateitį.
Pradėdamas plenarinę sesiją, Europos Parlamento pirmininkas Hans-Gert Pöttering rengiasi pagerbti žemės drebėjimo Italijoje aukų atminimą.
ES dėka dar labiau atpigs tarptinklinis mobilusis ryšys (Svarstymas: 2009-04-21. Balsavimas: 2009-04-22) ES jau yra nustačiusi mobiliųjų telefono skambučių iš kitų ES šalių kainų ribas iki šių metų birželio. Dabar Europos Parlamentas balsuos dėl siūlymo šias ribas dar labiau mažinti nuo šios liepos, taip pat nustatyti kainų ribas tekstinėms žinutėms iš užsienio. Europos Parlamentas balsuos dėl elektros bei dujų rinkos liberalizavimo (Svarstymas: 2009-04-21. Balsavimas: 2009-04-22) Šioje sesijoje Europos Parlamentas balsuos dėl teisės aktų rinkinių, kurie leis atskirti elektros bei dujų gamybą ir perdavimo tinklus. Tuo siekiama paskatinti konkurenciją ir mažinti energijos kainas. Derybose su ES Taryba pasiektas kompromisas dėl šių klausimų. Ar pastatai turės būti energetiškai tvarūs? (Svarstymas: 2009-04-21. Balsavimas: 2009-04-22) Nuo 2019 m. sausio visuose naujuose pastatuose turės būti pagaminama tiek energijos, kiek juose suvartojama. Tai turėtų būti pasiekta tvarios energijos technologijų dėka – tokių kaip saulės baterijos, kondensacinės sistemos ir pan. Dėl tokio siūlymo šioje sesijoje balsuos Europos Parlamentas. ES griežčiau reglamentuos finansinių paslaugų rinką (Svarstymas: 2009-04-22. Balsavimas: 2009-04-24) Finansų krizės akivaizdoje Europos Parlamentas balsuos dėl grupės teisės aktų, skirtų reguliuoti finansinių paslaugų bei draudimo rinką. M. Starkevičiūtės ataskaitoje – siūlymai palengvinti tarptautinius mokėjimus (Svarstymas ir balsavimas: 2009-04-24) Šioje sesijoje Europos Parlamentas balsuos dėl Margaritos Starkevičiūtės (Liberalų ir demokratų aljansas) parengtos ataskaitos, kuri leis palengvinti tarptautinius mokėjimus ES. Gydytis kitoje ES šalyje bus paprasčiau (Svarstymas ir balsavimas: 2009-04-23) EP balsuos dėl siūlymo įtvirtinti pacientų teisę gauti medicininę pagalbą bet kurioje ES šalyje. Siekiama aiškiai nurodyti sąlygas, kuriomis remiantis pacientas galėtų naudotis gydymu kitoje Sąjungos šalyje, ir nustatyti tokio gydymo išlaidų apmokėjimo tvarką. Ar autobusų ir laivų keleiviams bus kompensuojama už vėlavimą? (Svarstymas: 2009-04-22. Balsavimas: 2009-04-23) Šioje sesijoje Europos Parlamentas balsuos dėl reglamentų, kurie išplės autobusų bei laivų keleivių teises. Numatoma įpareigoti vežėjus kompensuoti keleiviams už reikšmingą vėlavimą ar reisų atšaukimą, taip pat už keleivių sužeidimą ar žūtį. Be to, siūloma geriau užtikrinti neįgalių keleivių teises. Tarptautiniam krovinių ir keleivių vežimui – nauja tvarka (Svarstymas: 2009-04-22. Balsavimas: 2009-04-23) Europos Parlamentas antruoju svarstymu balsuos dėl siūlymų atnaujinti reikalavimus tarptautinio krovinių ir keleivių vežimo bendrovėms. Steigdamosi jos privalės įrodyti savo finansinį pajėgumą ir gerą reputaciją, taip pat įdarbinti kvalifikuotą transporto vadybininką. Be to, numatoma supaprastinti tarptautinio keleivių vežimo maršrutiniais autobusais reikalavimus bei įsteigti elektroninius vežėjų registrus. Numatoma žymėti padangų ekologiškumą ir efektyvumą (Svarstymas: 2009-04-21. Balsavimas: 2009-04-22) Europos Parlamentas balsuos dėl teisės akto, kuris įpareigos automobilių padangų gamintojus žymėti jas pagal jų ekologiškumą, kuro sutaupymo potencialą, sukibimą bei triukšmingumą Siūloma muzikos autorių ir atlikėjų teises saugoti ilgiau (Svarstymas: 2009-04-22. Balsavimas: 2009-04-23) Šioje sesijoje Europos Parlamentas balsuos dėl direktyvos, kuri pratęstų dabartinį atlikėjų ir fonogramos gamintojų autorių teisių apsaugos laikotarpį nuo 50 iki 95 metų. Bus reikalaujama įrodyti medienos kilmę (Svarstymas: 2009-04-21. Balsavimas: 2009-04-22) Miškų naikinimas nulemia didesnį anglies dvideginio kiekį Žemėje ir taip iš esmės prisideda prie klimato šilimo. Manoma, kad nuo 20 iki 40 proc. pasaulyje apdorojamos medienos yra nelegalios kilmės. Šioje sesijoje Europos Parlamentas balsuos dėl reikalavimo medienos tiekėjams įrodyti jos kilmę, taip pat atsakomybės už neteisėtos medienos tiekimą.
20090420INS53924 Antraštės