Klausimas Nr. H-0556/2010
Komisijai
2010 m. lapkričio mėn. sesija
Darbo tvarkos taisyklių 116 straipsnis
Charalampos Angourakis
(GUE/NGL) Tema: 4 500 darbuotojų, tapusių įkaitais
Įkaitais tapo apie 4 500 darbuotojų, įdarbintų pagal programą „Pagalba namuose“ ir teikiančių slaugos paslaugas daugiau kaip 100 000 senyvo amžiaus žmonių. Šios programos, kuri įgyvendinama tarpininkaujant savivaldybėms ir kuri finansuojama iš Bendrijos ir valstybių narių lėšų, finansavimas turėtų būti nutrauktas 2010 m. pabaigoje. Vykdant Europos Sąjungos ir viena po kitos valdžią perėmusių Graikijos vyriausybių (tiek Visos Graikijos socialistų judėjimo (PASOK), tiek „Naujosios demokratijos“) politiką, Bendrijos lėšos, kurios iš tiesų yra Europos Sąjungos valstybių narių darbuotojų pinigai, dar kartą naudojamos ne tam, kad būtų patenkinti gyventojų poreikiai ir sukurtos užtikrintos, nuolatinės darbo vietos, kuriose būtų gerbiamos teisės, bet tam, kad būtų pasirengta suskaidyti sveikatos ir socialinės apsaugos paslaugas, siekiant šias paslaugas padaryti prekėmis.
Kokia yra Komisijos pozicija dėl darbuotojų, įdarbintų pagal minėtąją programą, teisės ir apskritai dėl darbuotojų teisės į nuolatinę, užtikrintą darbo vietą, kurioje būtų gerbiamos teisės, taip pat dėl gyventojų teisės į kokybiškas, tik viešas ir nemokamas sveikatos ir socialinės apsaugos paslaugas, už kurias būtų visapusiškai atsakinga sveikatos ministerija ir kurios būtų finansuojamos iš valstybės narės biudžeto?
