24.1.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Hélène Flautre, Raül Romeva i Rueda, Milan Horáček, Angelika Beer, Daniel Cohn-Bendit, Monica Frassoni
Verts/ALE frakcijos vardu,
dėl mirties bausmės
Europos Parlamento rezoliucija dėl mirties bausmės
Europos Parlamentas ,
–
atsižvelgdamas į savo ankstesnes rezoliucijas dėl visuotinio mirties bausmės moratoriumo, ypač į savo 2003 m. spalio 23 d. rezoliuciją OL C 82 E, 2004 4 1, p. 609. ;
–
atsižvelgdamas į ES mirties bausmės politikos, susijusios su trečiosiomis šalimis, gaires, kurios buvo patvirtintos 1998 m. birželio 6 d.,
–
atsižvelgdamas į įvairių JT organų, įskaitant JT Žmogaus teisių komisiją, patvirtintas rezoliucijas dėl visuotinio mirties bausmės panaikinimo,
–
atsižvelgdamas į ES pareiškimus, kuriais pritariama visuotinio mirties bausmės moratoriumo patvirtinimui ir laipsniškam mirties bausmės panaikinimui,
–
atsižvelgdamas į ES pareiškimą dėl 2006 m. lapkričio 5 d. Saddamui Husseinui įvykdyto nuosprendžio,
–
atsižvelgdamas į ES pirmininkaujančios valstybės narės pareiškimą dėl mirties bausmės panaikinimo, 2006 m. gruodžio 19 d. pateiktą Jungtinių Tautų Generalinės Asamblėjos 61-ajai sesijai,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi Europos Sąjunga per savo 2007 m. sausio 22 d. Bendrųjų reikalų ir išorės santykių tarybos posėdį nusprendė tarptautiniuose forumuose, įskaitant Jungtines Tautas, ir toliau imtis iniciatyvos dėl mirties bausmės moratoriumo bei nuolat skatinti mirties bausmės panaikinimą vadovaujantis 1998 m. patvirtintomis gairėmis;
B.
primindamas, kad 2006 m. liepos 27 d. Italijos Atstovų rūmai vienbalsiai pritarė pasiūlymui, kuriuo Italijos vyriausybė buvo įpareigota: „ateinančios JT Generalinės Asamblėjos metu, pasikonsultavus su ES partneriais, tačiau nereikalaujant vienbalsio visų ES narių patvirtinimo, pateikti pasiūlymą dėl rezoliucijos dėl visuotinio mirties bausmės moratoriumo, siekiant ilgainiui visiškai panaikinti mirties bausmę visame pasaulyje“;
C.
kadangi mirties bausmės panaikinimas sudaro Europos Sąjungos teisyno dalį ir yra vienas iš Kopenhagos kriterijų dėl ES narystės;
D.
kadangi Europos Sąjunga aktyviai ragina šalis apsvarstyti galimybę prisidėti prie Tarptautinio pilietinių ir politinių teisių pakto (angl. ICCPR) antro neprivalomo protokolo ir panašių regioninio masto priemonių, kuriomis siekiama įpareigoti valstybes visiškai panaikinti mirties bausmę;
E.
yra giliai susirūpinęs dėl tūkstančiams žmonių pasaulyje gresiančios mirties bausmės, dėl keliose šalyse, ypač Irane, įvykdyto mirties nuosprendžio nepilnamečiams ir dėl kai kuriose šią bausmę jau panaikinusiose šalyse vykstančių diskusijų dėl mirties bausmės sugrąžinimo į savo teisės aktus;
F.
šiomis aplinkybėmis primindamas, kad pagal organizacijos Amnesty Inernational 2005 m. pranešimą tais metais mirties bausmė buvo įvykdyta daugiau kaip 2 000 asmenų, o dauguma visų žinomų mirties nuosprendžių buvo įvykdyta Kinijoje (mažiausiai 1 770 atvejų), Irane (mažiausiai 94 atvejai), Saudo Arabijoje (mažiausiai 86 atvejai) ir JAV (60 atvejų);
G.
yra giliai susirūpinęs dėl to, kad Irake vėl nustatyta mirties bausmė, kad Saddamui Husseinui ir kitiems svarbiems buvusios Irako diktatūros veikėjams buvo įvykdytas mirties nuosprendis ir kad saugumo pajėgoms priklausantys asmenys suteikė žiniasklaidai su mirties nuosprendžių vykdymu susijusios medžiagos;
H.
kadangi, nepaisant to, išlieka tendencija siekti mirties bausmės panaikinimo visame pasaulyje; šiomis aplinkybėmis taip pat džiaugdamasis tuo, kad Liberijoje, Meksikoje, Filipinuose ir Moldovoje pastaraisiais metais buvo visiškai panaikinta mirties bausmė, bei tuo, kad Peru kongresas atmetė teisės akto projektą dėl mirties bausmės už teroristinius nusikaltimus įtraukimo į teisės aktus;
1.
dar kartą pabrėžia, kad jau ilgai visais atvejais ir visomis aplinkybėmis priešinasi mirties bausmei bei dar kartą išreiškia savo įsitikinimą, kad mirties bausmės panaikinimas prisidės prie žmogaus orumo stiprinimo ir prie tolydžios laipsniškos žmogaus teisių plėtros;
2.
dar kartą pabrėžia savo prašymą Tarybai pirmininkaujančiai valstybei narei imtis neatidėliotinų veiksmų siekiant užtikrinti, kad JT Generalinei Asamblėjai būtų pateikta rezoliucija, kuria būtų raginama priimti visuotinį mirties bausmės moratoriumą ir siekiama ilgainiui visiškai panaikinti mirties bausmę;
3.
ragina ES institucijas ir valstybes nares politiniu ir diplomatiniu požiūriu daryti viską, kad JT Generalinė Asamblėja kuo labiau palaikytų šią rezoliuciją;
4.
ragina Tarybą ir Komisiją pasibaigus svarstymams per pirmąjį plenarinį posėdį informuoti Europos Parlamentą apie JT Generalinės Asamblėjos sesijos metu pasiektus rezultatus;
5.
aktyviai ragina ES valstybes nares, t. y. Prancūziją, Latviją ir Lenkiją, kurios iki šiol dar neratifikavo Tarptautinio pilietinių ir politinių teisių pakto antro neprivalomo protokolo dėl visiško mirties bausmės panaikinimo, nedelsiant jį ratifikuoti;
6.
taip pat skatina Rusiją, su kuria Europos Sąjunga veda derybas dėl Partnerystės susitarimo, skubiai ratifikuoti Tarptautinio pilietinių ir politinių teisių pakto antrą neprivalomą protokolą ir Europos žmogaus teisių konvencijos protokolą Nr. 6, pagal kurį mirties bausmė netaikoma taikos metu; taip pat skatina visas Europos kaimynystės politikoje dalyvaujančias pietinio regiono šalis ratifikuoti visus tarptautinius susitarimus ir konvencijas, susijusias su mirties bausmės panaikinimu, ir jų laikytis;
7.
skatina Tarybą ir valstybes nares visiškai laikytis Parlamento gairių dėl mirties bausmės ir imtis visų įmanomų politinių bei diplomatinių iniciatyvų, susijusių su trečiosiomis šalimis, siekiant visiškai panaikinti mirties bausmę;
8.
paveda Pirmininkui perduoti šią rezoliuciją Tarybai, Komisijai, JT Generaliniam Sekretoriui, JT Generalinės Asamblėjos Pirmininkui ir visoms JT valstybėms narėms.
