19.3.2009
PASIŪLYMAS DĖL REKOMENDACIJOS TARYBAI
pagal Darbo tvarkos taisyklių 114 straipsnio 1 dalį
pateikė Brian Crowley
UEN frakcijos vardu
dėl sovietų nusikaltimų civiliams ir karo belaisviams pasmerkimo
Europos Parlamento rekomendacija Tarybai dėl sovietų nusikaltimų civiliams ir karo belaisviams pasmerkimo
Europos Parlamentas ,
–
atsižvelgdamas į Europos Sąjungos sutartį,
–
atsižvelgdamas į 1948 m. JT konvenciją dėl kelio užkirtimo genocido nusikaltimui ir baudimo už jį,
–
atsižvelgdamas į Žmogaus teisių ir pagrindinių laisvių apsaugos konvenciją,
–
atsižvelgdamas į Darbo tvarkos taisyklių 114 straipsnio 1 dalį,
A.
atsižvelgdamas į Antrojo pasaulinio karo pradžios 60-ąsias metines,
B.
kadangi 1939 m. rugpjūčio 23 d. vokiečių ir sovietų paktas tapo Vokietijos ir TSRS bendradarbiavimo pagrindu 1939–1941 m. ir kadangi slaptas ir papildomas šio pakto dokumentas nulėmė bendrąją Rytų ir Vidurio Europos „politinę ir teritorinę transformaciją“,
C.
atsižvelgdamas į neišprovokuotą TSRS agresiją prieš Lenkiją (1939 m. rugsėjo 17 d.), Lietuvą, Latviją ir Estiją (1940 m. birželio 16 d.) ir prieš Rumuniją (1940 m. birželio mėn.),
D.
kadangi TSRS nesilaikė tarptautinių elgesio su kaliniais konvencijų, pasirašytų 1899 m., 1907 m. Hagoje ir 1929 m. Ženevoje,
E.
kadangi dėl minėtosios agresijos TSRS okupavo Lenkiją, Lietuvą, Latviją, Estiją ir Rumuniją ir rengė masines gyventojų deportacijas į sovietų koncentracijos stovyklas, ir dėl to patekę į pasibaisėtinas sąlygas, kentę priverstinį darbą, alkį, šaltį ir ligas žuvo milijonai gyventojų,
F.
kadangi su vadinamųjų karo ašies (angl. Axis ) didžiųjų valstybių (Vokietijos, Italijos) belaisviais ir antihitlerinės koalicijos kaliniais ( t. y. Lenkijos, Čekijos Respublikos ir Slovakijos) buvo elgiamasi vienodai ,
1.
smerkia minėtąją agresiją ir sovietų nusikaltimus civiliams ir karo belaisviams iš šalių, kurios šiuo metu yra Europos Sąjungos valstybės narės;
2.
ragina Rusijos Federacijos valdžios institucijas siekiant žmogiškųjų vertybių ir geranoriško bendradarbiavimo su ES pasmerkti TSRS nusikaltimus ir agresiją;
3.
ragina Rusijos Federacijos valdžios institucijas leisti istorikams susipažinti ir tirti archyvus, ypač medžiagą apie civilių ir karo belaisvių sąlygas sovietų koncentracijos stovyklose;
4.
paveda Pirmininkui perduoti šią rekomendaciją Rusijos Federacijai, Tarybai, Komisijai ir valstybių narių vyriausybėms;
5.
paveda Pirmininkui perduoti šią rekomendaciją Tarybai ir Komisijai susipažinti.
