KLAUSIMAS ŽODŽIU SU DEBATAIS O-0041/04
pagal 108 Darbo tvarkos taisyklių straipsnį
pateikė
Luisa Morgantini
Vystymosi komiteto vardu,
Enrique Barón Crespo
Tarptautinės prekybos komiteto vardu
Komisijai
Tema: Komisijos komunikato: "Besivystančios šalys, tarptautinė prekyba ir tvarus vystymasis: bendrosios lengvatų sistemos (BLS) uždaviniai dešimties metų laikotarpiu (2006 iki 2015 m.)
Komisijos komunikate ( KOM(2004)0461 /galutinis) nustatomos bendrosios lengvatų sistemos gairės dešimčiai metų. Bendroji lengvatų sistema viena iš svarbiausių priemonių, skirtų padėti besivystančioms šalims kovoti su skurdu, suteikiant galimybę gauti pajamų iš tarptautinės prekybos. Vėliau šių bendrųjų gairių pagrindu bus parengta keletas trejiems metams skirtų reglamentų.
Komisijos komunikate siūloma tobulinti dabartinę bendrąją lengvatų sistemą: mažinti susitarimų skaičių ir juos supaprastinti, daugiausia dėmesio kreipti į lengvatas toms šalims, kurioms jų labiausiai reikia, bei skatinti tvarų vystymąsi kuriant bendrą papildomų lengvatų sistemą (BLS+). Šie tikslai iš esmės atitinka šalių partnerių, ne valstybių veikėjų bei ES institucijų, taip pat Europos Parlamento anksčiau išsakytus reikalavimus.
Tačiau kad Europos Parlamentas galėtų kompetentingiau įvertinti šiuos pasiūlymus, būtina smulkiau išsiaiškinti konkrečias įgyvendinimo detales ir būdus. Ar galėtų Komisija pateikti Parlamentui detalesnės informacijos, ypač šiais klausimais:
Ar pasiūlyti pakeitimai yra pagrįsti dabartinės BLS sistemos veikimo ir poveikio įvertinimu? Paaiškinkite smulkiau, kaip veiks naujas gradavimo mechanizmas ir kurioms šalims jis bus taikomas? Kokie nauji produktai bus įtraukti į kiekvieną produktų kategoriją? Kurios konvencijos bus privalomos taikant „BLS+“ susitarimus? Ar siekiant naudotis „BLS+“ bus privaloma įgyvendinti su tuo susijusias konvencijas, ar pakaks jas ratifikuoti? Paaiškinkite smulkiau, kaip Komisija planuoja pertvarkyti kilmės taisyklių sistemą. Kaip bus įgyvendinta „Laisvosios prekybos zonos išimties sąlyga“, turint mintyje dabartinių laisvosios prekybos zonų reformos sudėtingumą?
Konkretūs naujos BLS sistemos veikimo principai galutinai paaiškės tik paskelbus kito reglamento pasiūlymą. Dabartinės BLS sistemos pokyčiai tiesiogiai paveiks, o tam tikrais atvejais turės neigiamos įtakos daugeliui su ja susijusių šalių. Turėdama tai mintyje ir siekdama užtikrinti deramą skaidrumo ir demokratinės kontrolės laipsnį, Komisija, ar sutinka, kad prieš patvirtinant galutinį reglamentą Europos Parlamentui ir kitoms susijusioms šalims turi būti duota užtektinai laiko naudingiems pasitarimams?
