5.12.2007
PASIŪLYMAS DĖL REZOLIUCIJOS
pateiktas uždavus klausimą, į kurį atsakoma žodžiu B6‑0383/2007
pagal Darbo tvarkos taisyklių 108 straipsnio 5 dalį
pateikė Cristiana Muscardini, Eugenijus Maldeikis, Roberta Angelilli ir Ryszard Czarnecki
UEN frakcijos vardu,
dėl tekstilės gaminių
Europos Parlamento rezoliucija dėl tekstilės gaminių
Europos Parlamentas ,
–
atsižvelgdamas į 2005 m. birželio mėn. sudarytą Kinijos ir Komisijos susitarimo memorandumą, kuris nustos galioti 2008 m. sausio 1 d.,
–
atsižvelgdamas į savo ankstesnes rezoliucijas šiuo klausimu, ypač į rezoliuciją dėl tekstilės ir drabužių sektoriaus būklės po 2005 m. Priimti tekstai, P6_TA(2005)0321 . ,
–
atsižvelgdamas į Darbo tvarkos taisyklių 108 straipsnio 5 dalį,
A.
kadangi Kinija yra didžiausia tekstilės gaminių ir aprangos importuotoja į Europos Sąjungą, 2007 m. sausio–rugpjūčio mėn. įvežusi apie 5 mln. tonų gaminių (24 proc. daugiau, palyginti su ankstesniais metais),
B
kadangi šių metų pabaigoje nustos galioti pareinamojo laikotarpio priemonės, numatytos susitarimo memorandume su Kinija, kuri yra didžiausia pasaulio gamintoja ir didžiausia importuotoja į Europos Sąjungą, taip pat nustos galioti paskutiniai prekybos tekstilės gaminiais apribojimai,
C.
kadangi Europos Sąjunga ir Kinijos užsienio prekybos ministerija priėmė sprendimą dėl bendros importo priežiūros sistemos 2008 m.,
D.
kadangi, Kinijai įstojus į Pasaulio prekybos organizaciją (PPO), PPO narėms buvo leista iki 2008 m. taikyti specialias apsaugos priemones (kiekybinius Kinijos eksporto apribojimus), jei kiltų rinkos sutrikimo pavojus,
E.
kadangi tekstilės sektorius dažniausiai sutelktas regionuose, kurių padėtis nepalanki nedarbo ir ekonomikos plėtros požiūriais; kadangi didžiąją minėtojo sektoriaus dalį sudaro mažos įmonės,
F.
kadangi, kalbant apie Europos tekstilės ir avalynės sektoriaus ateitį, itin svarbu siekti, kad ES tekstilės ir aprangos gamintojai turėtų geresnes sąlygas patekti į trečiųjų šalių rinkas,
G.
kadangi dar vienas svarbus būsimos sektoriaus plėtros veiksnys – užtikrinti galimybę gauti žaliavų,
H.
kadangi itin svarbu toliau modernizuoti ir pertvarkyti tekstilės sektorių, taip pat užtikrinti, kad naujovės, tyrimai, mokymas ir socialinės priemonės padėtų prisitaikyti prie pokyčių, kurių gali įvykti pasaulio rinkoje,
I.
kadangi 70 proc. visų suklastotų prekių, patenkančių į Europos rinką, yra iš Kinijos, o pusė Europos muitinės procedūrų, skirtų kovoti su klastojimu, yra susijusios su tekstilės gaminiais ir apranga,
J.
kadangi esamos prekybos apsaugos priemonės (antidempingo ir apsaugos nuo subsidijų priemonės) turėtų ir toliau būti svarbus įrankis kovojant su nelegaliu importu iš trečiųjų šalių, ypač turint mintyje tekstilės ir aprangos sektorių, kuris prarado su kvotomis susijusią apsaugą,
K.
kadangi dvišaliuose susitarimuose su Kinija turėtų būti numatyta galimybė stebėti visiško liberalizavimo poveikį ir nuolat vertinti Kinijos ir ES prekybos srautus,
L.
kadangi, nustojus galioti minėtajai kvotų sistemai, ne tik iš esmės pakito importo į ES rinką tendencijos, bet ir kyla rizika, kad tai gali turėti poveikį besivystančių šalių, visų pirma ES šalių partnerių iš Viduržemio jūros regiono, aprangos ir tekstilės sektoriams,
1.
supranta, kad galutinis kvotų sistemos panaikinimas yra privalomo susitarimo, sudaryto Kinijai prisijungus prie PPO sistemos, dalis ir iš esmės turėtų išplėsti abiejų šalių ekonominius ryšius;
2.
mano, kad Europos Sąjunga galėtų ir, prireikus, turėtų teisėtai naudotis leidimu, pagal kurį galima taikyti apsaugos priemones iki 2008 m. pabaigos, jei įvykdomi teisiniai reikalavimai;
3.
teikia itin didelę svarbą Aukšto lygio grupės, kuri turėtų užtikrinti priežiūros sistemos kontrolę pakartotinai tikrindama Kinijos eksportą į ES, vaidmeniui ir funkcijoms; atsižvelgdamas į tai, ragina Komisiją užtikrinti, kad šis dvigubas tikrinimas būtų tinkamai atliekamas, ir mano, jog priežiūros sistema turėtų būti taikoma ir po 2008 m.;
4.
ragina Komisiją daryti politinį ir ekonominį spaudimą Kinijos institucijoms, siekiant, kad būtų sušvelninti apribojimai, susiję su dirbtinai sumažintu Kinijos valiutos kursu, kuris skatina didžiulį iš Kinijos importuojamų aprangos ir tekstilės gaminių srautą;
5.
ragina Komisiją įvertinti ir įgyvendinti praktinį planą, kuris padėtų restruktūrizuoti tekstilės sektorių ir perkvalifikuoti jo darbuotojus, visų pirma turint mintyje mažas įmones, labai nukentėsiančias dėl rinkos liberalizavimo; mano, kad būtina imtis priemonių technologinėms naujovėms remti; ragina Komisiją skirti daug Prisitaikymo prie globalizacijos padarinių fondo lėšų tekstilės sektoriui restruktūrizuoti ir šio sektoriaus darbuotojams perkvalifikuoti;
6.
yra susirūpinęs dėl didelių tarifinių ir netarifinių kliūčių trečiosiose šalyse, nes šios kliūtys užkerta kelia veiksmingai konkurencijai pasaulio rinkose ir riboja Europos aprangos ir tekstilės gamintojų, ypač mažų šio sektoriaus įmonių, galimybes patekti į rinką;
7.
yra susirūpinęs dėl nuolatinių intelektinės nuosavybės teisių pažeidimų arba žemo galiojančių įstatymų lygio trečiosiose šalyse, nes specifiniame aprangos sektoriuje tai gali sukelti didelį pavojų vartotojų sveikatai;
8.
ragina Komisiją spręsti minėtuosius du klausimus (nepagrįstos kliūtys patekti į rinką ir intelektinės nuosavybės teisių pažeidimas, visų pirma klastojimas) daugiašaliu ir dvišaliu lygmenimis;
9.
mano, kad iš trečiųjų šalių importuojamiems tekstilės gaminiams turėtų būti taikomos privalomos kilmės žymėjimo taisyklės, ir, atsižvelgdamas į tai, ragina Tarybą priimti kol kas nepriimtą pasiūlymą dėl reglamento;
10.
mano, kad prekybos apsaugos priemonių (visų pirma antidempingo ir apsaugos nuo subsidijų priemonių) naudojimas yra teisėtas įrankis norint pagal PPO taisykles reaguoti į nelegalų importą iš trečiųjų šalių; ragina Komisiją nesiimti vienašalių sistemos reformų, dėl kurių būtų sudėtingiau pradėti tyrimus ir patvirtinti priemones šioje srityje;
11.
bijo, kad visiškas aprangos ir tekstilės rinkos liberalizavimas gali priversti daugelį įmonių uždaryti gamyklas Europoje ir perkelti savo veiklą už Europos Sąjungos ribų, o tai sukeltų dideles socialines ir ekonomines pasekmes tradiciniuose tekstilės gamybos regionuose;
12.
ragina Komisiją vykdant prekybos politiką ir dvišaliu, ir daugiašaliu lygmenimis spręsti tinkamų ir perspektyvių tekstilės žaliavų šaltinių paieškos klausimą;
13.
ragina Komisiją skatinti Viduržemio jūros regiono šalis imtis reikalingų veiksmų, kuriais būtų galima užtikrinti veiksmingą ES ir Viduržemio jūros regiono šalių integraciją, įskaitant didesnę pietinių šalių integraciją, siekiant sumažinti tekstilės rinkos liberalizavimo padarinius;
14.
paveda Pirmininkui perduoti šią rezoliuciją Komisijai, Tarybai ir valstybių narių vyriausybėms bei parlamentams.
