A7-0051/2011
7.3.2011
***I
PRANEŠIMAS
dėl pasiūlymo dėl Europos Parlamento ir Tarybos reglamento, kuriuo iš dalies keičiamas Tarybos reglamentas (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d. iki 2011 m. gruodžio 31 d.
(COM(2010)0142 – C7‑0135/2010 – 2010/0140(COD))
Tarptautinės prekybos komitetas
Pranešėjas: Helmut Scholz
PE 452.776v02-00
Procedūrų sutartiniai ženklai
* Konsultavimosi procedūra
*** Pritarimo procedūra
***I Įprasta teisėkūros procedūra (pirmasis svarstymas)
***II Įprasta teisėkūros procedūra (antrasis svarstymas)
***III Įprasta teisėkūros procedūra (trečiasis svarstymas)
(Procedūra pasirenkama atsižvelgiant į teisės akto projekte pasiūlytą teisinį pagrindą.)
Teisės akto projekto pakeitimai
Parlamento padaryti teisės akto projekto pakeitimai žymimi pusjuodžiu kursyvu . Paryškinimas paprastu kursyvu parodo atitinkamiems skyriams tas teisės akto projekto vietas, kurias siūloma taisyti rengiant galutinį tekstą (pvz., tekste tam tikra kalba paliktas akivaizdžias klaidas ar praleistas vietas). Pasiūlytiems tokio pobūdžio pakeitimams reikalingas atitinkamų skyrių sutikimas.
Su esamu teisės aktu, kurį siekiama pakeisti teisės akto projektu, susijusio pakeitimo antraštėje pridedamos trečia ir ketvirta eilutės, kuriose atitinkamai nurodomas esamas teisės aktas ir keičiama šio teisės akto dalis. Perimtos esamo teisės akto nuostatų, kurias Parlamentas nori iš dalies keisti, nors jos nepakeistos teisės akto projekte, dalys žymimos pusjuodžiu šriftu. Išbrauktos tokių nuostatų teksto dalys žymimos laužtiniais skliaustais: […] .
TURINYS
EUROPOS PARLAMENTO TEISĖKŪROS REZOLIUCIJOS PROJEKTAS...........................5
AIŠKINAMOJI DALIS..............................................................................................................6
VYSTYMOSI KOMITETO NUOMONĖ ................................................................................10
PROCEDŪRA...........................................................................................................................20
EUROPOS PARLAMENTO TEISĖKŪROS REZOLIUCIJOS PROJEKTAS
dėl pasiūlymo dėl Europos Parlamento ir Tarybos reglamento, kuriuo iš dalies keičiamas Tarybos reglamentas (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d. iki 2011 m. gruodžio 31 d.
( COM(2010)0142 – C7‑0135/2010 – 2010/0140(COD) )
(Įprasta teisėkūros procedūra: pirmasis svarstymas)
Europos Parlamentas ,
– atsižvelgdamas į Komisijos pasiūlymą Europos Parlamentui ir Tarybai ( COM(2010)0142 ),
– atsižvelgdamas į Sutarties dėl Europos Sąjungos veikimo 294 straipsnio 2 dalį ir 207 straipsnio 2 dalį, pagal kuriuos Komisija pateikė pasiūlymą Parlamentui ( C7-0135/2010 ),
– atsižvelgdamas į Sutarties dėl Europos Sąjungos veikimo 294 straipsnio 3 dalį,
– atsižvelgdamas į Darbo tvarkos taisyklių 55 straipsnį,
– atsižvelgdamas į Tarptautinės prekybos komiteto pranešimą ir Vystymosi komiteto nuomonę ( A7-0051/2011 ),
1. priima per pirmąjį svarstymą savo poziciją, perimdamas Komisijos pasiūlymą;
2. ragina Komisiją dar kartą perduoti klausimą svarstyti Parlamentui, jei ji ketina pasiūlymą keisti iš esmės arba pakeisti jo tekstą nauju tekstu;
3. ragina Komisiją nedelsiant pateikti pasiūlymą dėl naujo reglamento, numatančio bendrųjų lengvatinių tarifų sistemos taikymą;
4. paveda Pirmininkui perduoti Parlamento poziciją Tarybai, Komisijai ir nacionaliniams parlamentams.
AIŠKINAMOJI DALIS
1968 metais Jungtinių Tautų prekybos ir plėtros konferencija (UNCTAD) rekomendavo sukurti Bendrąją lengvatų sistemą(BLS), pagal kurią pramoninės šalys teiktų vienašales prekybos lengvatas visoms besivystančioms šalims, ne tik savo buvusioms kolonijoms.
Europos Bendrija pirmoji įgyvendino BLS sistemą 1971 m. Nuo jos sukūrimo BLS buvo viena iš pagrindinių prekybos ir plėtros politikos priemonių, kurią taikant besivystančioms šalims buvo padedama mažinti skurdą gaunant įplaukų iš tarptautinės prekybos. BLS yra labiausiai naudojama iš tokių išsivysčiusių šalių sistemų.
Europos Sąjungos BLS suteikia iš lengvatas gaunančių šalių importuojamiems produktams arba galimybę įvežti be muito, arba sumažintus muitų tarifus, atsižvelgiant į šaliai taikomą BLS priemonę.
Lengvatas gaunančioms šalims taikomos trijų rūšių priemonės:
1) visos lengvatas gaunančios šalys naudojasi bendrąja priemone;
2) speciali tvariosios plėtros ir gero valdymo skatinamoji priemonė (BLS+) duoda papildomą naudą toms šalims, kurios ratifikuoja ir įgyvendina šiuo metu priimtas 27 tarptautines konvencijas ir protokolus žmogaus teisių ir darbuotojų teisių, aplinkos apsaugos, kovos su narkotikais ir kovos su korupcija srityse;
3) speciali priemonė mažiausiai išsivysčiusioms šalims (MIŠ), taip pat žinoma kaip „viskas išskyrus ginklus“ (VIG) iniciatyva, suteikia patį palankiausią režimą, kurio tikslas – suteikti MIŠ teisę importuoti į ES rinką be muitų ir kvotų.
Tvarkaraštis
BLS įgyvendinama vienas po kito priimamais reglamentais kaskart trejų metų laikotarpiui. Pirmasis daugiametis reglamentas galiojo nuo 2006 m. sausio 1 d. iki 2008 m. gruodžio 31 d. Antrasis reglamentas galioja nuo 2009 m. sausio 1 d. iki 2011 m. gruodžio 31 d.
2008 m. pasiūlymas dėl dabar galiojančio reglamento buvo pateiktas Parlamentui pagal konsultavimosi procedūrą. Pagrindinės ankstesniojo BLS reglamento nuostatos išliko nepakitusios, bet buvo iš naujo apsvarstytos siekiant palengvinti taikymo procedūrą.
Deja, priešingai nei pageidavo Parlamentas, Komisija nepateikė savo pasiūlymo pakankamai anksti (iki 2007 m. birželio 1 d.), kad su Europos Parlamentu būtų tinkamai konsultuojamasi per protingą laikotarpį. Iš tikrųjų Komisija pateikė savo pasiūlymą tik 2007 m. gruodžio 21 d. 2008 m. sausio 31 d. Taryba paprašė, kad Parlamentas pateiktų savo nuomonę iki balandžio 10 d. Todėl konsultavimosi su Europos Parlamentu procesas buvo pernelyg skubotas.
Savo 2008 m. birželio 5 d. rezoliucijoje Parlamentas aiškiai išdėstė, kad tai nėra patenkinama, kad ateityje Parlamentui turi būti suteikta daugiau laiko, kad jis galėtų atlikti savo vaidmenį, ir paprašė „Komisijos pateikti pasiūlymą dėl peržiūrėto reglamento už laikotarpį nuo 2012 m. sausio 1 d. iki 2014 m. gruodžio 31 d. Europos Parlamentui, Tarybai ir Europos ekonomikos ir socialinių reikalų komitetui iki 2010 m. birželio 1 d.“
Dabartinė priemonė nustos galioti 2011 m. gruodžio 31 d. 2010 m. gegužės 26 d. Komisija pateikė pasiūlymą.
Pratęsimas
Tačiau šis pasiūlymas nėra naujajam reglamentui priimti reikalingas pasiūlymas, tai tik pasiūlymas pratęsti galiojantį reglamentą.
Kad būtų galima parengti naują pasiūlymą, Komisija 2010 m. kovo mėn. pradėjo konsultacijas su visuomene. Reikėjo įvertinti rezultatus, surinkti statistinius duomenis ir atlikti poveikio vertinimo tyrimus.
Todėl, Komisijos nuomone, pratęsimas būtinas, kadangi likęs BLS reglamento taikymo laikotarpis nėra pakankamas, kad Komisija galėtų parengti naujo reglamento pasiūlymą, o Parlamentas ir Taryba pasiektų susitarimą dėl paskesnio reglamento laikantis įprastos teisėkūros procedūros iki dabartinio BLS reglamento galiojimo pabaigos.
Pranešėjas pritaria nuomonei, kad šis pratęsimas būtinas siekiant užtikrinti teisinį tikrumą ir apsaugoti ES bei lengvatas gaunančių šalių interesus. Tačiau jis pabrėžia, kad netgi priėmus sprendimą dėl pratęsimo nereikėtų manyti, kad dabartinė nepatenkinama padėtis truks ilgiau nei dvejus metus.
Lisabonos sutartis
Nors pasiūlymas dėl reglamento pratęsimo buvo paskelbtas praėjus daug laiko nuo Lisabonos sutarties įsigaliojimo, jame nėra nagrinėjamos dalijimosi informacija ir sprendimų priėmimo procedūros, kaip tai numatyta pagal Sutartį, kuri suteikia daugiau galių Europos Parlamentui prekybos srityje.
Dabartinis reglamentas nustoja galioti praėjus dvejiems metams nuo Lisabonos sutarties įsigaliojimo. Jei būtų pritarta pasiūlymui pratęsti reglamento galiojimo laikotarpį, ši padėtis truktų dar dvejus metus, iki 2013 m. gruodžio 31 , t. y. ketverius metus po Lisabonos sutarties įsigaliojimo.
Pagal galiojantį reglamentą Parlamentui nesuteikiama teisė pareikšti nuomonę dėl tinkamumo kriterijų, paramą gaunančių šalių sąrašo, šalių, kurioms taikoma BLS+, sąrašo, veiksmingo konvencijų įgyvendinimo, lengvatų laikino panaikinimo ir t. t.
Iš tikrųjų, Parlamento narių pareiga yra užtikrinti, kad teisių ir galių, kurios Europos Sąjungos piliečių išrinktiems atstovams buvo suteiktos pagal Lisabonos sutartį, būtų paisoma.
Pagal SESV 207 straipsnio 2 dalį BLS reglamento priėmimo ir pakeitimo procedūra dabar vykdoma taikant įprastą teisėkūros procedūrą ir tai reiškia, kad Parlamentui suteikta reglamento demokratinės priežiūros teisė.
Pranešėjas mano, kad yra Reglamento (EB) Nr. 732/2008 dalių, kurias būtina keisti iš dalies siekiant užtikrinti, kad būtų paisoma naujų galių, kurios Parlamentui suteikiamos pagal Lisabonos sutartį, ypač siekiant užtikrinti, kad būtų paisoma Parlamentui pagal SESV 290 straipsnį suteiktų naujų galių dėl deleguotų teisės aktų. Pranešėjas atkreipia dėmesį į BLS reglamente numatytas priemones, kurios turėtų būti laikomos deleguotais aktais: 10 straipsnio 2 dalis, 11 straipsnio 7 ir 8 dalys, 16 straipsnio 3 dalis, 19 straipsnio 3 , 4 ir 5 dalys ir 25 straipsnis suteikia Parlamentui veto teisę, taigi ir daug didesnes priežiūros galias negu pagal dabar taikomą procedūrą.
Siekiant nustatyti deleguotų teisės aktų vykdymo, kontrolės ir galimo atšaukimo taisykles, reikėtų įrašyti 27a, 27b, 27c, 27d ir 27e straipsnius.
Tačiau atsižvelgiant į tai, kad reikia skubiai priimti šį reglamentą ir užtikrinti teisinį tikrumą lengvatų gavėjams, ir siekiant išvengti tuo pat metu vykstančių derybų buvo nuspręsta, kad klausimai, keliantys Europos Parlamento susirūpinimą, bus aptarti derybų dėl horizontalių pasiūlymų dėl teisės aktų metu siekiant suderinti visas teisės aktų priėmimo pagal bendrą prekybos politiką procedūras su Lisabonos sutartimi. Europos Komisija kol kas įsipareigojo patenkinti daugelį iš teisėtų prašymų dėl didesnio dalijimosi informacija su Europos Parlamentu.
Naujas reglamentas
Todėl šiuo laikotarpiu nesiūloma jokių pakeitimų, nors pranešėjas mano, kad būtina iš esmės perrašyti BLS ir BLS+ programas.
Pranešėjas sutinka, kad pasiūlyme dėl naujo reglamento reikėtų imtis bendro reglamento persvarstymo; Parlamentas norėtų, kad šis pasiūlymas būtų pateiktas nedelsiant.
Tačiau jis taip pat pabrėžia, kad į naująjį pasiūlymą dėl reglamento reikėtų įtraukti šiuos tikslus: 1) padaryti sistemą veiksmingesnę, kad ji geriau atitiktų lengvatas gaunančių šalių ir ūkio subjektų interesus; 2) parengti taisykles, numatančias geriau sureguliuotą reformų procesą, į kurį neišvengiamai būtų įtraukti ir lengvatų gavėjai; 3) užtikrinti, kad reguliavimas suteiktų reikiamą svorį demokratinei kontrolei, kurią turi užtikrinti Parlamentas.
Kaip Europos Parlamentas pabrėžė 2008 m. pateiktoje Helmutho Markovo ataskaitoje, didesnis skaidrumas ir teisinis tikrumas turi būti ES skiriamasis ženklas. Teikiant naują pasiūlymą turėtų būti siekiama, kad BLS taptų aiškesne ir skaidresne sistema.
Kilmės taisyklės
Kilmės taisyklės ir su jomis susijusios administracinės procedūros yra viena iš pagrindinių priežasčių, dėl kurių šalys, ypač mažiausiai išsivysčiusios šalys, nepakankamai naudojasi BLS suteikiamomis prekybos lengvatomis. Kilmės taisyklės gali neleisti pasinaudoti dokumentuose numatyta teigiamą poveikį turinčia lengvata, dėl to kyla pavojus, kad jos gali sudaryti tam tikrą prekybos barjerą, suformuodamos komerciškai nepasiekiamus tikslus, dėl to lengvata naudojamasi nepakankamai arba iš viso nesinaudojama.
Naujos patikslintos kilmės taisyklės turėtų įsigalioti ne vėliau nei naujoji BLS sistema.
Reforma turėtų leisti regioninę kumuliaciją ir numatytų horizontalios kumuliacijos tarp regionų arba globalios kumuliacijos tarp šalių, kurios naudojasi specialiomis priemonėmis pagal BLS, galimybę. Panašiai reikėtų apsvarstyti galimybę numatyti palankesnes taisykles produkto kilmės pripažinimui taikomiems reikalavimams. Siūloma, kad Europos Sąjunga išreikštų savo pageidavimą suteikti prioritetą BLS atsižvelgdama į tuos veiksmus, kurių ėmėsi PPO dėl kilmės taisyklių suderinimo.
Tinkamos šalys
Lengvatomis besinaudojančių šalių skaičių kritikavo tiek lengvatas gaunančios šalys, tiek nevyriausybinės organizacijos ir tyrėjai. Dažnai susiduriame su padėtimi, kai skurdžios šalys, kurių ekonomika diversifikuota, iš karto netenka galimybės pasinaudoti pačiomis palankiausiomis sistemomis.
Importo slenkstis galėtų būti pakeistas kitais, paprastesniais ir, ypač, labiau susietais su išsivystymo lygiu, kriterijais (geras tokio kriterijaus pavyzdys būtų Gini koeficientas). Šalys, kurios galėtų gauti daugiausiai naudos iš tarifų lengvatų, dažnai neišlaiko pažeidžiamumo testo, kurį reikia išlaikyti, kad būtų galima naudotis BLS+.
Be to, norint išvengti lengvatų sistemos žlugimo, kitame reglamente reikėtų apsvarstyti būdus, kaip perkelti šiuo metu „jautrių“ produktų kategorijai priklausančias prekes į „nejautrių“ produktų kategoriją.
Techninė pagalba
Pranešėjas mano, kad būtina padidinti esamos sistemos įtaką ir pagerinti naudojimosi BLS apimtis teikiant techninę pagalbą, kuri konkrečiai skirta instituciniams ir reguliavimo gebėjimams stiprinti, kurių reikia, kad šalys, kurioms labiausiai reikalinga parama, galėtų geriausiai pasinaudoti tarptautinės prekybos ir BLS pranašumais.
Pagalba taip pat gali būti teikiama, pvz., vykdant vadinamąsias dvynių programas, padedant šalims, kurioms taikoma BLS+, veiksmingai įgyvendinti tarptautines konvencijas pagal specialią skatinamąją sistemą ir padedant vykdyti jų įsipareigojimus.
Komisija turėtų aktyviai prižiūrėti, kad šių įsipareigojimų būtų laikomasi. Ji turėtų automatiškai pradėti tyrimą visais atvejais, kai TDO standartų taikymo komitetas parengia „specialiąją dalį“, skirtą šaliai gavėjai, nesilaikančiai pagrindinių darbo srities standartų. Atliekant šį tyrimą visada bendradarbiaujama su Europos Parlamentu ir pilietinės visuomenės atstovais, įskaitant atitinkamos šalies socialinius partnerius.
10.11.2010
VYSTYMOSI KOMITETO NUOMONĖ
pateikta Tarptautinės prekybos komitetui
dėl pasiūlymo dėl Europos Parlamento ir Tarybos reglamento, kuriuo iš dalies keičiamas Tarybos reglamentas (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d. iki 2011 m. gruodžio 31 d.
( COM(2010)0142 – C7‑0135/2010 – 2010/0140(COD) )
Nuomonės referentė: Eva Joly
TRUMPAS PAGRINDIMAS
Bendrųjų tarifų lengvatų sistema (BLS)
ES bendrųjų tarifų lengvatų sistema (BLS) – tai prekybos priemonė, pagal kurią ES gali siūlyti vienašališką lengvatinę prieigą prie rinkos besivystančioms šalims, taikydama sumažintus muito tarifus.
Be standartinės prieigos pagal BLS, kuri atvira visoms besivystančioms šalims, tam tikros šalys atitinka prieigos pagal BLS+ kriterijus. Pagal BLS+ taikomi papildomai sumažinti besivystančioms šalims, atitinkančioms tam tikrus kriterijus.
Teisės naudotis BLS kriterijai yra pažeidžiamumas ir (arba) priklausomybė (kai šalies penkių rūšių didžiausias eksportas į ES, kuriam taikoma bendrųjų tarifų lengvatų sistema, sudaro daugiau nei tris ketvirtadalius viso šios šalies eksporto, kuriam taikoma BLS ir (arba) kai šalies eksportas, kuriam taikoma BLS, sudaro mažiau nei 1 proc. ES importo, kuriam taikoma BLS. BLS+ gavėjai taip pat privalo būti ratifikavę ir įgyvendinę maždaug 27 tarptautines konvencijas, susijusias su žmogaus teisių, darbo standartų, darnaus vystymosi ir gero valdymo principų sritimis. Jei šalis neatitinka šių kriterijų, BLS+ taikymas gali būti sustabdomas.
Visos 49 mažiausiai išsivysčiusios šalys gali gauti pagalbą pagal „Viskas, išskyrus ginklus“ iniciatyvą, pagal kurią visam jų eksportui suteikiama prieiga prie ES rinkos netaikant muitų ir kvotų.
Terminai
Dabartinė bendrųjų tarifų lengvatų sistema nustatyta pagal Tarybos reglamentą EB 732/2008. Jis nustoja galioti 2011 m. pabaigoje ir po to BLS nustos galiojus, jei nebus nustatyta ją pakeičianti sistema.
Komisija tikisi pateikti naują pasiūlymą 2011 m. pradžioje, ir tai reikštų, kad BLS pakaitalas įsigaliotų ne anksčiau kaip 2012 m. viduryje, t. y. maždaug pusę metų šiuo klausimu būtų teisinė tuštuma.
Taigi šiuo pasiūlymu siekiama pratęsti dabartinės BLS galiojimą daugiausiai dar dvejiems metams, kol įsigalios naujasis reglamentas.
Pranešėjas mano, kad šis sprendimas nėra idealus – tai reikštų, kad EP galės tarti savo žodį dėl šios sistemos tik praėjus ketveriems metams nuo Lisabonos sutarties įsigaliojimo. Tačiau tokia strategija yra tinkama atsižvelgiant į tai, kad bus išvengta BLS programos pertraukos, kurios nenorima. Besivystančioms šalims akivaizdžiai būtų žalos, jei jos privalėtų atsisakyti ES didžiausio palankumo prekyboje statuso (MFN) ir nustoti naudotis lengvatinėmis sąlygomis, nors ir laikinai.
Atsižvelgiant į tai svarbu, kad Komisija parengtų savo naują BLS pasiūlymą per kuo trumpesnį laikotarpį ir kad teisėkūros procedūra būtų baigta kuo greičiau. Tačiau dėl naujosios bendrųjų tarifų lengvatų sistemos, skirtingai nei dėl ankstesnės, bendrai spręs Taryba ir Parlamentas; negalima leisti, kad dėl laiko stokos nebūtų atsižvelgiama į Parlamento išimtines demokratines teises. Parlamentas privalo pasinaudoti savo naujomis pagal Lisabonos sutartį suteiktomis galiomis prekybos srityje.
Dabartinis pasiūlymas
Išsamesnė BLS peržiūra greičiausiai bus atlikta kitąmet, kai bus parengtas naujojo BLS reglamento projektas. Tačiau pranešėjas jau yra pateikęs keletą BLS reglamento pakeitimų pagal esamą šio dokumento tekstą.
Visų pirma, lengvatinis ir diferencinis režimas itin svarbus palaikant mūsų prekybos santykius su besivystančiomis šalimis. Besivystančių šalių eksportas sudaro nereikšmingą viso ES importo dalį. Tačiau prekybos prioritetai suteikia joms galimybę pašalinti priklausomybę nuo paramos. Pasiūlymai pereiti prie ES ir besivystančių šalių prekybos santykių, pagrįstų vienodomis sąlygomis, kai ES einamieji pajėgumai ir lyginamieji privalumai gerokai didesni, nėra realistiški.
Pagal Lisabonos sutarties 208 straipsnį ES įpareigota atsižvelgti „į bendradarbiavimo vystymosi labui tikslus savo įgyvendinamos politikos srityse, kurios gali turėti įtakos besivystančioms šalims“. Vadinasi, ES įsipareigojusi vengti politinių pasirinkimų, kurie kenktų jos darbui vystomojo bendradarbiavimo srityje ir iš tiesų visose politikos srityse vykdyti veiksmus, kurie būtų naudingi besivystančioms šalims. Tai par excellence taikoma ir prekybai.
Taip pat itin svarbu, kad Komisija, tikrinama Parlamento, nuodugniai ir griežtai kontroliuotų, kaip paramą gaunančios šalys nuolat laikosi kriterijų, pagal kuriuos joms taikoma BLS+.
Šiuo metu Komisija atlieka BLS darnaus poveikio vertinimą. Parlamentas turėtų paprašyti Komisijos pranešti apie informacijos rinkimo terminus, rezultatus ir šio vertinimo išvadas, taip pat apie savo tolesnius ketinimus, susijusius su darnaus poveikio vertinimo įgyvendinimu pagal naują bendrųjų tarifų lengvatų sistemą.
Pranešėjas tvirtai tiki, kad reikia pasaulinės prekybos sistemos, kuri būtų pagrįsta etika, demokratija ir skaidrumu, o ne vien pelnu, sistemos, kuri būtų naudinga visai visuomenei, o ne vien ribotam skaičiui įmonių. Toliau laikantis žmogaus teisių ir darbo standartų, dėl BLS+, kurią ateityje iš tiesų gal reikės sugriežtinti, svarbiausi yra aplinka ir valdymas. Todėl labai svarbi griežta sektorių, pvz., žuvininkystės, miškininkystės ir kasybos (išvardyti tik keli sektoriai), taip pat moterų ir mažumų prieigos prie darbo rinkos ir darbo sąlygų kontrolė.
Siekiant skaidrumo ir demokratijos taip pat svarbu, kad konsultuojantis su šalimis paramos gavėjomis dėl nuolatinio BLS+ kriterijų laikymosi kartu vyktų dialogas su nacionaliniais parlamentais ir vietos pilietinės visuomenės atstovais.
PAKEITIMAI
Vystymosi komitetas ragina atsakingą Tarptautinės prekybos komitetą į savo pranešimą įtraukti šiuos pakeitimus:
Pakeitimas
1
Pasiūlymas dėl reglamento – iš dalies keičiantis aktas
1 straipsnio 1 a punktas (naujas)
Reglamentas (EB) Nr. 732/2008
2 a konstatuojamoji dalis (nauja)
Komisijos siūlomas tekstas
Pakeitimas
(1a) Po 2 konstatuojamosios dalies įterpiama nauja konstatuojamoji dalis:
(2a) ES privalo atsižvelgti į vystomojo bendradarbiavimo tikslus politikos srityse, kurias įgyvendina ir kurios galėtų daryti poveikį besivystančioms šalims, taigi, bendrųjų tarifų lengvatų sistema (BLS) privalo padėti pasiekti ES vystymosi tikslų, įskaitant Tūkstantmečio vystymosi tikslus.
Pakeitimas
2
Pasiūlymas dėl reglamento – iš dalies keičiantis aktas
1 straipsnio 1 a punktas (naujas)
Reglamentas (EB) Nr. 732/2008
5 straipsnio 2 dalis
Komisijos siūlomas tekstas
Pakeitimas
1a) 5 straipsnio 2 dalis pakeičiama taip:
„Taikant 1 straipsnio 2 dalyje nurodytas priemones, kilmės taisyklės dėl kilmės statusą turinčių produktų sąvokos apibrėžties bei su tuo susijusios administracinio bendradarbiavimo procedūros ir metodų nustatytos Reglamente (EEB) Nr. 2454/93. Kilmės taisyklių sistemos forma, turinys ir procedūros nuolat persvarstomos siekiant įvertinti, koks šios sistemos poveikis BLS naudojimo dažnumui, ir siekiant sudaryti geresnes sąlygas ekonominei plėtrai skatinti.“
Pakeitimas
3
Pasiūlymas dėl reglamento – iš dalies keičiantis aktas
1 straipsnio 4 punktas
Reglamentas (EB) Nr. 732/2008
10 straipsnis
Komisijos siūlomas tekstas
Pakeitimas
4) 10 straipsnio 3 dalyje , b punkto pabaigoje taškas pakeičiamas kabliataškiu, o po b punkto pridedami šie punktai:
4) 10 straipsnis iš dalies keičiamas taip:
a) 10 straipsnio 1 dalis pakeičiama taip:
„ 1. Komisija išnagrinėja prašymą, pateiktą kartu su 9 straipsnio 2 dalyje nurodyta informacija. Nagrinėdama prašymą Komisija atsižvelgia į atitinkamų tarptautinių organizacijų ir agentūrų išvadas. Komisija prašančiajai šaliai gali pateikti klausimų, kurie, jos manymu, yra svarbūs, ir gali gautą informaciją pasitikslinti su prašančiąja šalimi arba su kitais atitinkamais šaltiniais, įskaitant Europos Parlamentą bei pilietinės visuomenės atstovus, pavyzdžiui, socialinius partnerius.“
b) 3 dalies b punkto pabaigoje taškas pakeičiamas kabliataškiu, o po b punkto pridedami šie punktai:
„arba
„arba
c) iki 2011 m. gruodžio 15 d. – jeigu prašymas pateikiamas pagal 9 straipsnio 1 dalies a punkto iii papunkčio reikalavimus;
c) iki 2011 m. gruodžio 15 d. – jeigu prašymas pateikiamas pagal 9 straipsnio 1 dalies a punkto iii papunkčio reikalavimus;
arba
arba
d) iki 2013 m. birželio 15 d. – jeigu prašymas pateikiamas pagal 9 straipsnio 1 dalies a punkto iv papunkčio reikalavimus.“
d) iki 2013 m. birželio 15 d. – jeigu prašymas pateikiamas pagal 9 straipsnio 1 dalies a punkto iv papunkčio reikalavimus.“
Pakeitimas
4
Pasiūlymas dėl reglamento – iš dalies keičiantis aktas
1 straipsnio 4 a punktas (naujas)
Reglamentas (EB) Nr. 732/2008
10 a straipsnis (naujas)
Komisijos siūlomas tekstas
Pakeitimas
4a) Po 10 straipsnio įterpiamas naujas straipsnis:
10a straipsnis
„Komisija informuoja Europos Parlamentą apie darnaus poveikio vertinimo, atlikto pagal BLS, rezultatus.“
Pakeitimas
5
Pasiūlymas dėl reglamento – iš dalies keičiantis aktas
1 straipsnio 4 b punktas (naujas)
Reglamentas (EB) Nr. 732/2008
17 straipsnio -1 dalis (nauja)
Komisijos siūlomas tekstas
Pakeitimas
4b) 17 straipsnyje prieš 1 punktą įterpiama nauja dalis:
„-1. Komisija reguliariai stebi, kad paramą gaunančios šalys laikytųsi įsipareigojimų ir kad nebūtų nė vienos iš 15 straipsnio 1 ir 2 dalyse ir 16 straipsnio 1 ir 2 dalyse nurodytų priežasčių laikinai nustoti taikyti lengvatines priemones. Ji skelbia metinę ataskaitą apie laikiną priemonių netaikymą ir pateikia ją Tarybai, Europos Parlamentui ir valstybėms narėms.“
Pakeitimas
6
Pasiūlymas dėl reglamento – iš dalies keičiantis aktas
1 straipsnio 4 c punktas (naujas)
Reglamentas (EB) Nr. 732/2008
18 straipsnio 3 dalis
Komisijos siūlomas tekstas
Pakeitimas
4c) 18 straipsnio 3 dalis iš dalies keičiama taip:
„3. Komisija stengiasi gauti visą, jos manymu, būtiną informaciją, įskaitant esamus JT, TDO ir kitų kompetentingų tarptautinių organizacijų atitinkamų priežiūros įstaigų įvertinimus, komentarus, sprendimus, rekomendacijas ir išvadas. Tai būtų tyrimų ar laikinasis lengvatų netaikymas pagrįstas dėl 15 straipsnio 1 dalies a punkte nurodytų priežasčių pradžia. Komisija gali patikrinti informaciją, gautą iš ūkinės veiklos subjektų , pilietinės visuomenės atstovų, paramą gaunančių šalių parlamentų ir atitinkamos paramą gaunančios šalies .“
Pakeitimas
7
Pasiūlymas dėl reglamento – iš dalies keičiantis aktas
1 straipsnio 4 a punktas (naujas)
Reglamentas (EB) Nr. 732/2008
18 straipsnio 3 dalis
Komisijos siūlomas tekstas
Pakeitimas
xx
4a) 18 straipsnio 3 dalis pakeičiama taip:
„ 3. Komisija stengiasi gauti visą, jos manymu, būtiną informaciją, įskaitant esamus JT, TDO ir kitų kompetentingų tarptautinių organizacijų atitinkamų priežiūros įstaigų įvertinimus, komentarus, sprendimus, rekomendacijas ir išvadas. Ši informacija skaidrumo sumetimais skelbiama viešai; ji taip pat būtų tyrimų, ar laikinasis lengvatų netaikymas pagrįstas dėl priežasčių, kurios nurodytos 15 straipsnio 1 dalies a punkte, pradžia. Komisija gali patikrinti informaciją, gautą iš ūkinės veiklos subjektų ir paramą gaunančios šalies.“
Pakeitimas
8
Pasiūlymas dėl reglamento – iš dalies keičiantis aktas
1 straipsnio 4 a punktas (naujas)
Reglamentas (EB) Nr. 732/2008
19 straipsnio 1 dalis
Komisijos siūlomas tekstas
Pakeitimas
4a) 19 straipsnio 1 dalis pakeičiama taip:
„1. Tyrimo rezultatų ataskaitą Komisija pateikia 27 straipsnyje nurodytam Komitetui ir Europos Parlamentui.“
Pakeitimas
9
Pasiūlymas dėl reglamento – iš dalies keičiantis aktas
1 straipsnio 4 b punktas (naujas)
Reglamentas (EB) Nr. 732/2008
19 straipsnio 4 dalis
Komisijos siūlomas tekstas
Pakeitimas
4b) 19 straipsnio 4 dalis pakeičiama taip:
„4. Jeigu Komisija mano, kad laikinas panaikinimas būtinas, ji atitinkamą pasiūlymą pateikia Tarybai, prieš tai pranešusi Europos Parlamentui; Taryba per du mėnesius priima sprendimą dėl panaikinimo kvalifikuota balsų dauguma. 3 dalyje nurodytu atveju Komisija pateikia pasiūlymą toje dalyje nurodyto laikotarpio pabaigoje.“
Pakeitimas
10
Pasiūlymas dėl reglamento – iš dalies keičiantis aktas
1 straipsnio 4 c punktas (naujas)
Reglamentas (EB) Nr. 732/2008
20 straipsnio 7 dalis
Komisijos siūlomas tekstas
Pakeitimas
4c) 20 straipsnio 7 dalis pakeičiama taip:
„7. Jei esant išskirtinėms aplinkybėms, dėl kurių būtina imtis neatidėliotinų priemonių, tyrimo atlikti neįmanoma, Komisija, apie tai pranešusi 27 straipsnyje nurodytam Komitetui ir Europos Parlamentui, gali imtis būtiniausių prevencinių priemonių.“
Pakeitimas
11
Pasiūlymas dėl reglamento – iš dalies keičiantis aktas
1 straipsnio 4 d punktas (naujas)
Reglamentas (EB) Nr. 732/2008
22 straipsnio 1 dalis
Komisijos siūlomas tekstas
Pakeitimas
4d) 22 straipsnio 1 dalis pakeičiama taip:
„1. Komisija atitinkamai lengvatas gaunančiai šaliai apie 20 arba 21 straipsnyje nurodyta tvarka priimtą sprendimą praneša kuo anksčiau prieš jam įsigaliojant. Apie tai Komisija taip pat praneša Tarybai, Europos Parlamentui ir valstybėms narėms.“
PROCEDŪRA
Pavadinimas
Reglamento (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d. iki 2011 m. gruodžio 31 d. dalinis keitimas
Nuorodos
COM(2010)0142 – C7-0135/2010 – 2010/0140(COD)
Atsakingas komitetas
INTA
Nuomonę pateikė
Paskelbimo plenariniame posėdyje data
DEVE
15.6.2010
Nuomonės referentas
Paskyrimo data
Eva Joly
22.6.2010
Priėmimo data
9.11.2010
Galutinio balsavimo rezultatai
+:
–:
0:
20
0
0
Posėdyje per galutinį balsavimą dalyvavę nariai
Thijs Berman, Corina Creţu, Nirj Deva, Charles Goerens, Catherine Grèze, András Gyürk, Eva Joly, Filip Kaczmarek, Gay Mitchell, Norbert Neuser, Bill Newton Dunn, Maurice Ponga, Birgit Schnieber-Jastram, Michèle Striffler, Alf Svensson, Eleni Theocharous, Ivo Vajgl, Anna Záborská, Iva Zanicchi
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Judith Sargentini
PROCEDŪRA
Nuorodos
KOM(2010)0142 – C7-0135/2010 – 2010/0140(COD)
Pateikimo Europos Parlamentui data
26.5.2010
Atsakingas komitetas
Paskelbimo plenariniame posėdyje data
INTA
15.6.2010
Nuomonę teikiantis (-ys) komitetas (-ai)
Paskelbimo plenariniame posėdyje data
DEVE
15.6.2010
Pranešėjas(-ai)
Paskyrimo data
Helmut Scholz
1.6.2010
Svarstymas komitete
2.12.2010
Priėmimo data
3.3.2011
Galutinio balsavimo rezultatai
+:
–:
0:
22
0
0
Posėdyje per galutinį balsavimą dalyvavę nariai
Laima Liucija Andrikienė, Daniel Caspary, Christofer Fjellner, Metin Kazak, David Martin, Vital Moreira, Cristiana Muscardini, Niccolò Rinaldi, Helmut Scholz, Peter Šťastný, Keith Taylor, Paweł Zalewski
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Josefa Andrés Barea, George Sabin Cutaş, Béla Glattfelder, Elisabeth Köstinger, Georgios Papastamkos, Carl Schlyter, Jarosław Leszek Wałęsa
Posėdyje per galutinį balsavimą dalyvavęs (-ę) pavaduojantis (-ys) narys (-iai) (187 straipsnio 2 dalis)
Derk Jan Eppink, Eider Gardiazábal Rubial, Kartika Tamara Liotard, Bart Staes
Pateikimo data
7.3.2011
