C. Malmström atsakymas Komisijos vardu
(2011 m. liepos 20 d.)
2010 m. liepos mėn. Komisijos pateiktu direktyvos dėl bendrovių viduje perkeliamų asmenų pasiūlymu tikimasi padidinti ES ekonomikos konkurencingumą skatinant aukštos kvalifikacijos tarptautinių bendrovių darbuotojus iš trečiųjų šalių atvykti dirbti į ES.
Todėl jame siūlomos suderintos bendrovių viduje perkeliamų asmenų priėmimo sąlygos. Darbo rinkos tyrimo tarp šių sąlygų nėra.
Iš tiesų perkeliant tokius darbuotojus darbo rinkos tyrimas nereikalingas, nes tai daroma tenkinant konkretų poreikį, kai kitos išeities nėra. Šie darbuotojai perkeliami į konkrečias darbo vietas dėl įsisavintos darbo metodikos ir kitų gebėjimų, atitinkančių konkrečios bendrovės darbo poreikius ir kultūrą. Jų neperkėlus, šios darbo vietos liktų laisvos.
Be to, taikant imigracijos priemones perkėlimams bendrovių viduje reglamentuoti, reikia atsižvelgti į tarptautinės prekybos politikos įsipareigojimus, ypač įtvirtintus Bendraisiais susitarimais dėl prekybos paslaugomis. Vienas šių įsipareigojimų yra netaikyti darbo rinkos tyrimo (ekonominių poreikių analizės) bendrovių viduje perkeliant asmenis, kuriems šie susitarimai taikomi 2005 m. birželio 29 d. PPO dokumentas TN/O/EEC/Rev.1. .
Bet kuriuo atveju, šio kriterijaus nereikia taikyti retiems aukštos kvalifikacijos darbuotojų atvejams, nes tai prieštarautų siekiui sukurti skaidrią ir paprastą bendrovių viduje perkeliamų asmenų priėmimo sistemą.
Kitaip nei ES mėlynosios kortelės 2009 m. gegužės 25 d. Tarybos direktyva 2009/50/EB dėl trečiųjų šalių piliečių atvykimo ir apsigyvenimo sąlygų siekiant dirbti aukštos kvalifikacijos darbą, OL L 155, 2009 6 18. turėtojų atveju, bendrovių viduje asmenys perkeliami tenkinant konkretų trumpalaikį poreikį, remiantis darbo sutartimi su trečiosios šalies įmone. Tai asmenys, kuriems taikomi prekybos įsipareigojimai, kaip antai pirmiau minėti susitarimai. Taigi mėlynosios kortelės turėtojai ir bendrovių viduje perkeliami asmenys – dvi skirtingos kategorijos tiek migracijos aplinkybių ir trukmės, tiek teisiniu požiūriu. Todėl skiriasi ir jų priėmimo sąlygos.
Galiausiai, net ir atsisakius darbo rinkos tyrimo, asmenų perkėlimo bendrovių viduje sistema nepakenks nacionalinėms darbo rinkoms, nes ji taikytina tik tam tikroms laikinoms darbo vietoms, o joje nustatytas darbo užmokesčio lygis atitinka panašiomis aplinkybėmis komandiruotiems ES darbuotojams taikomus standartus. Kita vertus, reikia atsižvelgti į tai, kad pagal Sutarties dėl Europos Sąjungos veikimo 79 straipsnyje įtvirtintą bendrąjį principą ir nepažeidžiant palankesnių dvišalių ir daugiašalių susitarimų nuostatų, bendrovių viduje perkeliamų asmenų srautus reguliuoja pačios valstybės narės.
