Klausimas, į kurį atsakoma žodžiu, Nr. O-000018/2012
Komisijai
Darbo tvarkos taisyklių 115 straipsnis
Søren Bo Søndergaard
,
Cornelis de Jong
,
Miloslav Ransdorf
GUE/NGL frakcijos vardu Tema: Galimų interesų konfliktų prevencija ES pareigūnams įsidarbinant ne ES institucijose
2011 m. lapkričio mėn. ES lobizmo skaidrumo ir etikos reglamentavimo sąjunga (angl. „Alliance for lobbying transparency and ethics regulation in the EU“, ALTER-EU) paskelbė tyrimą dėl galimo interesų konfliktų, kai ES pareigūnai įsidarbina ne ES institucijose.
Šiame tyrime ALTER-EU pateikia keletą pavyzdžių, kai ES pareigūnai įsidarbina kaip lobistai ir dėl to gali iškilti interesų konfliktų. Tačiau, remiantis tyrimu, nei vieno iš minėtųjų ES pareigūnų nebuvo reikalauta, kad jis pradėtų eiti tokias pareigas po tam tikro laikotarpio, t. y. susilaikymo pertraukos.
Remiantis tyrimu, daugiau nei 50 proc. aukštas pareigas ir (arba) lobistų pareigas einančių darbuotojų keturiose didžiausiose Briuselio lobizmo konsultacinėse įmonėse anksčiau dirbo ES institucijose.
Ar, atsižvelgiant į minėtame tyrime pateikiamus pavyzdžius, Komisija sutinka su tuo, kad šią sritį reikia labiau reglamentuoti, pavyzdžiui, nustatyti susilaikymo laikotarpį, per kurį buvusiems ES pareigūnams nebūtų leidžiama dirbti lobistais, kai šis darbas susijęs su institucija, kurioje jie dirbo?
Kokią pažangą padarė Komisija spręsdama su galimais interesų konfliktais susijusias problemas, kai ES pareigūnai įsidarbina ne ES institucijose, ypač atsižvelgiant į Komisijos nario M. Šefčovičiaus komentarus, pateiktus 2010 m. patvirtinimo Konstitucinių reikalų komitete (AFCO) klausyme?
Kaip Komisija užtikrina, kad konfidenciali informacija ir ES institucijose įgyta patirtis nenaudojama asmeninei naudai gauti?
Ar Komisija ketina sekti Jungtinės Karalystės vyriausybės, kuri savo interneto tinklalapyje skelbia atnaujinamą perėjimo iš viešojo sektoriaus į privatųjį atvejų sąrašą, pavyzdžiu arba taip daryti bent jau su aukštas pareigas einančiais pareigūnais susijusiais atvejais?
