22.11.2010 B7-0628/2010 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl 10-ųjų JT Saugumo Tarybos rezoliucijos 1325 (2000) dėl moterų, taikos ir saugumo metinių
Ilda Figueiredo
,
Eva-Britt Svensson
,
Sabine Lösing
,
Cornelia Ernst
,
Bairbre de Brún
,
Helmut Scholz
GUE/NGL frakcijos vardu
PE450.464v01-00 B7‑0628/2010 Europos Parlamento rezoliucija dėl 10-ųjų JT Saugumo Tarybos rezoliucijos 1325 (2000) dėl moterų, taikos ir saugumo metinių
Europos Parlamentas ,
– atsižvelgdamas į JT Saugumo Tarybos rezoliucijas 1325 (2000) ir 1820 (2008) dėl moterų, taikos ir saugumo ir JT Saugumo Tarybos rezoliuciją 1888 (2009) dėl seksualinio smurto prieš moteris ir vaikus ginkluoto konflikto metu, kurioje pabrėžiama visų valstybių atsakomybė siekiant sustabdyti nebaudžiamumą ir patraukti baudžiamojon atsakomybėn asmenis, atsakingus už nusikaltimus žmoniškumui ir už karo nusikaltimus, įskaitant ir susijusius su seksualiniu ir kitokiu smurtu prieš moteris ir mergaites,
– atsižvelgdamas į ES Tarybos veiksmų lyčių lygybės skatinimo vystomojo bendradarbiavimo srityje planą, pagal kurį turėtų būti užtikrinama, kad į lyčių lygybės aspektą visais lygmenimis būtų atsižvelgiama ES darbe su šalimis partnerėmis,
– atsižvelgdamas į fondo UNIFEM studiją (2009 m.),
– atsižvelgdamas į tai, kad 2010 m. kovo mėn. paskirtas Jungtinių Tautų Generalinio Sekretoriaus specialusis atstovas seksualinio smurto per ginkluotus konfliktus klausimams,
– atsižvelgdamas į ES gaires dėl smurto prieš moteris bei mergaites ir jų diskriminacijos ir ES gaires dėl vaikų ir ginkluotų konfliktų,
– atsižvelgdamas į savo 2010 m. spalio 7 d. rezoliuciją dėl nesėkmių ginant žmogaus teises ir teisingumą Kongo Demokratinėje Respublikoje,
– atsižvelgdamas į naują JT už lyčių klausimus atsakingą subjektą (JT Moterys),
– atsižvelgdamas į Darbo tvarkos taisyklių 110 straipsnio 4 dalį,
A. kadangi šiais metais minimos 10-osios metinės, kai vienbalsiai buvo priimta JT Saugumo Tarybos rezoliucija 1325, kuri laikoma didele viso pasaulio taikos aktyvistų sėkme ir svarbia tarptautine teisiškai įpareigojančia priemone, pagal kurią moterys vienodai įtraukiamos į taikos procesus ir kurioje atsižvelgiama į lyčių aspektą,
B. kadangi Rezoliucija 1325 yra pirmoji rezoliucija, kuria imta spręsti neproporcingo ir išskirtinio ginkluotų konfliktų poveikio moterims problemą; kadangi užtikrinus dalyvavimą, prevenciją ir apsaugą turi būti stiprinamas moterų vaidmuo kuriant taiką ir užkertant kelią konfliktams, užkirstas kelias karams ir konfliktams ir užtikrinta geresnė moterų ir vaikų apsauga karų ir konfliktų zonose,
C. kadangi trys JT Saugumo Tarybos rezoliucijos: 1820, 1888 ir 1889 sutvirtina ir papildo JT Saugumo Tarybos rezoliuciją 1325 ir šios keturios rezoliucijos turi būti laikomos įsipareigojimų moterims, taikai ir saugumui rinkiniu,
D. kadangi JT Saugumo Tarybos rezoliucijose 1820, 1888, 1889 ir 1325 nustatyti įsipareigojimų įgyvendinimas yra bendras visų JT valstybių narių, nepaisant to, ar jos kenčia nuo konfliktų, ar jos yra pagalbos teikėjos, ar kt., rūpestis ir uždavinys; taigi pabrėžia, jog 2008 m. gruodžio mėn. buvo priimtos ES gairės dėl smurto prieš moteris bei mergaites ir kovos su visų formų moterų diskriminacija ir ES gairės dėl vaikų ir ginkluotų konfliktų, kurios yra stiprus politinis signalas, jog šiems klausimams Sąjunga teikia pirmenybę,
E. kadangi vis dažniau moterų teisėmis, taigi ir JT Saugumo Tarybos rezoliucija 1325 naudojamasi karinėms operacijoms pateisinti,
F. kadangi kariniai įsikišimai nepadeda užtikrinti moterų teisių, o, tikriau sakant, paskatina moterų teisių pažeidimus,
G. kadangi moterys krizinėse ir konfliktų zonose patiria vis didesnį smurtą, tačiau tuo pat metu nuolat mažėja galimybių moterims dalyvauti taikos derybose, nes iš ištyrus 21 taikos derybas nuo 1992 m. paaiškėjo, kad tik 2,4 proc. pasirašiusiųjų buvo moterys (UNIFEM 2009 m.),
H. kadangi tik užtikrinus konfliktų prevenciją ir įgyvendinus civilines priemones konfliktų atvejais galima įvykdyti Rezoliucijos 1325 įsipareigojimą,
I. kadangi Jungtinių Tautų Saugumo Tarybos rezoliucijų 1820 ir 1325 įgyvendinimas turėtų būti prioritetinis tikslas įgyvendinant ES išorės veiksmus siekiant teikti tinkamą paramą pilietinės visuomenės organizacijoms, kurios vykdo veiklą šalyse ir regionuose, kuriuose vyksta ginkluoti konfliktai ir kuriems šie konfliktai daro poveikį,
J. kadangi Europos Parlamentas turėtų stebėti, kaip įgyvendinamas platus požiūris ir perspektyvus ES lyčių lygybės ir galių suteikimo moterims ES išorės veiksmuose veiksmų planas ir kaip įgyvendinamos gairės dėl smurto prieš moteris ir vaikus,
K. kadangi ES turėtų užtikrinti lygias moterų teises dalyvauti konfliktų prevencijoje, taikos derybose ir veikloje pasibaigus konfliktui, pvz., planuojant atstatymo darbus po karo,
L. kadangi dalis paplitusių ir sistemingų veiksmų, prievartavimas ir seksualinė vergovė pagal Ženevos konvenciją yra pripažįstamos nusikaltimais žmoniškumui ir karo nusikaltimais; kadangi prievartavimas dabar taip pat pripažįstamas genocido dalimi, kai yra vykdomas siekiant visiškai ar dalinai sunaikinti tam tikrą žmonių grupę; kadangi ES turėtų remti veiksmus, kuriais siekiama nutraukti kaltų dėl seksualinio smurto prieš moteris ir vaikus nebaudžiamumą,
M. kadangi ES ir jos valstybės narės priėmė ne vieną svarbų dokumentą, susijusį su JT Saugumo Tarybos rezoliucijų 1820 ir 1325 įgyvendinimo būdais, tačiau parodė labai mažai intereso praktiškai, sistemingai ir nuosekliai įgyvendinti šias gaires,
N. kadangi tik nedaugelis ES valstybių narių parengė nacionalinius JT Saugumo Tarybos rezoliucijos 1325 įgyvendinimo veiksmų planus; kadangi Austrija, Belgija, Danija, Suomija, Nyderlandai, Portugalija, Ispanija, Švedija ir Jungtinė Karalystė priėmė nacionalinius veiksmų planus,
O. kadangi lapkričio 25 d. yra Tarptautinė smurto prieš moteris panaikinimo diena,
1. pabrėžia, kad 10-osios Saugumo Tarybos rezoliucijos 1325 metinės turėtų žymėti JT Saugumo Tarybos rezoliucijos 1325 įgyvendinimo, kurio pažanga neįmanoma be politinio aukščiausio lygmens vadovavimo ir didesnių išteklių, atnaujintos darbotvarkės pradžią; labai rekomenduoja, kad šiam klausimui būtų skirtas tinkamas dėmesys vertinant ES gaires dėl smurto prieš moteris bei mergaites ir kovos su visų formų moterų diskriminacija ir ES gaires dėl vaikų ir ginkluotų konfliktų;
2. ragina skirti konkrečių ir nemažų finansinių, žmogiškųjų ir organizacinių išteklių siekiant užtikrinti moterų dalyvavimą ir lyčių aspekto integravimą užsienio ir saugumo politikos civilinių priemonių srityje; ragina ES valstybes nares aktyviai skatinti moterų dalyvavimą jų dvišaliuose ir daugiašaliuose santykiuose su ne ES valstybėmis ir organizacijomis;
3. labai ragina stiprinti ES darbo grupę moterų, taikos ir saugumo klausimais, kuriai turėtų pirmininkauti naujas ES specialus įgaliotinis ir kuri turėtų peržiūrėti, kaip priimami ir įgyvendinami nacionaliniai JT Saugumo Tarybos rezoliucijų 1325 ir 1820 veiksmų planai, atlikti sistemingą civilinio konfliktų sprendimo misijų analizę lyčių požiūriu ir stebėti ES delegacijas nuo konfliktų nukentėjusiose šalyse ir zonose bei šias delegacijas konsultuoti;
4. ragina nedelsiant paskatinti moteris aktyviau įsitraukti į visas iniciatyvas, kuriomis siekiama rasti taikius, civilinius konfliktų sprendimo būdus, pavyzdžiui, atlikti tarpininkų ir derybininkų vaidmenis ir padėti įgyvendinti civilines konflikto sprendimo priemones;
5. ragina ES atsisakyti karinės jėgos naudojimo tarptautiniuose konfliktuose ir karuose ir ragina nedelsiant nutraukti civilinį ir karinį bendradarbiavimą;
6. ragina ES ir jos valstybes nares visada į kiekvieną Tarybos sprendimą ir civilinės misijos įgaliojimą įtraukti nuorodą į JT Saugumo Tarybos rezoliucijas 1820 ir 1325 ir visada užtikrinti, kad visos civilinės misijos turėtų bent vieną patarėją lyčių klausimais ir moterų, taikos ir saugumo aspektų įgyvendinimo veiksmų planą; ragina ES valstybes nares ir misijų vadovus užtikrinti, kad bendradarbiavimas ir konsultacijos su vietos moterų organizacijomis taptų kiekvienos civilinės misijos įprasta dalimi;
7. ragina visas ES vyriausybes, dar neparengusias nacionalinių JT Saugumo Tarybos rezoliucijos 1325 įgyvendinimo veiksmų planų, tai padaryti per metus bendradarbiaujant su taikos ir moterų organizacijomis; šie nacionaliniai veiksmai turi būti tinkamai įgyvendinami ir finansuojami visose išorės, vystymosi ir gynybos veiksmų srityse, o taip pat nacionaliniu ir Europos lygmenimis; veiksmų planas turėtų būti grindžiamas šiais pagrindiniais dalykais:
a) moterys turi lygiomis teisėmis dalyvauti visuose oficialių taikos procesų ir taikos derybų etapuose bei visuose vietos ir neoficialiuose sprendimų priėmimo procesuose,
b) turi būti užtikrintas moterų politinis ir ekonominis dalyvavimas ir įtaka visuose po konfliktų vykdomuose veiksmuose, susijusiuose su taikos derybomis ir tarpininkavimu;
c) turi būti imamasi visų civilinių priemonių siekiant užkirsti kelią žmogaus teisių pažeidimams ginkluotuose konfliktuose, ypač seksualiniam smurtui ir su lytimi susijusiai agresijai prieš moteris ir vaikus, ir nutraukti konfliktus,
d) Europos Parlamentui ir Jungtinėms Tautoms turi būti teikiamas nacionalinių veiksmų planų poveikio ir įgyvendinimo vertinimas;
8. ragina ES valstybes nares aktyviai ir tvirtai, tai pat iš esmės ir finansiškai skatinti sukurti JT rezoliucijos 1325 priežiūros Europos ir Jungtinių Tautų lygmeniu institucijas ir mechanizmus, kad būtų užtikrintas šios rezoliucijos įgyvendinimas visais tarptautiniais lygmenimis;
9. ragina nustatyti atitinkamas skundų prieš viešąsias institucijas procedūras, kurios itin padės teikti pranešimus apie seksualinį ir su lytimi susijusį smurtą; ragina Tarybą ir Komisiją, kad į kas šešis mėnesius teikiamą civilinių misijų vertinimą būtų įtraukta ir išsami ataskaita moterų, taikos ir saugumo klausimais;
10. primena, kad nuo 2010 m. liepos 30 d. iki rugpjūčio 4 d. rytinės Kongo dalies kasyklų rajone vyko masiniai grupiniai žaginimai, kad praėjusiais metais pranešta apie mažiausiai 8300 išžaginimo atvejų ir kad pirmajame 2010 m. ketvirtyje mažiausiai 1244 moterų pranešė, jog buvo išžagintos, o tai sudaro vidutiniškai 14 išžaginimų per dieną; ragina nutraukti EUPOL misiją Kongo Demokratinėje Respublikoje, kuri kartu su EUSEC DR Congo, reikia pripažinti, turėjo neigiamai prisidėjo prie smurto ir padėties eskalavimo šioje šalyje apmokydama karius ir policiją, kurie vykdė nusikaltimus prieš savo civilius gyventojus ir ypač prieš moteris ir vaikus;
11. ragina ES ir jos valstybes nares atsisakyti bet kokios paramos, taip pat teikiant įrangą ir mokymus, ypač tiems režimams ir ginkluotosioms pajėgoms, kurios siunčia nepilnamečius kariauti į ginkluotus konfliktus, kuri sistemingai pažeidžiamos žmogaus teisės ar sistemingai vykdomi seksualiniai nusikaltimai;
12. ragina už vystymąsi atsakingą Komisijos narį pirmenybę teikti paramai moterų organizacijų konfliktų zonose vykdomam darbui, skirti finansavimą remiant moterų dalyvavimą su taika, saugumu ir sutaikinimu susijusiuose procesuose ir sistemingai numatyti lėšų moterų, taikos ir saugumo klausimams visose trumpalaikėse priemonėse;
13. mano, kad ES delegacijos turėtų informuoti pilietinės visuomenės organizacijas, pvz., vietos moterų organizacijas, apie savo veiksmus konfliktų zonose ir įtraukti pilietinės visuomenės organizacijas į politikos planavimo procesą;
14. ragina Tarybą ir Komisiją inicijuoti, kad vieną savaitę per metus būtų konsultuojamasi su moterimis lyderėmis papildomai prie JT Pasaulinės atvirosios moterų ir taikos dienos, po kurios būtų rengiami ES delegacijų pranešimai ir tolesni veiksmai;
15. paveda savo Pirmininkui perduoti šią rezoliuciją Tarybai, Komisijai, Komisijos pirmininko pavaduotojai ir Sąjungos vyriausiajai įgaliotinei užsienio reikalams ir saugumo politikai, valstybių narių vyriausybėms ir parlamentams, Jungtinių Tautų Generalinio Sekretoriaus specialiajam atstovui seksualinio smurto per ginkluotus konfliktus klausimams ir neseniai paskirtai JT už lyčių klausimus atsakingo subjekto (JT Moterys) vadovei.
