KLAUSIMAS ŽODŽIU SU DEBATAIS O-0031/10
pagal 115 Darbo tvarkos taisyklių straipsnį
pateikė
Cornelia Ernst
GUE/NGL vardu
Komisijai
Tema: Priverstinis romų, aškalų ir egiptiečių bendruomenių narių grįžimas į Kosovą
Kai kurios ES valstybės narės pasirašė (Belgija ir Prancūzija) ar įgyvendina (Vokietija) readmisijos susitarimus su Kosovu arba derasi dėl tokių susitarimų (Austrija).
Europos Tarybos Žmogaus teisių komisaras Thomas Hammarberg paragino Europos vyriausybes stengtis, kad nebūtų priverstinio mažumų grįžimo į Kosovą. Jo ataskaitoje teigiama, kad romų, aškalų ir egiptiečių bendruomenių nariai, grįžę į Kosovą, patiria atskirtį ir yra diskriminuojami švietimo, socialinės apsaugos, sveikatos priežiūros ir apgyvendinimo klausimais. Šioms bendruomenėms saugumas išlieka susirūpinimą kelianti problema, o incidentai dėl etninių priežasčių ir toliau lieka nepastebėti. Pagal 2009 m. lapkričio mėn. ESBO ataskaitą Kosovo institucijos anaiptol neįvykdė savo įsipareigojimų, numatytų Repatrijuotų asmenų reintegracijos strategijoje. Kaip teigiama Kosovo 2009 m. pažangos ataskaitoje, susijusioje su ES plėtra, romų, aškalų ir egiptiečių bendruomenės ir toliau patiria diskriminaciją.
Ar Komisija, vykdydama valstybių narių dvišalių readmisijos susitarimų su Kosovu stebėseną, mano, jog priverstinis grįžimas yra tikslingas, kai susiklosčiusi padėtis, kai grįžusiems asmenims trūksta pagalbos apgyvendinimo, mokymo, sveikatos priežiūros ir užimtumo srityse, yra rimta humanitarinė problema?
Kaip Komisija ketina spręsti tūkstančių minėtųjų grupių narių, neturinčių pastogės, problemą?
Kokių priemonių Komisija ketina imtis tais atvejais, kai priversti grįžti asmenys pradės nelegaliai migruoti atgal į ES ir taip sukels pavojų savo pačių gyvybei?
Kaip ES pasirengimo narystei fondai patenkina romų, aškalų ir egiptiečių bendruomenių narių, kurie buvo priversti grįžti į Kosovą, poreikius?
