A. Šemetos atsakymas Komisijos vardu
(2011 m. vasario 11 d.)
1. Komisija norėtų informuoti gerbiamą Parlamento narį, kad lokomotyvo standartiniame bake esantiems degalams importo muitai netaikomi, nes jų nereikia deklaruoti atskiroje muitinės deklaracijoje. Tačiau degalams, esantiems papildomuose, atskiruose bakuose taikomi muitai ir importo PVM.
Iš tiesų, Reglamento (EB) Nr. 1186/2009 (kuris pakeitė Reglamentą (EEB) Nr. 918/83) 107–111 straipsniuose tam tikroms transporto priemonėms numatytos sąlygos, kuriomis standartiniame bake arba atskiruose bakuose esantiems degalams taikomas specialus atleidimas nuo muitų. Lokomotyvų šiame transporto priemonių sąraše nėra. Akivaizdu, kad teisės aktų leidėjas manė, jog tokios taisyklės lokomotyvų atžvilgiu nereikalingos.
PVM atveju taisyklės dėl jo netaikymo yra nustatytos Tarybos direktyvos 2009/132/EB 84–88 straipsniuose ir jos labai panašios į muitų taisykles.
2. Reikia pažymėti, kad Komisija nėra gavusi jokios informacijos ar skundų dėl gerbiamo Parlamento nario aprašytos situacijos. Nepaisant to, Komisija šiuo klausimu susisieks su Lietuvos valdžios institucijomis ir paprašys jų pateikti paaiškinimą.
